
  Venujem Mirke, ktorá ma prichýli vždy,


  keď prídem do Bratislavy.


  Prológ


  Dávid práve zaspával na rozkladacom matraci, keď ho zrazu čiasi ruka zdrapila za vlasy a stiahla z provizórneho lôžka na betónovú podlahu. Keď sa pokúsil zdvihnúť hlavu, úder päsťou ho zasa zrazil k zemi. Nemusel ani vidieť svojmu útočníkovi do tváre, aby vedel, kto ho napadol.


  Keď si naňho sadol a začal mu zväzovať ruky, Dávid sa ešte pokúšal brániť, no s každým pokusom akurát schytal ďalšiu ranu. Skončil kľačiac na studenej zemi s rukami zviazanými za chrbtom.


  „Ako si ma našiel?“ spýtal sa, keď sa konečne dokázal zasa poriadne nadýchnuť.


  Útočník mu venoval úsmev plný hnevu a nenávisti. Rozhliadol sa okolo seba. Nachádzali sa v malej štvorcovej búde postavenej z lacných tehál a betónu. Priestor osvetľovala malá lampa na baterky a atmosféru dotváral smrad výkalov vychádzajúci z vedra v kúte miestnosti. Útočníka pri tom pohľade naplo na vracanie.


  Dávid sa musel do vedra vyprázdňovať už niekoľko týždňov. Na smrad si časom zvykol. Bola to malá cena za to, že zostával nažive. Zahľadel sa do nevraživých očí, ktoré naňho upieral muž, čo ho zajal. Ako dlho mu ešte dovolí žiť?


  „Kde to je?“ opýtal sa ho.


  Dávid mlčal.


  Odmenou mu bola tvrdá rana päsťou do spodnej sánky. Skončil na zemi a v ústach pocítil pachuť krvi.


  „Postav sa!“ zakričal útočník.


  Dávid sa pokúsil pozbierať zo zeme, no so zviazanými rukami mu to šlo veľmi ťažko. Útočník s ním stratil trpezlivosť. Zdrapil ho za mikinu, vytiahol nahor a bez varovania mu zasadil druhý úder. Dávid sa zosypal na podlahu.


  Tentoraz mu dal útočník dosť času na to, aby sa zdvihol bez jeho pomoci. Podarilo sa mu zasa si čupnúť, potom vypľul krvavú slinu. „Načo to bolo dobré?“


  „Nebudem sa opakovať,“ vyštekol útočník výhražným tónom.


  Dávid naďalej mlčal. Pamätal si položenú otázku, ale zároveň vedel, že keď ju zodpovie, za odmenu dostane guľku medzi oči.


  Útočník dodržal svoj sľub, otázku už nezopakoval. Zato v pravidelných intervaloch uzemnil Dávida päsťou; vždy mu dal len chvíľu na to, aby sa spamätal, pozbieral, a keď stále mlčal, znova ho udrel.


  Dávid premýšľal, ako dlho to vydrží. Napokon to nebol on, koho hra omrzela ako prvého. Útočník zrazu prestal, zmeravel na mieste.


  „Máš dosť?“ spýtal sa ho Dávid.


  „Buď ticho!“ zasyčal pošepky.


  Útočník mal dobré ucho. Aj Dávid konečne zachytil čiesi kroky pritláčajúce tenkú snehovú prikrývku. Niekto sa k nim blížil.


  Útočník vytiahol zbraň a schoval sa za dvere. Nech vojde ktokoľvek, je naňho pripravený.


  14. januára 2019


  Marek Wolf mal za sebou náročný deň. Únavu cítil na každom kroku, aj na krátkej ceste od výťahu k bytovým dverám. Keď zasúval kľúč do zámky, túžil len po rýchlej, efektívnej, ale hlavne horúcej sprche, po ktorej padne rovno do postele.


  Michaela sedela za jedálenským stolom v kuchyni. Bola otočená chrbtom, tmavohnedé vlasy skrúcajúce sa do robustných vĺn jej splývali na pleciach. Chystal sa jej oznámiť svoje plány, no jediný pohľad na jej tvár mu vzal všetky slová. Obrátila sa k nemu s červenými uplakanými očami. Po okrúhlych lícach jej stekala maskara.


  „Čo sa sta…?“ Než Marek dokončil otázku, Michaela sa naklonila tak, aby mu nebránila vo výhľade na stôl. Uvidel horu tabletiek. Tabletiek, ktoré sa mu ešte v decembri podarilo ukoristiť od dílera Dávida. Každá jedna tuba, krabička a nádoba. Ale ako ich všetky našla? Musela natrafiť na niektorú z jeho skrýš. Pozrela sa do záchodovej nádrže? Všimla si nebodaj nešikovne prišitú hlavu veľkého plyšového maca, ktorého dal Eme na narodeniny? Alebo potrebovala použiť niečo z jeho boxu s náradím? Zrejme náhodou objavila prvú, potom prehľadala celý byt. „Ako… kde?“ zahabkal Wolf, stále zaskočený situáciou, v ktorej sa bez varovania ocitol.


  „Sadni si,“ odsekla Michaela namiesto odpovede.


  Marek sa snažil vyčítať z jej tónu konkrétnu emóciu, no znel bez zjavného príznaku. Akoby z nej vyprchal život.


  Wolf bol mimoriadne vysoký, plecnatý a dobre stavaný policajt, ktorý sa v práci bez zaváhania vrhal do nebezpečenstva, keď to bolo nevyhnutné. Nič ho nedokázalo ľahko vystrašiť. Zoči-voči nahnevanej žene si však pripadal malý a bezradný.


  Keď si sadal, pokúšal sa s Michaelou nadviazať očný kontakt. Akoby sa situácia dala vyriešiť alebo aspoň odľahčiť bez slov. Nedala mu šancu, odvrátila pohľad.


  Michaela mlčala. Zostávala obrátená k oknu. Možno aj ona chcela oddialiť neodvrátiteľnú konfrontáciu. Čo už jej len môže povedať? Na čo sa vyhovorí? Bude sa hrať na neviniatko alebo prizná farbu? Nech už spraví čokoľvek, rozhodla sa ešte predtým, ako vkročil do dverí.


  Ako? To netušil. Niežeby nad tým nerozmýšľal. Zišlo mu to na um aspoň raz, niekedy aj viackrát denne. Keď sa vedľa nej zobúdzal, keď mu napísala správu, keď si zaželali dobrú noc a zhasli svetlo v spálni. Nedokázal vydedukovať, ako zareaguje. Zbalí mu kufre a vyhodí ho z domu? Alebo ho podrží a pomôže mu dostať sa z tejto prekliatej závislosti?


  Zrazu sa otočila a zahľadela sa mu priamo do očí. „Tak čo? Nemáš mi k tomu čo povedať?“


  Marek chcel prehovoriť, ale zastrel sa mu hlas. Spomenul si na chvíľu, keď sa zobudil v nemocnici. Stála pri ňom, keď sa zotavoval zo strelného zranenia. Hrozilo, že sa viac nepostaví na nohy, a preto ju od seba sám odháňal. Možno je dobre, že ho odhalila. Aspoň môže prestať klamať a možno sa z toho konečne naozaj dostane. Po ničom inom netúžil. Možno predsa len ešte záleží na tom, čo povie. Opatrne zvažoval svoje slová.


  „Vysvetlím ti to,“ začal genericky.


  Michaela sa chladne uškrnula. „Hej? A ako mi vysvetlíš to dievča?“


  Wolf stuhol od strachu. Na konci jej otázky mu srdce vynechalo jeden úder. Nemusela povedať nič viac. Presne vedel, o akom dievčati hovorí. O blondínke, ktorú našiel mŕtvu v Dávidovej posteli. Nešlo o neveru, ale o niečo oveľa horšie. Spratal miesto činu po vražde.


  „A-ako? Ako to vieš?“ nechápal.


  Michaela neodpovedala. Odpoveď nebola podstatná. Nezmenila by nič na tom, čoho sa Marek dopustil.


  „Ja… napravím to. Sľubujem. Napravím to,“ dušoval sa.


  Neveriacky krútila hlavou. Správal sa ako malý chlapec, ktorého mama prichytila, ako rozbil drahú vázu, snažil sa zahladiť stopy a na dôvažok sa i porezal. „Z basy asi ťažko.“


  „Z basy?“ zopakoval, lebo mu to najprv nedochádzalo. „Nie, to by si nespravila. Neposlala by si na mňa policajtov.“


  Jej pohľad svedčil o opaku. Bol plný zášti a vyzýval ho, aby zariskoval a ďalej spochybňoval jej slová. Naháňal mu strach.


  Wolf zaspätkoval. Nemotorne vstal zo stoličky, ktorá sa prevrátila a hlučne dopadla na podlahu.


  „Už sú na ceste. Ďaleko sa nedostaneš,“ vyhlásila Michaela bez kúska citu.


  Marek sa napriek tomu ponáhľal preč. Chcel sa dať na útek, no dvere bytu sa otvorili zvonku. Na chodbe stáli jeho kolegovia z kriminálnej polície, mieriaci naňho zbraňami. Pomaly zdvihol ruky nad hlavu, klesol na kolená.


  „Je koniec,“ šepol Wolf, zmierený s osudom.


  Zavrel oči, vtom padol nečakaný výstrel.

  Wolf sa strhol zo spánku. Najskôr sa ubezpečil, že je doma vo svojej posteli. Pozrel nabok, Michaela ležala vedľa neho. Hoci v šere videl len hrubé obrysy jej tela oddychujúceho pod perinou, počul jej tichý, no hlboký dych.


  Utrel si pot z čela a uvedomil si, že je celý spotený. Vstal z postele, srdce mu stále bilo ako na poplach. Už aj tak nezaspí. Prešiel do kuchyne, nalial si pohár vody. Vypil ho na jeden dúšok, s druhým sa vybral do špajzy. Musel si čupnúť, aby spoza zaváranín vytiahol svoje tajné zásoby. Najprv zapil jednu, potom aj druhú tabletku. Čoskoro mu prestalo byť zle.


  Vrátil sa do kuchyne, kde sa odohrala scéna z jeho nočnej mory. Aj teraz si dokázal vybaviť Michaelin pohľad plný sklamania a hnevu. Stôl, na ktorom ešte pred chvíľou našiel vyložené všetky svoje tabletky, radšej obišiel oblúkom.


  Cez okno uprel pohľad na spiacu Petržalku. Chodníky osvetľovali pouličné lampy, ich svetlo znásobila bieloba tenkej vrstvy čerstvo napadnutého snehu. V panelákoch ponorených do tmy sa svietilo iba kde-tu. Po ceste prefrčalo auto, ktoré rozhodne nedodržiavalo maximálnu povolenú rýchlosť. Do svitania zostávalo ešte niekoľko hodín.


  Wolf sa zahľadel do diaľky. Niekde tam, medzi tmou a pouličnými svetlami, stál panelák, kde sa dopustil svojej najväčšej chyby. V snahe dostať sa k liekom, od ktorých bol už mesiace závislý, vpadol na miesto činu. Nezachoval sa ako policajt ani ako slušný občan. V strachu z následkov radšej spratal dôkazy o svojej prítomnosti a ušiel ako zbabelec.


  Ďalšie týždne sa zobúdzal v obavách. Každý deň čakal, že im na oddelení pristane prípad vraždy mladej plavovlásky, ktorú mal nahlásiť on sám. Pod blondínkou, ktorú našiel s nožom v hrudi, akoby sa zľahla zem. Mohla to byť dobrá správa. Znamenalo to, že sám unikol spravodlivosti.


  To však Marekovi nestačilo, lebo spravodlivosti unikal aj jej vrah. Odvtedy sa kriminalistický operatívec ani jednu noc poriadne nevyspal, lebo ho v snoch mátal osud neznámej obete. Posledná nočná mora bola len vyvrcholením strachu, v akom žil celý čas.


  Zaťal päste a zaškrípal zubami. Takto nemôže ďalej žiť. Najradšej by sa zbavil závislosti, ale na to už bolo neskoro. Ak by sa mu aj podarilo prestať užívať tabletky proti bolesti, už sa nevyvaruje chýb, ktorých sa dopustil. Na okamih mal pocit, že existuje len jediná cesta, ako ich napraviť a uľaviť svedomiu – prizná sa k tomu, čo spáchal.


  Prudko pokrútil hlavou. Nie, nechce prísť o všetko. Musí existovať aj iný spôsob.


  Wolf zašiel do detskej izby, ktorá bola najbližšie k ich spálni, aby skontroloval Emu. Škôlkarka spala obklopená zbožňovanými plyšovými zvieratami, sotva pre ňu zostalo miesto na postieľke. Mala privreté viečka, anjelské črty tváre, lemované kučeravými vlasmi, zvýrazňovali nebadateľné pehy a nos drobný ako gombík. Michaelina dcéra síce nebola jeho, no Marek ju ľúbil azda viac než vlastnú. Zaprisahal sa, že ju bude navždy ochraňovať. Nesmie raniť ju ani jej mamu.


  V tej chvíli Wolf vedel, čo musí spraviť. Musí dosiahnuť spravodlivosť, ktorej pred časom zabránil. Aby uctil pamiatku znesvätenej obete bez mena.


  Po tomto rozhodnutí konečne pocítil aspoň náznak pokoja. Teraz už zaspí. No ešte predtým, než si zasa ľahne, skontroluje aj Patrika. Jeho nevlastný brat bol síce takmer dospelý, no on ho spoznal až ako chlapca v puberte. Po smrti ich mamy si ho vzal do starostlivosti a zastal sa úlohy náhradného otca.


  Nakukol do Patrikovej izby. Na stole zbadal kresby, na ktorých Patrik pracoval pred večerou, a pohoršilo ho porozhadzované špinavé oblečenie, ktoré si nenašlo cestu do koša na bielizeň, no brata v posteli nenašiel.


  Najprv sa zľakol, potom ho ovládol hnev. Ako sa Patrikovi podarilo vypariť z domu bez toho, aby si to všimol? Veď ešte spolu večerali. Následne sa zavrel v izbe, aby si dokončil domáce úlohy. Marek mu prišiel zaželať dobrú noc, keď sa chystal spať. Patrik vtedy už zasa sedel nad svojimi kresbami. Kázal mu, aby dlho neponocoval, lebo má na druhý deň školu. Mladší brat mu predsa len nejako prešiel cez rozum. Musel sa vypariť, keď ostatní zaspali.


  Wolfovi bolo jasné, že so spánkom sa môže definitívne rozlúčiť.


  Skončil na gauči s prekríženými rukami a bez pohybu čakal, až kým sa neozval štrngot kľúčov v zámke.


  Patrik sa nemotorne vpotácal do chodby. Hrubú zimnú bundu mal rozopnutú, tvár červenú a svetlohnedé vlasy, ktoré si nechával narásť, mastné a spotené. Zjavne sa niekde dobre zabavil. Jeho krok bol neistý a pohyby nekoordinované. Nemusel ani zažínať svetlo, aby bolo jasné, že má vypité, no hneď ako uvidel Mareka, od ľaku takmer vytriezvel.


  „Čo robíš hore? Nemôžeš spať?“ spýtal sa zmätene.


  „Ty sa pýtaš mňa? Kde si bol?“ oboril sa Marek na brata. „Netvrď mi, že si sa len potreboval vyvetrať.“


  „Stretol som sa s chalanmi,“ priznal Patrik.


  Jeho úprimnosť Wolfa ešte viac vytočila. „V noci? Čo sú to za stretávky? Dobre vieš, že sa máš pýtať, keď chceš ísť večer von. A uprostred týždňa? Zajtra máš školu! Čo ti to vôbec zišlo na um?“ Od rozčúlenia si miestami prestal dávať pozor na tón hlasu.


  „Hovor tichšie, zobudíš baby,“ upozornil ho Patrik.


  „Ty ma ešte budeš poučovať?“ Marek ešte viac zvýšil hlas, než si uvedomil, že má pravdu. „Ty ma budeš poučovať? Myslíš si, že toto ti len tak prejde?“ zopakoval pošepky.


  „Už ma nemôžeš obmedzovať! Tento rok budem mať osemnásť.“


  „Ak ešte raz začneš s historkou, že nie som tvoj otec a nemám ti čo rozkazovať, zobudím Elu, nech ti ukáže, čoho je schopná nahnevaná žena, ktorá nie je tvoja mama!“ syčal Wolf rozčúlene.


  „Čo spravíš? Dáš mi zaracha?“ pýtal sa Patrik pochybovačne.


  „Presne tak, máš zaracha. Dva mesiace,“ rozhodol Marek.


  Patrik ho opäť vysmial. „Kto vám bude chodiť po Emku do škôlky, keď nebudete stíhať? Miša býva v práci do večera a ty tiež. Robiť bejbysiterku, na to som vám dobrý, čo?“


  „Ja po ňu budem chodiť. A aj po teba.“


  „Tak to chcem vidieť, ako dlho ti to vydrží.“


  „Ešte jedno slovo a vezmem ti aj mobil,“ vyhrážal sa Marek bratovi.


  Patrik bol pripravený ďalej protestovať, no nechcel prísť o telefón. Rezignovane vykročil do svojej izby.


  „Patrik,“ zastavil ho Wolf.


  Otočil sa.


  „Vysvetlíš mi, prečo si sa opil uprostred týždňa?“


  Patrik mykol plecom. „Myslel som si, že už nemám povedať ani slovo.“


  „Prestaň žartovať. Pýtam sa vážne,“ dožadoval sa Wolf odpovede.


  „Vážne neviem.“


  „Ja ti nechcem zle. Tvoja mama bola alkoholička. Nezabúdaj, ako skončila. Chceš tak dopadnúť aj ty?“ pripomenul mu.


  „Ty nezabúdaj, že to bola najprv tvoja mama,“ kontroval mu Patrik.


  Na to už Wolf nezareagoval. Patrikove slová zaťali do živého viac, ako si vôbec dokázal predstaviť. Áno, ich mama bola alkoholička, a nielen to. Okrem alkoholu holdovala aj tabletkám.


  15. januára 2019


  Wolf v tú noc už nezaspal. Do svitania zostávali len dve hodiny a on ich strávil plánovaním ďalších krokov. Premýšľal nad Patrikom, akoby nemal dosť vlastných problémov. Presviedčal sám seba, že v bratovom prípade sa nemá čoho obávať. Že ide iba o bežný pubertálny výstrelok, akých sa za svojej mladosti dopúšťal aj on.


  Napokon sa rozhodol, že Michaele o Patrikovom vyvádzaní zatiaľ nič nepovie. Všimol si, že sa medzi nimi postupne rodí istá animozita. Ona nechápala jeho sarkastické poznámky, jemu nevyhovoval jej systém a potreba udržiavať neustály poriadok – nielen v byte, ale aj v ich životoch. Marek si, naopak, vážil, že v Michaele našiel osobu, ktorá nastolí rovnováhu v jeho chaose. Väčšinou.


  Patrik mal však pravdu, nebude jednoduché zatajiť, že mu v noci zakázal vychádzky z domu. Hlavne preto, že to bol práve Wolfov nevlastný brat, kto v posledných týždňoch najčastejšie chodil po Emu do škôlky. Wolf nebol až takým fanúšikom poriadku. Rozhodol sa, že sa s tým vyrovná neskôr. Nateraz to skúsi uhrať na obe strany.


  Zalial kávu, pripravil raňajky, a skôr než zobudil Michaelu, skontroloval Patrika, ktorému priniesol svoj osvedčený nápoj po preflámovanej noci.


  „Čo hlava?“ spýtal sa ho starostlivo.


  „V pohode,“ tvrdil Patrik, hoci z toho, ako vraštil tvár, sa dalo vyčítať, že mu je zle.


  „Dnes ťa hodím do školy,“ oznámil mu starší brat.


  „Ty si to s tým domácim väzením myslel vážne?“


  „Čudujem sa, že si to pamätáš. Prišiel si slušne nacenganý,“ podpichol ho Marek. „Keď už sme pri tom, bude lepšie, keď to zostane medzi nami. Tak nevymýšľaj a sekaj dobrotu.“


  „Nechceš to povedať Ele? Prečo? Aj tak si myslí, že som nevychovaný pankhart,“ poznamenal Patrik ironicky.


  „Nehovor tak,“ zahriakol ho Wolf. „Vypi toto a vychystaj sa. O dvadsať minút vyrážame.“


  Cestou do spálne Marek zašiel po kávu a tanier s chladnúcou omeletou. „Raňajky do postele,“ oznamoval, keď otváral dvere.


  Michaelu však už v posteli nenašiel. Práve si zapínala kostýmové nohavice obopínajúce bujné krivky. „Na raňajky nemám čas. Meškám, o deviatej mám byť na súde. Prečo si ma nezobudil?“


  „Meškáš? Do deviatej času dosť,“ ubezpečoval ju Marek.


  „Najprv sa ešte musím zastaviť vo firme.“


  Wolf chápavo prikývol. Vedel, že Michaela je odovzdaná svojej práci. Obdivoval ju za to. Predovšetkým preto, že jej hlavnou motiváciou neboli peniaze, ale dobro klientov. Samozrejme, ani trochu im neprekážalo, že popritom aj dobre zarába.


  „Vezmem Emu do škôlky,“ ponúkol sa.


  Prekvapene naňho pozrela. „Patrik nemôže?“


  Wolf sa na okamih zháčil. Musí jej klamať. Žiaľ, nebude to jediné klamstvo, ktorého sa v ich vzťahu dopustí. Ale dá sa zamlčaná pravda považovať za lož? Presvedčený, že to nie je to isté, ju volil aj v tomto prípade. „Mám čas.“


  „Ďakujem, si poklad,“ pobozkala ho Michaela na ceste k dverám.


  Núkal jej tanier s omeletou. „Zjedz aspoň trochu. Dal som si extra záležať, aby tam neboli žiadne škrupiny.“


  Zasmiala sa a vzala si od neho aspoň šálku s kávou.


  Marek šiel zobudiť Emu a zároveň dojedal omeletu, ktorú si sám navaril. Napokon mu predsa len medzi zubami zaškrípala škrupina z vajca.


  Z bytu nevyrazili o dvadsať minút, ako predpovedal Marek. Zdržali sa, lebo Eme sa už nepáčili šaty, ktoré si večer nachystala do škôlky.


  Keď ju odovzdával do rúk pani učiteľky, zazvonil mu telefón. Skontroloval displej, číslo patrilo krajskému oddeleniu bratislavskej kriminálnej polície, to nemohol ignorovať.


  „Hej,“ oslovil nervózne Patrika, ktorý zatiaľ čakal v aute. „Trafíš do školy, však?“


  „Robíš si srandu? Ráno trvalo celú večnosť, kým sme sa vymotali. Ak pôjdem busom, budem meškať na prvú hodinu.“


  Wolf si hrýzol spodnú peru. „Kurník, musíš mať školu tak ďaleko?“


  „Robota?“ dovtípil sa Patrik. „Pekne sa začína ten môj zarach.“ Vystúpil z auta a vzal si školský batoh zo zadného sedadla.


  Marek ho zastavil. „Hodím ťa, sadaj naspäť, robota počká.“

  Wolf dorazil na miesto činu ako posledný, ale aspoň dodržal sľub, ktorý dal Patrikovi. Brata vyložil pred školou, a aby mu pripomenul jeho trest, rozlúčil sa dôraznými slovami: „Po škole nikam nechoď, prídem po teba.“


  Zaparkoval neďaleko adresy, kam ho poslali z krajskej kriminálky. Pokyny z dispečingu boli ako zvyčajne veľmi stručné – prepadnutie a vražda v klenotníctve. O to čudnejšie sa mu zdalo, že ho neposlali do žiadneho nákupného centra alebo Starého Mesta, ale na sídlisko v Karlovej Vsi.


  „Kde si? Myslel som si, že už neprídeš,“ oslovil ho kolega a kriminalista Adam Vanek, keď ho videl prichádzať. Dlhé čierne vlasy si zopol gumičkou do chvosta ako vždy, keď sa vybral na miesto činu. Hoci mal oblečenú bundu aj čiapku, líca aj nos mu vyštípala zima. Zjavne čakal vonku už niekoľko minút.


  „Aj tebe pekné dobré ráno,“ pozdravil sa Wolf a podal mu papierový pohár s čerstvou kávou. Rozhodol sa, že keď už mešká, aspoň to kolegovi vynahradí. „Pozor, ešte je horúca.“


  „Dík, ale ja kávu veľmi nepijem,“ odmietol Vanek.


  Marek nezaváhal a napil sa sám. „Tak hovor, čo tu máme? Prečo ste museli zavolať práve mňa?“


  „Aha,“ dovtípil sa Vanek. „Tak preto si sa neponáhľal. Ozbrojené prepadnutie končiace sa smrťou nie je pre kapitána Wolfa dosť dobré, čo?“


  „Tak som to myslel,“ pritakal.


  „Ale máš dnes rannú, nie?“ uisťoval sa Adam.


  Marek prikývol. „Čo zatiaľ vieme?“


  „Prepad sa odohral v skorých ranných hodinách ešte pred otvorením obchodu, čo je dosť zvláštne.“


  „Kedy otvárajú?“


  „Až o deviatej, telefonát na stodvanástku prišiel…“ Vanek rýchlo skontroloval svoje poznámky, „presne o sedem osemnásť.“


  „Prečo prišla predavačka do práce tak skoro?“ čudoval sa Wolf.


  Vanek mykol plecom. „Netuším. Môžeme sa spýtať majiteľa, či o tom niečo vie. V každom prípade sa páchateľ musel dostať dovnútra spolu so zamestnankyňou klenotníctva. Takže je možné, že šlo o čistú náhodu. Prechádzal okolo, bolo skoré ráno, na ulici nikto, uvidel ju odomykať dvere a využil príležitosť.“


  „Alebo tu na ňu vyčkával,“ pomenoval druhú možnosť Marek.


  „Tak či tak,“ pokračoval kriminalista, „dostali sa spolu dovnútra, kde s najväčšou pravdepodobnosťou došlo k zápasu. Padol výstrel, obeť skončila na zemi, páchateľ spanikáril a ušiel.“


  „Takže obeťou je predavačka?“


  Vanek prikývol. „Volá sa Alexandra Pekníková, vek dvadsaťjeden rokov, v klenotníctve pracovala skoro dva roky. Našiel ju jeden z obyvateľov bytovky, býva na prvom poschodí hneď nad klenotníctvom. Počul, že sa niečo deje, a prišiel skontrolovať obchod. Páchateľa už na mieste činu neprichytil.“


  „Mám sa vôbec ísť pozrieť dovnútra?“ váhal Wolf.


  „Ty máš fakt potrebu dať ostatným najavo, že tento prípad je pod tvoju úroveň?“


  „Nie, jasné, že nie. Len… vieš, pred chvíľou som raňajkoval,“ vyhováral sa Wolf vzápätí. „No dobre, poďme na to.“


  Vanek pokrútil hlavou. „Aby som ti to uľahčil, svedka, čo našiel obeť, aj majiteľa som na mieste už vypočul a oboch poslal na riaditeľstvo, kde si ich prevezme vyšetrovateľ.“


  Wolf najprv skontroloval nápis nad dverami. Anglický názov zlatníctva sa dal voľne preložiť do slovenčiny ako Klenoty pre kráľovnú. Obchod využíval spoločné priestory jedného zo štvorposchodových panelových domov.


  „Aké obraty už len môže mať zlatníctvo na sídlisku?“ spýtal sa polohlasne.


  Vanek, ktorý zachytil jeho otázku, zareagoval: „Nezvyčajné je aj to, že páchateľ prišiel tak skoro, nie? Kasa bola prakticky prázdna a nechal ju nedotknutú.“


  „Čo teda zmizlo?“


  „Nejaké šperky. Majiteľ povedal, že musí spraviť inventúru, aby nám dal presný zoznam, ale minimálne celá jedna vitrína.“


  Wolf vošiel dovnútra. Technici už dokončovali posledné práce na mieste činu. Potenciálne dôkazy boli označené a zozbierané, fotograf už len zo zotrvačnosti cvakal nepodstatné detaily. Obeť bola uprostred všetkého diania prikrytá plastovou plachtou.


  Wolf rýchlo identifikoval, z ktorej časti obchodu chýba tovar. Vysoká zasklená skriňa blízko dverí bola prakticky prázdna. Rozhliadol sa a objavil objektív kamery nad pokladnicou. Ukázal na ňu prstom. „To je jediná bezpečnostná kamera?“


  „V obchode áno,“ potvrdil mu Vanek. „Jedna pouličná sčasti zaberá vchod do zlatníctva, budem riešiť zábery z oboch.“


  „Zvláštne, že majiteľa viac zaujíma, čo robia jeho zamestnankyne za kasou, než nastavenie kamery tak, aby snímala celý obchod,“ poznamenal Marek.


  „Asi nie je veľmi dôverčivý,“ domnieval sa Vanek. „Prečo ťa to zaujalo?“


  „Telo ste premiestnili?“


  „Hej, kvôli fotkám,“ potvrdil Wolfovi kolega.


  Wolf opatrne prešiel k vykradnutej vitríne, okolo ktorej zostala pohroma v podobe krvavých šmúh a rozbitého skla. Odtiaľ poukázal na vzdialenosť od pokladnice a uhol kamery nad ňou. „Ak sa zápas medzi obeťou a páchateľom odohral v týchto miestach, kamera ho nemala šancu zachytiť.“


  „To by naznačovalo, že páchateľ si tú vitrínu vybral zámerne.“


  „Možno si sem už prišiel zmapovať terén. Nezaškodilo by zadovážiť aj staršie záznamy.“


  „Myslíš si, že by sme ho spoznali?“ pochyboval Vanek.


  Wolf si pošúchal trojdňové strnisko. „Ak tu bol, zrejme sa viac zaujímal o rozmiestnenie obchodu ako o tovar. Obzeral sa viac než bežný zákazník… a tiež by som tipoval, že odišiel s prázdnymi rukami.“


  „Pozriem sa na to,“ sľúbil Vanek.


  „Súdny lekár už videl obeť?“ vyzvedal Marek.


  Vanek prikývol.


  „Čo povedal?“


  „Klasika, podrobnosti až po pitve. Ale ide o čistý priestrel hlavy, vstupný bod cez pravé oko, obeť zomrela okamžite.“


  Wolf nadvihol obočie. „Vieme, akú vraždenú zbraň použil páchateľ?“


  „Zatiaľ nie,“ odvetil Vanek. „Nábojnice sme nenašli. Prečo?“


  „Čistý priestrel hlavy cez oko,“ rekapituloval Marek. „To neznie ako výsledok nešťastnej náhody.“


  „Nebodaj ťa tento prípad začal zaujímať?“


  „To nie,“ preriekol sa Wolf.


  „Takže priznávaš, že je pod tvoju úroveň?“ rýpal doňho Vanek.


  „Akurát konštatujem, že páchateľ konal premyslene. Mal to naplánované. Možno nebol maskovaný, no tvár sa mu aj tak podarilo skryť pred kamerami. Takže by ho predavačka spoznala, možno chcel iba umlčať jedinú svedkyňu.“


  „Aký bude ďalší postup?“ vyzvedal Vanek.


  Wolf ukázal na prikryté telo. „Môžem najprv vidieť obeť?“


  Vanek s nasadenými gumenými rukavicami odkryl plachtu. Marekovi sa naskytol pohľad na zmrzačenú tvár mladého dievčaťa. Súdny lekár natočil jej hlavu tak, aby si mohol z profilu lepšie obzrieť prierez jej zranení. Spredu guľka poškodila pravú stranu, preletela hlavou a zanechala za sebou hotovú spúšť. Lebka v oblasti zátylku sa roztrieštila na kúsky a spolu s čiastočkami mozgového tkaniva pokryla časť vitríny a steny.


  „Toto nebola obyčajná guľka,“ zhodnotil Wolf.


  „Asi preto nevolali na miesto činu obyčajného kriminalistu,“ žmurkol naňho Vanek, keď opäť zakryl obeť pod plachtou. „Čo ten ďalší postup?“


  „To je na operatívcovi, ktorý dostane prípad,“ odvetil Marek vyhýbavo. „Počúvaj, mňa tu asi viac netreba. Bude ti vadiť, ak pôjdem?“


  „Čo máš tak naponáhlo? Tebe sa fakt zdá, že je to pod tvoju úroveň, čo? Veď teraz aj tak nič iné nevyšetruješ, nie?“


  „Dostal si ma, potrebujem si vybaviť niečo osobné. Nič proti prípadu, keď mi to prischne…“ Wolf si uvedomil, že mu zasa ušlo niečo, čo nechcel povedať nahlas, a tak sa rýchlo opravil: „Keď to dostanem, budem to riešiť. Lenže teraz už nemám čo spraviť.“


  „Jasné, bež,“ pustil ho Vanek napokon.


  Wolf vyšiel z klenotníctva na čerstvý vzduch. Vonku ho okamžite poštípal ostrý mráz, aj tak sa však cítil príjemnejšie než na mieste činu. Klamal by, ak by tvrdil, že nový prípad nenahlodal jeho zvedavosť. No nerád vyšetroval dve nesúvisiace vraždy naraz a momentálne sa potreboval sústrediť na druhé neoficiálne vyšetrovanie. Čakal naňho prípad vraždy bez tela.

  Lukáš Líška, poručík s výraznými ohnivočervenými vlasmi, sa potešil, keď sa od svojho nadriadeného popoludní dozvedel, že mu bol pridelený nový prípad. Hneď po príchode na krajské riaditeľstvo ho povolali na prebiehajúci brífing. Veľa z neho nezachytil, no podstata mu neunikla – šlo o prepadnutie malého sídliskového klenotníctva, ktoré sa skončilo smrťou predavačky.


  „Páchateľ krátko po vražde ušiel z miesta činu, klenotníctvo však aspoň sčasti sníma mestská kamera a majiteľ nainštaloval bezpečnostnú kameru aj nad pokladnicu,“ prezentoval pred všetkými kapitán Wolf, ktorý bol na mieste činu.


  Slovo po ňom prebral major Richard Otčenáš. Početné vrásky na jeho tvári a prešedivené vlasy vypovedali o rokoch služby v Policajnom zbore. Kedysi pracoval ako kriminalistický vyšetrovateľ v Košickom kraji a do Bratislavy sa presťahoval, až keď prišla ponuka riadiť krajské oddelenie. „Ďakujem za zhrnutie,“ pokynul Wolfovi, aby si sadol, rozhliadajúc sa po plnej zasadačke. „Kapitán, tu sa tvoja práca končí, prípad preberá naša mladá krv, poručík Líška.“


  Lukáša tým zaskočil. Nechápal, prečo počuje svoje meno, nespochybňoval však šéfovo rozhodnutie. Hlavné je, že má viesť vlastné vyšetrovanie. Jeho doterajšie štatistiky neboli najlepšie. Uzavrel iba jeden prípad, ďalšie dva mu z rôznych dôvodov prevzal Wolf. Aspoň dostal šancu to vyrovnať.


  Po skončení brífingu sa okamžite rozbehol za Wolfom. „Čo by som mal vedieť o prípade?“


  „Všetko podstatné som zhrnul na porade,“ odvetil Marek, ktorý sa nerád opakoval.


  „Nebol som tam od začiatku.“


  „Ani ja na mieste činu. Vanek spisuje zápisnicu, z nej sa dozvieš, čo treba,“ odbil ho Wolf.


  Líška sa však ľahko nevzdával. „Aký to má háčik?“


  „Prosím?“ pozrel na neho Marek nechápavo.


  „Mohol si to prevziať ty sám. Bol si na mieste činu. Ale nechceš to riešiť. Musí to mať nejaký háčik,“ domnieval sa Lukáš.


  „Háčik je, že mám dosť vlastnej roboty,“ tvrdil Wolf, a aby sa vyhol ďalším zbytočným otázkam, rozhodol sa mladého poručíka aspoň nasmerovať. „Pozri, nepôjde o nič komplikované. Obeť utŕžila jedinú guľku do hlavy, smrť nastala okamžite, pitva ťa prakticky nemusí zaujímať. Páchateľ zrejme spanikáril a nezvládol situáciu. Predavačka buď odhalila, kto to je, alebo mu hlúpo bránila v tom, čo chcel spraviť. Adam už rieši záznamy z kamier, zajtra ich dostaneš ako na striebornom podnose. Verím, že budú nápomocné. Fotky z miesta činu by pravdepodobne mali byť v digitálnej podobe ešte dnes večer, no veľa od nich nečakaj.“


  „Takže v tom je problém… Pre teba by to bola až príliš veľká hračka?“


  Wolf znudene zaklonil hlavu. „Prečo si všetci myslia, že by bol nejaký prípad pod moju úroveň? Už som ti povedal, že mám dosť vlastnej roboty. Tak si rob tú svoju a buď rád, že si nejakú dostal. Pri ľahkom vyšetrovaní aspoň zožneš zásluhy, na čo sa sťažuješ?“


  Líška zaspätkoval. „Na nič, jasné, ľahký prípad, zásluhy, budem si môcť spraviť na tabuli druhú čiarku vedľa desiatok tvojich.“


  „Čo to zasa trepeš?“ rozčúlil sa Marek.


  „Nevšímaj si ma, komplex menejcennosti,“ priznal mladý poručík a hneď to rýchlo zahovoril: „Vďaka, že si ma nasmeroval, keby som ešte niečo potreboval, viem, kde máš kanceláriu.“


  „Myslím, že to zvládneš aj sám. Je načase, aby si ukázal, že rozhodnutie prestúpiť z protidrogového bolo správne, hm?“


  Wolfovo nenápadné zabŕdnutie, ktorým chcel zbytočnú konverzáciu ukončiť, Líšku znova naštartovalo. „Asi si nepočul, že minulý rok som vyriešil svoj prvý prípad. Vtedy si tu nebol, a keď si sa vrátil, mal si toho dosť, nebolo kedy ani sa pochváliť. Ale myslel som si, že ti to už medzitým niekto spomenul.“


  „Jasné, jasné, prvý prípad poručíka Líšku,“ skočil mu Marek do reči. „Tak sa už len postaraj, aby mal úspešné pokračovanie.“ S tými slovami nechal Lukáša stáť na chodbe.


  Poručík nespokojne zatínal päste, až kým ho niekto nepobúchal po chrbte.


  „Kurva, čakal som, že po brífingu prídeš za vyšetrovateľom, s ktorým máš robiť na prípade,“ oslovil ho vyčítavo kapitán Bernát. „Ale niekto tu je zjavne stále iba Wolfov cecek.“


  Lukáš sa pomaly otočil. Mal síce radosť z nového prípadu, no na spoluprácu s Filipom Bernátom sa netešil. Spoznal ho minulú jeseň, keď sa vrátil do policajnej služby. Otčenáš kapitánovi pridelil prípad, na ktorom pracoval aj Lukáš. Ich prvé spoločné vyšetrovanie sa dalo nazvať prinajlepšom rozpačitým. Bernát bol od neho starší, s tmavými vlasmi aj fúzmi poznačenými striebrom. Mal drsné spôsoby, vyberaný slovník a hlboký, prefajčený hlas. Často prežúval žuvačku, napriek tomu páchol cigaretami. Poručík si všimol, že jeho kolega počas vianočných sviatkov schudol. Košeľa, ktorú mal na sebe, mu bola veľká.


  „Nebol som na mieste činu, potreboval som sa Mareka niečo opýtať,“ vysvetlil svoje rozhodnutie Líška. „Chcel si so mnou niečo prebrať?“


  „Len že zvyšok dňa budem zavretý vo vypočúvačke. Ako prvý je na rade majiteľ obchodu, potom nejakí potenciálni svedkovia, to bude asi na dlhšie. Keby si ma počkal, bolo by to popiči. Aby sme prebrali, kto čo zistil. Keď už spolu vyšetrujeme.“


  „Dnes mám poobednú, budem tu do večera,“ ubezpečil ho Líška.


  „Fasa, tak sa u teba zastavím, keď skončím,“ oznámil mu Bernát.


  „Fasa,“ zopakoval Lukáš ironickým tónom. „Vidíš, aká sme zohratá dvojica?“


  Bernátovi sa to však vtipné nezdalo. Premeral si poručíka, pokrútil hlavou a vykročil ku schodisku.


  Líška si nahlas vzdychol. „Zohratá dvojica,“ precedil pomedzi zuby.


  Bernát sa otočil. „Máš nejaký problém, kurva?“


  „Žiadny,“ zareagoval Lukáš okamžite. „Iba nás čaká dlhý deň.“


  „Najvyšší čas pustiť sa do roboty, nie?“

  Wolf sa po porade, keď poľahky preniesol nové vyšetrovanie na poručíka Líšku, zavrel vo svojej kancelárii. Bol spokojný, že sa môže venovať vlastnému vyšetrovaniu, no tajný projekt ho rýchlo zunoval. Vedel príliš málo a oficiálne nemohol spraviť takmer nič. Pokúsil sa preto zozbierať všetky detaily, na ktoré si dokázal spomenúť.


  Začal obeťou. Žena, blondína, vek odhadol na dvadsať až dvadsaťpäť rokov. Meno neznáme. Pôvod neznámy. Rodina, práca, priatelia – neznáma, neznáma, neznámi.


  Wolf spočiatku očakával, že niekto nahlási jej zmiznutie. Najprv sa toho dňa bál, no čím viac času ubehlo, tým viac možných scenárov si premietal v hlave, aby bol pripravený zareagovať. Napokon bol priam sklamaný, že ten deň nikdy neprišiel.


  Zomrela v decembri, pred Vianocami. Vari nikomu nechýbala pri štedrovečernom stole? Našiel ju, keď hľadal svojho dílera. Mohla byť narkomanka, prostitútka alebo oboje. Vybavil si noc, keď ju videl prvýkrát. Vystúpila z drahého auta. Mala značkovú kabelku. Aspoň sa domnieval, že bola značková. Ale rozozná on luxusnú značku od napodobeniny? Samozrejme, že nie.


  Takže stále nemohol vylúčiť, že ju na ceste medzi prostitútkami vyložil bohatý klient. Potom po ňu prišiel Dávid. Prečo? O ňom už vedel viac. Vyrastal ako jedináčik. Čiže to nemohla byť jeho sestra. Bola to teda jeho kamarátka, klientka alebo milenka? Kvôli akej žene by sa uprostred noci unúval vstať z postele a naštartovať auto? S poslednou otázkou Wolf škrtol zo zoznamu klientku, k ďalším možnostiam pripísal otázniky.


  Bolo to nemožné vyšetrovanie. Nemal informácie a chýbalo mu aj to najpodstatnejšie – telo. Obeť našiel v petržalskom byte na dvanástom poschodí. S bodnou ranou v hrudi. Ako sa Dávidovi podarilo dostať ju z miesta činu? A bol to vôbec on, kto sa zbavil tela? Kam sa vyparil?


  Wolf Dávida najskôr podozrieval z vraždy, no akoby sa pod ním zľahla zem. Mohol byť ďalšou obeťou? Marek si spomenul na chlapíka, s ktorým sa zrazil na schodoch. Bol nižší než Dávid, chlapčenskej postavy. Tvár si síce schoval pod kapucňou mikiny, a keď sa zrazili, odvrátil pohľad, ale Wolf aj tak vedel, že to nebol Dávid.


  Marek sa snažil rozpamätať. Zrazili sa medzi dvanástym a jedenástym poschodím alebo medzi jedenástym a desiatym? Záležalo na tom? Jedno poschodie iba o kúsok zvyšovalo alebo znižovalo šance, že chalan utekal z miesta činu. Ale nebol primladý na vraha? Koľko mohol mať rokov? Chlapčenská postava ešte neznamená chlapčenský vek. A čo dvere? Boli iba odomknuté, odchýlené alebo otvorené dokorán, keď Wolf dorazil na miesto činu?


  Niektoré spomienky s odstupom času vybledli.


  Wolf prebehol svoje poznámky, ktoré ponúkali viac otáznikov než celistvých informácií.


  Nevie nič o obeti.


  Nevie, kam sa podel Dávid.


  Nevie, či je Dávid vôbec nažive.


  Nevie, kde má začať vyšetrovanie.


  Až vtedy si uvedomil, ako Dávida v decembri vypátral. Prostredníctvom poznávacej značky auta, ktorým drogový díler vyzdvihol tú ženu. Auto malo iného majiteľa a byt, kde Wolf našiel telo, mu patril tiež. Mal tam aj trvalý pobyt. Pôvodne šiel do bytu s tým, že sa majiteľa na Dávida len spýta. Možno je načase vrátiť sa k pôvodnému plánu.


  Wolfovi chvíľu trvalo, kým zasa vyhľadal jeho meno. Martin Gelnický. Potom si do poznámok zapísal ešte jednu otázku: Ako Martin Gelnický súvisí s celým prípadom?

  Prvotné nadšenie z nového prípadu prešlo Líšku skôr, ako sa mu v ten deň skončila služba. Ako mu naznačil Wolf, z fotiek z miesta činu, ktoré mu popoludní pristáli v služobnom emaile, sa veľa nedozvedel. Akurát toľko, že páchateľ zanechal po sebe v klenotníctve masaker. Krv, zakrvavené sklo a kúsky mozgovej hmoty si Lukáš mohol vďaka fotografovi obzrieť až do zbytočných detailov.


  Keďže nemal s čím pracovať, rýchlo zasa vstal a šiel za kriminalistom Adamom Vanekom.


  „Ty si bol na mieste činu,“ spustil odo dverí. „Je niečo, čo stojí za zmienku? Myslím niečo, čo nie je na fotkách alebo v zápisnici?“


  „Zápisnicu som ešte nedokončil,“ priznal Vanek spoza počítača a ukázal na monitor. „Práve na nej pracujem. Pošlem ti ju do hodiny. Ale dokopy tam nenájdeš nič, čo…“


  „… čo by stálo za reč?“ skočil mu Líška do reči.


  „… čo by nepovedal Wolf na porade,“ opravil ho Vanek.


  „Čo labák? Toto asi nebude prípad s najvyššou prioritou.“


  „Vražda má vždy vysokú prioritu,“ ubezpečil kolegu Vanek. „Ale nemaj prehnané očakávania. Je to obchod. Odtlačky, čo sme zozbierali, môžu patriť komukoľvek. Rovnako vzorky DNA, ak nepôjde o krv, čo nepatrí obeti.“


  „Došlo medzi nimi k zápasu?“ chcel vedieť Líška.


  Vanek pokrčil plecami. „Ťažko povedať, musíme počkať na záznamy z kamier. Ale bol to čistý priestrel. Vrah si z miesta činu odniesol nábojnicu.“


  „Takže vedel, čo robí.“


  „Hlavne vedel, ako po sebe nezanechať stopy. Ale hej, asi to nebude žiadny amatér, zachoval si chladnú hlavu.“


  „Potom by sa možno oplatilo pozrieť záznamy. Či sa medzi prepustenými trestanými nenájde niekto, kto by sa hodil na profil páchateľa,“ skúšal Líška ďalej.


  „S tým by som počkal, profil páchateľa ešte nemáme,“ zastavil ho kolega.


  „Dnes teda nič? Musím čakať na záznamy z kamier?“ pýtal sa čoraz nespokojnejší Lukáš.


  Vanek na neho nechápavo hľadel. „Dnes dávame dokopy dôkazy, výpovede. Robíme, čo vieme. Najprv treba riešiť to, čo je čerstvé. Nečakaj ani, že sa prípad zázračne vyrieši len preto, že zajtra uvidíš páchateľa na kamere.“


  Líška sa oprel o stôl. „Ako ho potom chytíme?“


  „Hoď si to do gúglu, keď nevieš, čo máš robiť.“


  Lukáš vytiahol mobil.


  „Ty si to vážne ideš vygúgliť?“ neveril Vanek vlastným očiam. „Žartoval som. Fakt sa ma pýtaš, čo máš robiť? Nie je to tvoje prvé vyšetrovanie.“


  „No dobre, ale to je iné. Väčšinu vrážd spácha niekto z blízkeho okolia obete. V prípade, čo som riešil, to bolo jasné. Len som to musel chlapovi dokázať. Toto…“


  „Keď tak veľmi chceš, aby som rozmýšľal za teba, počkal by som si na výpovede svedkov,“ prerušil ho Vanek. „Utekal z miesta činu. Ak ho nevidel niekto priamo pred obchodom, o ulicu nižšie určite. Každý si všimne maskovaného lupiča. Alebo minimálne niekoho, kto sa príliš nápadne ponáhľa. Ak z toho náhodou nič nebude, hodíme do televízie zábery z kamier, vždy prídu nejaké tipy. Tie preveríme. Budeme sledovať záložne a výkup zlata. Je možné, že potrebuje peniaze. Pozri, máme sa kam pohnúť, musíš iba pohnúť týmto,“ vstal a poťukal kolegovi po čele.


  Lukáš sa zatváril, akoby ho to zabolelo. „Prečo sa na to Wolf vyprdol?“


  „Marek nerozhoduje o tom, čo bude a čo nebude vyšetrovať. Prípady prideľuje Otčenáš, to dobre vieš.“


  Líška vyzeral skepticky. „Viem tiež, že sú s Wolfom jedna ruka. Žije predsa so šéfovou dcérou, nie?“


  Vanek sa zasmial. „Marek bol šéfov miláčik dávno predtým.“


  „Takže mám pravdu. Keby veľmi chcel, Otčenáš by mu ten prípad nechal.“


  „Čo keby si sa radšej sústredil na robotu?“


  „Sám si to povedal, nemám sa dokopy na čo sústrediť,“ sťažoval sa Líška.


  „Toto je Bratislava. Nemôžeš čakať, že budeš každý druhý mesiac naháňať sériového vraha,“ umlčal Vanek kolegu a konečne ho vykázal na chodbu.


  Lukáš sa zavrel v kancelárii, ktorú mal po pol piatej iba pre seba. Aspoň niečo mu v ten deň spravilo radosť – keď mal popoludňajšiu službu, musel počúvať kolegu, s ktorým nikto iný na oddelení nechcel sedieť, len pol dňa.


  Keď prešiel všetky dostupné možnosti, skutočne sa obrátil na internetový vyhľadávač a skúsil nájsť niečo o známych lúpežných prepadoch. Samozrejme, väčšinou šlo o skupiny zločincov a nič z toho, čo si prečítal na internete, sa nedalo priamo porovnať s jeho prípadom.


  Posledné hodiny služby už len čakal, kedy za ním príde vyšetrovateľ Bernát.


  „Kurva, dnes som si zarobil slušný nadčas,“ oznámil mladšiemu kolegovi, keď sa dostavil polhodinu pred záverečnou.


  „Aspoň to stálo za to?“ nádejal sa poručík.


  „Od majiteľa máme zoznam, čo chýba v jeho obchode,“ odvetil Bernát, keď si vzal stoličku od druhého kancelárskeho stola a zaujal miesto oproti Líškovi. „Inak nám viac nedal. Zábery v obchode sa mažú po dvadsiatich štyroch hodinách, takže máš o robotu menej, ale neoveríme si, či tam náš páchateľ bol aj predtým. Nepriateľov, ako inak, nemá. Obchodu sa darilo priemerne, ponúkol na nahliadnutie svoje knihy, keby si sa chcel na ne pozrieť, treba si ich vyzdvihnúť.“


  „Načo?“ nechápal Lukáš.


  „Ak by mal finančné problémy, mohlo by ísť o jeho objednávku. Pochybujem, že zlatníctvo na sídlisku zarába extra nadpriemerne.“


  „Mhm,“ uznal Líška skepticky. „Ale taká objednávka by sa asi nekončila vraždou, nie?“


  Bernát mykol plecom. „Poslúž si. Ja som len kapitán so sedemnásťročnou praxou, nechcem ti radiť, ako si máš robiť svoju robotu.“


  „Dobre, pôjdem si po tie knihy.“


  „Hlavne by som na tvojom mieste skontroloval, akú má poistku na tovar.“


  „Keď už mi nechceš radiť,“ zamrmlal si Lukáš popod nos.


  Bernát sa naňho oboril: „Čo si povedal?“


  „Nič,“ zahovoril Líška. „Čo ďalšie výpovede?“


  „Tento mi zabral skoro dve hodiny. Pani predávajúca kávu v stánku na rohu nič podozrivé nevidela. Neviem, načo mi ju vôbec nosili. Dôchodca, čo býva na prvom poschodí nad klenotníctvom a volal na stodvanástku, zachytil lomoz krátko po siedmej. Otvárajú takmer o dve hodiny neskôr. Z toho vieme vyčítať akurát toľko, že páchateľ počkal obeť pred obchodom a priskočil k nej skôr, než sa stihla schovať. Ešte mi zišlo na um, či náhodou neboli dohodnutí. Nemá logiku, že šla do práce tak skoro.“


  „Akože… sa tá predavačka viezla v lúpeži s páchateľom a prišla mu ráno otvoriť obchod? Prečo ju potom zavraždil?“


  Vyšetrovateľ pokrčil plecami. „Možno sa s ňou nechcel deliť o tovar v hodnote pár tisíc eur. Oplatilo by sa pozrieť na zábery z kamery oproti cez ulicu, majiteľ ju tiež spomínal. Skúsiť vyčítať, z akej strany prišiel, kde sa schovával, či prišiel sám alebo či prišli spolu.“


  Lukáš prikyvoval. „Mám to v pláne, nakázal mi to aj Wolf. Zábery z kamier by mali doraziť zajtra. Ale dosť by ma prekvapilo, keby to bolo vopred dohodnuté. Videl som fotky z miesta činu, páchateľ po sebe zanechal spúšť. To by nebolo nutné, keby mu odomkla vitríny… Všetko?“


  „Piči, že všetko?“ rozčúlil sa Bernát. Nepozdávalo sa mu, ako mu mladý poručík okamžite protirečí. Mal pocit, že nedoceňuje jeho robotu. „Hovoríš to, akoby som toho spravil málo. Od porady som si stihol zapáliť len dvakrát. Kde sú tie časy, keď sme mohli fajčiť v kancelárii? Teraz sa zakaždým musím jebať až pred budovu. Ty si čo robil, keď si taký múdry?“


  „Nemyslel som to tak,“ vyhováral sa Líška. „Len sa mi zdá, že sme sa ďaleko nepohli.“


  „Táto mladá krv. Všetko by ste chceli mať hneď. Kokot, fakt sa pýtam, čo si dnes spravil ty?“


  „Nechcel som ťa uraziť. Robil som, čo som mohol. Všetci ste sa zhodli, že bez tých záznamov z kamier sa ďaleko nedostaneme. Tak na ne čakám.“


  „Vynikajúco,“ skonštatoval Bernát sarkasticky. „Aspoň si oznámil mame obete, že jej dcéru zavraždili? Bola ju identifikovať v márnici?“


  „Čože? To je moja úloha?“ zľakol sa Líška a rýchlo vytiahol mobil.


  Zatiaľ čo hľadal v zozname kontaktov Vaneka, Bernát sa s ním rozlúčil. „Ja som si nadrobil, ty tu tiež dlho neobsmŕdaj, zajtra pokračujeme.“


  „Adam?“ spýtal sa Lukáš dychtivo, keď kolega zdvihol telefón. „Hovoril niekto s mamou obete?“


  „Ja osobne, prečo?“


  „Lebo som mal riešiť identifikáciu.“


  „To ti kto povedal?“ čudoval sa Vanek.


  „Bernát.“


  Na druhej strane sa ozval smiech. „A ty si mu uveril?“


  Líška sa zhlboka nadýchol. „Mám ti pripomenúť, koľký prípad riešim?“


  „Lukáš,“ oslovil ho Vanek, keď sa dosmial. „Takéto veci sa riešia na porade. Danú úlohu by si dostal príkazom od šéfa alebo by sme sa na tom dohodli. Navyše… v tomto prípade sme spravili výnimku. Identifikácia nie je vždy nutná. Obeť pracovala v obchode, mala pri sebe doklady a našli sme ju s prestrelenou hlavou. Ak by sme mali pochybnosti, nehovorím, ale ja osobne na ne nevidím dôvod. Čo ty na to?“


  „Že už máš po službe a ja ťa otravujem s hlúposťami,“ povedal Líška ospravedlňujúco.


  „V pohode, po šichte mi už volali aj s väčšou blbosťou. Počúvaj, keď ťa už mám na linke, zabudol som ti povedať… vlastne som sa nevracal z terénu na riaditeľstvo. Zohnať tú mamu mi dalo celkom zabrať. Má dve práce, nebola doma, nenašiel som ju v prvej, až…“


  „Čo si mi zabudol povedať?“ skočil mu Lukáš do reči, keď kolega viac a viac odbočoval od témy.


  „Neviem, či to zaváži, asi nie, ale mama obete hovorila, že jej dcéra sa v poslednom čase bála o život. Mala pocit, že jej niečo hrozí.“


  „Vieš, čo konkrétne?“


  „Nie, viac som z nej nedostal, ani som sa veľmi nevypytoval. Bola zdevastovaná. Veď sa dozvedela, že jej niekto zabil dcéru,“ vysvetľoval Vanek. „Ja len, že by si to mal vedieť.“


  „Vďaka,“ ukončil Lukáš telefonát a skontroloval čas na displeji mobilu.


  Služba sa mu skončila pred piatimi minútami. Mohol vypnúť počítač a ísť domov. No jemu to nedalo. Zasa si sadol a otvoril email od policajného fotografa. Prezeral si zábery z miesta činu. Spôsob, akým vrah zniesol obeť zo sveta, sa dal ľahko označiť za beštiálnu popravu. Presne také slovné spojenie použili bulvárni novinári, ktorí o zločine informovali prostredníctvom internetového portálu ako prví.


  Prepadnutie klenotníctva sa zmenilo na beštiálnu popravu.


  Toto je Bratislava. Nemôžeš čakať, že budeš každý druhý mesiac naháňať sériového vraha, spomenul si Líška na Bernátove slová.


  S tou myšlienkou pokrútil hlavou, rýchlo vypol počítač a pobral sa domov.

  Wolf sedel za volantom zaparkovaného auta a očami hypnotizoval poznávaciu značku, pre ktorú sa ocitol v tejto katastrofe. V skutočnosti za ňu mohla jeho závislosť, no stala sa jeho najlepšou kamarátkou a najlepšiu kamarátku nemohol viniť zo svojich problémov. Ešte stále sa triasol ako osika.


  Myslel si, že pôjde o celkom rutinný výjazd do terénu. Ako keby vyšetroval skutočný prípad. Šiel sa spýtať na podozrivého? Na svedka? Na osobu záujmu vo vyšetrovaní? Sám nevedel, kam má Dávida zaradiť.


  Zazvonil na zvonček s menom Martin Gelnický.


  „Prosím?“ ozvalo sa z mikrofónu prenášajúceho hlas z dvanásteho poschodia.


  „Martin Gelnický?“ spýtal sa Wolf pre istotu.


  „Kto ho hľadá?“ chcel vedieť domáci.


  Wolf ticho zavrčal. Rozhovor sa nezačínal najlepšie. „Polícia.“


  Chlapíkovi sa to nepozdávalo. „To môže povedať hocikto.“


  „Pustite ma hore, rád vám ukážem legitimáciu.“


  „Čo odo mňa chcete?“


  „Iba sa spýtať na Dávida Matzlera,“ povedal Wolf ’priamo.


  „To meno mi nič nehovorí,“ tvrdil muž.


  Wolf takmer vyprskol. „Určite? Ako je potom možné, že používal vaše auto?“


  „Moje auto?“


  „Auto, ktoré je písané na vás. Áno, vaše auto.“


  Chlap sa odmlčal. „Počkaj, ty si ten policajt! Ten feťak, čo nechcel dať Dávidovi pokoj.“


  Wolf zaspätkoval. „To je omyl. Sme tu dvaja a sme z protidrogového. Ide o prebiehajúce vyšetrovanie.“


  „Jasné,“ zasmial sa chlapík. „Tak sa poď ukázať, aspoň si spojím tvár s feťáckymi historkami o tebe.“


  Ozvalo sa bzučanie. Stačilo, aby zatlačil na dvere. Wolf však váhal. Martin Gelnický presne vedel, kto je. Počul o policajtovi závislom od tabletiek. Momentálne už počul aj jeho hlas a chýbalo mu len priradiť si k nemu tvár. To Wolf nesmel dopustiť. Otočil sa a ponáhľal sa nazad k svojmu autu.


  Roztrasene si sadol za volant, no nenaštartoval. Prepadla ho panika. Čo to robí? Prečo sa snaží vyšetrovať vraždu, ktorá očividne nikoho nezaujíma? Dostane sa pre to v práci do problémov?


  Očami hypnotizoval poznávaciu značku auta, ktoré patrilo Gelnickému. Tá prekliata značka.


  Potreboval sa upokojiť. Z úložného priestoru v palubovke vytiahol žuvačky. Extra silné, nikto ich nemal rád, iba on. Preto bola nenápadná tuba jednou z najbezpečnejších skrýš pre jeho tajomstvo. Vysypal jej obsah a spomedzi štipľavých mentolových žuvačiek vybral dve tabletky. Boli veľké, no už si na ne zvykol. Stačilo mu nazbierať v ústach dostatok slín a dokázal ich takmer bez ťažkostí prehltnúť. Hlavne keď vedel, aká úľava sprevádza ich užitie.


  Na okamih mu odľahlo. Potom zbadal nervózneho mladíka obšmietajúceho sa okolo Gelnického auta. Obzeral sa na všetky strany, na chvíľu pozrel Wolfovým smerom, no pohľady sa im nestretli, takže si ho najskôr nevšimol.


  Gelnický zišiel na parkovisko. Takisto sa najprv rozhliadol okolo seba, než si s mladíkom podal ruku s teatrálnym sprievodným gestom. Potom otvoril kufor auta. Minútu sa o niečom dohadovali a kufor zasa zavreli. Vzápätí nastúpili a vyrazili z parkoviska.


  Wolf váhal. Chcel ich nasledovať, aj keď sa len pred chvíľou rozhodol, že sa vykašle na celý nápad so súkromným vyšetrovaním. Než si to stihol rozmyslieť, zazvonil mu telefón.


  „Kde si?“ spýtala sa Michaela namiesto pozdravu.


  „Ešte riešim robotu,“ odvetil Marek pološeptom. Akoby ho muži, ktorých chcel sledovať, mohli začuť.


  „Poprosila som Patrika, aby šiel do obchodu, a on odmietol. Vraj má zaracha. Povieš mi o tom viac?“


  „Preberieme to osobne.“


  Michaela sa nedala odbiť. „Kedy?“


  „Už som na ceste. Čo potrebuješ z obchodu? Zastavím sa,“ ponúkol sa Wolf.


  Michaela mu nadiktovala zoznam. Z večerného sledovania nakoniec nič nebolo.


  Wolf si neskôr v potravinách nahováral, že aj tak šlo zrejme iba o dvoch kamarátov, ktorí sa vybrali večer do podniku alebo za partiou. Čo na tom, že vyzerali podozrivo? Čo na tom, že sa obzerali okolo seba a obaja boli viditeľne nervózni? Čo na tom, že v byte jedného z nich Wolf len pred mesiacom našiel mŕtvolu? To ešte nemusí nič znamenať.


  Kriminalistický operatívec zaplatil za malý nákup a zavrhol myšlienky na podivnú scénu, čo sa odohrala pred jeho očami. Rodina bola predsa na prvom mieste.


  16. januára 2019


  Hoci Lukáš Líška sa myšlienku, že v jeho prípade nejde len o prepadnutie, ale o plánovanú vraždu, spočiatku pokúšal ignorovať, nedala mu pokoj. Vynorila sa z úzadia, hneď ako ráno prišiel do práce. Vtedy ju dokázal zavrhnúť vďaka tomu, že už naňho čakali záznamy z bezpečnostných kamier na dvoch USB kľúčoch – jeden bol označený ako obchod, druhý ako ulica. Vrhol sa preto rovno do roboty.


  Začal tým zaujímavejším – videom z obchodu. Čas v pravom hornom rohu ukazoval dátum vraždy a minútu po siedmej ráno, takže do otvorenia obchodu zostávali takmer dve hodiny. Záber bol statický, zmestil sa doň priestor okolo pokladnice, výklad so šperkmi na pravej strane obchodu a sotva tretina dverí. Žiaľ, obchod bol príliš malý na to, aby priestor pokryla jedna kamera. Hlavne ak mala byť v centre záberu pokladnica. Ktovie, prečo majiteľ zvolil práve toto umiestnenie.


  Lukáš pretočil záznam o šesť minút, keď vošla dovnútra predavačka s rukami nad hlavou. Za ňou stál muž so šiltovkou, ktorú mal zarazenú do čela, takže mu nebolo vidieť tvár. Buď bol nízky, alebo sa krčil za predavačkou, veľa sa z neho na kamere rozoznať nedalo. Z pozície oboch ľudí Líška vyčítal, že muž žene pravdepodobne tlačil do chrbta hlaveň zbrane. Napovedal tomu najmä jej vystrašený výraz.


  Muž predavačku rýchlo stiahol doľava. Presne vedel, čo robí. Ak by zvolil pravú stranu, ocitli by sa na kamere. Takto sa obaja stratili zo záberu ani nie tridsať sekúnd po vstúpení do obchodu. Záznam bol bez zvuku, Lukáš si mohol iba domýšľať, čo sa odohrávalo ďalej. Na fotkách z miesta činu sa všade nachádzalo sklo, čiže páchateľ rozbil výklad a vzal šperky. Predavačka mu vitrínu odmietla odomknúť alebo by musela zájsť po kľúče k pokladnici, čo nechcel riskovať. Ubehli sotva tri minúty. Dvere obchodu sa znova otvorili, v zábere sa mihlo temeno hlavy vykúkajúce spod šiltovky. Páchateľ odišiel.


  Líška sledoval monitor so zatajeným dychom. Nič nepočul a nič nevidel, no vedel, že sa pred jeho očami – a predsa mimo záberu – práve odohrala brutálna vražda. Čakal, čo sa udeje ďalej. Nič. Páchateľ sa do obchodu nevrátil. Záber bol statický, až kým cez dvere nevošiel postarší muž. Dôchodca, ktorý býval na prvom poschodí a nahlásil vraždu na linke prvej pomoci. Najprv zamrzol na mieste, než si uvedomil, čo sa v klenotníctve stalo. Vzápätí zaspätkoval k dverám a zmizol za nimi.


  Poručík si všimol, že dôchodcu bolo na zábere vidieť veľmi jasne. To potvrdzovalo teóriu, že páchateľ vedel, kde je kamera, a pohyboval sa presne podľa toho.


  Lukáš vložil do počítača druhý USB kľúč v nádeji, že záber z ulice mu prezradí viac. Predavačka sa zjavila na chodníku, kráčala priamo k obchodu. Nestihla ani odomknúť, keď k nej pristúpil muž s batohom na chrbte. Kamera ho snímala len zozadu. Žena sa vyľakala. Pokúsila sa obzrieť, no on jej v tom zabránil. O chvíľu neprirodzene trhanými pohybmi odomkla dvere. Iste sa triasla od strachu. Vstúpili dnu, o niekoľko minút vyšiel muž sám. Šilt mal stiahnutý do tváre, rýchlo sa znova stratil.


  Líška si zapísal detaily, ktoré si všimol aj v tých krátkych záberoch. Muž bol nízky, mal na sebe džínsy a bundu s kožušinovou kapucňou. Zbraň v jeho ruke nevidel. Poručík sa iba domnieval, že sa ňou predavačke vyhrážal, aby sa dostal do obchodu. Na chrbte mal batoh, takže zrejme vzal len to, čo sa doň zmestilo.


  Lukáš si ešte dvakrát pozrel oba zábery, k poznámkam však už nič nepripísal. Napokon sa zdvihol a šiel za Bernátom, aby s ním prebral, čo zistil. Ako inak, našiel ho fajčiť pred budovou.


  „Ako sa darí?“ spýtal sa usmievavo.


  „Kurva,“ zanadával vyšetrovateľ, ako mal vo zvyku. „Prišiel si ma kontrolovať? Pred chvíľou som skončil s jedným vypočúvaním. Nula bodov, pritom to bol chlapík, čo našiel obeť. Ďalší sa dostaví až o celej. Toto je dnes moja prvá cigareta, nezadrbávam sa.“


  „Ja ťa nekontrolujem,“ uistil ho Lukáš. „Dostali sme zábery z kamier.“


  „A?“


  „Tiež nula bodov.“


  „To sa dalo čakať,“ skonštatoval Bernát.


  Líška naňho vyjavene hľadel. Všetci mu tvrdili, že kamerové záznamy budú najdôležitejšie v celom vyšetrovaní.


  „Dá sa páchateľ aspoň čiastočne rozoznať?“


  Lukáš pokrčil plecami. „Nižšej postavy. Mal na sebe rifle, bundu a cez plece batoh. Ale nevidno mu do tváre.“


  „Hmm,“ vydal Bernát neurčitý zvuk. „Pôjde to do telky. Uvidíme, či ho niekto z jeho známych spozná… a či ho aj natrie.“


  „To je naša jediná šanca?“ obával sa Líška.


  „Pozrel si sa už na tú poistku?“ pripomenul mu vyšetrovateľ. „Nie na obchod, špecificky na tovar. Vedúci si priestor prenajíma, nemusí ho zaujímať. Ale tovar, ktorý sa nepredáva, má väčšiu cenu ukradnutý než vo vitrínach.“


  „Mám to na zozname,“ tvrdil Lukáš.


  „Tak? Čo tu potom, do piče, robíš? To si mi prišiel iba oznámiť, že na kamere nič nie je?“


  Vtedy okolo nich prešiel Wolf. „Dobré ránko, kolegovia. Vidím, že sa tu horlivo vyšetruje.“


  „Je skoro desať, vyšetruje sa tu už dve hodiny,“ opravil ho Bernát.


  Wolf skontroloval hodinky. Bolo dvadsať minút po deviatej. Radšej to nekomentoval, len sa usmial a kráčal ďalej ku schodom.


  „Čo stojíš ako kokot v teplej vode?“ pozrel Bernát opäť na Líšku.


  „Mám ešte jednu vec.“ Zaváhal. Stála vôbec za zmienku? „Vanek mi včera spomenul, že šiel za matkou obete. Asi by sme mali vypočuť aj ju.“


  „Mám dosť roboty aj bez toho. Čo má s prípadom?“


  „Očividne si myslí, že jej dcéru niekto úmyselne zabil.“


  „Akože…“ chápal Bernát, kam Líška smeruje, „… to prepadnutie bolo iba narafičené?“


  Lukáš sa tváril neisto. „Nemali by sme to preveriť?“


  „Preveruj, ak chceš, no ja nebudem strácať čas.“


  Líška sa sklamane vrátil do budovy. Na jeho prekvapenie ho Wolf čakal pri vchode, dokonca mu podržal dvere.


  „Počul som, o čom ste sa rozprávali,“ poznamenal, keď prechádzali turniketom.


  „Ja viem, asi je to celé nezmysel. Ale neučili sme sa v akadémii, že treba preveriť každú stopu?“ obhajoval svoje pochybnosti Lukáš.


  „Nemusí to byť nezmysel,“ priznal Wolf za vrátnicou. „Aj na mieste činu sa mi niečo nezdalo. Videl si už zábery z kamery?“


  Líška prikývol. „Z obchodu aj z ulice. Ale vrah sa tam len mihol, nedá sa identifikovať.“


  Wolf znova skontroloval čas. Hoci ešte zďaleka nebolo desať, už celkom slušne meškal do práce. Chvíľu akoby zvažoval, či môže odsunúť iné povinnosti a pomôcť mladšiemu kolegovi. Potom si uvedomil, že iné povinnosti prakticky neexistujú. „Môžem vidieť tie záznamy?“


  Lukáš sa potešil. „Fakt sa chceš na ne pozrieť?“


  Zobral ho do svojej kancelárie, no keď sa Líškov spolusediaci príliš rozrečnil, Wolf stratil trpezlivosť a aj s USB kľúčmi skončili uňho. Marek si mlčky dvakrát pozrel obe nahrávky.


  „Na tej teórii niečo bude,“ skonštatoval napokon.


  „Fakt?“ zajasal Líška pri predstave, že predsa len dostal zaujímavý prípad. „Prečo si to myslíš?“


  „Vrah veľmi dobre poznal priestor. Na ulici aj v obchode. Vyhol sa kamere, pokiaľ to šlo. Čo ešte neznamená, že mu nešlo o prepad. Ale ten spôsob vraždy…“ na okamih sa odmlčal. „Nemyslím si, že medzi nimi došlo k zápasu. Strelil ju do pravého oka. Nespanikáril. Nezanechal po sebe ani nábojnicu. Všetko vybavil za niekoľko minút. Ak som niekedy vo svojej kariére videl prácu profíka, vyzerala takto.“


  „Takže?“ Lukášovi to nestačilo. Mal Wolfovo odobrenie, no potreboval počuť priamo, čo má spraviť ďalej.


  „Mal by si sa porozprávať s jej mamou.“


  „Šiel by si so mnou?“


  13. novembra 2018


  Alexandra Pekníková neznášala svoju prácu. Niežeby na nej bolo niečo zlé alebo mimoriadne náročné, Alexandra neznášala prácu vo všeobecnosti. Vyrastala s jediným snom – chcela sa stať princeznou. Samozrejme, v dnešnom svete sa princeznou len tak ľahko nestanete, ak nie ste Meghan Markle. Alexandra si to uvedomovala. Najprv nevedela, ako to dosiahnuť, až kým jej to neukázala kolegyňa z klenotníctva. Na vlastnom príklade jej predviedla, že moderné princezné skutočne existujú, akurát sa nazývajú zlatokopky. Našla si staršieho, ale hlavne bohatého frajera, ktorý sa postaral, aby si žila ako v bavlnke. Aj keď sa rozišli, dlho sama nezostala. Vždy sa zázračne našiel ďalší „princ“, ktorý sa chcel postarať o princeznú so silikónovými prsami a nafúknutými perami.


  Alexandra sa rozhodla nasledovať zlatokopkin príklad v deň, keď dala v klenotníctve výpoveď. Vtedy prvýkrát zatvárala predajňu sama. Majiteľ klenotníctva si veľmi rýchlo uvedomil, že Alexandra stačí sama na všetko. Ďalšie dievča preto do obchodu už neprijal.


  Alexandra napísala bývalej kolegyni a dohodla si s ňou kávu. Žiadala ju, aby aj jej našla bohatého princa.


  „Nebuď taká, podeľ sa o svoj úspech. Ten tvoj má určite nejakých nezadaných kamarátov,“ žobronila zúfalo.


  Dievča nad ňou ohrnulo nos. „Aj keby, ty nemáš na to, aby si zbalila chlapa, čo je za vodou.“


  Keď Alexandra pochopila, že jej nepomôže, prudko zmenila rétoriku. „Vieš čo? Nič od teba nechcem. Veď si len obyčajná… ako to povedal Rytmus? Hneď si spomeniem.“


  Kolegyňa sa zdvihla z miesta. „Myslíš, že ma týmto urazíš? Ja ťa mám v piči, z teba nikdy nebude vyjebaná zlatokopka. Tak sa láskavo netvár, že ti šlo o niečo iné, cica. A vymaž si moje číslo, dobre? Alebo vieš čo? Radšej si ťa bloknem skôr, ako nastúpim do auta. Uži si jazdu domov v električke, lúza!“


  Alexandra zostala sama a musela zaplatiť účet. Kolegyňa si naozaj zablokovala jej číslo a vymazala si ju aj zo sociálnych sietí, predsa to však nebolo ich posledné stretnutie. So svojím najnovším zámožným princom navštívila bývalú prácu, aby si vybrala zásnubný prsteň. Chcela dať najavo, že nad Alexandrou vyhrala.


  „Svadba sa uskutoční budúci rok v marci. Ale načo ti to hovorím, keď nebudeš pozvaná?“ vysmievala sa jej, keď jej princ vytiahol čiernu kreditnú kartu.


  Alexandra mala v ten deň všetkého po krk. Najradšej by dala výpoveď, aby už nikdy nemusela zažiť podobne ponižujúce scény, ale nemohla si to dovoliť. Za ňu nikto účty nezaplatí.


  Večer strávila na sociálnych sieťach, prechádzajúc profily všetkých kamarátov. Možno v nádeji, že sa medzi nimi nájde niekto, kto by jej vedel pomôcť. Žiaľ, nepoznala veľa ľudí z vyšších kruhov. Aspoň si to myslela, až kým nenatrafila na video, ktoré pridala jej kamarátka z detstva.


  „Dorota,“ vykríkla nahlas, akoby objavila Ameriku. Že jej nezišla na um skôr! Dcéra bohatých rodičov, obliekajúca sa výhradne do značkových vecí, často zverejňovala fotky z exotickej dovolenky ešte počas dospievania. Keď odišla na vysokú do zahraničia, prerušili kontakty. Prečo vlastne? Najvyšší čas zistiť, ako sa jej darí.


  Otvorila jej profil a zistila, že Dorota len nedávno pricestovala späť na Slovensko.


  „To musí byť znamenie,“ zhíkla Alexandra a okamžite jej napísala.


  16. januára 2019


  Wolf nechápal, prečo chce Líška spoločnosť v teréne. Došlo mu to, keď mladý poručík predviedol svoje sociálne zručnosti v praxi.


  Trúchliacu mamu našli doma. Keď im otvorila dvere, bola patrične oblečená v čiernom a utierala si slzy. Bez zaváhania ich však pozvala dovnútra a ponúkla im kávu.


  Wolf odmietol, Líška ju požiadal o čaj. „Ak to nie je príliš veľká starosť. V tejto zime je vždy dobré sa zohriať, nemám pravdu?“


  Žena naňho iba nemo hľadela.


  „Prepáčte,“ ospravedlnil sa poručík. „Veľmi ma mrzí, čo sa stalo… vašej dcére.“


  „Aký čaj chcete?“


  „To je jedno. Aký máte. Len nie čierny ani ovocný. Ak by ste mali bylinkový, bolo by to super.“


  „Lukáš,“ oslovil ho veľavravne Wolf.


  „Prepáčte,“ ospravedlňoval sa Líška znovu. „Neprišli sme na návštevu. Zabudnite na ten čaj.“


  „To je v poriadku,“ uistila ho matka obete. „Aspoň si na chvíľu zamestnám ruky. V práci mi dali dovolenku. Ale asi by som bola radšej tam. Sedieť celý deň doma, v tomto byte, keď nemôžem aj tak nič spraviť…“


  „Sorry, som nervózny,“ ospravedlnil sa Líška tretíkrát, keď s Wolfom zostali v obývačke sami.


  Marek sa rozhliadol po skromne zariadenej miestnosti. Pukliny na stene pri okne, staromódne zasklené skrine a hlavne čalúnená sedacia súprava, ktorá zaškrípala a zapraskala, keď si na ňu sadli, napovedali, že obeť pochádzala zo skromných pomerov.


  „Váš čaj,“ oznámila žena po návrate z kuchyne.


  Lukáš sa pokúsil o zmierlivý úsmev, keď si od nej bral šálku. „Ďakujem.“


  Pani Pekníková postávala nad policajtmi. „Kedy mi vydáte jej telo?“


  Líška v šoku vyprskol nápoj, ktorý mu popálil jazyk. „Viete… to vám neviem… takto… môžem skúsiť…“


  Našťastie do jeho habkania zasiahol Wolf: „Chápeme, že nechcete nič iné, len čo najskôr dopriať svojej dcére pokojný odpočinok, ale je to súčasť vyšetrovania. Telo najprv muselo ísť na pitvu.“


  „Pitvu? Načo? Dostala guľku do hlavy. Popravili ju,“ skonštatovala mama obete až surovým tónom.


  „Je to bežný postup v prípade vyšetrovania vraždy,“ uistil ju Wolf.


  „Takže ide o vraždu.“


  „Samozrejme, že ide o vraždu. Ale vy asi narážate na svoje podozrenie. Práve preto sme prišli, aby sme sa vás opýtali…“ premostil Marek šikovne.


  „To nie je podozrenie,“ skočila mu Pekníková do reči. „Ja som si istá, že ju popravili.“


  „Podozrievate niekoho konkrétneho?“ opýtal sa Wolf priamo.


  Nahlas si vzdychla. „Keby som ho poznala, zniesla by som ho zo sveta vlastnými rukami.“


  Líška chcel položiť šálku na stôl, no keď sa naklonil dopredu, pokazený gauč sa pod ním rozhojdal a on sa oblial horúcim čajom. Snažil sa predstierať, že je všetko v poriadku, a zároveň sa opäť zapojiť do konverzácie. „Prečo si myslíte, že to bola vražda na objednávku a nie lúpež?“


  „Saška sa už dlhšie správala inak. Utiahla sa do seba, stále sa zatvárala vo svojej izbe. Keď som sa o ňu starala, odháňala ma od seba. Raz sa mi priznala, že leží v žalúdku nejakým mocným ľuďom. Ale viac nechcela povedať.“


  V tej chvíli aj Wolf zvažoval ďalšie slová. Sám pochádzal z chudobných pomerov. Vedel, ako dokázalo jeho mamu uraziť, keď na to poukázal niekto iný. „Nepotrebujeme konkrétne mená, ale neviete aspoň, o čo išlo? Udialo sa niečo v práci? V jej súkromí?“


  Pekníková pokrútila hlavou. „Mala som sa pýtať. Nemala som to nechať tak. Lenže strašne som neznášala, keď na mňa kričala. Nechápala som, prečo sa na mňa hnevá. Nemohla som za to, čo sa deje. A stále neviem, čo sa dialo.“


  „Chápem, ako sa cítite, ale nepomôžete sebe ani dcére, keď si to budete vyčítať.“


  Zatiaľ čo sa Wolf pokúšal utešiť trúchliacu matku, Líška nemotorne vstal z rozpadajúceho sa gauča a podišiel k fotografiám vystaveným pod televízorom. Zohol sa, chvíľu si ich obzeral, potom skonštatoval: „Vaša dcéra bola krásna.“


  Marek naňho nechápavo pozrel. Uvažoval, či návšteva môže byť ešte trápnejšia. Odpoveď ho nepotešila.


  Pani Pekníková nadvihla obočie namaľované lacnou ceruzkou, akoby nechcela veriť policajtovým slovám. Pristúpila k nemu, zahľadela sa na fotku, na ktorú sa sústredil, a vyviedla ho z omylu. „To nie je moja dcéra, ale jej kamarátka zo strednej.“


  Lukáš očervenel. „J-ja mám na mysli vašu dcéru,“ ubezpečil ju. Videl predsa fotky obete. Samozrejme, nie z miesta činu. Tam sa už nedalo hovoriť o kráse ani ľudskosti. „Saška je predsa tá vľavo, nie?“


  Pekníková prikývla. „Pre mňa bola krásna, ale viem, že…“ zmĺkla. Nemohla tak hovoriť o vlastnej dcére, nemohla nahlas povedať, že Alexandra nebola žiadna krásavica.


  Ich rozhovor nahlodal Wolfovu zvedavosť. Aj on sa šiel pozrieť na fotografiu. Najprv sa sústredil na dievča vľavo. Alexandra mala výrazný, krivý nos, vlasy hnedej až béžovej farby a nelichotivé znamienko, ktoré zdedila po mame. Nie, nebola to žiadna krásavica. Zato jej kamarátka… Wolf na ňu zarazene hľadel. „Kto je to druhé dievča?“ spýtal sa.


  „Vravela som predsa… Saškina kamarátka, chodili spolu na strednú školu.“


  „Ako sa volá?“


  „Dorka. Kedysi boli nerozlučné, neviem, čo sa medzi nimi stalo. Už som ju dlho nevidela,“ rozpamätávala sa pani Pekníková.


  „Celé meno?“ nedal jej Wolf pokoj.


  „Kocáková, Dorota Kocáková.“


  „A kam chodili do školy?“


  „Gymnázium Ladislava Novomestského na Tomášikovej. Prečo vás to zaujíma?“ čudovala sa Pekníková.


  „Súčasť vyšetrovania,“ odvetil Wolf vyhýbavo.


  „Súčasť vyšetrovania?“ zopakoval Líška, ktorému sa to tiež zdalo zvláštne.	


  „Viete mi o nej povedať viac? Z akej rodiny pochádza? Kde je teraz?“ vypytoval sa Wolf ďalej.


  Matka obete sa zaťala. „Vravela som vám, že už dlhšie neboli v kontakte.“


  „Určite? Ako dlho?“ nevzdával sa Marek.


  Pekníková sa tvárila nechápavo. „Čo to má s vraždou mojej dcéry?“


  Operatívec sa zhlboka nadýchol. „Rozumiem, že to znie čudne. Hovoríte, že sa vaša dcéra bála o život. Ale nenasmerovali ste nás na konkrétnejšiu stopu. Stretávala sa s niekým? Mala priateľa?“


  Pekníková pokrútila hlavou.


  „Iní kamaráti? V akej spoločnosti sa zdržiavala? Kto by jej chcel ublížiť?“


  „Neviem. Neviem. Väčšinou chodila z práce rovno domov. Nemala veľa kamarátov. S nikým sa nestretávala.“


  „Sťažovala sa na problémy v práci? Napríklad so šéfom?“ pokúsil sa zapojiť Líška.


  Pekníková zasa zvraštila obočie, vďaka čomu vyzerala ako karikatúra seba samej. „Šéfa skoro nevidela. Práca ju nebavila, ale to je normálne. Mňa nebavia hneď dve. Akurát sa mu sťažovala, že je tam sama. Mali výpomoc, no len vtedy, keď nemohla prísť do práce. Kedysi tam boli dve, ale druhé dievča sa potom vydalo. Za boháča. Tfuj, zlatokopka jedna.“


  Líška sa potešil. „A o nej by ste nám nevedeli povedať viac? Mohla mať motív objednať si vraždu vašej dcéry?“


  Pekníková vystrúhala ďalšiu grimasu. „Veľmi sa nemuseli, ale to ešte neznamená, že by sa chceli zabiť. Viete, aké sú niekedy ženy. Do tváre sa usmievajú a za chrbtom…“


  Lukáš chápavo prikyvoval. Zároveň premýšľal, čo sa má spýtať. Mal dojem, že návšteva ich nikam neposunula. Wolf mlčal, zjavne to už nechával na ňom. „Ďakujeme za váš čas. Budeme vás informovať, ako sa vyvíja vyšetrovanie,“ rozlúčil sa poručík napokon.


  Keď sa za nimi zavreli dvere, Líškovi sa uľavilo. Cítil sa trápne. Vedel, že na návšteve u mamy Alexandry Pekníkovej si spravil len hanbu a Wolf bol toho ešte aj svedkom. Celkom v tej chvíli zabudol na kolegove zvláštne otázky, ktorými odklonil vypočúvanie.


  „Konečne,“ vydýchol si, keď sa ocitli na čerstvom zimnom vzduchu.


  „Zabudol si si vypýtať mobil a počítač obete,“ pripomenul mu Wolf zrazu.


  Lukáš sa zľakol, vzápätí sa zamyslel. „Myslím, že mobil mala pri sebe, keď bola zavraždená… Takže bude medzi dôkazmi.“


  „Výborne. Ale hodil by sa nám aj počítač. Kvôli internetovej histórii a emailom.“


  Lukáš pozrel na panelák, odkiaľ práve vyšli. „Mám sa vrátiť?“


  Wolf mávol rukou. „Radšej to necháme na inokedy. Možno pošleme uniformovaných. Nadnes mala podľa mňa policajtov už dosť.“


  „Prepáč, že som ťa strápnil. A ďakujem, že si to tam zachránil. Ja som stále mimo z týchto vecí. Vlani som vyšetroval prípad, v ktorom na mňa matka obete vybehla, ale že fest. Nevedel som zareagovať. Teraz som mal pocit, že sa to zopakuje, a úplne som sa zasekol,“ vysvetľoval, čo sa s ním vnútri stalo.


  Wolf ho však už poriadne nepočúval, iba prikyvoval cestou k služobnému autu. Jeho myseľ okupovala Dorota Kocáková. Konečne si priradil meno k tvári. K tvári ženy, ktorá mu kradla spánok, lebo sa mu čoraz častejšie vracala v snoch – bledá, zakrvavená, s nožom zabodnutým v hrudi.


  17. januára 2019


  Wolf mal do ďalšieho rána zozbierané všetky potrebné informácie. Zistil, že Dorota Kocáková bola dcéra z bohatej rodiny. Trvalý pobyt mala zapísaný vo vile na Kolibe. Po maturite na gymnáziu si dopriala ročnú prestávku od štúdia. Cestovala po Európe a absolvovala stáž v Londýne, kde sa nakoniec prihlásila na súkromnú vysokú školu. Ktorú jej, samozrejme, platil bohatý otecko.


  Marek už tradične kombinoval policajné zdroje s internetom. Dozvedel sa, že Dorota síce bola registrovaná na viacerých sociálnych sieťach, no príspevky a fotografie nezverejňovala pravidelne, preto asi nikoho z jej známych netrápilo, že sa v decembri odmlčala.


  Nebola to žiadna narkomanka ani prostitútka.


  Študentka prestížnej univerzity. Po škole ju čakala lukratívna kariéra, na ktorú nebola finančne odkázaná.


  Ako sa toto dievča ocitlo v spoločnosti petržalského drogového dílera?


  A ako je možné, že celý čas otcovi nechýbala?


  Wolf plánoval spýtať sa ho na to osobne. Zapísal si adresu jeho vily a chystal sa do terénu, keď si spomenul, že to nie je jeho prípad.


  Zastavil sa za poručíkom Líškom. „Hej, chceš ísť so mnou na výjazd?“ opýtal sa ho bez okolkov.


  Lukáš okamžite siahol po bunde. Nespochybňoval Wolfov návrh, rád vypadol z kancelárie, kde musel celý deň počúvať urečneného kolegu. Zastavil sa až na chodbe. „Počkať, kam?“


  „Za Mikulášom Kocákom.“


  „Za kým?“


  „Za otcom Doroty Kocákovej,“ odpovedal Wolf.


  „A… to je kto?“ stále nechápal Líška.


  „Kamarátka našej obete. Tá z fotky, ktorú si včera tak obdivoval.“


  Lukáš zalovil v pamäti. „Aha… jej kamarátka zo strednej. Pekníková tvrdí, že dlhšie neboli v kontakte. Prečo ťa tak fascinuje?“


  „Trochu som sa v tom rýpal. Je to bohatá rodina. Otec má prachy, ale žiaden legálny biznis, ktorým by to podložil. Nič nezdedil, čiže v hre môžu byť isté nie celkom legálne konexie,“ vysvetľoval Wolf. „Navyše Pekníková povedala, že jej dcéra ležala v žalúdku nejakým bohatým ľuďom, nie?“


  „Trochu si sa rýpal v mojom prípade?“


  „V prípade, ktorý som ti prenechal,“ opravil kolegu Marek. „A do ktorého si ma, ako už začína byť tvojím zvykom, včera zatiahol, lebo si bol zvedavý na môj názor.“


  Lukáš naprázdno otvoril ústa. Chcel protestovať, tentoraz Wolfa o názor neprosil, ponúkol mu ho sám. Ale mal pravdu, požiadal ho, aby ho sprevádzal na návšteve za matkou obete. Bola to chyba? Skutočne sa to stáva jeho zvykom a opäť nechá Wolfa, aby prevzal kontrolu nad celým vyšetrovaním?


  „No dobre, ale ak boli kamarátky, logicky by sme mali ísť za Dorotou, nie?“


  Wolf si nahlas vzdychol. Nie, za Dorotou ísť nemohli. Dorota je mŕtva. To si však musel nechať pre seba. „Dcéra študuje v zahraničí, otec je na Slovensku. Minimálne nás prepojí a uvedie do obrazu. A ak je náhodou ešte tu, bude u otca. Je to vysokoškoláčka, na Slovensku nemá vlastné bývanie a žije s otcom na Kolibe.“


  Lukáš sa zamyslel. „Naznačuješ, že jej otec je nejaký mafián?“


  „Nenaznačujem. Len by som ho rád videl a niečo sa ho opýtal. Ale ak nechceš, nemusíš ísť so mnou.“


  „Samozrejme, že idem s tebou. Je to môj prípad,“ pripomenul mu Líška dôraznejšie.


  Wolf sa spokojne usmial. Netúžil opäť prevziať Lukášov prípad. Mal vlastné, tajné vyšetrovanie. Akurát mal smolu – či skôr šťastie –, že bolo určitým spôsobom prepletené s kolegovou robotou.


  14. novembra 2018


  Dorota sa potešila, keď sa jej ozvala kamarátka z detstva. Hoci si to nerada priznávala, mrzelo ju, za akých okolností sa rozišli, a viackrát jej chcela sama napísať. Nebolo preto ťažké súhlasiť so stretnutím hneď na nasledujúci deň.


  Zvítali sa bozkami na líca, objednali si kávu, rozhovorili sa. Konverzácia plynula, akoby sa nič zlé nestalo. Akoby sa videli naposledy pred týždňom, akoby boli stále najlepšie kamarátky.


  Dorota bola spočiatku napätá, cestou na stretnutie premýšľala, čo sa medzi nimi pred časom odohralo, no Alexandrina bezprostrednosť ju presvedčila, že sa nemá čoho obávať. O to viac ju zaskočilo, keď Alexandra o hodinu náhle zmenila tému.


  „Čo vlastne robí tvoj tatko?“


  Dorota sa strnulo usmiala. „Prečo sa pýtaš?“


  „Viem, že o tom nerada hovoríš. Ale pochop, práve preto je to také zaujímavé. Neprezradíš? Čo si mám teda myslieť? Že si mafiánova dcéra?“


  „Hej, jasné, presne to pred tebou celý čas skrývam,“ silene sa zasmiala.


  Alexandra sa smiala s ňou, potom smiech náhle uťala. „Ale teraz vážne, čo robí? Alebo mi aspoň povedz, prečo o tom nechceš rozprávať.“


  „Niežeby som nechcela. Ale je to nuda. A sama poriadne neviem. Stále má nejaké kšefty, niekedy kupuje, inokedy predáva, ale nejde o nič nelegálne. Prečo ťa to tak zaujíma?“


  „Vieš, že som už dlho bez frajera,“ dostávala sa Alexandra k veci. „Tak som rozmýšľala…“


  „… že by si zbalila môjho otca?“ skočila jej preľaknutá Dorota do reči.


  „Nie, nie, nie,“ okamžite ju vyvádzala kamarátka z omylu. „Len som si všimla, že sa často točí okolo zaujímavých ľudí. Napadlo mi, či nemá nejakého kamaráta, čo by bol pre mňa vhodný.“


  „Kamaráta? Môj otec má vyše päťdesiat. To znamená, že všetci jeho kamaráti tiež.“


  „Na veku nezáleží. Vždy mi imponovali starší muži.“


  „Skôr ti vždy imponovali peniaze,“ prekukla ju Dorota.


  „Čo je na tom zlé?“ nechápala Alexandra.


  „Čo je zlé na tom, že chceš chlapa len pre prachy? Počuješ sa vôbec?“


  „Hovorí tá, čo vyrástla ako princezná. Iba ľudia, ktorí vždy mali dosť peňazí, tvrdia, že ich nepotrebujú. Čo je na tom zlé?“ opýtala sa znova. „A čo je zlé na tom, čo robí tvoj frajer?“


  „S ktorým si ma zoznámila ty?“ nahnevala sa Dorota.


  „Zasa začínaš?“ zvýšila Alexandra hlas.


  „Vedela som, že sem nemám chodiť. Vedela som, že ti o niečo ide,“ vyčítala si zrazu Dorota.


  „Hej, lebo my chudobní vás bohatých otravujeme len vtedy, keď niečo potrebujeme, však?“


  „To som nepovedala, ale…“


  „Ale čo?“ chcela vedieť Alexandra.


  Dorota bola pripravená spáliť za niekdajšou najlepšou kamarátkou všetky mosty. „Nebodaj budeš tvrdiť, že si ma chcela naozaj vidieť? Že som ti chýbala? Že si sa neozvala iba preto, aby som ti pomohla nájsť bohatého frajera?“


  Alexandra sa zháčila. Sama nevedela, aká je pravda. Možno mala jasné motívy, keď kamarátke napísala, ale to neznamená, že ju nepotešilo, že ju môže vidieť a porozprávať sa s ňou. „To je teraz už jedno, nie?“


  Dorota súhlasne prikývla a zaplatila účet. Alexandra síce protestovala, že nie je odkázaná na jej charitu, ale sama nevytiahla peňaženku.


  Než prišla Dorota domov, Alexandra jej napísala tri správy.


  


  Prepáč, prehnala som to.


  Dlho nie som šťastná. Len som chcela vedieť, aké to je. Nikdy som nebola pri mori ani neletela lietadlom. Chápeš? Ak by si ma fakt mala rada, pochopila by si to.


  A viem, že už je to jedno, ale vážne si mi chýbala. Ukáž im to vo veľkom svete, boss girl! Cmag


  


  Dorote sa do oka vtisla slza. Ona si svoj prvý let nepamätala, bola vtedy príliš malá. K moru chodievali dvakrát ročne – v lete i v zime. Nech chcela čokoľvek, otec jej nikdy nepovedal nie. Nevedela, čo je to nemať dostatok peňazí.


  „To ešte neznamená, že ponúknem kamarátku otcovým známym ako nejakú štetku,“ povedala nahlas.


  17. januára 2019


  Keď vystúpili z auta a kráčali po ulici, ktorú z oboch strán lemovali luxusné domy, Wolf premýšľal, ako často ho vyšetrovanie zaviedlo do najlukratívnejších štvrtí mesta. Keby len do štvrtí, hlavne do najdrahších domov, aké sa nachádzali v meste, kde už boli nehnuteľnosti aj tak nehorázne drahé.


  Jeho prvé vyšetrovanie po návrate na Slovensko sa týkalo kandidátov na prezidenta a istej bohatej rodiny. Jej nadštandardný domov navštívil hneď niekoľkokrát. Nasledovala vila Fábryovcov pod Slavínom, neskôr narazil na ďalšieho zámožného developera, ktorý skončil s guľkou v hlave v prepychovom dome pod hradom.


  Darmo by počítal, bolo ich priveľa. Akoby bohatstvo a smrť kráčali ulicami mesta ruka v ruke.


  „Sme ohlásení?“ prerušil jeho myšlienky Líška.


  Wolf sa naňho zaskočene pozrel. „Prosím?“


  „No… či si s ním volal, kým sme odišli z riaditeľstva.“


  Marek pokrútil hlavou. „Spolieham sa na moment prekvapenia.“


  „Myslíš si, že je náš páchateľ? Že si objednal vraždu dcérinej kamarátky? Ale prečo?“ nechápal Líška. „A prečo očakávaš, že sedí doma? Je pracovný deň, dopoludnie, väčšina ľudí pracuje.“


  „On nemá prácu, nevedel som zistiť, čím sa živí a odkiaľ má peniaze na tento drahý barak.“


  „To ešte nič neznamená. Čo sa chceš vlastne spýtať? Asi tam nenapochodujeme s tým, že…“


  Wolf mu skočil do reči: „Nemusel si ísť so mnou. Ak sa ti nepáči, môžeš ma počkať v aute.“


  „Ak aj bude doma, ešte stále nás môže otočiť vo dverách. Nemá dôvod sa s nami rozprávať,“ skonštatoval Lukáš skepticky.


  Vo chvíli, keď Wolf konečne zazvonil na domový zvonček, oľutoval, že vzal Líšku so sebou. Nepredpokladal, že sa strápni podobne ako pred pani Pekníkovou, a kolegova prítomnosť zároveň Marekovi zabráni v tom, aby vypočúvanému položil niektoré otázky. Mohlo to znieť ako absolútna samozrejmosť, a predsa si musel pripomínať, že sa ide pýtať na dcéru študujúcu v zahraničí a nie na mŕtve dievča, ktorého telo našiel. Čiže sa nemôže spýtať to, čo ho zaujímalo zo všetkého najviac – prečo otec nenahlásil, že jeho dcéra je už viac než mesiac nezvestná.


  Wolf úkosom fľochol na Líšku. Nevadí, podozrivejšie by bolo, keby ho neprizval k vyšetrovaniu jeho prípadu.


  „Prosím?“ ozvalo sa z mikrofónu.


  „Sme z krajskej kriminálnej polície, radi by sme sa s vami porozprávali,“ ohlásil sa Wolf.


  „O čom?“


  „Predpokladám, že hovoríme s pánom Kocákom. Chceme vám položiť zopár otázok o vašej dcére.“


  „Môžem vidieť vaše odznaky?“ dožadoval sa Kocák.


  „Samozrejme, keď nás pustíte dnu alebo vyjdete pred bránu, radi sa legitimujeme,“ prisľúbil mu Wolf.


  „Stačí, keď ich ukážete na kameru.“


  Wolf pozrel na blikajúce červené svetlo nad vstupnou bránou. Štuchol do Líšku, obaja vybrali svoje legitimácie, jeden z vrecka bundy, druhý z džínsov, a naraz ich otrčili pred objektív.


  „Nedá sa to prečítať. Ako ste hovorili, že sa voláte?“ vypytoval sa Kocák.


  „Wolf, kapitán Marek Wolf a toto je poručík Lukáš Líška.“


  „Wolf… Wolf…“ opakoval Kocák. „Jasné, Wolf, že mi to nedošlo. Ten hlas sa mi hneď zdal povedomý.“ Vzápätí sa majiteľ domu rozrehotal a súčasne stisol tlačidlo na pustenie hostí na svoj pozemok.


  Na prvé bzučanie Marek nestihol zareagovať, keďže ho zaskočil Kocákov smiech.


  „Tak idete, či nie?“ čudoval sa domáci.


  Wolf zatlačil do dverí v bráne až na druhý pokus.


  „Čo to bolo?“ spýtal sa Líška, keď prechádzali okolo zazimovaného bazéna.


  Wolf mykol plecom. „Netuším.“


  „Poznáte sa?“


  „Fakt neviem.“


  Kráčali po príjazdovej ceste. Obišli záhony, v ktorých v lepšom počasí kvitli kvety, dvojmiestnu garáž a letnú terasu s obrovským vstavaným grilom. Vystúpili po dvanástich kamenných schodoch a ocitli sa pred vchodovými dverami. Tie sa otvorili hneď, ako zastali. Wolf sa ocitol zoči-voči Kocákovi a jeho myseľ razom zaplavili spomienky. Koľko rokov ubehlo? Tri? Štyri? Nebodaj viac?


  „Nina,“ povedal ako prvé, keď konečne nabral dych.


  Kocák sa usmieval. Keď si uvedomil, kto uňho zvoní, aj jemu sa okamžite vybavila žena, ktorá ich spájala. „Naša líštička. Samozrejme, že si na ňu nezabudol.“


  „Kto je Nina?“ spýtal sa Lukáš nechápavo.


  „To je teraz jedno,“ odvrkol Wolf.


  Kocák bol zhovorčivejší. „Nina bola skazená kráska, ktorá zlomila tvojmu kolegovi srdce.“


  Marek sa zamračil. Týmito slovami by Ninu neopísal, no v tej chvíli by spravil čokoľvek, aby zmenil tému, a tak iba prikývol. „Môžeme prejsť k veci?“


  „Chceli ste hovoriť o mojej dcére,“ podotkol Kocák. „Predpokladám, že by ste boli radi, keby som vás pozval dovnútra.“


  „Dnes je dosť chladno, asi aj vám by bolo príjemnejšie, keby sme sa zhovárali vnútri,“ nadhodil Líška, zmätený z toho, čo sa odohralo na priedomí. Pochopil však, že nie je čas na otázky. Ak vôbec od Wolfa dostane nejaký priestor, aby sa spýtal, kto je Nina.


  „Máte súdny príkaz?“


  „Prišli sme ti položiť niekoľko otázok, nie prehľadať dom. Ako som povedal, nejde o tvoj biznis, ten je tentoraz v bezpečí,“ uistil ho Wolf.


  Kocák sa zasmial. „Ten je v bezpečí stále. Mne strach len tak nenaženieš.“ Pozval ich dovnútra, no nechcel, aby sa uňho policajti zdržali pridlho. Zastali vo foyer, odkiaľ mohli iba nahliadnuť do obývačky s nadrozmernou sedačkou a tehlami obloženým kozubom. „Prečo vás zaujíma Dorota?“


  „Predovšetkým by sme s ňou chceli hovoriť,“ poznamenal Líška.


  „Dám vám jej telefónne číslo,“ ponúkol sa Kocák. „Študuje v Londýne a neznáme kontakty nedvíha, ale ak jej najprv napíšete a vysvetlíte… Asi by bol lepší email…“


  „Kontakt na ňu máme,“ tvrdil Wolf, ktorý vedel, že by sa Dorote Kocákovej aj tak nedovolal. „Vieš, kde je teraz?“


  „Ako som povedal,“ zdôraznil Kocák, „je v Londýne. Ešte sa síce nezačal semester, ale rada tam trávi čas. Viac než na Slovensku. A ani sa jej nečudujem.“


  „Kedy si ju videl naposledy?“


  Kocák nadvihol obočie. S Wolfom si vymenili pohľady. Bolo mu podozrivé, akým spôsobom sa pýta na jeho dcéru. Nedávalo mu zmysel, prečo ju hľadajú.


  „Prečo s ňou potrebuje hovoriť polícia?“


  „Jej kamarátka bola zavraždená,“ odvetil Líška.


  „Kamarátka? A ja o tom neviem?“ predstieral Kocák zhrozenie. „Ktorá?“


  „Alexandra Pekníková.“


  Kocák si vydýchol. „S tou sa Dorka nevidela od strednej. Pochybujem, že vám pomôže.“


  „Aj tak by sme s ňou radi hovorili,“ trval Wolf na svojom. „Kedy si ju videl naposledy? Kedy… odcestovala do Londýna?“


  Kocákov hlas znel odrazu chrapľavo, zastreto. Zmiatol ho operatívcov tón, akoby naznačoval čosi iné. „Ešte v decembri.“


  „Presný dátum si nepamätáš?“ vŕtal Wolf.


  „Kupoval som jej letenku svojou kreditkou, dalo by sa na to pozrieť. Ale čo to má spoločné s tou vraždou, čo vyšetrujete?“


  Marek mlčal. Čo to má spoločné s vraždou, ktorú vyšetruje? Všetko. Lebo jeho v skutočnosti nezaujímala smrť Alexandry Pekníkovej. Chcel vedieť, kto a prečo zavraždil Dorotu Kocákovú. Existovala vôbec šanca, aby jej otec nevedel, že jeho dcéra je už mesiac mŕtva?


  Líška hľadel na kolegu. Chcel sa ho spýtať presne to isté, čo zaujímalo Karola Kocáka. Ak Dorota odišla do Londýna už v decembri, neexistuje šanca, že má niečo spoločné s Alexandrinou vraždou. Čo tu ešte robia? Načo sem vôbec chodili? Bolo to jeho vyšetrovanie. Wolf stále čušal, a tak ostalo na ňom, aby zachránil situáciu. „Alexandre Pekníkovej chcel niekto ublížiť. Pokúšame sa hovoriť s čo najviac ľuďmi, ktorí ju poznali.“


  „Ublížiť? Nevraveli ste, že ju zavraždili?“ čudoval sa Kocák.


  „Je to komplikované,“ stručne vysvetlil Líška. „Stala sa obeťou násilného prepadu v práci. Ale máme podozrenie, že išlo o úmyselnú vraždu, nie prepad.“


  Kocákove pery sa skrúcali do neprirodzených grimás. „Fascinujúce. Stále však nechápem, čo to má s mojou rodinou.“


  „Kedy naposledy ste Alexandru videli vy?“ opýtal sa Líška.


  Kocák mávol rukou. „To sú už roky. Vlastne…“ spomenul si. „Na jeseň Dorke napísala. To dievča bolo stratený prípad. Vždy sa chcela točiť okolo bohatých, aj preto sa skamarátila s Dorkou. Myslím si, že zháňala bohatého frajera. Možno by ste mali zistiť, či nemala tajného milenca, nejakého starého ženatého dedka, ktorého vydierala, keď jej z neho nič nekvaplo.“


  Konečne niečo, čo sa Líškovi zdalo relevantné. „To vám povedala dcéra?“


  „Povedala mi len toľko, že ju Saša zasa otravuje, lebo niečo chce. Iba sme sa na nej zasmiali. Asi vám to nijako nepomôže. Ale keď už ste merali cestu…“


  „Samozrejme, ďakujeme, akákoľvek stopa je nápomocná,“ poďakoval sa Líška.


  Kocák vzápätí ukázal na dvere. „Ak sa nenahneváte, budem vás musieť vyprevadiť, čaká ma pracovné stretnutie.“


  Mladý poručík, ktorý sa cítil nepríjemne, odkedy vstúpili do luxusnej vily, sa okamžite pratal k východu.


  Wolf ešte na okamih zastal. Prehovoril prvýkrát po dlhšej odmlke. „Ak by si overil ten dátum letu, veľmi by si nám pomohol.“


  „Určite sa na to pozriem,“ uistil ho Kocák. „Ale teraz už fakt nemám čas. Treba vás vyprevadiť až k bráne?“


  „To nebude nutné,“ uistil ho Líška. Predpokladal, že Kocák má kameru aj na pozemku, a tak zachovával pokoj. Kráčal za Wolfom potichu smerujúcim k bráne. Až keď sa ocitli pri služobnom aute, Líška takmer vybuchol. „Čo to malo znamenať?“ začal s otázkami. „Kto to bol? Odkiaľ sa poznáte?“


  „Je to jeden z najväčších všivákov, akých som stretol. Ľudská krysa,“ odvetil Wolf záhadne.


  „A kto je tá… Nina?“


  „Nina s týmto prípadom nič nemá,“ odvrkol Marek.


  „To som si myslel,“ povedal Líška. Zároveň tiež očakával, že Wolf sa odmietne baviť o podrobnostiach a nepodá mu žiadne vysvetlenie. Bude sa musieť popýtať na oddelení.


  Policajti nastúpili do auta.


  Lukáš dlho nevydržal potichu. „Toto bolo asi úplne zbytočné, čo?“


  „Vôbec nie,“ tvrdil Wolf. „Viem, čo je ten chlap zač. Poznám ho pod menom Jeleň. Riadi luxusný eskort.“


  „Čo je to luxusný eskort?“


  „Vieš, čo je eskort?“


  „Taký blbý nie som,“ urazil sa Líška.


  „Luxusný znamená, že ani ty, ani ja si ho nemôžeme dovoliť,“ vysvetlil mu Wolf.


  „Je šanca, že Alexandra Pekníková robila v tom eskorte?“


  Marek sa tváril skepticky. Vedel, že Jeleň zamestnáva len modelky, moderátorky, speváčky a iné známe tváre. Okrem toho, Alexandra na takú prácu nebola dosť atraktívna. „Netuším, ale dám ruku do ohňa za to, že má prsty v jej vražde.“


  21. novembra 2018


  Alexandra už od Doroty neočakávala žiadne služby po tom, ako sa pri poslednom stretnutí pohádali. Svoje správy vrátane ospravedlnenia myslela úprimne a potešila sa, keď jej Dorota odpísala.


  Ďalší týždeň si vymieňali nevinné správy – o škole, o práci, o mužoch a o živote. Bola rada, že sú opäť v kontakte, a zaumienila si, že už od nej nebude nič žiadať. Ak sa chce presadiť, musí to spraviť sama. Našťastie, internet bol plný návodov pre ašpirujúce zlatokopky. Bohužiaľ, Alexandra si nevedela ani predstaviť, ako využíva čo i len jeden z opísaných postupov.


  Keď to najmenej čakala, Dorota jej zavolala s prekvapujúcim návrhom.


  „Ešte stále sa chceš zoznámiť s bohatým chlapom? Mám pre teba pozvánku na večierok,“ oznámila kamarátke hneď na úvod.


  Alexandra nevedela, ako zareagovať. „Prosím?“


  „Nepočula si ma? Ak stále chceš bohatého frajera, máš super príležitosť,“ zopakovala Dorota.


  „Aký večierok?“


  „Takže ideš do toho?“


  „Ja neviem,“ váhala Alexandra. „Možno je to celé hlúposť. Veď takému mužovi nemám čo ponúknuť. Nemám super vkus a neviem sa baviť o lovení žralokov ani o nakupovaní akcií.“


  „O lovení žralokov? Čo trepeš?“ nechápala Dorota.


  „Sorry, PMS, moje sebavedomie je momentálne na nule. Čo je to za večierok?“


  „Veľmi sexy, v maskách. Môžeme sa hrať na záhadné.“


  „To znamená, že pôjdeš so mnou?“ potešila sa Alexandra.


  „Jasné,“ prikývla Dorota. „Nenechám ťa v štichu. Poviem ti aj to, aká harpúna je najlepšia na lov žralokov, aby si nebola za trapku.“


  Kamarátky sa zasmiali.


  „Ďakujem,“ konečne sa potešila Alexandra.


  „Ešte neďakuj. Dlhuješ mi za to svoje prvorodené dieťa, keď sa vydáš a presťahuješ do prepychového zámku,“ vyhlásila Dorota.


  „No dobre, zažartovali sme si, ale teraz už vážne. Kedy a kde?“


  „Všetko ti poviem zajtra. Stretneme sa v meste o tretej, dobre? Potrebuješ nové šaty, a pokiaľ viem, doma nemáš žiadne tri oriešky.“


  Alexandre zostali na účte peniaze akurát na zaplatenie účtov a bolo jej jasné, že aj keby na večierku spoznala muža svojich snov, do konca mesiaca sa nebude nikam sťahovať. „Nestačia mi šaty zo stužkovej?“


  „Myslela som, že sme dožartovali,“ uťahovala si z nej Dorota. „V žiadnom prípade. V tých zelených šatách s nafúknutými rukávmi si vyzerala ako Esmeralda.“


  „Ale…“


  Dorota kamarátku zastavila: „Je to na mňa. Ber to ako investíciu. Keď sa dobre vydáš, toho prvorodeného nedostanem zadarmo.“


  17. januára 2019


  Líška sa po návrate na policajné riaditeľstvo odpojil od Wolfa, ktorému to zjavne neprekážalo. Zavrel sa v kancelárii, no keď jeho kolega neznášajúci samotu okamžite spustil siahodlhý monológ, rýchlo sa zasa vyhovoril na povinnosti a vybehol na vzduch.


  Vonku vládla skutočne mrazivá zima, a tak namiesto prechádzky postával v závetrí pred vchodom. Vedel, že premýšľaním o tom, kto je Nina, by len strácal čas. No nedala mu pokoj. Kto je Nina? Prečo o nej Wolf nechce hovoriť? A myslel to vážne, keď vyhlásil, že Kocák je momentálne ich hlavným podozrivým? Ale prečo by si otec kamarátky, ktorá obeť nevidela roky, objednával jej vraždu?


  „Ty fajčíš?“ spýtal sa ho Bernát, ktorý si práve za jeho chrbtom zapaľoval cigaretu.


  Líška sa zmätene obzrel. „Len som sa potreboval vyvetrať.“


  „Deje sa niečo? Nemáš ani bundu. Kurva, keby som nepotreboval cigu, nikto by ma nedostal do tejto zimy.“


  „Všetko je v poriadku,“ uisťoval ho Lukáš. „Nevieš náhodou, kto je Nina?“


  „Nina… Nina…“ opakoval Bernát, loviac v pamäti. „Malo by mi to niečo hovoriť?“


  „Vlastne nie,“ uvedomil si Líška. „Nastúpil si až po mne. S Wolfom si sa predtým nepoznal. Ide o nejakú babu, čo mu zlomila srdce.“


  Vyšetrovateľ na kolegu pohŕdavo pozrel. „Teba zaujímajú takéto zákulisné drby?“


  „Nie, ale dnes sme boli v teréne vypočúvať jedného…“ Ako nazvať Karola Kocáka? Bol to ich podozrivý? V každom prípade to bol Wolfov podozrivý. „… svedka. Zjavne sa poznajú, chlapík vytiahol nejakú Ninu a Wolf okamžite zamrzol.“


  „Každý má v minulosti takú ženu, no nie?“ Bernát si spomenul na tú svoju. Zamrzol tiež, keď ju pred niekoľkými mesiacmi znova stretol po návrate na policajné riaditeľstvo. Vtedy si čosi uvedomil. „Ak ťa to trápi, spýtaj sa Denisy. Mám pocit, že sa tak volala jej kamarátka.“


  Líška sa tváril skepticky. „Denisa je stále na péenke.“


  „Určite sa poteší, keď to vytiahneš. Nikdy jej neunikla žiadna klebeta. Prípadne jej najprv dones pomaranče a spýtaj sa, ako sa zotavuje.“


  „Nemám jej adresu.“


  Bernát si nahlas vzdychol. Vedel, kde Denisa býva. Ale nechcel to priznávať. Ani to, že za ňou prednedávnom zašiel s pomarančmi aj on. Navštívil ju hneď, ako sa dozvedel, že ju prepustili z nemocnice. Žiaľ, odmietla ho prijať. „Piči, chcel som ti iba poradiť,“ rozčúlil sa. „Rob si, čo chceš. Na tvojom mieste by som sa sústredil na prípad. Čo ste to preverovali v teréne?“


  „To keby som vedel,“ povedal Líška záhadne. „Išli sme za otcom kamarátky obete. Tá je od decembra v Londýne. Wolf si zaumienil, že s ňou chce hovoriť za každú cenu.“


  „Kurva, o čom točíš?“


  „Sorry, je mi zima, idem dovnútra. Poobede si môžeme sadnúť k vyšetrovaniu, dobre?“


  Lukáš sa vytratil a rozčarovaný Bernát iba nechápavo krútil hlavou. Pozrel sa na neprirodzene červené prsty, v ktorých držal cigaretu. Aj jemu bola zima. Vonku strávil viac času, ako bolo nevyhnutné. Ešte raz si potiahol, zahasil ohorok a odhodil ho do najbližšieho koša.

  Wolfova myseľ sa po stretnutí s Jeleňom preniesla do chorvátskeho horúceho leta v roku 2016. Akoby odmietala žiť v chladnej slovenskej realite, ktorú si sám privodil.


  Vrátilo sa mu všetko – to dobré, to zlé aj to krvavé. Mal ju rovno pred očami. Ninu ležiacu na pláži v bikinách, jej telo zaliate slnkom… Vzápätí ju videl dokaličenú s dolámanými končatinami, zakrvavenú a uloženú v neprirodzenej polohe v kufri jeho auta. Jej tragický osud mu takmer zničil kariéru. Počas vyšetrovania jej smrti odhalil jej temné tajomstvá a muža, ktorý za nimi stál.


  Jeleň. Wolf ho nepoznal inak než pod jeho prezývkou. Preto mu to nedošlo, keď sa jeho občianske meno objavilo včera pri vyhľadávaní informácií o kamarátke Alexandry Pekníkovej. Preto nebol pripravený na osobné stretnutie, ktoré ho zaskočilo viac ako samotného Jeleňa.


  Keď odchádzali od Kocáka, Wolf najviac ľutoval, že vzal Líšku so sebou. Nepreriekol sa. Aspoň nie príliš. Áno, zasekol sa uprostred vypočúvania, ale Lukáš pochopil, že medzi ním a Kocákom je čosi osobné. Na čudácke správanie mal pádny dôvod. Veď sa ho na to Lukáš aj vypytoval. No po odchode z luxusnej vily by bol najradšej osamote. Netúžil po ničom inom, len po dvoch veľkých bielych tabletkách.


  Namiesto toho musel šoférovať služobné auto z Koliby späť na policajné riaditeľstvo. Hneď ako to bolo možné, zavrel sa vo svojej kancelárii. Tam nemal žiadnu skrýšu. Hoci šlo teoreticky o najbezpečnejšie miesto, lebo kým ho nikto nepodozrieval, nedostal by sa tam bez jeho súhlasu a hlavne bez súhlasu jeho nadriadeného. Ale ani tak nechcel riskovať. Vzal kľúče od svojho auta a znovu vybehol do zimy. Ani sa neunúval obliecť si bundu.


  Vydýchol si, až keď držal v ruke tubu mentolových žuvačiek. Niekedy mu úľavu priniesol už samotný prísľub tabletiek. Mal ich na dosah, vyvrátil obsah tuby a uspokojil svoju závislosť.


  Vtedy spozoroval svoj odraz v spätnom zrkadle. Nepáčilo sa mu, kto sa naňho díva. Hoci mal pocit, že jeho myšlienky sú konečne opäť čisté, pohľad mal zastretý. Presne takto si predstavoval narkomana, ktorý práve naplnil svoju túžbu po droge. Nenávidel ho, nechcel mu čeliť, a tak žuvačky zasa rýchlo schoval a vrátil sa na riaditeľstvo. Bol pripravený znovu predstierať, že je dokonalý policajt.

  Líška si v ten deň vzal z Wolfa príklad a na návštevu k Denise sa vybral bez ohlásenia.


  Policajná hovorkyňa utrpela koncom minulého roka vážne zranenia a skončila hospitalizovaná na niekoľko týždňov. Z nemocnice ju prepustili len nedávno. Svojim známym dala vedieť, že zatiaľ neprijíma návštevy, preto ju zaskočilo, keď počula domový zvonček. Ležala na gauči a sledovala obľúbený seriál z nemocničného prostredia. Spozornela. Najprv predpokladala, že sa jej to iba zdá alebo že zvuk vychádza z televízie.


  Keď sa zvonček ozval znova, váhavo vstala. Prešla okolo zrkadla – v každej miestnosti mala aspoň jedno – a skontrolovala, ako vyzerá. Jej tvár pokrývali hlboké jazvy, ktoré sa stále hojili. Ani tri vrstvy mejkapu ich neprekryjú, skúšala to. Potom si uvedomila, že momentálne je to aj tak jedno. Ktokoľvek zvoní pri vchode, ľahko ho pošle preč. Asi je to aj tak len nejaký roznášač letákov.


  „Prosím?“


  „Tu Lukáš,“ ozval sa cez mikrofón tlmený hlas.


  „Lukáš?“ zopakovala Denisa prekvapene.


  „Lukáš Líška, kolega. Hádam si ma pamätáš,“ pripomenul sa mladý poručík. „Alebo… utrpela si stratu pamäti?“


  Denisa prevrátila očami. Čo sa týka poručíka Líšku, najradšej by naozaj utrpela stratu pamäti. Niežeby sa k nej správal nepríjemne alebo prehnane otravne. Možno sa s ňou pokúšal zo dvakrát flirtovať, ale kto by jej odolal? Len ho bolo vždy… veľa.


  Lukášovi sa nepozdávalo dlhé ticho. „Denisa? Si tam?“


  Hovorkyňa sa spamätala. „Som, asi nás prerušilo. Pamätám si ťa. Netrpím amnéziou. Čo potrebuješ?“


  „Prišiel som ťa pozrieť.“


  „Vieš čo…“ obzrela sa okolo seba, hľadajúc výhovorku, prečo nemôže prijať návštevu. „Mám tu bordel,“ zaklamala, byt bol až mimoriadne čistý. Pobyt vnútri ju nudil natoľko, že sa pred niekoľkými dňami vrhla na predčasné jarné upratovanie.


  „To je v pohode. Stačí, keď otvoríš dvere, podám ti pomaranče, skontrolujem, že si okej, a dám vedieť ostatným. Všetci v práci sa na teba pýtajú.“


  „Pomaranče?“ nechápala Denisa. „Načo pomaranče?“


  Lukáš sám nevedel, prečo cestou ku kolegyni kúpil v potravinách kilo pomarančov. „Sú zdravé. Mám aj nejaké časopisy, keby si sa nudila. A čerstvé klebety z oddelenia.“


  Hovorkyňa pri poslednej ponuke spozornela. Na práci jej asi zo všetkého najviac chýbala socializácia a informácie o aktuálnom dianí. Hrýzla si spodnú peru. „No dobre, poď hore,“ súhlasila napokon. Stisla tlačidlo domového telefónu a zložila slúchadlo.


  Otvorila mu v župane a s maskou na tvári. „Horváthová sa zase dala dokopy s Moravčíkom?“ vyhŕkla okamžite.


  „Prosím?“ Lukáš sa nestíhal čudovať. „Poručíčka Horváthová chodí s podporučíkom Moravčíkom?“


  „No… už sa rozišli. Odkopla ho ešte v novembri, lebo ju štyri roky vodil za nos,“ vysvetlila mu Denisa.


  „Vodil za nos? Akože… podvádzal?“ domnieval sa Líška.


  „Niééé,“ namietla hovorkyňa dôraznejšie. „Akože ju stále nepožiadal o ruku. Ale ja som jej tvrdila, že sa do Vianoc spamätá a pod stromčekom si nájde prsteň. Preto som jej aj radila, aby ho pustila k vode. Tak čo, mala som pravdu alebo nie?“


  Lukáš len bezradne nadvihol plecia. „Netuším. Doteraz som ani nevedel, že Horváthová je zadaná. Pustíš ma dnu?“


  Denisa chvíľu váhala. „Nechcel si mi len podať tie pomaranče?“


  Líška jej vzápätí ponúkol tašku s ovocím a časopismi.


  Hovorkyňa do nej nakukla. „Kúpil si novú Emmu? Super, ďakujem… Pozdrav odo mňa ostatných. Ako vidíš, som živá a zdravá. Môžeš si to napísať do hlásenia.“


  „Nemôžem sa u teba aspoň chvíľu zohriať? Vonku je riadna kosa a ja som sa sem trepal peši,“ požiadal ju Lukáš a nazrel jej cez plece do bytu. „Veď nemáš až taký bordel.“


  „Prosím?“ spýtala sa Denisa zhrozene. Bola hrdá na to, že má upratané, ibaže to nemohla priznať, keď sa len pred minútou vyhovárala na neporiadok. „Okej, poď dnu. Ale nemám ti čo ponúknuť.“


  „To je v pohode,“ uistil ju Líška, keď si vyzliekal zimnú bundu. Vešiak v predsieni hľadal márne. „Kde ju môžem odložiť?“


  „Túto módnu pohromu? Pokojne ju hoď aj na zem.“


  Lukáš na hovorkyňu zaskočene civel.


  „Žartujem,“ uistila ho, aj keď bundu si od neho vzala so znechuteným výrazom, akoby do rúk brala handru špinavú od výkalov. Následne otvorila dvere na šatníku a bundu zavesila. „Tak hovor, aké máš klebety? To si si vymyslel, čo? Jasné, lebo mňa na robote nič iné nezaujíma, však?“


  Líška sa skôr potreboval Denisy na jednu klebetu spýtať, no nechcel s ňou vyrukovať hneď na úvod. Hoci sa až tak nezaujímal o dianie okolo seba, rýchlo zalovil v pamäti. „Silvia z učtárne pribrala,“ povedal napochytro.


  „Fakt?“ potešila sa Denisa. Silviu nikdy nemala rada. Bola to prirodzená blondína s bujným poprsím a prehnane vysokým sebavedomím. „Myslíš pribrala? Alebo len pribrala, akože… musí si rozopnúť gombík na nohaviciach, lebo zjedla veľký obed?“


  „Naozaj pribrala. Otčenáš jej minule na porade poblahoželal k tehotenstvu a ona ušla zo zasadačky s plačom.“


  „Čože?“ hľadela na neho Denisa vyjavene.


  Líška pokračoval, povzbudený jej reakciou. „To nie je všetko. Vieš, akí sú niektorí policajti. Nie každému doplo. Po porade jej gratulovali k bábätku. Vtedy už sa celkom zrútila.“


  Hovorkyňa sa rozosmiala, až kým sa jej nezačala odlupovať maska od kože natoľko, že si ju musela pridržiavať. „Počkaj, idem si to napraviť.“


  Lukáša zaskočilo, keď sa vrátila s ďalšou maskou na tvári. „Ty máš dnes nejaký wellness deň?“


  „Dá sa to tak povedať. Vidím, že si si medzitým spravil pohodlie,“ ukázala na pohár vody, ktorý Líška sediaci v kresle v obývačke držal v ruke.


  „Bol som smädný. Dúfam, že ti to nevadí.“


  Denise na jednej strane neohlásená návšteva prekážala, zároveň ju však tešilo, že má po dlhom čase spoločnosť. Zrazu si dala ruky vbok a podozrievavo nadvihla obočie. „Počúvaj, určite si mi iba neprišiel povedať, že Silvia z učtárne cez Vianoce pribrala. Čo potrebuješ?“


  „Hovoril som ti predsa, všetci sa na teba pýtajú. Sú zvedaví, ako si na tom,“ odvetil Líška po krátkom zaváhaní.


  „A poslali za mnou teba?“


  „No… nie celkom. Bol to Bernátov nápad,“ priznal Lukáš.


  „Čože?“ zhrozila sa Denisa. „On ťa za mnou poslal? Trapko! Ak chce vedieť, ako sa mám, môže mi napísať správu ako normálny človek.“


  „Nie, nie, nie,“ okamžite ju Líška vyvádzal z omylu. „Tak to nie je.“


  Hovorkyňa stojaca nad kolegom uvelebeným v jej obývačke strácala trpezlivosť. „Ako to teda je?“


  „Chcel som sa ťa spýtať, či náhodou nevieš, kto je Nina. Bernát naznačil, že by si ju mohla poznať.“


  Denisa vyzerala, akoby do nej práve udrel blesk. „Prečo ťa zaujíma Nina?“


  „To znamená, že vieš, kto to je?“ dovtípil sa Lukáš. „Dnes sme vypočúvali jedného chlapíka. Hneď ako Wolfa uvidel, spomenul pred ním Ninu.“


  „Ako sa volal?“


  „Neviem, či by som ti to mal…“


  „Ako sa volal?“ zopakovala Denisa otázku.


  Lukáša zaskočil jej tón. „Karol Kocák.“


  „Hm,“ zamyslela sa. „To meno mi nič nehovorí. Nepadla náhodou aj prezývka Jeleň?“


  Líška pokrútil hlavou. „Kto je teda Nina?“


  „Nemyslím si, že to súvisí s vaším prípadom. Nina je mŕtva.“


  „Takže Bernát mal pravdu? Bola to tvoja kamoška? A pustila Wolfa k vode?“


  Denisa si konečne sadla. „Je to trochu komplikovanejšie. Nina bola zavraždená a Wolfa obvinili z jej vraždy. A Jeleň… neviem, či by som s tebou mala o tom hovoriť. Je to dosť osobné.“


  „To myslíš vážne?“ Líška sa vzpriamil v kresle. „Po tom, čo som sa s tebou podelil o klebetu, čím si prechádza v práci chúďa Silvia? To sa ti nezdalo dosť osobné?“


  Denisa na Lukáša chvíľu zarazene hľadela, až kým sa obaja naraz nerozosmiali. „No dobre, ale zostane to iba medzi nami.“


  „Prisahám,“ sľúbil jej Lukáš.


  Denisa sa konečne rozhovorila a poručík sa dozvedel, prečo je Nina pre Wolfa taká citlivá téma, a hlavne prečo reagoval tak zvláštne, keď sa ocitol zoči-voči Karolovi Kocákovi.


  24. novembra 2018


  Alexandra sa cítila nesvoja, keď ju Dorota večer vyzdvihla v taxíku. Opatrne si uhladila nové šaty, aby sa jej pri nastupovaní nepokrčili. Obzrela si masku, ktorú jej Dorota vzápätí podala. Prekrývala len hornú polovicu tváre a pripomínala mačku – vrátane špicatých uší.


  „Kam ideme?“ spýtala sa.


  „Všetko sa včas dozvieš,“ zahovorila Dorota.


  Alexandra celou cestou premýšľala nad svojimi obľúbenými romantickými filmami. Už videla azda stovky spôsobov, ako sa hlavní hrdinovia zoznámili a zamilovali, no ani jeden sa nepribližoval tomu, na čo sa práve odhodlala. Prudko pokrútila hlavou. Prečo sa zapodieva hlúposťami? Túži po láske alebo nechce trieť biedu? Ktovie, možno sa jej pošťastí a nájde oboje.


  Natoľko sa ponorila do myšlienok, že si najprv neuvedomila, kam odbočili, keď prešli z Karlovej Vsi cez Staré Mesto.


  „Koliba?“ čudovala sa, uvidiac prvé stromy za konečnou zastávkou trolejbusu. Na Kolibu chodila rada. Niekedy sa s mamou zviezli autobusom za Železnú studničku a odtiaľ prešli peši až na kopec týčiaci sa nad Bratislavou. Za odmenu si dali studenú kofolu a poriadne mastný langoš. Ale to bolo v lete. Momentálne sa blížila zima, farebné listy opadali zo stromov a teplota po západe slnka klesla pod nulu. Čo za večierok sa už len môže v tomto počasí odohrávať na Kolibe?


  Dorota akoby kamarátke čítala myšlienky. „Dostala si chuť na langoš, čo?“


  Alexandra na ňu prekvapene pozrela.


  „Asi ťa sklamem, langoše sa tam určite podávať nebudú. No ani také jednohubky s kaviárom k prosečku nie sú na zahodenie, čo povieš?“


  „Stále neviem, či to myslíš vážne alebo si zo mňa strieľaš,“ priznala Alexandra.


  Keď konečne zastali a šofér im oznámil, že môžu vystúpiť, prikláňala sa k druhej možnosti. Ocitli sa na parkovisku pod televíznou vežou.


  „Kamzík? Kamzík?“ opakovala Alexandra zmätene. „Aká párty sa už len organizuje na Kamzíku?“


  Dorota mykla plecom. „Hore je predsa reštaurácia.“


  „No to viem, niežeby som tam niekedy bola. Ale párty? Však to je malé na parket.“


  „Nesľubovala som ti diskotéku, ale akciu, na ktorej sa zúčastňuje smotánka.“


  „Kto tam vlastne bude?“ vyzvedala Alexandra.


  „Neviem,“ odvetila Dorota.


  „Tak mi aspoň povedz, čo sa tam bude robiť.“


  „Ani to neviem.“


  Alexandre dochádzala trpezlivosť. „Čo vlastne vieš?“


  „Viem miesto, čas a adresu. A že treba prísť v maske a mať pri sebe túto pozvánku.“ Dorota vytiahla z listovej kabelky mobil a ukázala kamarátke elektronickú pozvánku, ktorú v ňom mala uloženú.


  „Odkiaľ ju máš?“ pýtala sa Alexandra ďalej.


  „Sama som ju vyrábala pre otca.“


  „Vie, že sme tu?“


  Dorota pozrela na vodiča, ktorý sa tváril, že ich nepočúva. „Musíme to riešiť teraz?“


  Alexandra pochopila. „Ďakujeme za odvoz,“ poďakovala taxikárovi.


  „Nezabudni masku!“ zakričala za ňou Dorota a sama si na tvár nasadila tú svoju.


  Vnútri ich čakal robustný muž v obleku, ktorý praskal vo švíkoch pod náporom jeho svalov. „Dievčatá, musím vás otočiť, máme zavreté.“


  „Prišli sme do ZOO,“ oznámila mu Dorota, ktorá vykukla spoza ponáhľajúcej sa kamarátky.


  Muž si až v tej chvíli všimol, že jedno z dievčat drží zvieraciu masku v ruke, zatiaľ čo druhé ju má nasadenú na tvári. „Nech sa páči,“ zmenil náhle rétoriku. „Tadiaľto k výťahu. Ale než vystúpite hore, odporúčam vám, aby ste si ešte raz prešli pravidlá dnešnej akcie.“


  „Aké pravidlá?“ nechápala Alexandra.


  Dorota ukázala na masku, čo jej kamarátka stále držala v ruke. „Nasaď si to, okamžite.“


  Alexandra poslúchla. Keď boli konečne osamote, začala panikáriť. „Aké pravidlá? Nič si mi nehovorila. Čo ak niečo pokašlem?“


  Dorota sa ju pokúšala upokojiť. „Nestresuj. O maske som ti povedala. A nič nepokazíš, keď sa ma budeš držať, dobre?“


  Alexandra naprázdno prehltla a prikývla vo chvíli, keď sa ozvalo cinknutie výťahu.


  17. januára 2019


  Keď sa Wolf konečne opäť cítil ako vo vlastnej koži, bol schopný pokračovať vo vyšetrovaní. Poručík Líška sa mu dopoludnia už neplietol do cesty, a tak sa mohol venovať svojim veciam. Vďaka sociálnym sieťam sa mu podarilo identifikovať tri dievčatá, s ktorými Dorota Kocáková udržiavala počas života blízky vzťah. Celý prieskum vrátane získania kontaktov mu trval dve hodiny, pričom s jedným z dievčat si stihol aj dohodnúť stretnutie pred univerzitou.


  Chystal sa vyraziť do terénu, no uznal za vhodné, že by mal o svojom postupe informovať Líšku. Keď ho nenašiel v kancelárii, vybral sa za kriminalistom Adamom Vanekom.


  „Nevieš, kde je Lukáš?“ spýtal sa Marek, stojac na prahu.


  Vanek si zložil slúchadlá. Pri práci za stolom zvykol počúvať hlasnú hudbu. „Čo si sa pýtal?“


  Wolf zopakoval svoju otázku.


  „Myslím, že šiel do terénu,“ odvetil Vanek.


  „Do terénu? A nič mi nepovedal?“


  „Vy spolu niečo vyšetrujete?“


  Marek nervózne poklepal prstami po dverách. „Len vypomáham, veď ma poznáš.“


  Vanek sa naňho prekvapene pozrel. „S prípadom vraždy v klenotníctve?“


  „Hej, s tým. Prečo?“


  „Na mieste činu sa mi zdalo, že ti jednoduchá vražda veľmi nevoňala.“


  „To nie je pravda,“ tvrdil Marek. „Len som povedal, že o tom, kto ju bude vyšetrovať, rozhodne Otčenáš. A dal to Líškovi.“


  „Okej, ako povieš,“ stiahol sa Vanek. „Keby som videl Lukáša, odkážem mu, že si ho hľadal?“


  „Netreba, určite ho uvidím aj ja.“


  Wolf sa nechcel dlhšie zdržovať na riaditeľstve. Do dohodnutého stretnutia zostávalo stále dosť času, obával sa však, že Vanek sa bude ďalej rýpať v jeho veciach. Preto sa s ním rýchlo rozlúčil a ponáhľal sa do terénu.


  Pred univerzitou sa ocitol takmer o dvadsať minút skôr. Nevydržal čakať v zaparkovanom aute. Keď si vzal tabletky, ktoré mali tlmiť bolesť a celkovo organizmus, paradoxne často pocítil až euforický príval energie. No vonku bolo mrazivé počasie. Nesnežilo, ráno našiel na okne auta len ľahkú srieň, suchý chlad sa však o to viac zarýval pod každý kúsok odhalenej kože.


  S Miriamou Richtárovou sa dohodli, že ju počká pred budovou školy, lenže zima Wolfa zahnala do vestibulu. Nechcelo sa mu vyčkávať dlhšie, než bolo nevyhnutné, a tak päť minút po celej skúsil Richtárovej zavolať. Zložila a nechala ho čakať ďalších pätnásť minút.


  Útla hnedovláska si svoju nízku výšku kompenzovala čižmami na podpätkoch. Po chodbe školy kráčala suverénne, no Wolf si nevedel predstaviť, ako si v tejto obuvi poradí s poľadovicou na chodníku.


  „Miriama Richtárová?“ oslovil ju, keď sa priblížila k vchodu.


  „Miriam,“ opravila ho. „Vy ste ten policajt?“


  „Kapitán Wolf,“ predstavil sa a automaticky sa aj legitimoval.


  „To nie je nutné. Boli by ste taký zlatý a hodili ma do mesta?“


  Operatívca jej požiadavka zarazila. „Pardon?“


  „Do Starého Mesta, len dole z kopca. Je to problém?“ čudovala sa študentka s výrazným, hrubo namaľovaným obočím.


  „Viete, že nie som taxikár, však? Prišiel som vám položiť niekoľko otázok.“


  „Veď pýtať sa môžete aj cestou. Fakt sa ponáhľam.“


  Wolf si nahlas vzdychol. „Mohli ste navrhnúť aj iné miesto a čas. Nepotreboval som sa s vami stretnúť do hodiny.“


  „Ale…“ Richtárová zaváhala. „Neviem, kedy inokedy by to šlo. Už mám dohodnuté farbenie a večer odchádzame s rodičmi do Tatier na lyžovačku.“


  „Samozrejme,“ precedil operatívec pomedzi zuby. „Na hory, ktoré sú zasnežené, aj keď nesneží.“


  „Prosím?“


  „Takže do Starého Mesta,“ zmieril sa Wolf so svojou najnovšou úlohou.


  Študentka prikývla a nasadila si na hlavu módnu baretku, ktorá ju sotva dokázala ochrániť pred zimou. „Ideálne na Niťovú.“


  „To je kde?“


  „Kúsok za Nivami. Budem vás navigovať,“ ponúkla sa Richtárová.


  Wolf sa len usmial a podržal jej dvere. „A kedy si nájdete čas na moje otázky?“


  „Hovorila som, že cestou,“ pripomenula mu otrávene.


  „Takže mám desať minút?“


  „Ak chcete, môžete ísť so mnou aj do salónu.“ Richtárová si ho nápadne premerala. Bol to atraktívny a mužný tridsiatnik s vyšportovanou postavou. „Dievčatá sa potešia.“


  „Posnažím sa byť stručný,“ rozhodol sa Wolf, než nastúpili do auta.


  „Do telefónu som vám vravela, že som s Alex dlhšie nebola v kontakte. Nevideli sme sa prakticky od strednej. Na sociálne siete som dávala jej fotku iba preto, že sa to patrí. Chápete,“ rozhovorila sa Richtárová, keď vyrazili.


  „Naznačil som vám, že mi nejde celkom o ňu.“


  „Ale vyšetrujete jej vraždu, nie?“


  „Samozrejme, ide o jej prípad, ale chcem sa spýtať na vašu spoločnú známu – Dorotu Kocákovú,“ priznal operatívec.


  Študentka na neho vyjavene pozrela. „Čo má ona s tou hroznou vraždou?“


  „Je to súčasť vyšetrovania, viac vám, žiaľ, povedať nemôžem,“ zahmlieval Wolf. „S ňou ste v kontakte?“


  Miriam Richtárová zaváhala. „Sporadicky. Fakt mi nemôžete povedať, o čo ide?“


  „Kedy ste ju videli naposledy?“ položil jej Marek namiesto odpovede ďalšiu otázku.


  „Neviem. Asi v lete. Odkedy študuje v Londýne, tvári sa, že na nikoho nemá čas. Keď som po prvom semestri videla, že je nazad v Bratislave, párkrát som sa jej pokúsila ozvať, ale potom som sa na to vykašľala. Kto si myslí, že je?“


  Wolf začul za sebou maják, pred križovatkou automaticky spomalil a zaradil sa na kraj vozovky.


  „Prečo zastavujete?“ nechápala Richtárová.


  Odpoveďou jej bola sanitka, ktorá ich čoskoro obišla.


  „Takže sa dá predpokladať, že ani s Alexandrou Pekníkovou nebola dlhšie v kontakte?“ dedukoval operatívec.


  Študentka mávla rukou. „Na tú sa vykašľala dávno. Nič v zlom, ale Alex to s Dorotou nikdy nemyslela úprimne. Vždy sa okolo nej obšmietala, lebo dúfala, že z toho niečo bude mať.“


  „Čo napríklad?“


  „Neviem. Popularitu? Pozvánky na párty? Kúsok života, ktorý si nikdy nebude môcť dovoliť? Vyberte si.“


  „Takže neboli až také dobré kamarátky?“ tipoval Wolf.


  Miriam nespokojne zacmukala. „Najlepšie. Veď to sa nevylučuje. Ak Alex niečo vedela, tak strkať sa do riti, to jej išlo. Ježiš, pardon, to som fakt prehnala. Alebo viete čo? Nie je mi to ľúto. Ona proste nebola dobrý človek a nezaslúži si, aby sa o nej hovorilo iba v dobrom. Hlavne keď to nie je pravda. Alebo sa mýlim?“


  Marek sa snažil zakryť znechutenie. „Nie, nie, samozrejme, ja potrebujem počuť len pravdu.“ Keď prechádzali okolo Mlynských nív, uvedomil si, že už nemá veľa času. Musel sa dostať k veci. „A čo Dorota? Aká bola?“


  „Prosím? Ako to myslíte, že bola?“ preľakla sa Richtárová.


  „Vravíte, že už nie ste v kontakte. Aká bola, keď ste sa kamarátili?“ opravil sa rýchlo Wolf. „Keď sa dostala na univerzitu v Londýne, asi bola vzorná študentka, venovala veľa času škole… Mala čas na kamarátky? Záľuby?“


  Miriam sa rozosmiala. „Vraj vzorná študentka. Jeden polrok nebola skoro vôbec v škole, viackrát skončila na liečení.“


  „Na akom liečení?“


  „Asi by som o tom nemala hovoriť…“


  „Môže to byť veľmi dôležité pre vyšetrovanie,“ presviedčal ju Wolf.


  Richtárová na neho pochybovačne pozrela. Potom rýchlo zaspätkovala. „Tu mi zastaňte, už sme to prešli!“


  Marek poslúchol. „Ďakujem za váš čas.“


  Miriam zostala sedieť v aute. „Dobre, keď to tak veľmi chcete vedieť, išlo o drogy. Ale teraz mi fakt dlhujete vysvetlenie. Čo to má so smrťou Alex?“


  Wolf sa len pousmial. „Takto polícia nefunguje. Teraz vás prosím, aby ste vystúpili.“


  „Ako myslíte. Ale za toto si nezaslúžite päť hviezdičiek!“ vyhlásila urazene.


  „Pripomínam, že nie som taxikár.“


  24. novembra 2018


  Kamarátky schovávajúce tváre za zvieracími maskami sa ocitli na najvyššom poschodí televíznej veže. Alexandra sa vyjavene obzerala, a hoci Dorota bola na rozdiel od nej v reštaurácii na Kamzíku už niekoľkokrát, zaskočilo ju, ako sa zmenila. Kvôli jedinému večierku odpratali všetky stoly a stoličky, ktoré nahradili vysoké pulty s jedlom a pitím, rozložené na pomaly rotujúcom kruhu. Prví hostia postávali na stacionárnej podlahe. Dorote sa zdalo, že je ich málo, až kým si nevšimla, že mnohí sa zhromažďujú v kúte miestnosti.


  Zaujímalo ju, čo sa tam deje, no Alexandra ju potiahla za ruku a ukázala smerom k panoramatickému oknu. „Pozri, ten výhľad! Nie je to úžasné?“


  Dorota prikývla. „Prišla si si nájsť frajera a nie obdivovať výhľad na Bratislavu.“


  „Náhodou… je obdivuhodný. Hlavne keď vezmete do úvahy, že odtiaľto vidíte územie až štyroch štátov,“ prihovoril sa im štíhly muž v sivom obleku s červenou kravatou, ktorý sa schovával za maskou orla. Z jeho hlasu sa dalo vyčítať, že oproti ostatným hosťom je podstatne mladší.


  Alexandra sa naňho prekvapene pozrela. „To vážne?“


  „Samozrejme, ak rátate aj Slovensko. Okrem toho z Kamzíka uvidíte za plot všetkým našim najbližším susedom – Rakúšanom, Čechom aj Maďarom.“


  Alexandra sa zahľadela do tmy pretkanej svetlom domov, ulíc a ciest. „Fascinujúce. Kam sa teraz vlastne pozeráme? Do Česka? Do Rakúska?“


  Orol zaspätkoval. „Nebudem vás zdržovať lekciou z geografie. Ak som to správne pochopil, prišli ste s jasným cieľom. Držím palce na love.“


  Vytratil sa skôr, než sa Alexandra stihla prepadnúť od hanby. „Dora! Čo si to povedala? Veď si ma celkom strápnila!“


  Dorota sa zasmiala. „Pred hentým? Nemá ani tridsať. Určite nedostal pozvánku. Prinajlepšom ju ukradol otcovi.“


  „Prečo myslíš?“


  „Obzri sa okolo seba, všetci chlapi, čo sú tu, by mohli byť naši otcovia.“


  Dorota mala pravdu. Všade postávali starší muži. Jeden z nich, ktorý mohol byť dokonca Alexandriným dedkom, sa na ňu usmial a slizko sa oblizol. Striaslo ju. Chcela sa stať zlatokopkou, ale takto si svojho sponzora nepredstavovala. Dúfala, že bude o čosi mladší, aby mu rok po tom, ako začnú spolu chodiť, nemusela meniť plienky. „Potrebujem sa napiť.“


  „Na odvahu?“ domnievala sa Dorota.


  „Dáš si so mnou?“ ponúkla ju kamarátka.


  Pokrútila hlavou. „Radšej zostanem triezva za nás obe. Ani ty to neprežeň, dobre?“ Kým si Alexandra objednávala pri bare dvojitú vodku s džúsom, ona šla skontrolovať skupinu mužov zhromaždených v zadnom kúte. Konečne zistila, čo také zaujímavé sa tam deje. Hostia stáli okolo pokrového stola a pozorovali prebiehajúcu hru troch hráčov.


  Bol medzi nimi aj mladík v maske orla, ktorý sa dožadoval miesta pri stole. „Dostal som prísľub, že si môžem zahrať.“


  „Nebojte sa, aj na vás príde rad. Ohlásim vás osobne,“ sľúbila mu žena, ktorá nenápadne dohliadala na priebeh hry. „Zatiaľ si pokojne dajte drink, zoznámte sa. Je tu zopár slečien, ktoré by sa potešili vašej spoločnosti,“ žmurkla naňho spod masky sovy.


  Mladík znechutene pokrútil hlavou, ale napokon predsa len opustil pokrový stôl.


  Alexandra si objednávala už druhú dvojitú vodku, keď sa ocitol za jej chrbtom.


  „Zoznamovanie azda nevychádza?“


  Alexandru nadhodilo, keď začula jeho hlas. Rýchlo sa otriasla a tvárila sa, že sa nič nedeje. „Kamarátka žartovala. Ja… nedávno som sa rozišla s frajerom. Zistila som, že ma podvádza. Chcela mi zlepšiť náladu, a tak ma zobrala sem,“ narýchlo si vymyslela historku o bývalom priateľovi, ktorý neexistoval.


  „Ach, to mi je ľúto.“


  „Aj mne, nemala som sem chodiť. Zjavne to nebol najlepší nápad.“


  „Myslel som to s tým frajerom,“ ozrejmil Orol.


  Alexandra sa neprirodzene zasmiala. „Aha… čo už, chlapi sú raz takí.“


  „Iba niektorí,“ opravil ju. „A niektoré ženy. Keď už sme pri tom, aj mňa frajerka podvádzala. Boli sme spolu štyri roky, keď som to zistil. Navyše s kamarátom.“


  „To naserie.“


  „Veru naserie. Čo pijete?“


  „Vodku s džúsom,“ odvetila Alexandra.


  Orol nadvihol obočie. „Vodku? Zaujímavý výber, môžem vás pozvať?“


  Alexandra sa zľakla. „Nie je tu všetko zadarmo?“


  Mladík sa zarazil. „Myslel som si, že mám lepší zmysel pre humor. Nevadí.“ Objednal im drinky, potom navrhol prípitok: „Na neverných frajerov a frajerky, nech nás obchádzajú.“


  „Na… neverných frajerov,“ zopakovala Alexandra zdráhavo.


  Dorota sa vracala za kamarátkou, no keď ju zbadala v družnom rozhovore s neznámym mladíkom, radšej sa stiahla do úzadia. Vtom si všimla, že barman, ktorý im pripravoval drinky, niečo do jedného z nich primiešal. Okamžite na to chcela Alexandru upozorniť, no cestu jej skrížila žena dozerajúca na poker.


  17. januára 2019


  Poručík Líška sa po návšteve Denisy spokojne vrátil na policajné riaditeľstvo. Keď sa mu podarilo zistiť, kto je Nina a prečo Wolfa tak zasiahlo stretnutie s Karolom Kocákom, mohol sa konečne venovať vyšetrovaniu prípadu. Usúdil, že je lepšie nasledovať vlastný inštinkt a nepočúvať staršieho operatívca, ktorého ovplyvnil osobný motív.


  Možnosť, že vražda Alexandry Pekníkovej bola plánovaná, však nezavrhol. Práve naopak, bol odhodlaný preveriť v tomto smere akékoľvek stopy. Hlavne preto, že pátranie po neznámom páchateľovi, ktorý si z klenotníctva odniesol lup v hodnote necelých štyritisíc eur, sa zatiaľ ukazovalo ako bezvýsledné. A to aj po zverejnení záberov z bezpečnostných kamier vo večerných televíznych novinách.


  Líška si stanovil nový zoznam úloh. Práve sa mu venoval, keď na dvere jeho kancelárie ktosi zaklopal.


  „Prosím?“ spýtali sa naraz so spolusediacim kolegom, hoci za policajtom, ktorému sa nezavreli ústa, nikto nechodil.


  Vošiel Vanek a, samozrejme, oslovil Líšku: „Máš minútu?“


  „Jasné, poď, chcel som ísť za tebou. Čo potrebuješ?“


  „Našiel som si tvoj odkaz. Mám zariadiť domovú obhliadku u matky obete?“


  Líška prikývol. „Hej, je to problém?“


  „Nie, ale riešil si už súdny príkaz?“ spýtal sa Vanek.


  „Treba ho? Pani Pekníková s nami ochotne spolupracuje. Ide o vraždu jej dcéry.“


  „Je to tvoje vyšetrovanie, ale radím ti, aby sme radšej dodržali postupy.“


  Líška si dal dohovoriť. „V poriadku, zariadim to.“


  „Takže pracujeme s predpokladom, že to prepadnutie je len zásterka?“ pochopil Vanek.


  „Len preveríme, či sa jej niekto nevyhrážal, prípadne skúsim zistiť, či mal niekto motív zavraždiť ju. Keď sme pri tom, neviem sa dostať k mobilu obete.“


  „Je v zozname dôkazov zozbieraných na mieste činu?“ spýtal sa Vanek.


  Lukáš pokrútil hlavou. „Nemyslím si, počkaj.“ Otvoril dokument v počítači a vzápätí potvrdil, že tam nie je. „Čo to znamená?“


  „Že sme ho na mieste činu nenašli.“


  „Takže ho vzal vrah?“


  „Alebo ho nemala pri sebe,“ ponúkol druhú možnosť Vanek.


  „Bola by obrovská náhoda, ak by si zabudla mobil doma práve vtedy, keď sa niekto rozhodol prepadnúť klenotníctvo,“ nepozdávalo sa to Líškovi.


  Vanek prikývol. „Tie prekliate prístroje nosíme všade so sebou. Je iba otázkou času, kedy nám ich implantujú pod kožu.“


  „Mobily? Pod kožu? Zbláznil si sa?“


  „Nie celé. Stačí čip, schopný robiť všetko, čo tvoj telefón. Už som o takých čítal. Nazývajú sa osobní asistenti.“


  Líšku striaslo. „To znie ako z nejakého sci-fi hororu.“


  „Práveže to nemusí byť vôbec zlé,“ konštatoval Vanek, než si uvedomil, ako sa odklonili od podstatnej témy. „Skús to overiť u matky. Ak nemá mobil ona, musel ho zobrať vrah.“


  „Ale to by znamenalo…“ potešil sa Lukáš.


  „… že ho vrah z nejakého dôvodu potreboval alebo nemohol nechať na mieste činu,“ dokončil za neho Vanek.


  „A že do toho klenotníctva vošiel s úmyslom zavraždiť Alexandru Pekníkovú.“


  Lukáš si to okamžite overil. Pani Pekníková cez telefón potvrdila, že jej dcéra si v ten deň mobil doma nezabudla. Zároveň ju informoval o svojom ďalšom postupe.


  „Čakáme na povolenie na obhliadku vášho bytu. Samozrejme, v prípade takéhoto vyšetrovania je dôležitý každý deň.“


  „Prečo teda strácate čas?“ nechápala pani Pekníková. „Som vám povedala… pre mňa, za mňa, prevráťte byt hore nohami. Keď po sebe ešte aj upracete…“


  „Také sú naše postupy,“ vysvetľoval Líška. „Ale ak by ste nám chceli pomôcť, celkom mi postačí jej počítač.“


  Alexandrina mama súhlasila a s poručíkom sa dohodli, že ho po práci bude čakať doma, aby si prišiel vyzdvihnúť dcérin notebook.


  „Mobil je fuč,“ oznámil Líška spokojne Vanekovi, keď ukončil telefonát.


  „Počul som,“ pritakal kolega. „A počul som aj, že sa tam zasa chystáš na návštevu. Myslíš, že je to dobrý nápad?“


  „Ten počítač?“ pochopil Lukáš. „Jasné. Hovoril som, že je ochotná. Nebude nám robiť problémy. Keď tak, je to na moje triko. Asi sme prebrali všetko… Idem povedať Bernátovi, čo som zistil. Nech nestráca čas.“


  „Niekomu sa vrátilo sebavedomie,“ skonštatoval Vanek, no Líška to už nezachytil.


  24. novembra 2018


  „Pane, uvoľnilo sa miesto pri stole,“ oznámila žena dozerajúca na poker mužovi s maskou orla.


  Mladík zaváhal. Akoby nevedel, či má dať prednosť hre, kvôli ktorej sa na večierok dostavil, alebo novonadobudnutej spoločnosti.


  „Pokojne choďte, ešte sa uvidíme,“ pobádala ho Alexandra. „Na mňa už aj tak čaká kamarátka.“


  Odišiel hrať karty a Dorota konečne dostala šancu varovať priateľku. Neskoro, pohár v jej ruke už zíval prázdnotou. Rozhodla sa, že radšej pomlčí o tom, čo videla. Možno sa jej len zdalo, že barman jej niečo prisypal do drinku.


  „Je úžasný,“ rozplývala sa Alexandra.


  „Zistila si, ako sa tu ocitol?“ spýtala sa Dorota.


  „Aby som sa prezradila? Hneď by mu bolo jasné, že som nedostala pozvánku.“


  „Aby si ešte nebola sklamaná, že je to iba obyčajný čašník, čo niekomu šlohol masku pri vstupe. Vieš, že bez nej sem nikoho nepustia.“


  „Prišiel hrať poker, určite nie je chudobný,“ presviedčala ju Alexandra.


  Dorota sa neisto rozhliadla. Všetkým mužom, ktorí neboli pri hráčskom stole, robili spoločnosť mladé dievčatá. Ich prevaha sa jej zdala podozrivá. „Hej, viem, že sa bavíš, ale čo by si povedala na to, keby sme to tu už zabalili?“


  „Žartuješ?“ zľakla sa Alexandra.


  „Niečo sa mi tu nepozdáva. Ja viem, chceš bohatého frajera, ale mám takého tušáka, že dnes so žiadnym neodídeš.“


  „Môžeš to prestať rozkrikovať? A čo si to nevidela? Flirtoval so mnou! Podľa mňa je ešte aj fešák. Nenechám si ujsť takú príležitosť. Nemám ešte ani jeho číslo.“


  „Tak si ho choď vypýtať a pôjdeme,“ kázala Dorota kamarátke.


  „Šibe ti?“ zvýšila Alexandra hlas. „Ak sa ti nepáči, choď, taxík si viem objednať aj sama.“


  „Tebe šibe, ak si myslíš, že ťa tu nechám samu. Nechcela som ťa nastrašiť, ale videla som, že ti barman dal niečo do drinku.“


  „Čože?“ zľakla sa Alexandra, ale potom sa zamyslela. „Vymýšľaš si. Nič mi nie je, a to som vypila už štyri vodky. Určite tu pančujú alkohol. A vraj luxusná párty.“


  Dorota si hrýzla spodnú peru. „Ako myslíš, ale bez teba nikam nejdem. A ty dnes odtiaľto tiež odídeš so mnou a nie s tým fešákom. To si vyhoď z hlavy.“


  Alexandra sa nechcela hádať s kamarátkou a robiť scénu na verejnosti. Zároveň si uvedomovala, že na súkromný večierok sa dostala len vďaka nej. Preto radšej stíchla a šla obdivovať výhľad. Popri pozorovaní nočnej Bratislavy premýšľala, či jej skutočne mohol barman dať niečo do pitia. Trochu sa jej točila hlava, ale to určite z alkoholu. Načo by si s ňou vôbec dával niekto takú námahu?


  Pre istotu sa rozhodla, že ďalej nebude piť a radšej zje niečo, čo jej pomôže vytriezvieť. Práve sa napchávala malými čokoládovými tortičkami, keď ju v trápnej chvíli znova prichytil mladík s maskou orla.


  „Aké sú?“


  Alexandra mala plné ústa a najprv len zaskočene prikyvovala. „V po-hode, dajte si,“ ponúkla ho.


  Pod maskou orla sa dalo badať mierne znechutenie. „Veľmi sa mi nedarí. Dostal som taký nápad… Nechceš mi držať palce? Možno mi prinesieš šťastie.“


  Alexandra nevychádzala z údivu. Začal jej tykať. Navyše ju chcel mať pri sebe, aby sa mu darilo v pokri. Vybral si ju, hoci sa okolo neho celý večer obšmietali ostatné dievčatá. Možno si ju vybral práve preto. Takmer zvýskla od radosti. Narýchlo si utrela do servítky ruky zababrané od čokoládového krému. „Jasné, rada, veľmi rada.“


  Dorota v tom čase už prešľapovala z nohy na nohu, raz hypnotizujúc pohľadom výťah, potom kamarátku, ktorá sa zrazu ocitla na opačnom konci miestnosti pri pokrovom stole a každú chvíľu nadšene jasala. Najradšej by tam Alexandru nechala, ale potom si spomenula na barmana, ktorý si podľa nej vybral kamarátku za cieľ. Alebo sa jej to iba zdalo? Nahovárala si to? Až tak sa nudila, že chcela pokaziť kamarátke úspešný večer?


  Možno ju predsa len doviedla k mužovi jej snov – bohatému a ešte aj mladému. Sám o ňu prejavil záujem, dožadoval sa jej spoločnosti a po každej úspešnej hre im objednával pitie. Žena starajúca sa o chod hry dávala na diaľku pokyn čašníkovi a barmanovi. Tí pripravovali ďalšie a ďalšie drinky a pri pokrovom stole pribúdali prázdne poháre.


  Orlových spoluhráčov omrzelo prehrávať. Po hodine to vzdal prvý a o dvadsať minút neskôr i druhý. Orol vyzýval ostatných, aby sa proti nemu postavil niekto ďalší, no z reštaurácie medzitým vymizla už väčšina hostí.


  Organizátorka hry ho zastavila skôr, než by niekto dobrovoľne reagoval na jeho výzvu. „Nadnes sa kasíno uzatvára.“


  „Yes!“ potešila sa Dorota. Dúfala, že konečne pôjdu domov.


  „Teraz? Keď vyhrávam? To hádam nie!“ hneval sa Orol.


  „Vyplatíme vás,“ ubezpečovala ho organizátorka.


  „Mne nejde o peniaze, ja chcem hrať!“ nedal sa.


  Alexandra v duchu zajasala. Ak mu nešlo o peniaze, znamenalo to jediné – sám ich mal dosť.


  Organizátorka pozrela jej smerom, potom sa usmiala na mladého muža v maske. „Máme pre vás ešte jednu špeciálnu odmenu. Odmenu pre najlepšieho hráča večera.“


  Nahlodala ho zvedavosť. „Akú?“


  „Nie tu. Dole vás čaká auto, zavezie vás tam. Verte mi, to prekvapenie stojí za to.“


  Orol pozrel na Alexandru. „Môžem si so sebou zobrať spoločnosť?“


  Organizátorka s úsmevom prikývla. „Samozrejme. Na zadných sedadlách je miesta dosť.“


  Víťaz a jeho fanúšička si vymenili veľavravné pohľady. Ani sa jej nemusel pýtať, obom bolo jasné, že pôjde s ním.


  Vtedy to došlo aj Dorote, ktorá rázne zakročila. „S kamarátkou sme prišli spolu. Bezo mňa neodíde.“


  „Prepáčte,“ ospravedlnila sa jej organizátorka. „Máme miesto len pre dvoch.“


  „Na zadné sedadlá sa zmestíme aj traja. Ak nie, pokojne si sadnem k šoférovi,“ nenechala sa Dorota len tak ľahko odbiť.


  „Dori,“ oslovila ju Alexandra zmierlivo. „Nechaj ma ísť. Zajtra ti všetko poviem. Ďakujem, že si ma sem zobrala.“


  Dorota odtiahla kamarátku bokom. „Zabudla si, čo som ti povedala? O tom drinku,“ pripomenula jej pološepky.


  Alexandra sa zasmiala. „Som skoro triezva. Nič mi nie je. Fakt. Potom som už nepila,“ priznala sa jej potichu a zároveň sa snažila čo najnenápadnejšie ukázať na svojho spoločníka. „Zato on už ledva stojí na nohách.“


  „Práve preto by si s ním nemala ísť,“ trvala na svojom Dorota.


  „Nevidíš, že je do mňa? Stále nepoznám ani jeho meno. Nemôžem to nechať na náhodu, potrebujem naňho nejaký kontakt. Musí to prísť prirodzene, on sa spýta, keď sa budeme lúčiť, som si tým istá.“


  Ich rozhovor prerušilo zahvízdanie. Orol na ňu čakal pri otvorenom výťahu.


  „Nehnevaj sa na mňa, prosím,“ uprela Alexandra na kamarátku prosebný pohľad, než sa za ním vytratila.


  Dorota zostala na párty sama. Mohla ísť domov, no jediný výťah bol práve na ceste nadol, takže ešte mala trochu času. Vzala si pohár s vyprchaným šampanským a prešla s ním k najbližšiemu oknu. Pri pohľade do šírej tmy premýšľala, ktorým susedom práve nazerá za plot – Rakúšanom, Čechom alebo Maďarom?


  17. januára 2019


  Wolf rýchlo nadobudol presvedčenie, že Miriam Richtárová ho nasmerovala na dobrú stopu. Zmienka o drogách vzbudila jeho zvedavosť. Nemusela povedať viac, ostatné si už zistil sám. Dorota skutočne vynechala niekoľko mesiacov z druhého a tretieho ročníka strednej školy. Viackrát skončila na protidrogovom liečení. Po poslednom pobyte sa však čosi zmenilo. Otočila svoj život o stoosemdesiat stupňov, opravila si známky a ďalší polrok dokonca ukončila s vyznamenaním. V maturitnom ročníku sa jej prioritou stala škola a cieľom dostať sa na zahraničnú univerzitu.


  To by vysvetľovalo, čo ju priviedlo k Dávidovi. Riskovala by však všetko kvôli drogám? Marek si uvedomil, akú hlúpu otázku si kladie. Sám pre závislosť riskoval omnoho viac. Kariéru, rodinu i slobodu. Dokázala by predstierať, že aj pod vplyvom a závislá funguje, akoby sa nič nedialo? Opäť šlo o zbytočnú otázku. Aj Wolf celkom úspešne predstieral – doma i v práci.


  Aj tak bol presvedčený, že Dávid nebol len Dorotin díler. Mesiace trávila v Londýne na univerzite a on sa zjavil na cudzom aute, aby ju zachránil uprostred noci?


  Najradšej by sa na to spýtal Dávida osobne, no začínal pochybovať, že je ešte nažive. Večer, keď sa postaral o povinnosti v domácnosti, vybral sa na prechádzku s Fenrirom. Zamierili k mŕtvemu ramenu Dunaja, ktoré vplyvom nízkych teplôt zamrzlo. Nechcel sa dlho zdržovať vonku, no zima huskymu vonkoncom neprekážala. Práve naopak, dal svojmu pánovi najavo, že domov sa tak ľahko odviesť nenechá, a potiahol ho ďalej na sever popri ramene.


  Keď sa blížili ku križovatke kúsok od Starého mosta, Wolf odbočil doprava. Až vtedy si uvedomil, že sa ocitli neďaleko bytu, kde našiel Dorotu Kocákovú mŕtvu. V tej chvíli sa nevedel rozhodnúť, či ho tam viedol Fenrir alebo sa tak rozhodol on sám.


  Neodpustil si to, zašiel až na parkovisko pod dvanásťposchodovou zástavbou. Chcel si iba overiť, či je Dávidov kamarát doma. Uvidel jeho auto. Parkovalo na rovnakom mieste ako naposledy. Vtom k nemu prikročil jeho majiteľ. Wolf zmeravel. Chcel sa schovať, než si uvedomil, že Martin Gelnický ho predtým nevidel.


  Overil si to. Prešiel okolo neho, stretli sa im pohľady, dokonca sa pozdravili. Gelnický však naňho nereagoval. Nepozná ho. Bol preňho iba psičkár na večernej prechádzke. Wolf pokračoval ďalej po chodníku a zároveň sa pokúšal nenápadne obzrieť. Gelnický čosi vybral z kufra auta a kráčal preč od domu.


  Marek to chcel nechať tak. Bola náhoda, že sa tam ocitol. Náhoda, že uvidel Gelnického. Ak ho bude sledovať, už to bude jeho rozhodnutie. Nakoniec tomu neodolal.


  Gelnický kráčal pozdĺž zamrznutého ramena Dunaja, popri ktorom k nemu dorazil Wolf. V podstate sa vracal domov z prechádzky. Udržiaval si patričný odstup, ak by sa priveľmi priblížil, v otvorenom priestore by bol nápadný. Gelnický sa našťastie neobzeral. Keď však prišli na petržalskú konečnú zastávku električky, odbočil doľava.


  Fenrir automaticky zahol vpravo, poznal predsa cestu domov. O to viac ho zmiatlo, keď jeho pán pokračoval vo večernej prechádzke. Wolf čakal za prvým panelákom a nenápadne spoza neho vykúkal. Medzi zaparkovanými autami by si už zaručene získal Gelnického pozornosť. Opäť počkal, kým sa mu nestratil z dohľadu, potom sa ponáhľal za ním. Za ďalším rohom ho však takmer dohnal. Musel sa zasa rýchlo schovať. Gelnický sa stretol s nejakým chlapíkom. Wolf v nádeji, že je to Dávid, ešte raz vykukol. Nebol to on.


  „To je naposledy, čo ti robím poslíčka, rozumieš?“ rozčúlil sa Gelnický, než sa od neznámeho muža znovu odpojil.


  Wolf videl, že sa vracia jeho smerom. Skryl sa za najbližšie auto a stiahol k sebe aj Fenrira. Pes si myslel, že sa hrajú, a tak zhodil svojho pána na studenú zem, zaťažil ho prednými labami a začal ho oblizovať a štuchať ňufákom do tváre.


  „Dosť, dosť,“ kázal mu Wolf, keď sa ubezpečil, že Gelnický sa stratil z dohľadu.


  Už ho nemusel sledovať späť domov. Pochopil, aké tajomstvo má Dávidov kamarát. Aj on bol díler. Otázkou zostávalo už iba to, ako Marek túto informáciu využije vo svoj prospech. Boj najvyšší čas zistiť o Gelnickom viac informácií.


  18. januára 2019


  Líška sa na druhý deň vrátil do práce aj s prenosným počítačom Alexandry Pekníkovej. Večer sa ho ešte pokúšal odomknúť, no Alexandrina mama nepoznala dcérino heslo, a tak to musel nechať na odborníkov oddelenia.


  „Tak predsa si sa poň stavil,“ skonštatoval Vanek, keď zbadal kolegu na chodbe.


  „Hovoril som, že som s Pekníkovou dohodnutý. Ale nemôžem sa dostať dnu, nevie heslo.“


  „Postup poznáš.“


  „Myslíš, že už tu bude nejaký ítéčkar, čo by mi s tým pomohol?“ nádejal sa Líška. „Chcel by som na tom začať pracovať čo najskôr.“


  Vanek zdvihol jedno plece. „Skúsiť to môžeš.“ Kým Lukáš zišiel o poschodie nižšie, ešte ho zastavil. „Počúvaj, nedostala sa k tebe náhodou správa z pitvy? Všade ju zháňam a neverím, že by to trvalo tak dlho.“


  „Už odvčera ju mám na stole,“ priznal Líška.


  Vanek naňho prekvapene civel. „A?“


  „Čo a?“ nechápal Lukáš.


  „Čo si sa z nej dozvedel?“


  „Ešte som ju neštudoval.“


  „To myslíš vážne?“ zhrozil sa Vanek.


  Líška nechápal, čo sa mu na tom nezdá. „Veď vieme, aká je príčina smrti. Nechcelo sa mi to čítať, stačili mi fotky z miesta činu. Čistý priestrel, guľka vošla cez oko, vyšla nad temenom… To bolo aj v hlásení. Čo viac ti povie súdny lekár?“


  „To nezistíš, kým si ju neprečítaš.“


  „Poslúž si, dvere na mojej kancelárii sú otvorené.“


  Vanek len krútil hlavou, keď si bral zo stola pitevnú správu. Kolega, s ktorým sa Líška delil o kanceláriu, na neho upieral spýtavý pohľad. „Riešim prípad s Lukášom, nebude ti prekážať, keď tu naňho počkám?“


  „V pohode, mňa nebudeš rušiť,“ uistil ho.


  Vanek sa spokojne oprel o Líškov stôl a listoval v pitevnej správe.


  „Všimol si si, že zmenili ponuku v automatoch?“ nadhodil kolega „Už tam nie sú klasické slané tyčinky a vymenili keksy. Teraz sú tam nejaké poľské. Vôbec mi nechutia. Skúšal si ich?“


  „Ja do automatu veľmi nechodím.“


  „Chcel by som dať dokopy petíciu za návrat pôvodnej ponuky,“ pokračoval kolega. „Hlavne slané tyčinky, ale určite by som zrušil aj tie poľské keksy. Načo ich sem dovážajú, keď máme také isté? Podľa mňa sú naše lepšie. Tebe čo chutí viac?“


  „Neskúšal som ich, ale ak by som si mal vybrať, podporím našich výrobcov,“ pritakal Vanek.


  Kolega sa potešil. „Podpísal by si sa pod to?“


  „Fakt chceš riešiť petíciu pre automaty s jedlom?“


  „No a? Keby mi nechali aspoň tie slané tyčinky, nič nepoviem. Ale vymenili skoro všetko. A skôr než sa spýtaš, jasné, vedel by som si ich kúpiť aj v obchode. Ale to proste nie je ono. Automat v robote má svoje čaro, chápeš. Neviem, či si si všimol, ale máme tu aj lepšie ceny než v obchode.“


  Vanek vydal ťažký ston. „Hovoril som, že ja do automatov nakupovať nechodím.“


  „Takže nepodpíšeš?“ posmutnel kolega.


  „Príď za mnou, keď získaš aspoň dvadsať podpisov, dobre?“


  „To môže povedať každý. A čo potom? Niekde treba začať.“


  „Presne tak, ešte si ani nezačal, len o tom rozprávaš.“ Vanek strácal trpezlivosť. Ak nechcel povedať niečo, čo by neskôr oľutoval, radšej si zahryzol do jazyka a rozhodol sa vycúvať. „Spomenul som si, že musím niečo zariadiť, ešte sa za Lukášom zastavím.“


  „Poviem mu, že si tu bol?“


  Vanek už neodpovedal, bol jednou nohou von z dverí. Na chodbe sa takmer zrazil s Lukášom.


  „Našiel si niečo?“


  Vanek pokrútil hlavou. „Nedostal som sa cez prvé strany. Zato som si vypočul monológ…“


  „… o automatoch?“ skočil mu Líška do reči.


  „O automatoch,“ potvrdil Vanek. „Ale dám ti vedieť, keď niečo nájdem. Čo počítač?“


  „Vraj to chce čas. Takisto dajú vedieť.“


  „Ak chceš, stále si môžeš prečítať pitevnú správu.“


  Líška odmietol. „Je tvoja. Už si sa ponúkol, neber to späť. Ja sa zatiaľ pozriem na výpovede, ktoré zbieral Bernát. Zaujímajú ma hlavne známi obete.“


  „Myslíš, že ťa niekto z nich navedie na páchateľa?“ pochopil Vanek.


  „Skôr dúfam.“


  „No dobre, budeme sa informovať. Idem sa zavrieť s tou pitvou.“ Vanek si sadol za stôl, do uší si vložil slúchadlá a hlasitosť nastavil na maximum. Voľba hudby pri čítaní, ktoré ho čakalo, bola jasná. Pustil si album The Sciences od skupiny Sleep, jeden z hudobných počinov, ktoré dokázal počúvať dokola.


  Od pitevnej správy nemal veľké očakávania. Prestávalo sa mu však páčiť, že mladší kolega obchádza zaužívané postupy oddelenia, a tajne dúfal, že nájde spôsob, ako mu uštedriť lekciu.


  Opis príčiny smrti potvrdil ich predpoklady. Súdny lekár neodhalil žiadne ďalšie zranenia. Jeden čistý priestrel.


  Vanek čítal ďalej. Očami preletel niekoľko strán balastu, až sa zastavil pri krvných testoch. Skladba znejúca v jeho ušiach práve gradovala. Naskočila mu husia koža. Bola príčinou hudba alebo ho nadchol nový objav v prípade?


  „Venlafaxín?“ vydýchol nahlas.


  Jedno slúchadlo mu vypadlo z ucha, keď vstal od stola. Bol najvyšší čas vypnúť hudbu. Sľúbil Líškovi, že mu oznámi, keď sa mu podarí niečo zistiť, no napokon zaklopal na dvere inej kancelárie.

  Wolfa prekvapilo, keď sa uňho ukázal Vanek. Nemal dobrú noc, po návrate z neskorej večernej prechádzky so psom sa s Michaelou pochytili. Najviac ju nahnevalo, že ju poriadne nepočúva. Mala pravdu, myšlienkami bol ešte pri zamrznutom ramene Dunaja. Viac ho trápilo, ako využije informáciu, ktorú sa mu podarilo zistiť o Gelnickom. A to i vo chvíli, keď sa mu Michaela vyhrážala, že bude spať na gauči. Napokon sa nad ním zľutovala. Vedela, že by sa zobudil s dokaličeným chrbtom a pokazilo by mu to celý deň. Aj tak mal problém zaspať.


  „Vyzeráš ako po ťažkom žúre,“ skonštatoval Vanek.


  Marek sa netváril nadšene. „Potrebuješ niečo?“


  Vanek pochopil, že ho nezachytil v najlepšej nálade, a tak prešiel rovno k veci. „Chcel som sa spýtať… vyšetruješ ten prípad s Lukášom?“


  Wolf pokrútil hlavou. „Iba som mu chcel pomôcť. Spomínal si mu, že som ho hľadal? Neprišiel za mnou, ale nevadí. Z toho, čo som chcel, nakoniec nič nebolo.“


  „Nie, ale myslím si, že by sa mu predsa len zišla tvoja pomoc,“ priznal kolega opatrne. Stále si nesadol, naďalej sa rukami opieral o stoličku.


  „Pokašľal niečo?“


  „Zatiaľ nie, ale nabral prehnané sebavedomie.“


  Wolf prekvapene nadvihol obočie. „Fakt? Nezdalo sa mi. Bol dosť posraný, keď sme šli vypočúvať jedného svedka.“


  Vanek si odkašľal. „Nechcelo sa mu riešiť súdny príkaz na obhliadku a… podrž sa, vykašľal sa na pitevnú správu.“


  „Nečítal ju?“


  „Ani ju neotvoril.“


  „A ty si to musel spraviť zaňho,“ pochopil Wolf.


  „Nemusel, ponúkol som sa,“ opravil ho Vanek pohotovo. Aj keď sa nehanbil za to, že väčšinou sekunduje vyšetrujúcemu operatívcovi, nepozdávalo sa mu, keď vyznieval ako niečí poskok.


  „Ale čítal si ju.“


  „Áno.“


  „A našiel si v nej niečo?“ spýtal sa Marek.


  „Ako sa to vezme,“ odvetil Vanek váhavo.


  „Tak našiel alebo nie?“


  „Počul si už o venlafaxíne?“


  Wolf lovil v pamäti, no termín mu nič nevravel. Dedukoval, že ide o nejaké liečivo. „Mal som o ňom počuť?“


  Vanek si konečne sadol na stoličku oproti kolegovi. „Aj ja som si ho musel vyhľadať. Je to účinná látka, ktorá sa používa hlavne v antidepresívach.“


  „Takže naša obeť užívala antidepresíva?“


  „Vyzerá to tak. Navrhol by som vykonať podrobnejšiu toxikológiu.“


  „Čo ja s tým?“ usmial sa Wolf a ukázal smerom k dverám. „Vieš, s kým to musíš riešiť.“


  „Chcel som to najprv prebrať s tebou,“ povedal Vanek.


  „Chápem. Ale stačí, keď na Líšku dohliadne jeden z nás. A ty už odvádzaš celkom dobrú robotu.“


  Vanek mal pocit, že ho Wolf nepochopil, ale napokon to vzdal a prestal ho presviedčať.


  Keď sa za ním zavreli dvere, Marek otvoril internetový prehliadač a do vyhľadávania zadal heslo venlafaxín.


  Všetky výsledky odkazovali na antidepresíva. Aj jeho zaujalo, že sa v krvi Alexandry Pekníkovej našli stopy po antidepresívach, no nepovažoval to za dôvod na ďalšiu toxikológiu. Hlavne ak šlo o jeho súkromné vyšetrovanie.


  Spomenul si na Dorotu Kocákovú. Už dlhšie polemizoval, či niekdajšia narkomanka znovu neprepadla drogám. V jej prípade by bol nadšený, keby mohol poslať jej krv do laboratória. Žiaľ, nevedel ani to, kde skončilo jej telo. Ten, kto ho odpratal, musel byť profesionál.


  Keď si to Wolf uvedomil, zažiarili mu oči. Postup v oboch prípadoch sa odlišoval, no mali dosť spoločného na to, aby sa nedalo vylúčiť, že aj Dorotinu vraždu si niekto objednal. Ak áno, vrah si vybral na rozdiel od Alexandry veľmi kuriózny spôsob, ako ju zniesť zo sveta. Nôž do hrude a guľka do hlavy boli dva veľmi odlišné spôsoby vraždy.


  Operatívcove myšlienky sa vracali k antidepresívam. Ako dlho ich Alexandra užívala? Prečo? Keďže dané otázky mohol zodpovedať oveľa jednoduchšie, rozhodol sa najprv pustiť do nich.


  25. novembra 2018


  Keď Alexandra na druhý deň Dorote zavolala, nezdvihla jej. Chcela kamarátku chvíľu potrápiť, lebo sa na ňu hnevala. Nechala ju samu na súkromnom večierku, kam ju prepašovala. Navyše taxikár, ktorý ju v noci viezol domov, mal celý čas sprosté reči, až jej nahnal strach. Takmer ho v polovici cesty požiadala, nech zastane, radšej by zvyšok prešla pešo, ako by ho mala ďalej počúvať. Nakoniec to vydržala a odmenou jej bolo, že si v cieli jazdy vypýtal jej číslo.


  Dorota plánovala ignorovať kamarátku ešte aspoň dva dni, kým jej od nej neprišla výhražná správa: Ak mi okamžite nezavoláš naspäť, niečo si spravím! PRISAHÁM!!!


  Dorota najprv prevrátila očami nad prehnanou dramatickosťou, odložila mobil a venovala sa časopisu, v ktorom si práve listovala. Až keď jej Alexandra zasa zavolala, konečne prijala hovor.


  „Prosím,“ ozvala sa znudeným tónom.


  „Prosím?“ zopakovala Alexandra nahnevane. „Ty by si ma fakt nechala niečo si spraviť?“


  „Nebuď drama queen a upokoj sa,“ kázala jej Dorota.


  „Drama queen? Po tom, čo si mi urobila?“


  „Čo som ja urobila tebe? Ty si ma nechala samu na tom večierku a odišla si s cudzím chlapom, ktorému si ani nevidela do tváre.“


  „Nemala som to robiť, bola to obrovská chyba,“ priznala Alexandra.


  Dorota sa usmievala. „Takže sa konečne dočkám ospravedlnenia?“


  Alexandra mlčala.


  „Ako myslíš,“ vyštekla Dorota netrpezlivo. „Ozvi sa, keď budeš pripravená povedať prepáč. Vieš, akú som zažila cestu domov? Myslela som si, že ten nechutný taxikár ma znásilní v aute. Schytala som úplného magora, takí jazdia len v noci.“


  „Ty… ani netušíš, čo sa mi stalo.“


  „Čo sa ti stalo? Nezískala si jeho číslo? Vieš aspoň, ako sa volá?“


  „Prestaň!“ zahriakla Alexandra kamarátku. „Prestaň žartovať. Toto nie je vtipné.“


  Dorota pochopila, že to myslí vážne. „Už som ticho, počúvam. Čo sa stalo?“


  Alexandra sa opäť odmlčala. „Ja… nie takto,“ ozvala sa po chvíli. „Môžeme sa stretnúť?“


  Dorota skontrolovala hodinky. Niežeby mala na práci niečo lepšie, no stále sa hnevala a nevedela si predstaviť, čo také hrozné sa mohlo stať, že si to vyžadovalo osobné stretnutie. Niečo v kamarátkinom hlase však nahlodalo jej odmeranosť. „O hodinu v našej kaviarni?“


  „Budem tam aj skôr,“ súhlasila Alexandra.


  Dorotu premáhala zvedavosť celou cestou na stretnutie. Už ju svrbel jazyk, keď konečne mohla v ich obľúbenej kaviarni v centre mesta opäť vysloviť najpálčivejšiu otázku: „Čo také hrozné sa včera stalo?“


  Alexandra sediaca nad šálkou čaju sa začala ošívať. Chytila sa za krk prekrytý šálom, hoci vnútri zima nebola. Obzerala sa okolo seba, akoby nechcela, aby niekto zachytil ich rozhovor. „Znásilnil ma,“ vyhlásila a odvrátila od kamarátky zrak, od hanby sa jej nedokázala pozrieť do očí.


  „Čože?“ vykríkla Dorota. „Robíš si srandu?“


  Alexandra pokrútila hlavou. „Ty mi neveríš?“


  Dorota skúmala jej tvár. Oči mala červené, veľa toho nenaspala a zjavne si aj poplakala, ale asi iba preto, že ju jej princ na bielom koni po krásnej spoločnej noci odkopol. „Nehovor mi, že by si mu nedala dobrovoľne.“


  „No dovoľ!“ ohradila sa Alexandra.


  „Prečo by to robil?“ pochybovala Dorota. „Každá baba na tom večierku po ňom išla. Videla som, ako sa okolo neho obšmietali. Šla si si tam predsa nájsť bohatého frajera, nie? Je logické, že…“


  „Čo? Čo je logické? Že som kurva len preto, že som zlatokopka?“ spýtala sa Alexandra hlasnejšie, ako chcela. Keď upútala pozornosť návštevníkov kaviarne, schúlila sa na stoličke a ešte viac si privinula šál ku krku.


  „Bol milý, balil ťa. Nevyzeral ako niekto, kto…“


  „… kto znásilňuje ženy? Keby tak vyzeral, asi by som s ním nešla, nie? Ale potom sa zmenil, bol ako posadnutý, a čím viac som sa bránila, tým viac sa mu to… páčilo.“ Na konci vety sa Alexandre rozochvel hlas.


  Dorota konečne pochopila, že kamarátka nežartuje. Chytila ju za ruku. „Povedz mi, čo sa stalo po tom, ako ste odišli z párty.“


  Alexandra sa zhlboka nadýchla. „Dole nás nečakalo žiadne auto. Vlastne sme sa ani nedostali na parkovisko. Výťah nás odviezol na iné poschodie. Zavreli nás v nejakej slabo osvetlenej miestnosti, bola tam posteľ, fľaša a dva poháre. Tá žena, čo nás tam zaviedla…“


  „S maskou sovy?“ spomenula si Dorota na ženu, ktorá celý večer dozerala na hru.


  Alexandra prikývla. „Oznámila nám, že musíme počkať, lebo auto je ešte na ceste. Vraj sa máme ponúknuť vínom, nebudeme predsa čakať v zime. Zachechtala sa a pošepla mu, že ja som jeho odmena za výhru. Nechala nás osamote. Usmiala som sa naňho a spýtala sa, či nebude lepšie, keď pôjdeme. Ignoroval ma a nalial si víno. Keď ma ponúkol, odmietla som. Nechcela som vypiť už ani kvapku. Odsekol poslúž si alebo niečo také. Sadli sme si na posteľ, chvíľu sme sa ešte rozprávali, ale nikto nechodil. Pamätám si, ako som celý čas rozmýšľala, kedy príde to auto. Ja hlupaňa… akoby mi vtedy už nebolo jasné, že žiadne auto nedorazí.“


  „Ja som ti to hovorila!“ neodpustila si Dorota, hoci niečo podobné by jej ani na um nezišlo. „Prečo si sa nezdvihla a nešla preč?“


  Alexandra sa zamračila. „Stále som dúfala, že to bude v poriadku. Bol milý. Pýtal sa, ako sa volám, čomu sa venujem. Potom ma pobozkal. To bolo ešte príjemné, opätovala som mu bozk. Potom ma chytil tak, ako keby… ako keby sa ma chcel zmocniť.“


  Dorota na kamarátku len vyjavene hľadela.


  „Vtedy sa mi to prestalo páčiť, ale už bolo neskoro. Skúsila som vstať, stiahol ma nazad k sebe. Bozkával ma drsnejšie a drsnejšie, chcel ma vyzliecť. Keď som sa zdráhala…“ Alexandra si stiahla šatku z krku a odhalila modriny. „Škrtil ma. Bála som sa, že ma zabije, tak som ho nechala, aby si so mnou spravil, čo chce. Bolo to hrozné, bolelo to, plakala som. Jeho to iba čoraz viac rajcovalo.“


  „Čo sa stalo potom?“ opýtala sa Dorota.


  „Po tom, ako ma znásilnil?“ pochopila Alexandra otázku. „Čakala som, kým zaspí. Vytuhol rýchlo, bol celkom mimo. Ležala som vedľa neho, nedokázala som sa pohnúť. Až neskôr som sa vytratila z izby a ponáhľala sa k výťahu.“


  „Išla si na políciu?“


  Alexandra pokrútila hlavou. „Nie, bola som v šoku.“


  „Chvalabohu,“ vydýchla si Dorota.


  „Čože? Ako to myslíš? Musím ísť na políciu, nie? Nemôže mu to len tak ľahko prejsť!“


  „Spravil sa do teba?“


  „To sa pýtaš vážne?“ nechcela Alexandra veriť vlastným ušiam.


  „Vážne, spravil sa do teba alebo použil kondóm?“ rozvinula svoju otázku Dorota.


  „Myslím, že mal kondóm.“


  „Potom nemáš žiadne dôkazy. Čo povieš policajtom? Vieš aspoň, ako sa volá? Celé meno aj s priezviskom? Niežeby to bolo na niečo dobré.“


  „Žiadne dôkazy?“ Alexandra znovu odhalila modriny na krku. „Čo je potom toto?“


  „To ešte nič neznamená, to ti mohol spraviť hocikto, hocikde,“ namietla Dorota.


  „Ty mi stále neveríš?“


  „Jasné, že ti verím, to nie je o tom. Ale polícia ti nemá na základe čoho uveriť.“


  „Ty mi to hádam dosvedčíš, nie?“ uisťovala sa Alexandra. „Pôjdeš so mnou, poď, pôjdeme hneď teraz.“


  Dorota ju zastavila. „Alex, to nie sú bežní ľudia. Na tých, ktorých sme včera večer stretli, je zákon prikrátky. Hlavne ak proti nim nemáš žiadne priame dôkazy.“


  „Prečo si ma tam vzala?“


  Dorota mlčala.


  „Prečo si ma s ním nechala odísť?“


  Výčitky boli márne, na všetky otázky existovala jednoduchá odpoveď, ktorú Dorota napokon polohlasne zamrmlala: „Ty si to chcela.“


  Alexandra si utrela slzu. „Čo vlastne robí tvoj otec?“


  Dorota zaváhala. O dané tajomstvo sa doposiaľ s nikým nepodelila. Nakoniec sa rozhovorila, až kým na ňu Alexandra vyjavene nezazrela.


  „Ty… ty… ty si to vedela a… spravila si zo mňa obyčajnú kurvu!“ vykríkla. V tej chvíli jej už bolo jedno, že ju počuje celá kaviareň. Vstala a vybehla von tak rýchlo, že si ani nestihla obliecť kabát.


  18. januára 2019


  Lukáš Líška sa potešil, keď sa mu popoludní konečne ozvali z technickej podpory. Pomohli mu dostať sa do počítača Alexandry Pekníkovej. Najprv sa zdalo, že nezistí nič prevratné. Hlavnú obrazovku mala síce plnú priečinkov, ale väčšinou šlo o fotoalbumy, hudobné súbory a odkazy na dokumenty stiahnuté z internetu. Otvoril každý jeden, aj keď už názov naznačoval, že pôjde o recept na nízkokalorické jedlo alebo článok z módneho portálu.


  Líška si aspoň mohol spraviť lepší obraz o obeti. Mala rada popovú hudbu predchádzajúceho desaťročia, sledovala módne trendy, páčili sa jej luxusné značky, ktoré si nemohla dovoliť, a očividne túžila schudnúť alebo si aspoň udržať štíhlu postavu – v jej prípade sa o badateľnej nadváhe nedalo hovoriť.


  Poručík našťastie v internetovom prehliadači našiel uložené heslá do všetkých sociálnych sietí Alexandry Pekníkovej. Vyskočili naňho správy od ľudí, ktorí jej napísali, keď sa dopočuli o vražde v klenotníctve. Akoby sa nádejali, že na mieste, kde sa ocitla po smrti, je pripojenie na internet.


  Lukáš konverzácie čo najrýchlejšie preletel očami. Hľadal medzi nimi niečo podozrivé, ale sotva našiel čosi osobné. Alexandra zjavne nemala veľa kamarátov. Spomenul si na stopu, na ktorú ich naviedol Karol Kocák. Tvrdil im, že Alexandra túžila po staršom a hlavne bohatom frajerovi. Preto sa poručík chvíľu sústredil na fotografie mužov, ktorí jej napísali. Ich vekový priemer bol však na stanovené kritériá prinízky.


  Prirodzene natrafil aj na konverzáciu s Dorotou Kocákovou. Pôvodne jej nechcel venovať žiadnu pozornosť, no prekvapilo ho, čo objavil.


  Líška prižmúril oči a zadíval sa na monitor, akoby neveril vlastným očiam. Dorota naposledy napísala Alexandre v decembri. Takže nie je pravda, že vôbec neboli v kontakte.


  No poručíka ešte viac zarazila Alexandrina odpoveď: Nechaj ma na pokoji! Kamzík ti nikdy neodpustím!!!


  26. novembra 2018


  Dorota od dramatického stretnutia v kaviarni Alexandru nevidela. Pokúšala sa ju kontaktovať, no kamarátka jej nedvíhala telefón a neodpisovala na správy. Takmer denne myslela na to, čo jej vyrozprávala. Túžila jej nejako pomôcť, no cítila sa bezradná. Spočiatku váhala, no potom sa rozhodla, že požiada o pomoc otca.


  Večer, po celom dni odhodlávania sa, zaklopala na dvere jeho pracovne, kde trávil väčšinu času, keď bol doma. „Oci, máš chvíľu?“


  Pozrel na ňu spoza počítačového monitora. „Čo potrebuješ?“


  „Musím sa ti s niečím priznať,“ nadhodila Dorota opatrne.


  Otec si odkašľal. „Ak ide o tie nákupy mojou kreditkou, už o nich viem. Mala si sa spýtať, vieš, že ti nič neodopriem. Hlavne po takom úspešnom semestri. Mama by bola na teba hrdá.“


  „Ide o niečo iné.“


  Spozornel. „Nechceš si sadnúť?“


  Dorota poslúchla. Keď hľadela otcovi do očí, odrazu nevedela, ako začať.


  „Tak povieš mi konečne, čo sa stalo? Len mi nehovor, že sa chceš vykašľať na školu. Áno, máme peniaze, ale určite nezdedíš dosť, aby si nepracovala. Hlavne nie pri tom štandarde, na aký si zvyknutá.“


  „Pamätáš sa na tie pozvánky, čo som pre teba vyrobila?“


  „Á-áno,“ prikývol otec váhavo. „Čo je s nimi?“


  „Išla som na ten večierok a… pamätáš si na Alex?“ pýtala sa jedno cez druhé Dorota.


  Otec cítil, ako sa mu dvíha tlak. „Tvoja spolužiačka zo strednej. Nebodaj si tam vzala aj ju? Čo ti to zišlo na um? Dobre vieš, že sa nemáš starať do mojej roboty. Je to moja chyba… Nemal som ťa žiadať o službu.“


  „Oci, to nie je všetko,“ skočila mu Dorota do reči.


  „Čo? Čo ešte?“


  „Alex niekto znásilnil.“


  „Akože niekto? Nevieš, kto to bol?“ nechápal otec.


  „Jeden hosť a všetci mali masky. Len preto som tam šla,“ vyhovárala sa Dorota.


  „Ako ti to vôbec napadlo?“


  „Bol to Alexin nápad.“


  Otec nadvihol obočie. „Ty si jej povedala o tom večierku?“


  Dorota si vzdychla. Mala pocit, že otec nechápe, čo sa mu snaží povedať. „To nie je dôležité. Podstatné je, čo sa stalo, nie prečo a ako.“


  „To je práveže veľmi podstatné,“ vyviedol otec dcéru z omylu. „Vysvetli mi normálne, ako a prečo ste sa ocitli na tom večierku.“


  Dorota musela začať odznova, tentoraz prvou správou, ktorú od Alexandry po dlhšej odmlke dostala. Povedala otcovi, ako jej kamarátka zatúžila po bohatom frajerovi, aj o tom, ako sa jej nápad prepašovať ju na súkromný večierok na Kamzíku zdal ešte pred týždňom úplne geniálny. Musela ho niekoľkokrát požiadať, aby jej neskákal do reči, ale napokon zo seba dostala všetko, až po stretnutie v kaviarni, kde jej Alexandra porozprávala o znásilnení.


  Otec ju odmenil nečakanou reakciou, keď sa náhle rozosmial. „To je celé?“


  Dorota nechápala. „Čo viac chceš?“


  „A ty si už celkom sprostá?“ osopil sa na ňu. „Veď ti musí byť jasné, že si to tá tvoja skvelá kamoška iba vymyslela!“


  „Prečo by to robila?“


  „Lebo sa chce dostať k peniazom!“ vyhlásil otec jednoznačne. „Sama si to povedala. Je to obyčajná zlatokopka, netreba jej veriť ani slovo. Vždy som ti hovoril, že si máš nájsť kamarátky na svojej úrovni. Šla na políciu?“


  Dorota pokrútila hlavou. „Povedala som jej, že to nie je dobrý nápad. Že si tým nijako nepomôže.“


  „Výborne, predsa si moje dievča,“ pochválil ju otec. „Je to jasné, klame. Keby hovorila pravdu, šla by rovno na políciu a neotravovala by tým teba.“


  „Ale… čo to škrtenie?“


  „Aké škrtenie?“


  „Mala na krku modriny,“ pripomenula otcovi Dorota.


  Oblapil si krk a predstieral, že sa dusí. „Vidíš? Ľahko si to mohla spraviť aj sama.“


  Dorota váhala. Nemala viac argumentov. Vlastne bolo jednoduchšie uveriť otcovi ako Alexandre – jeho verzia dávala zmysel a hlavne znamenala, že sa tým ďalej nemusí zaoberať. „Prepáč, že som ťa s tým obťažovala,“ ospravedlnila sa mu a vstala.


  „To je v poriadku, dievčatko. Vieš, že za mnou môžeš prísť s hocičím… Asi ti nemusím zdôrazňovať, že toto sa za žiadnych okolností nesmie opakovať?“


  Dorota len prikývla, otec sa na ňu spokojne usmial. Keď sa za ňou zavreli dvere, padol mu kameň zo srdca.


  18. januára 2019


  Petra Siváková sa potešila, keď jej Wolf navrhol stretnutie. Naposledy sa videli v decembri pri Karolovom hrobe. Odvtedy si iba zopárkrát napísali. Navzájom skontrolovali, ako sa tomu druhému darí, a zároveň si klamali, že je všetko v poriadku. Ani jeden sa tak však necítil.


  Mareka prekvapilo, že ho pozvala k sebe domov. Vysvetlil jej, že ju potrebuje vidieť čo najskôr a že po práci musí ísť do školy a škôlky. Usmiala sa pri pomyslení na to, že sa z jej kolegu stal zo dňa na deň zodpovedný otec a starší brat. Predtým než Wolfa skutočne spoznala, považovala ho za najsebeckejšieho a najarogantnejšieho muža, akého stretla. Vzápätí jej úsmev zamrzol. Musela opraviť vlastné myšlienky – z bývalého kolegu.


  „Príď kedykoľvek,“ zopakovala pozvanie. „Azda si nezabudol, kde bývam.“


  Wolf premýšľal, koľkokrát vôbec u Petry bol. Dištinktívne si spomenul na návštevu, keď jej vrah, ktorého sa pokúšali vystopovať, nechal na prahu bytu škatuľku s odrezaným nosom a odkazom, aby ten svoj nepchala do cudzích vecí. On sám jej to neraz vyčítal. Nezmenila sa, ostala taká dodnes. Odjakživa túto vlastnosť na ľuďoch neznášal, on bol presný opak – staral sa vždy hlavne o seba. A predsa Petru momentálne považoval za jednu zo svojich najbližších osôb. Možno preto, ako dobre ho poznala, a možno za to mohol aj fakt, že ako jediná vedela o jeho najtemnejšom tajomstve.


  Hlavu mal plnú spoločných spomienok, preto keď mu Petra konečne otvorila dvere, na ktoré zaklopal už tretíkrát, potreboval odľahčiť vlastnú sentimentálnu náladu.


  „Ty nepracuješ? Biznis veľmi nejde, čo? Stačí povedať a prihovorím sa za teba u Otčenáša. Tvoje miesto je stále voľné,“ povedal položartom, hoci v skutočnosti by Petru rád zasa stretával na chodbách krajského policajného riaditeľstva.


  Siváková krútila hlavou. Vedela, že Marek iba žartuje. „Dnes som zostala doma. Nemôžem od klientov stále odbiehať na záchod a niektorí si berú osobne, keď ma pred nimi napína na vracanie.“


  Wolf si všimol, že je bledšia než zvyčajne. Mala kruhy pod očami, mastné vlasy zopnuté do drdola a ešte oblečené pyžamo. „Ranná nevoľnosť?“


  Siváková prikývla. „Akurát ma nikto neupozornil, že v niektorých prípadoch môže trvať celý deň.“


  „Čo hovorí doktor?“


  „Ešte som u žiadneho nebola.“


  „Prosím?“ čudoval sa Wolf. „Ty? Najzodpovednejší človek, akého poznám? Ešte si nebola u doktora? A na čo čakáš?“


  „Čo mi povie? Viem, že som tehotná. Viem, kto je otec. Viem, aké sú moje možnosti.“ Siváková sa šuchtavým pohybom presúvala po obývačke. „Zaliala som čaj, dáš si?“


  „Niečo na zohriatie by bodlo,“ odvetil Marek a nasledoval ju do kuchyne.


  Petra vytiahla z keramickej kanvice dve vrecúška čaju a naliala z nej do dvoch ladiacich hrnčekov. „Vždy keď si zalejem čierny čaj, spomeniem si na Denisu. Viackrát mi tvrdila, že použité vrecká sú skvelé na kruhy pod očami.“


  Wolf na ňu veľavravne pozrel.


  Petra sa zhlboka nadýchla. Boli časy, keď by ju jeden taký pohľad vytočil do nepríčetnosti a spustil by medzi nimi hádku. Tie časy boli asi vážne dávno preč. „Viem, vyzerám hrozne. Nemusíš mi to pripomínať, videla som sa v zrkadle.“


  „A čo si robila v kúpeľni?“


  „Vyčistila som si zuby. Čo iné?“


  „Aspoň to,“ poznamenal Wolf, než si odpil z čaju. „Keď spomínaš Denisu… Neverím, že tvoju novinku nechala bez komentára. Keď ste také kamošky, netlačí ťa, aby… si sa rozhýbala?“


  „Chceš povedať, aby som si to dala vziať,“ pochopila Siváková.


  Nastalo ticho. Psychologička naznačila, aby sa presunuli do obývačky.


  „Ja viem, že je to ľudský život, ale… čo iné chceš v tomto prípade robiť?“ pokračoval Wolf, keď sa usadili na gauči.


  „Teraz nie, prosím,“ požiadala ho. „A Denisa to ešte nevie.“


  Marek zvraštil tvár. „Ako to? To som akože jediný?“


  „Nechcem roztrúbiť do celého sveta, že som tehotná s…“ Petra nahlas prehltla. „Denise by som to povedala, keby sa so mnou rozprávala. Bola som za ňou v nemocnici, dala ma vyhodiť z izby. Viní ma z toho, čo sa jej stalo.“


  „Ako ťa dala vyhodiť? Nebodaj na teba zavolala ochranku?“


  „Odišla som, keď začala kričať. Nechávam jej čas, aj keď to nie je ľahké. Ale verím, že sa mi ešte ozve.“


  „Hádam skôr, než porodíš,“ zaželal jej Wolf.


  „Už to nechajme,“ požiadala ho Siváková znova.


  Marek prikývol. Uvedomil si, že on sám nechce, aby sa ho pýtala na isté veci.


  Petra akoby mu čítala myšlienky. „A… ešte?“ nebola schopná dopovedať. Cítila sa trápne. Ako keď mala štrnásť rokov a prvýkrát sa rozprávala s mamou o sexe.


  Marek však pochopil. Reč prešla na jeho závislosť. „Ešte.“


  „A… aké máš v tomto smere… plány?“


  „To sa ma seriózne pýtaš? Akože či s tým chcem prestať, alebo či sa plánujem jedného dňa predávkovať?“


  Tentoraz sa odmlčala Petra.


  Wolfovi sa na okamih roztriasla spodná pera, kým znova prehovoril. „Myslíš si, že je to také ľahké? Želám si, aby som sa raz zobudil a viac tie tabletky nepotreboval. Najprv som sa ich nevedel vzdať, lebo utišovali bolesť. Teraz tlmia všetko. Potrebujem ich fyzicky, aby som vôbec dokázal existovať.“


  „Nebudem ani začínať s tým, čo robia s tvojím telom,“ povedala Siváková. „Ale pomyslel si na to, do akých problémov by si sa dostal, keby sa na to prišlo? Ako ťa poznám, aspoň to ťa určite trápi.“


  Marek od nej odvrátil pohľad. Keby tušila, do akých problémov ho už závislosť dostala… Prenasledoval svojho dílera, ktorý sa schovával v kamarátovom byte na petržalskom sídlisku. Namiesto neho našiel v posteli mŕtvu ženu. Nenahlásil jej smrť na riaditeľstvo. Dokonca spratal dôkazy o svojej prítomnosti, čím kompromitoval miesto činu. Nemyslí na nič iné, len na to, čo by sa s ním stalo, keby sa na to prišlo, a márne sa snaží napraviť chyby, ktorých sa dopustil.


  „Asi by sme mali zmeniť tému,“ skonštatoval napokon. „Na niečo pozitívnejšie.“


  Petra sa rozosmiala. „A o čom sa chceš baviť? O Vianociach?“


  „Napríklad.“


  „Takže… aké boli tvoje Vianoce?“


  „Náhodou, celkom sa vydarili. Ema napísala asi pätnásť listov Ježiškovi. Želala si iba jednu vec, stavebnicu rozprávkového hradu. Ale v obchode, kde sme ho objednali, to pokašľali. Proste som kvôli tomu na poslednú chvíľu obiehal všetky hračkárstva, ale nakoniec som bol za hrdinu. Jasné, že hrad priniesol Ježiško, ale hlavné je, že Ela bola nadšená,“ rozhovoril sa Marek.


  Petra sa zoširoka usmievala.


  „Čo?“ zarazil sa Wolf. „Je to hrozné, však? Čo sa zo mňa stalo?“


  Pokrútila hlavou. „Si šťastný. Teda… mohol by si byť.“


  Vzdychol si. „Zasa sme pri tom?“


  Siváková sa pokúsila napraviť svoju poslednú poznámku, ktorou Wolfa znova rozladila. „Mňa sa na Vianoce radšej nepýtaj. Celé som ich prerevala. Bola som u našich na večeri, ale nevydržala som to ani do rozbaľovania darčekov. Vyhovorila som sa, že je mi zle. Neviem sa im normálne pozrieť do očí. Ale chápu to. Obaja sú psychológovia, celý život ma analyzovali. Teraz by si prišli na svoje. A čo… Patrik?“


  „Trochu robí problémy, asi ako každý tínedžer. Akurát má zaracha.“


  „Zaracha? Za čo?“


  „Vytratil sa po večeri z domu, aby sa opil s partiou. Teda dúfam, že sa len opil. Ani neviem, s kým sa vláči. Nechcem si predstaviť Emu v jeho veku,“ posťažoval sa Marek.


  „Kto mu dal zaracha? Ela?“ domnievala sa Siváková.


  „Nie, ja. Snažil som sa to pred ňou zatajiť, ale márne.“ Wolf skontroloval hodinky. „O chvíľu musím ísť a ešte som ani nestihol prebrať, čo som chcel.“


  Petra sa od neho odklonila. „Ak na mňa vytiahneš nejaké vyšetrovanie, pôjdeš odtiaľto oknom a nie dverami.“


  „Žiadne fotky ani podrobnosti, sľubujem.“


  „Takže predsa si mi priniesol prácu. Že sa vôbec nečudujem…“


  „Mám iba krátku odbornú, konzultačnú otázku,“ sľúbil jej Wolf.


  „Tak sa pýtaj,“ pristala Siváková napokon.


  „Čo mi vieš povedať o venlafaxíne?“


  „Je to účinné antidepresívum. Ale to si vieš aj vygúgliť.“


  „To som si aj našiel. Skôr by ma zaujímalo, za akých okolností by si ho predpísala pacientovi,“ pýtal sa Wolf ďalej.


  „Tak v prvom rade,“ spustila Petra s hlbokým nádychom. „Ja poskytujem terapiu, nepredpisujem lieky. To môže iba psychiater. Aj to po komplexnej diagnostike, hlavne keď ide o lieky, čo obsahujú venlafaxín. Najčastejšie v prípade depresie, ktorú som spomínala. Ale môže to byť aj liek na panickú alebo úzkostnú poruchu. Ojedinele sa v prípade liečby bipolárnej poruchy aplikuje i v kombinácii s inými liekmi. To sú však dlhodobé užívania. Môže sa nasadiť aj dočasne, podľa potreby, ak sa pacient vyrovnáva s traumou. Prečo sa pýtaš?“


  „Obeť vraždy mala v krvi vysoké hodnoty venlafaxínu. Takže by ho len tak nezohnala v lekárni?“


  „Iba na predpis od psychiatra,“ potvrdila Siváková. „Akú veľkú dávku užila? Chcela spáchať samovraždu?“


  „Neviem presne. Ale asi nie. Skôr len užila o tabletku viac, ako mala predpísané.“ Wolf pomyslel na to, koľkokrát si on dal o tabletku viac.


  „Prečo ťa to potom tak zaujalo?“


  Marek mykol plecom. „Neviem. Možno som potreboval zámienku, aby som prišiel za tebou.“


  Petre to polichotilo. „Viac by si zistil, keby si sa pozhováral s jej psychiatrom. Ak jej vražda súvisí s liečbou, určite ťa bude vedieť nejako nasmerovať.“


  „Ani netuším, či chodila k nejakému psychiatrovi.“


  „Ako som povedala, bez toho by jej lieky nikto nepredpísal.“


  Marek odrazu vstal. „Ďakujem za pomoc, ale fakt už musím ísť.“


  Petra ho šla vyprevadiť. „Rado sa stalo. A… nabudúce si, prosím, nehľadaj zámienku na návštevu. Kedykoľvek ťa rada uvidím. Zase ubehlo priveľa času.“


  Na rozlúčku ho pobozkala na líce, čo Wolfa zarazilo. Stalo sa niečo podobné prvýkrát?


  28. novembra 2018


  Dorota sa viac nepokúšala Alexandru kontaktovať. Uverila verzii, ktorú za oboch dotvoril jej otec – kamarátka si znásilnenie vymyslela, aby sa dostala k peniazom. Čo iné sa dá čakať od chudobnej čvargy?


  Postupne zabudla na to, čo sa odohralo na súkromnom večierku. Po náročnom semestri na zahraničnej univerzite si užívala voľno na Slovensku. Až kým jedného dňa nepočula rozhovor svojho otca. Nevedela, s kým telefonoval, no zarazilo ju, ako sa rozkričal. Upútalo to jej pozornosť natoľko, že potichu prikročila k dverám pracovne a opatrne k nim priložila ucho.


  „Do piče! Do skurvenej piče! Nehovor mi, že celá akcia bola zbytočná…! No nie, do piče, tá nahrávka sa nedá použiť. Ten chlapec nemá žiadne tetovania, nič rozpoznateľné… Nechápeš to? Dojebala si to! Za dojebanú robotu ti platiť nebudem, kurva!“ Keď otec zložil, hodil telefón o stenu. Pri tom zvuku Dorota nadskočila.


  Takmer sa nestihla spratať preč, než otec vyšiel z pracovne. Najprv na ňu pozrel s nadvihnutým obočím a so zvrašteným čelom, akoby ju podozrieval, že načúvala za dverami. Našiel ju postávať pred kúpeľňou, neďaleko pracovne.


  „Idem si kúpiť nový mobil. S mojím sa niečo… stalo.“


  „Chceš spoločnosť?“ ponúkla sa Dorota.


  Otec zachrapčal. „Myslím, že to zvládnem.“


  „Jasné,“ prikývla Dorota. Zostala na mieste aj po otcovom odchode. Hľadela na dvere jeho pracovne. Váhala. Keď si uvedomila, že nemá veľa času, konečne sa rozhýbala.


  Zamierila rovno k počítaču. Najprv sa jej zdalo, že hravo rozlúskne heslo, bola predsa ockovo milované dievčatko. Skúšala variácie svojho mena s dátumom narodenia, no na jej sklamanie žiadny pokus nevyšiel. Nevzdala to až do chvíle, keď počítač oznámil, že má posledný pokus, inak sa zablokuje.


  Pootvárala zásuvky, prelistovala stolový kalendár, no opäť neúspešne. Potom si spomenula na otcov nepríjemný starý zvyk. Keď bola malá, písal si poznámky do rohov strán kníh, ktoré následne zalomil. Obyčajné barbarstvo. Neskôr zistila, že poznámky s danou knihou ani nesúvisia, schovával tak drobné tajomstvá ako PIN ku kreditnej karte.


  Očami prebehla dve police kníh nad stolom. Vybrala spomedzi nich otcovu obľúbenú od Maria Puza a našla v nej presne to, čo hľadala. Pod zalomeným rohom na sedemdesiatej druhej strane bolo napísané: Nina072016.


  Riskovala svoj posledný pokus, no vyplatilo sa. Konečne sa dostala do otcovho počítača.


  „Kto, doriti, je Nina?“ spýtala sa nahlas.


  Mohla to byť otcova milenka, o ktorej sa nikdy neráčil zmieniť? Čo však znamenal ten dátum? Júl 2016. Viazal sa na ich zoznámenie? Alebo, ešte horšie, čo ak je to jej nevlastná sestra, ktorá toto leto oslávila druhé narodeniny?


  Obe možnosti sa jej zdali absurdné. Otec bol samotár, neznášal ľudí. Jediné, na čo mu slúžili, bol biznis.


  Až keď začula, že sa opäť otvárajú garážové dvere, uvedomila si, že týmito úvahami len zbytočne stráca čas. Otec bol späť aj s novým mobilom, ona ešte v jeho počítači nič nenašla a najlepšie spraví, ak pátraciu akciu okamžite odvolá a vypadne z jeho pracovne.


  „Ako to stihol tak rýchlo?“ čudovala sa Dorota.


  Nebola ochotná vzdať sa. Prekutrávala priečinky, až kým jej nezišla na um absurdná malichernosť – rozhodla sa otvoriť posledné prehraté videá.


  „Preboha!“ vykríkla.


  Rýchlo preklikala záznam, než ho zasa zavrela a vypla počítač. Pratala sa z pracovne, otec už vošiel do domu. Znova ju pristihol stáť pri dverách prízemnej kúpeľne.


  „Ty si sa odtiaľto hádam ani nepohla,“ podotkol, keď ju uvidel. Všimol si, že Dorota je celá červená a na čele má kropaje potu. „Je ti niečo? Máš teplotu?“


  Strhla sa, keď jej siahol na rozhorúčené čelo. „Asi som… niečo zlé jedla. Mám hnačku,“ vymyslela si rýchlo výhovorku, ktorú by nespochybnil. „Kúpil si si nový telefón?“


  Otec pokrútil hlavou. „Spomenul som si, že mám ešte jeden v zálohe. Ten, čo sa vrátil z opravy. Nemôžem kupovať mobil každý druhý mesiac. Nekradnem.“


  Dorota sa pokúsila o úsmev, no jej tvár sa zvraštila v neprirodzenej grimase. Nie, otec možno nekradne, ale to, čím sa živí, je omnoho horšie.


  „Kŕče?“ dovtípil sa. „Už si si dala čierne uhlie? Mne to vždy pomôže. Ja som ti to vravieval, už keď si bola malá. Tváričku máš po mame, ale črevá po tatovi.“


  Nechápal, prečo sa jeho dcéra nezasmiala s ním. Dorota už bola myšlienkami inde. Snažila sa vymyslieť, ako vypadne z domu bez toho, aby to vyzeralo podozrivo. Hlavne keď vyhlásila, že má hnačku.


  18. januára 2019


  Wolf po návrate na policajné riaditeľstvo okamžite navštívil poručíka Líšku. Nechcel pred ním spomínať Petru, no povedal, prečo sa vybral do terénu a čo sa mu podarilo zistiť. „Alexandra Pekníková mala v krvi venlafaxín. Liek jej mohol predpísať iba psychiater. Mali by sme ho kontaktovať. Možno sa mu zdôverila s tým, koho sa bojí alebo prečo sa strachuje o život.“


  „To je… výborný nápad.“ Lukáš sa najprv zarazil nad tým, že Marek vyšetruje jeho prípad bez jeho vedomia, no napokon pocítil radosť z možnej stopy. Okamžite siahol po mobilnom telefóne a zavolal Alexandrinej mame. Keď mu to zdvihla, vyšiel na chodbu, aby mal na rozhovor s ňou trochu súkromia. „Jej mama tvrdí, že v živote nebola ani len u psychológa,“ oznámil Wolfovi, keď sa vrátil do kancelárie.


  „Nezmysel. Musela za niekým zájsť. Tie lieky sa nedajú vybaviť bez predpisu,“ tvrdil Marek.


  „Počkaj,“ uvedomil si Líška. „To sa dá ľahko preveriť. Daj mi polhodinku, zoženiem výpis z jej poisťovne. Zistíme, aké lieky mala predpísané, aj to, ktorý doktor jej ich predpísal. Možno to pred mamou tajila. Na tom by nebolo nič zvláštne.“


  „Nie, nebolo,“ uznal Marek. Keď osamel, uvedomil si, že Lukášovo preverovanie je celkom zbytočné. Vedel, ako sa Alexandra dostala k liekom bez toho, aby jej ich predpísal psychiater. Rovnakým spôsobom ako on. Jemu po zraneniach, ktoré utrpel, takisto istý čas predpisovali silné lieky proti bolesti. Až kým ho od nich neodstrihli. No vtedy si už nevedel predstaviť, ako bez nich prežije čo i len jediný deň. A tak začal zháňať nové zdroje. A natrafil na Dávida.


  Líška sa vrátil skôr, než predpokladal. „Nič. Žiaden psychiater, žiadne antidepresíva. Nechápem. Musela ich zohnať na iné meno alebo… alebo…“


  „Alebo mala svojho dílera,“ dokončil za neho Wolf.


  Zrazu to do seba zapadlo. Dorota bola kedysi závislá od drog, možno závislosti opäť prepadla, v každom prípade sa zdržiavala v Dávidovej spoločnosti. Dávid bol díler, ktorý poskytol nelegálne tabletky aj Wolfovi. Alexandra zrejme získala predpisové antidepresíva od neho. To by znamenalo, že Dávid je chýbajúcim článkom, ktorý celý čas hľadal.


  Marek pozrel na Lukáša, ktorý nahlas teoretizoval.


  „Čo myslíš?“ spýtal sa ho zrazu.


  Wolf len bezradne hlesol: „Nemám nič.“ Opäť nemohol priznať, na čo prišiel. Musí pokračovať vo svojom nelegálnom vyšetrovaní.


  21. januára 2019


  Lukáš Líška najbližší pracovný deň zvolal hneď ráno poradu v malej zasadačke na druhom poschodí. Bol na seba hrdý, lebo poradu zvolával prvýkrát, hoci šlo len o stretnutie s dvoma ďalšími kolegami – kriminalistom Adamom Vanekom a vyšetrovateľom Filipom Bernátom. Rezervoval miestnosť, poslal im emailovú pozvánku a vyzdvihol kľúče.


  Vďaka tomu mal pocit, že má veci vo svojich rukách. Lenže iba do chvíle, kým Bernát nemeškal a Vanek, ktorý s ním na kolegu čakal, nenavrhol: „Zbehnem po Wolfa?“


  Líška váhal. Pri Wolfovi vždy rýchlo strácal dôveru vo vlastné schopnosti, to teraz naozaj nepotreboval. Nechcel však kolegov návrh ani rezolútne zamietnuť, a tak mlčal.


  Vanek to bral ako súhlas. „Zistím, či má čas. Čo je to za porada s troma ľuďmi? Viac hláv, viac rozumu.“


  „Viac hláv, viac rozumu,“ zamrmlal Lukáš, keď zostal v zasadačke opäť sám. „Väčšiu blbosť som nepočul. Viac úst, viac zbytočných rečí. Tak by sa to malo hovoriť.“


  Vtedy do zasadačky vošiel Bernát a zmätene sa obzeral okolo seba. „Kurva, ty sa s kým rozprávaš? Zajebáva ti?“


  Líška naprázdno prehltol. Niežeby bol precitlivený, no slovník staršieho vyšetrovateľa ho niekedy poriadne vyvádzal z miery. Preto len mlčky hľadel do zeme. Uľavilo sa mu, keď sa o minútu dvere na zasadačke znova otvorili. Nečakal, že sa poteší, keď uvidí Wolfa. Okamžite vykročil pred veľký stôl, ktorý zaberal väčšinu priestoru, aby bolo každému jasné, kto poradu vedie. „Keď sme všetci, môžeme začať,“ vyhlásil.


  Vanek a Wolf si sadli, no Bernát zostal stáť. „Skôr než začneme, ak môžem za seba…“


  „Každý dostane slovo,“ ubezpečil ho Líška.


  „Chcel som povedať iba toľko, že ja slovo nepotrebujem. Nemáme nič, vypočúval som potenciálnych svedkov, ľudí, čo bývajú nad obchodom, susedné prevádzky, nikto nič nevidel ani nepočul. Len ten výstrel. Po tom chlapíkovi sa zľahla zem. Kolegovia overovali všetky tipy z telky, nič. Podozriví buď mali alibi, alebo sa nachádzali príliš ďaleko od miesta činu,“ rozhovoril sa Bernát.


  „Okej, nepotrebuješ slovo, chápem, ďakujem, môžeme teda konečne začať?“ spýtal sa Líška podráždene.


  Traja kolegovia, ktorí na neho upierali oči, pochopili, že bude lepšie, keď zostanú ticho. Lukášovi však nevyhovovalo ani to, a tak napokon všetci aspoň súhlasne prikývli.


  „Rád by som si prebehol, čo máme. Viem, že toho nie je veľa, ale azda nám z toho vypadnú ďalšie kroky, čo myslíte?“


  „Jasné, dobrý nápad,“ uistil ho Vanek.


  „Poďme na to,“ pridal sa Wolf.


  „Takže…“ Líškovi chvíľu trvalo, než sa zasa dostal na vlnu myšlienok, ktoré sledoval pred začiatkom porady. „Naša obeť, Alexandra Pekníková, bola zavraždená skoro ráno pred otvorením klenotníctva, v ktorom pracovala. Neznámy páchateľ k nej pristúpil od chrbta, keď odomykala, zavrel sa s ňou vnútri, zdanlivo ukradol tovar v hodnote štyritisíc eur a pred útekom Alexandru zastrelil. Viaceré indície naznačujú, že šlo o úmyselnú vraždu. V prvom rade nás na túto stopu naviedla matka obete, ktorá nás upozornila, že Alexandra sa posledné týždne bála o svoj život. Páchateľ navyše po sebe zázračne nezanechal žiadne stopy ani nábojnicu. Vyhol sa kamerám v obchode aj na ulici a spôsob vraždy na dôvažok pripomína popravu.“


  „Nezabudni na mobil,“ pripomenul mu Vanek.


  „Mobil,“ zopakoval Lukáš. „Mobil obete vzal podľa našich momentálnych predpokladov so sebou. Telefón je vypnutý, pokúšali sme sa ho opakovane lokalizovať. Nejaké nápady? Prečo by to robil?“


  „Možno nechcel, aby sa dostal do rúk polície,“ dedukoval Bernát.


  „Asi je v ňom niečo, čo by ho usvedčilo? Alexandra otvárala obchod skoro, možno ju tam vylákal on sám,“ nadviazal Vanek.


  Wolf zostával ticho. Premýšľal nad druhou možnosťou. Spomenul si na to, v akom stave bol byt, kde našiel telo Doroty Kocákovej. Vrah ho zjavne prehľadal, nič nebolo na svojom mieste. Do svojho zošita s poznámkami si zapísal: Prečo prevrátil byt hore nohami?


  „Ja si skôr myslím, že niečo hľadal. Niečo, čo bolo v tom mobile,“ vyriekol napokon.


  „Čo napríklad?“ pozrel na neho Lukáš prekvapene.


  „Dnes sa dá s mobilom čokoľvek. Možno nejaká kompromitujúca fotka alebo video? Správa alebo email?“ menoval Marek. „Niekto si z nejakého dôvodu objednal jej vraždu. A, úprimne, asi neexistuje veľa iných dôvodov, prečo by niekto chcel zabiť to dievča.“


  „Akože na niekoho niečo mala? To je čistá teória, ktorú nemáme čím podložiť,“ kontroval mu Líška.


  „Dobre, zatiaľ riešme len to, čo vieme naisto. Vražda bola najskôr cielená, vrah vzal jej mobil… a? Čo ďalej?“ pobádal Wolf ostatných, aby sa zamysleli. „Máme toho predsa viac…“


  „Antidepresíva,“ spomenul Vanek vlastný objav, keďže nikto iný sa neunúval čítať pitevnú správu.


  Odkiaľ mala antidepresíva? poznačil si Marek. Od Dávida?


  „Čo si to tam píšeš?“ chcel vedieť Vanek, pokúšajúc sa nahliadnuť do Wolfovho zošita.


  „Poznámky k vyšetrovaniu. Pomáha mi to rozmýšľať,“ odvetil Wolf a prekryl dlaňou text.


  „Prečo prevrátil byt hore nohami?“ stihol prečítať Vanek. „Ako to súvisí s prípadom? A kto je… Dávid?“


  „Nijako, nikto,“ tvrdil Marek pohotovo. „Nie všetko, čo si zapíšem, má zmysel. Nevšímaj si ma, dobre?“


  „Kurva, dnes sú všetci nejakí precitlivení,“ skonštatoval Bernát.


  Vanek si všimol, že Wolfa skutočne rozladil. Nechápal prečo a ako, no ako dobrý kolega sa pokúsil odvrátiť pozornosť. „Antidepresíva. Lukáš zistil, že ich nemala predpísané, takže ich brala nelegálne. Vieme, ako dlho?“


  Líška pokrútil hlavou. „To krvné testy nepovedia. Ale možno to bude vedieť jej mama. Aj keď… pochybujem. Mám pocit, že dcéra pred ňou veľa vecí skrývala.“


  „Možno by stálo za to preveriť, čo vedela a čo nie,“ navrhol Vanek.


  „Zavolám jej,“ súhlasil Líška.


  „Lepšie by bolo ísť za ňou osobne. Aj ja by som jej rád položil zopár otázok, pôjdem s tebou, ak sa nenahneváš,“ ponúkol sa Wolf.


  Lukáš sa zamračil. Najprv mal dojem, že Wolf pochybuje o jeho schopnostiach, no potom si uvedomil, že jeho záujem o prípad značne vzrástol. Možno nesúhlasil s konštatovaním viac hláv, viac rozumu, no mal ho dosť na to, aby usúdil, že ten Wolfov sa mu môže hodiť. „Jasné, budem rád. Ak sa jej nebudeš siahodlho vypytovať na dcérinu kamarátku.“


  „Nemám to v úmysle.“


  „Vlastne…“ zatiahol Líška. „Sám som sa ju pokúsil kontaktovať. Dorota Kocáková neodpisovala na správy, zavolal som jej, ale má vypnutý mobil. Je to čudné.“


  Wolf spozornel. „Áno? Prečo?“


  „Hrabal som sa v Alexandriných správach na Facebooku, keďže nám mama poskytla jej počítač. Zistil som, že medzi ňou a Dorotou prebehla v decembri zvláštna konverzácia. Dorota jej poslala niekoľko správ, ktoré vymazala, takže som si ich nemohol prečítať. Ale Alexandra jej odpísala niečo v tom zmysle, aby ju nechala na pokoji, lebo Kamzík jej nikdy neodpustí.“


  „Kamzík?“ zopakoval Wolf nechápavo.


  „Ani ja tomu nerozumiem,“ povedal Líška. „Žiadnu inú zmienku o Kamzíku som v jej správach nenašiel. Keďže sa nevieme dostať k dcére, predsa len by som to ešte skúsil s jej otcom. Ak by si súhlasil.“


  Wolf si hrýzol spodnú peru. „Kocák je veľmi svojský človek. S ním by som sa bavil iba v rámci oficiálnej výpovede a v prítomnosti jeho právnika. Vezie sa v pochybných kšeftoch a zároveň má viacero vplyvných kontaktov.“


  „Viem,“ prikývol Líška. „Luxusný eskort?“


  „Čo je to luxusný eskort?“ spýtal sa Bernát.


  To Lukáša potešilo. „Vidíš? Nie každý vie, čo to znamená! Aj tak si mi to bohvieako nevysvetlil. Že si ho nemôžeme dovoliť… Čím je taký luxusný?“


  „Podstatné je, že Pekníková určite nebola prostitútka,“ zastavil ho Wolf. „Môžeme sa sústrediť na Kocáka?“


  „Fasa, konečne niečo pre mňa,“ mädlil si ruky Bernát. „Ja si ho predvolám. Len potrebujem predtým nabrífovať.“


  „Posuniem ti všetky dôležité informácie a dám dokopy aj zoznam otázok,“ vzal si to na zodpovednosť Líška, potom sa obrátil na Wolfa. „A dohodnem stretnutie s pani Pekníkovou.“


  Marek vstal. „Super, takto sa robí porada,“ pochválil kolegu.


  Lukáš sa zaradoval. Nikdy by si nepriznal, čo preňho znamená Wolfovo uznanie, no úsmev, ktorý sa objavil na jeho tvári, keď ostatní odišli, hovoril za všetko.


  28. novembra 2018


  „On mi klamal! Celý čas mi klamal!“ rozčuľovala sa Dorota.


  Dávid ležal rozkročmo na posteli, podopierajúc si hlavu, aby videl na frajerku, ktorá nervózne pochodovala hore-dole po miestnosti. „Sex asi nebude, čo?“ utrúsil. Mal dosť vlastných problémov, potreboval sa uvoľniť a na chvíľu na ne zabudnúť. Ale zjavne mu to nebude dopriate. „Keby si mi aspoň vyhonila,“ zamrmlal Dávid polohlasne, aj keď v skutočnosti dúfal, že ho frajerka začuje a začne sa mu venovať. Keď už nič iné, aspoň sa pohádajú a utne ten nekonečný monológ. „Hej! Hej!“ okríkol ju zrazu. „Ešte dlho si pôjdeš svoje? Nakladáš to tu na mňa, keď sám mám dosť sračiek.“


  Dorota takmer vypenila. „Hej? Čo už len ty máš za sračky?“


  Dávid stíchol. Najprv jej nechcel nič hovoriť, no potom si pomyslel, že sa mu možno uľaví. „Mám na krku fízla.“


  Dorota sa zľakla. Okamžite sa dovtípila, že jej frajerovi hrozí väzenie.


  „Nie, nie tak,“ ubezpečoval ju Dávid. „Je to závislák, klient.“


  „Od čoho je závislý?“


  „Od tabletiek na bolesť. Dodával som mu taký silný šit, čo u nás nezoženieš. Je totálne posadnutý, neviem sa ho zbaviť.“


  „A to je problém? Policajt závislý od tabletiek? Čo sa ti vyhráža, že ťa zavrie, keď ho prestaneš sponzorovať?“


  „Nie, to nie,“ krútil Dávid hlavou. „Ale zistili to tí nado mnou a nepáči sa im, že som sa spolčil s fízlom. Neveria mi, že som to predtým nevedel. Nie som sprostý, ale ako som to mal vedieť?“


  „No dobre, ale keď je fakt závislý, tak to máš ľahké. Daj mu poslednú dávku a odstrihni ho. Povedz mu, že keď ti nedá pokoj, nabonzuješ ho v práci,“ navrhla frajerovi Dorota.


  Dávid sa potešil. „Vidíš, to môžem skúsiť. Díky, helfla si mi.“


  Uškrnula sa. „Vidíš, som ti hovorila, že tvoje problémy sú nič v porovnaní s tými mojimi.“


  Dávid ju vzápätí majetnícky zdrapil a stiahol na posteľ, šmátral jej rukou pod tričkom a popri tom, ako sa pokúšal rozopnúť jej podprsenku, bozkával jej krk a výstrih. „Teraz si to konečne môžeme užiť.“


  „Prosím?“ odstrčila ho od seba rázne. „Čo keby si mi vrátil láskavosť a takisto by si mi skúsil pomôcť?“


  „S čím?“ nechápal Dávid, ktorý si medzitým, ako jeho frajerka zasa vstala, hladil cez nohavice viditeľnú erekciu.


  „Počúval si ma vôbec? Alex znásilnili a môžem za to ja, lebo som ju zobrala na ten večierok. A môj otec mi klamal. Tvrdil, že Alex si to zaručene vymýšľa, lebo je obyčajná zlatokopka, čo ide po peniazoch.“


  „A nie je? Poznám ju od škôlky, vždy sa jej páčilo všetko trblietavé.“


  „Ale znásilnili ju! A on to vie!“ vykríkla Dorota. „V počítači má video, na ktorom je všetko zachytené.“


  „Čože?“ spozornel Dávid. „Máš to video? Ukážeš mi ho?“


  Dorota ho tresla po ruke. „Prestaň, ty nadržané prasa!“


  Zatváril sa nevinne. „Čo mám robiť, keď mi vlastná frajerka nechce dať?“ Keď ho znova udrela, začal sa brániť. „Nerob! Srandoval som, to bol joke, čo to nechápeš?“


  „Ty nechápeš, že nemám náladu na joky.“


  „No dobre, ale ak máš to video, môžeš ísť na políciu, nie?“


  Dorota naňho hodila veľavravný pohľad: Keby to bolo také jednoduché, hlupáčik, spravila by som to už dávno. „To video sa nedá použiť ako dôkaz. Nie je z neho jasné, kto sú tí dvaja ľudia. Iba to, že chlap je násilný a robí to proti jej vôli. Majú na tvárach masky, je tam šero.“


  „A že kto je prasa? Tvoj otec, nie ja,“ obhajoval sa Dávid.


  Dorota sa odmlčala.


  „Hej, nebuď smutná,“ chlácholil ju. „Je to hrozné, ale také veci sa dejú. Už nezabrániš tomu, čo sa Alex stalo.“


  „Ja viem, ale môžem zabrániť tomu, aby sa to opakovalo.“


  „Myslíš, že sa to zopakuje?“ spýtal sa Dávid.


  Dorota mykla plecom. „Neviem. Otec bol nasratý, že sa to video nedá použiť.“


  „A na čo ho chcel použiť?“


  Dorota sa zamyslela. Nemala odpoveď na jeho otázku. Vzápätí si uvedomila, že možno práve to je to, čo musí zistiť. A ak nedosiahne spravodlivosť v Alexandrinom prípade, azda zabráni tomu, aby rovnako dopadlo iné nevinné dievča. „Ďakujem,“ povedala zrazu.


  „Za čo?“ nechápal Dávid.


  „Viem, čo spravím.“


  Chcel sa frajerky spýtať, s čím jej pomohol a čo plánuje, no už sa obúvala a presúvala k dverám, tak za ňou aspoň zakričal: „Hej! Čo keby si najprv spravila mňa?“


  21. januára 2019


  Líška mal pocit, že ho zachvacuje panika, keď opäť klopal na dvere pani Pekníkovej. Hoci predtým bola ochotná spolupracovať, zrazu nebola nadšená, že sa policajti znova ohlásili na návštevu. Jej prvá otázka sa týkala pohrebu, ktorý stále nemohla naplánovať.


  Poručík ju ubezpečil, že robí všetko, aby mohla Alexandru uložiť na posledný odpočinok, no nebolo to len v jeho rukách. Tým ju ešte viac rozčúlil.


  Napokon mu poskytla malé časové okno na stretnutie medzi jednou a pol druhou popoludní, keď mala v pláne zastaviť sa doma, aby sa prezliekla medzi dvoma prácami.


  Preto sa Lukáš obával návštevy a bol rád, že má Wolfa po svojom boku.


  No keď im Pekníková napokon otvorila dvere, bola ako vymenená. „Prepáčte, že som dnes na vás v telefóne vybehla.“


  „Nemáte sa za čo ospravedlňovať,“ ubezpečoval ju poručík, ktorému okamžite zjavne odľahlo.


  Pekníková ich opäť voviedla do obývačky, ktorá bola zaprataná ešte viac než naposledy. Trúchliacej žene, takmer denne chodiacej do dvoch robôt, však nemohli vyčítať, že nie je schopná udržať v byte dokonalý poriadok. „Ponúknem vám niečo?“


  „Myslel som, že sa ponáhľate do práce,“ pripomenul jej Líška. „Nechceme vás zdržiavať.“


  „Naozaj ma mrzí, ako som sa správala. Je toho na mňa veľa,“ vysvetľovala mu Pekníková zahanbene.


  „Chceme vám iba položiť niekoľko otázok,“ zasiahol Wolf skôr, než si kolega znovu vypýta šálku čaju na zohriatie.


  Keď sa však policajti usadili, bola to ona, kto sa pýtal ako prvý. „Povedzte mi, čo máte! Posunuli ste sa niekam?“


  „Keby sme nič nemali, dnes by sme tu neboli,“ vyhlásil Wolf presvedčivo.


  „Zistili sme, že vaša dcéra si predsa len písala koncom minulého roka s Dorotou Kocákovou. Snažili sme sa ju kontaktovať, ale je nedostupná,“ spustil Líška.


  Wolf zakašľal. „Podrobnosti, samozrejme, povedať nemôžeme. Mohlo by to kompromitovať prebiehajúce vyšetrovanie.“


  „Takže ona? Spravila to? A teraz sa schováva? Prečo by zabila moju dcéru?“ pýtala sa Pekníková zmätene.


  Lukáš pozrel na kolegu, kým sa odhodlal opäť prehovoriť, akoby si pýtal povolenie. „Nemôžeme to vylúčiť, ale ani ju označiť ako podozrivú. Podľa jej otca je od decembra v Londýne.“


  Marek si vzdychol. Samozrejme, že ju mohli vylúčiť. Dorota bola dávno mŕtva, keď bola Alexandra zavraždená. Páchateľkou mohla byť v jedinom prípade – ak by išlo o paranormálnu aktivitu a vraždiť prišiel jej duch. No zo správy, ktorú Alexandra poslala Dorote, bolo zjavné, kto sa na koho hnevá. Hoci Dorota text vymazala, zrejme sa kamarátke ospravedlňovala alebo sa aspoň pokúšala obmäkčiť ju.


  Nastal čas, aby Wolf prevzal vypočúvanie do vlastných rúk. Naklonil sa bližšie k pani Pekníkovej a zabránil Líškovi v tom, aby s ňou nadviazal očný kontakt. „Trpela vaša dcéra depresiami?“


  Mama obete naňho prekvapene pozrela. „Depresiami? Bola náladová, to hej. Ale depresiami? Nie som psychologička, no nemyslím si to.“


  „Bola niekedy diagnostikovaná u psychológa?“


  „Nie, aspoň o tom neviem.“


  Wolf prikývol na znak toho, že dostal presne takú odpoveď, ako čakal. „Hovorili ste, že sa koncom minulého roka bála o život. Všimli ste si aj iné zmeny v jej správaní?“


  Pekníková sa zamyslela. „Ako som hovorila, vždy bola náladová. Často sme sa pochytili. Ale… v novembri sa to zhoršilo. Bola prchká. Nemohla som sa jej ani nič opýtať. Stále sa zatvárala v izbe. Viackrát som ju videla plakať, ale keď som sa spýtala, čo sa deje, iba ma od seba odohnala,“ zachvela sa. Zasa ju prepadli výčitky. Mohla pre svoju dcéru spraviť viac? Mohla. Nie mohla, mala.


  „Pani Pekníková?“ oslovil ju Wolf, ktorý si všimol, že sa ponorila do vlastných myšlienok. „Je všetko v poriadku?“


  Pomaly pokrútila hlavou. „Už nikdy nič nebude v poriadku.“


  Nastalo ticho. Samozrejme, pri vypočúvaní pozostalých musia policajti postupovať citlivo. Nebolo ľahké rozhodnúť sa, čo je rozumnejšie. Pokračovať v otázkach týkajúcich sa prípadu alebo utešiť trúchliacu matku? Wolf však už mal dosť skúseností, vedel, že v podobných okamihoch najviac pomôže krátka prestávka. Líška síce nechápal, prečo sa odmlčali, no bol natoľko rozumný, aby aj on zostal ticho.


  Pekníková po minúte skontrolovala hodinky. „Chcete sa ešte na niečo opýtať? Už nemám veľa času, o chvíľu musím ísť do práce.“


  „Viete si spomenúť, kedy presne došlo k tej zmene? Deň alebo aspoň týždeň?“ pýtal sa Wolf ďalej.


  Matka sa znova odmlčala. Z dôrazu v policajtovom hlase cítila, že je to veľmi dôležité. „Ešte v novembri,“ vyhlásila napokon. „V decembri bola neznesiteľná. Ale v novembri… v novembri sa začala správať… akoby… akoby mala ozaj depresiu. Vtedy prišli tie nečakané záchvaty plaču. Vydesilo ma to. Saška nikdy neplakala. Ani ako dieťa. Keď sa zranila pri hre, keď mne vyhŕkli slzy počas hádky…“


  „Chápem, že s vami v tom čase veľa nehovorila, ale…“ Wolf zaváhal. Na základe opísaného správania sa snažil usúdiť, kedy s najväčšou pravdepodobnosťou Alexandra Pekníková začala brať antidepresíva. „Tušíte aspoň, čo sa jej mohlo stať?“


  Pekníková odrazu vytreštila oči. Celý čas to bolo také samozrejmé, a predsa jej to došlo až teraz. „V novembri išla s kamarátkou na večierok. Kúpila si kvôli tomu nové šaty. Pohádali sme sa, lebo boli drahé. Najprv kričala, že sa nemám starať do jej peňazí, že od pätnástich prispieva do domácnosti a nemám jej čo vyčítať. Potom sa priznala, že jej ich kúpila kamarátka.“


  „Aká?“ pobádal ju Wolf. „Dorota?“


  Pokrútila hlavou. „Nemám poňatia.“


  „Takže niekto jej kúpil v novembri drahé šaty a vzal ju niekam na večierok?“ dedukoval Líška.


  „A po tom večierku ste si všimli zmenu v jej správaní?“ dodal Wolf.


  „Na druhý deň som ju našla ležať v posteli. Neviem, kedy prišla. Ale asi ešte triezvela. V kúpeľni bola potopa. Na zemi sa váľali mokré uteráky. Kričala som na ňu, nezareagovala. Len… zostala v posteli celý deň. Nič nezjedla ani nevypila. Tak vyzeral celý víkend. Až v pondelok vstala a išla do práce. Viac som sa nestarala. A odvtedy… odvtedy už nič nebolo ako predtým.“


  Marekovi sa zrýchlil dych. „Viete si spomenúť, kedy presne sa konal ten večierok?“


  Pekníková vstala a prešla do kuchyne. Vrátila sa s kopou obálok. „Vo štvrtok v tom týždni prišiel účet za kreditku. Pamätám si to, lebo som sa veľmi nahnevala. Myslela som si, že na ňu kúpila aj tie šaty, a už predtým mala problém splácať ju. Ten večierok sa konal presne dvadsiateho štvrtého novembra.“


  Wolf sa potešil. „Netušíte, s kým tam šla?“


  „Povedala len, že s kamarátkou. Ale mohla klamať. Čo za kamarátka by jej kúpila také šaty?“ Pri ďalšom pohľade na hodinky sa Pekníková zľakla. „Prídem neskoro!“


  „Kde pracujete?“ opýtal sa Wolf.


  „V Ružinove.“


  „A ako tam pôjdete?“


  „Električkou,“ odvetila.


  „Zvezieme vás,“ ponúkol sa Wolf a vzápätí si uvedomil, že je to už druhýkrát v priebehu vyšetrovania, čo sa zahrá na taxikára.


  28. novembra 2018


  Dorota sa od Dávida vrátila úplne rozrušená. Bola presvedčená, že jej problém má jednoduché riešenie – musí zistiť, prečo jej otec zhotovil video, na ktorom neznámy chlap znásilňuje jej kamarátku. No nech nad tým premýšľala akokoľvek, nenachádzala jednoznačnú odpoveď.


  „Rozoberme si to postupne,“ mrmlala si popod nos, keď sa zavrela vo svojej izbe a vytiahla pero a zošit. Vedela, kde k znásilneniu došlo – na súkromnom večierku, kam sa dalo dostať iba s pozvánkou. Hostia si museli zaobstarať masku určitého zvieraťa. Volalo sa to ZOO. Súvisí to s tým, čo sa stalo? Asi nie. Čo bolo na tej párty ešte podstatné?


  Dorota si zapisovala všetko, čo jej zišlo na um, usúdila však, že ide o samé nezmysly, až kým si neuvedomila, že jej uniká najpodstatnejší detail – kartová hra odohrávajúca sa na pozadí večierka. Bola nelegálna? Možno. Hralo sa o peniaze? To už Dorota nevedela posúdiť. Dôležité bolo, že znásilnenie získal výherca večera ako špeciálnu odmenu.


  Takmer ju naplo na vracanie, keď na to pomyslela.


  Ozvalo sa klopanie na dvere. „Čomu sa venuješ? To sa ani nezídeš najesť?“ vyzvedal jej otec.


  „Celé popoludnie som vyžierala chladničku, nie som hladná,“ vyhovárala sa Dorota, aj keď v skutočnosti si nevedela predstaviť, že bude sedieť zoči-voči nemu a udrží v sebe čokoľvek, čo jej naservíruje.


  „Potom sa čuduješ, že máš hnačku,“ pokrútil otec hlavou, než za sebou zasa zavrel dvere.


  „Hnačku mám akurát tak z teba,“ zašomrala Dorota, kým si uvedomila, na čo narážal – na výhovorku, ktorou zastavila jeho zvedavé otázky, keď ju pristihol po tom, ako sa vlámala do jeho počítača. Prišla na to, aký musí byť jej ďalší krok. Dnes v noci si to zopakuje.


  Počkala, až si bola celkom istá, že jej otec zaspal. Keď zhaslo svetlo v spálni a spoza dverí sa ozývalo pravidelné chrápanie, odhodlala sa vstúpiť do jeho pracovne.


  Heslo už poznala. Nina072016.


  Stále ju hnevalo, že nevedela, čo to znamená, ale keby sa otca spýtala, kto je Nina, okamžite by pochopil, odkiaľ to vie.


  Tentoraz bolo hľadanie videa so znásilnením prácnejšie, ale keď ho našla, už bola pripravená a skopírovala si ho na svoj USB kľúč.


  Žiaľ, nestačilo jej to. Keď nebolo video použiteľné pre otca, nebolo použiteľné ani pre ňu. Prehľadávala počítač ďalej. Skopírovala si na kľúč fotografie, ktoré sa jej zdali podozrivé, no iné video ani nič podobne hrozné už neobjavila. Stále preto nemala dosť. Rozhodla sa skontrolovať otcov email. Narazila väčšinou na kryptické správy týkajúce sa jeho práce.


  Vtedy zachytila pohyb na poschodí. Uvedomila si, že otcovo chrápanie ustalo. Spanikárila, rýchlo vypla počítač. Než stihla opustiť otcovu pracovňu, ozvalo sa spláchnutie. Načúvala tichu, až kým ju chrápanie zasa neuistilo, že otec zaspal. Planý poplach, išiel iba na záchod.


  Vydýchla si a vrátila sa za počítač. Tentoraz prezerala otcovu schránku s jasným cieľom – hľadala pozvánky, ktoré rozposielal na tajný večierok. Dopracovala sa ku kontaktom na hostí, otec ich mal uložených pod názvom Projekt ZOO. Chytro si založila falošný email, ktorý vzápätí pripísala do zoznamu.


  Chvíľu ešte študovala mená v zozname. Zdalo sa jej, že sú to samí muži, hoci najskôr šlo len o prezývky, za ktorými sa mohol skrývať ktokoľvek.


  Keď skopírovala emailové adresy na svoj USB kľúč, bola konečne spokojná. Vypla počítač, vytratila sa z otcovej pracovne a pokojne si ľahla. Po dlhom čase zaspala veľmi rýchlo, konečne vedela, ako otca dostane.


  21. januára 2019


  Wolf tentoraz neposlúchol vlastnú radu a po práci sa vybral na návštevu na Kolibu. Hoci na porade vyhlásil, že s Dorotiným otcom by sa nemali baviť inak ako oficiálne a v prítomnosti jeho právnika, po vypočúvaní pani Pekníkovej bol presvedčený, že sa s ním musí porozprávať aj mimo záznamu.


  Napočítal do päť, zhlboka sa nadýchol a stlačil domový zvonček. Bol pripravený na konfrontáciu. Nemusel ani nič povedať, keď sa na druhej strane ozvalo: „Prosím?“ Pozrel sa do kamery nad bránou a usmial sa.


  V hlase z druhej strany cítil, že jeho úsmev je opätovaný. „Naposledy ti nestačilo?“


  Nasledoval bzukot a brána sa podvolila.


  Kocák čakal Wolfa na priedomí. „Asi si zaobstarám chyžnú, aby som sa zakaždým nemusel zaoberať takýmito zbytočnými návštevami.“


  Marek nechápal, prečo si Jeleň obliekol kabát a nasadil čiapku. „Ideš niekam?“


  Pokrútil hlavou. „Ak sa nenahneváš, dnes ťa nepozvem dovnútra.“


  Wolf zaškrípal zubami. Netúžil stráviť ani sekundu v Jeleňovej luxusnej vile. Hlavne keď vedel, ako prišiel k majetku.


  „Je kosa, ja viem. Aspoň sa naučíš, že na návštevy sa treba ohlasovať.“


  „Keď ti poviem, čo som zistil, možno si ešte budeš chcieť sadnúť.“


  „Už mi volali. Zajtra sa mám dostaviť na výpoveď. V prípade vraždy Alexandry Pekníkovej. Čo za kokotinu ste si na mňa vymysleli?“ rozčúlil sa Kocák. „Nechceš si to nechať na zajtra?“


  „Toto nie je oficiálna návšteva,“ priznal Wolf. Hnevalo ho, v akej pozícii sa ocitol. Bol nadpriemerne vysoký, málokedy sa naňho niekto díval zhora. Jeleň to vedel a naschvál sa postavil na vrch schodov tak, aby Wolf nemohol vystúpiť až k nemu. Ak nechcel narušiť jeho osobnú zónu, musel zostať o dva-tri schody nižšie a pozerať sa na Jeleňa zdola. V prípade hocikoho iného by mu to až tak neprekážalo, no zrazu cítil, že je v nevýhode.


  Kocák sa zachechtal. „Žeby si si prišiel zaspomínať na Ninu?“


  „Si posledný človek, s ktorým by som sa bavil o Nine.“


  „Ironické je, že my dvaja sme ju poznali najlepšie.“


  Wolf sa tváril vyjavene.


  „Nie, neboj sa, z nás dvoch si s ňou spal iba ty. Pre mňa len pracovala. Ale mala u mňa mimoriadne miesto. Nielen preto, že bola obľúbená. Bola výnimočná. A to, že sa kvôli tebe chcela vykašľať na robotu, čo ju bavila, o niečom svedčí. Nemyslíš?“ opýtal sa vyzývavo Kocák.


  „Opakujem, neprišiel som sa baviť o Nine,“ precedil Marek pomedzi zuby.


  Jeleň však neprestával. „V posteli robila veci… Dodnes na ňu spomínajú mnohí chlapi. Vieš, čo ma vždy zaujímalo? Či bola taká divoká aj v súkromí. Hm?“


  „Dosť!“ zastavil ho Wolf rázne.


  „Tak o čom by si sa rád porozprával?“


  „O tvojej dcére.“


  Kocák si teatrálne vzdychol. „Čo to na mňa vyťahuješ? Už sa teším na zajtra. Začínam chápať, čo na tebe líštička videla. S tebou sa človek nikdy nenudí.“


  Wolf sa rozhodol ignorovať Jeleňove narážky na Ninu. „Chcem s tebou prebrať Dorotinu drogovú minulosť.“


  „Čo s tým? Rýpali ste sa v jej záznamoch a zistili, že bola na protidrogovom, no a? Zdá sa vám to ako dobrý dôvod na to, aby ste ju podozrievali z vraždy?“


  „Na liečení bola na strednej, viackrát. Mňa zaujíma, či v poslednom čase drogám zasa nepodľahla.“


  Kocák pokrútil hlavou. „Určite nie.“


  „Si si istý?“


  „Absolútne, poznám svoju dcéru.“


  „Prečo sa potom stretávala s drogovým dílerom?“ vypálil Wolf.


  Kocák prižmúril oči a zvraštil čelo. „Dorka otočila svoj život po poslednom liečení. Dohnala štúdium, začala makať. Vlastným úsilím, bez mojich peňazí sa dostala na londýnsku univerzitu. To ste zistili tiež? Či to vás nezaujíma?“


  Marek si všimol, že Jeleň na jeho otázku neodpovedal priamo. „Prečo si potom dovolil, aby sa vláčila s Dávidom?“


  „Čo-že?“ zajachtal Kocák.


  Wolf pochopil, že Dorotin otec vedel, s kým sa jeho dcéra stretáva. Poznal jeho meno i zameranie. Samozrejme, na jeho mieste by sa takisto zaujímal, s kým sa stretáva jeho problematická dcéra s drogovou minulosťou. Akýkoľvek kontakt s dílerom by jej okamžite zarazil. V hlave mu preblysla myšlienka venovaná Patrikovi – je jeho nevlastný brat problematický?


  „Vypadni,“ vybafol Kocák odrazu.


  „Ešte jedna otázka,“ nedal sa Wolf. Cítil, že sa mu podarilo vrátiť Jeleňov úder, a bol to lepší pocit, ako keby mu vrazil päsťou. „Čo vieš o večierku, na ktorom sa zúčastnila aj tvoja dcéra? Dvadsiateho štvrtého novembra na Kamzíku?“ Operatívec strieľal naslepo, no z Jeleňovho pohľadu veľmi rýchlo vyčítal, že trafil do čierneho. Nečakal na odpoveď, ani ju nepotreboval. Keď sa Kocák rozkričal, neprotestoval a dobrovoľne vykročil smerom k bráne. „Uvidíme sa zajtra na riaditeľstve,“ pripomenul mu, než sa vytratil z jeho pozemku.


  Kocák sa chytil za srdce. Pocítil prudkú, pichľavú bolesť. Žiadny infarkt, tým si bol istý, lebo jeden už prekonal. Chytil sa zábradlia. Hnev nedokázal vystihnúť, čo práve prežíval. Bola to čistá nenávisť. Wolfa nikdy nemal rád, no momentálne sa stal jeho nepriateľom číslo jeden.


  Vrátil sa do domu a pohľadal mobil. Chcel sa najprv upokojiť, no nadchádzajúci telefonát bol momentálne neodkladný. Vyhľadávajúc kontakt v posledných volaných číslach, šiel si naliať pohárik rumu.


  „Že si vôbec zdvihol. Máš nejaké novinky?“


  „Keď niečo zistím, ozvem sa ti. Vieš, že nemáš volať na toto číslo bezdôvodne,“ zareagoval nervózny hlas.


  „Piči, nie som jebnutý. Nevolám bezdôvodne. Obšmieta sa okolo mňa jeden policajt, zajtra ma predvolali na vypočúvanie,“ rozčúlil sa Kocák.


  „No a?“


  „A vie o Kamzíku. Potrebujem, aby si si švihol a našiel, čo treba. Za čo ťa platím?“


  Volaný mu zložil.


  Kocák sa musel ovládnuť, aby nešmaril mobil o stenu, ako to mal vo zvyku pri podobných príležitostiach. Pozrel na prázdny pohár v druhej ruke. Takých mal neúrekom. Krištáľ sa roztrieštil na milión kúskov, keď sa zrazil so stenou. Nepomohlo to však utíšiť jeho hnev. „Kurvaaa, čo ešte vie?“


  Wolf vedel o Kamzíku i o večierku. Čo ďalšie sa mu podarilo odhaliť? To, čo sa tam odohralo? Že nešlo o jediný večierok? Alebo… a to bolo najhoršie… zistil Wolf, že Dorota je mŕtva?


  30. novembra 2018


  „Čo ti to napadlo?“ zvolal otec, keď vošiel bez zaklopania do Dorotinej izby.


  „Prosím?“ spýtala sa nechápavo Dorota, ktorá sa práve venovala svojmu mobilu.


  „Dobre vieš, o čom hovorím. Ako si mi to mohla spraviť?“ rozčuľoval sa otec bez toho, aby jej poskytol nejaké vysvetlenie.


  „Stále neviem, o čom je reč,“ tvrdila.


  „Rozposlala si email všetkým mojim klientom!“ kričal otec, ktorého vyviedlo z miery, že mu dcéra klame priamo do očí.


  „Akým klientom?“


  „Vraj akým? Hosťom z večierka! Poslala si im záber z toho videa!“


  „Z akého videa?“ hrala to Dorota ďalej.


  Otec sa na okamih zarazil. Ďalšiu vetu už vyslovil opatrnejšie: „Z Alexinho znásilnenia.“


  Dorota vstala z postele. Tvárila sa šokovane. „Alex predsa len niekto znásilnil? Vravel si mi, že klame. Ale ak si vedel, že je to pravda, oci…“


  „Takže… ty si nič neposlala?“


  „Prečo by som to robila?“


  „Aby si ma zničila. Aby si zruinovala moju reputáciu,“ domnieval sa otec.


  Dorota sa tvárila ako neviniatko. „To by som nikdy nespravila. Platíš mi školu, život. Viem, že kvôli mne musíš tvrdo pracovať.“


  „Tak… kto potom? Ako?“ čudoval sa otec.


  Dorota mykla plecom. „Nemám šajnu. Oco, to znamená, že si mi klamal. Alex hovorila pravdu a ty si mi to zatajil. Prečo?“


  Pre otca sa však konverzácia skončila. „Musím to ísť vyriešiť, porozprávame sa neskôr,“ oznámil dcére a opustil jej izbu.


  Dorota sa nenechala odbiť, okamžite vyštartovala za ním. „Porozprávame sa teraz. Prečo si mi to zatajil? Prečo si mi klamal a prečo si mal v počítači video s Alexiným znásilnením?“


  Otec sa k nej zarazene obrátil. „Čo prosím? Ty si ho videla?“


  Dorota nemusela odpovedať, bolo jasné, že sa hrabala v otcovom počítači. Prezradila sa.


  „Nemysli si, že si na koni, dosiahla si akurát tak hovno!“ kričal opäť otec. „Vieš prečo? Lebo ten chalan nebol v mojom mailing liste.“


  Nikto z nich už nepovedal ani slovo. Každý sa zavrel vo svojom úkryte, zvyšok dňa sa navzájom obchádzali.


  Dorota počkala až do zotmenia, kým konečne vyšla zo svojej izby. Už bola hladná, smädná a potrebovala ísť na záchod. No zo všetkého najviac si chcela niečo overiť. Počula chrápanie, a tak sa odvážila znova vstúpiť do otcovej pracovne. No presne ako čakala, otec si zmenil heslo na počítači. Variácie svojho mena a dátumu narodenia už ani nemusela skúšať.


  21. januára 2019


  Wolf v ten deň so svojím súkromným vyšetrovaním zďaleka nekončil. Povzbudený výsledkami rozhovoru s Jeleňom sa večer opäť ocitol pred domom Dávidovho kamaráta. Martina Gelnického už pozoroval viackrát, poznal jeho režim a vedel, že po desiatej večer je najvhodnejší čas urobiť, čo plánoval.


  Marek najprv absolvoval večeru s rodinou, potom vyvenčil Fenrira, napokon skončili s Michaelou pred televízorom. Keď oznámila, že ide spať, povedal jej, že sa ešte pôjde prejsť.


  Michaela podozrievavo nadvihla obočie, ale nič nepovedala. Zvykla si na netradičný režim a nečakané rozhodnutia svojho partnera. Aj jej otec bol policajt a správal sa podobne, hlavne keď vyšetroval náročný prípad.


  „Nezabudni, že zajtra berieš malú do škôlky,“ pripomenula mu.


  „Nebudem dlho,“ sľúbil jej.


  Vyšiel do petržalských ulíc a zamieril rovno ku Gelnickému. Bolo presne pol jedenástej, keď objekt Wolfovho záujmu vyšiel z domu. Postával pri aute, až kým neprišiel jeho zákazník. Otvoril kufor, vymenil tovar za peniaze a chystal sa vrátiť domov. Než však kufor zase zavrel, prikročil k nemu Wolf.


  „Hore ruky, polícia,“ vyzval ho s namierenou zbraňou.


  Chlapík, ktorý sa u Gelnického zastavil na neskorý nákup, už bol opodiaľ, a aj keď si všimol, čo sa deje, len pridal do kroku. Nechcel prísť do kontaktu s políciou.


  Gelnický sa pokúsil otočiť.


  „Povedal som hore ruky!“ zvýšil Wolf hlas. Poobzeral sa. Nikde ani živá duša, všetko vychádzalo podľa jeho predstáv. Nemohol si dovoliť žiadnych svedkov.


  „Dobre, dobre,“ podriadil sa Gelnický bez toho, aby videl zbraň. Čoskoro ju však pocítil pritlačenú na chrbte. Wolf ho nasmeroval ku kapote auta, donútil ho oprieť sa o ňu oboma rukami. Rýchlo ho prehľadal, aby sa ubezpečil, že nie je ozbrojený, potom mu nasadil putá. „Ja som tušil, že ma niekto sleduje,“ šomral Gelnický. „Že som si nedával lepší pozor! Kurva, kurva, do piče, kurva!“


  Wolf mu vybral z vrecka mobil a kľúče od bytu a pokynul, aby vykročil ku schodisku na terasu.


  „Kam ideme?“


  „K tebe na návštevu,“ odvetil policajt.


  „To nie je nutné, fakt,“ tvrdil Gelnický. „Všetky drogy sú v aute. Domov si nič nenosím. Prisahám.“


  „Nerozprávaj a kráčaj,“ poháňal ho Wolf.


  „Počkať, máte príkaz na domovú obhliadku? Poznám svoje práva,“ ohradil sa zadržaný a otočil sa k nemu.


  Wolf ho udrel a rýchlym pohybom donútil, aby sa mu zasa podvolil. S putami na rukách nemal Gelnický na výber. Domnieval sa, že v skutočnosti nemá do činenia s políciou. Putá si dnes predsa môže kúpiť každý. Možno i tieto sú lacné, aké predávajú v každom sexshope. S nimi už mal skúsenosť. Stačilo trhnúť na správnom mieste a… neoslobodil sa na prvý ani na druhý pokus. Toto boli reálne putá.


  Wolf si to všimol. „Povedal som ti, že máš kráčať! O nič sa nepokúšaj!“


  Keďže operatívec vedel, na ktorom rohu domu je kamera, prišli k vchodu z druhej strany. Skontroloval, či je prázdny, a rýchlo prekĺzli dnu.


  „Kto si?“ spýtal sa Gelnický, keď sa vo výťahu pokúšal pozrieť na svojho únoscu. Ten ho však stále držal chrbtom k sebe a mimo zrkadla, aby v ňom nevidel jeho odraz. „Robíš pre Bulharov?“


  Wolf mlčal, až kým výťah nezastal na dvanástom poschodí. „Pohni sa!“


  Vystúpili na chodbu a zahli doľava. Marek nemusel ani zapnúť svetlo, aby našiel dvere do chodbičky, ktorú mal Gelnický spoločnú so susedom. Otvoril ich a rovnako rýchlo sa dostal aj do bytu. Pre istotu zamkol.


  Posadil Gelnického na stoličku. Najprv ho chcel priviazať, potom usúdil, že putá na rukách zatiaľ postačia.


  Konečne si hľadeli zoči-voči. Gelnický sa márne snažil rozpamätať, odkiaľ ho pozná. Tvár muža vydávajúceho sa za policajta mu vôbec nebola povedomá. „Čo odo mňa chceš? Ide ti o našu operáciu? Ja som malá ryba. Ak chcete poslať nejaký odkaz…“


  „Kde je Dávid?“ prerušil ho Wolf. „Je nažive alebo mŕtvy?“


  Gelnický si dal dokopy kúsky skladačky. „Ty si ten policajt? Tebe jebe, nie?“


  „Niečo som sa pýtal,“ precedil Wolf pomedzi zuby.


  „Nič ti nepoviem! Čo mi spravíš? Po tomto ma ani nemôžeš zobrať na stanicu!“ rozkričal sa.


  Marek s ním stratil trpezlivosť. Udrel ho päsťou do tváre. Odpoveďou zadržaného mu bol iba hlasný smiech. Nasledovala druhá rana. Tvrdšia. Zaznelo puknutie, Gelnického rozbolela sánka a z nosa mu vytryskla krv.


  „Kurva, čo robíš?“ zľakol sa. „Chceš tabletky? Mám tabletky. Nie tu, ale zoženiem ti. Dávid ťa nechal na suchu? Ja som mu hovoril, že ti z toho preskočí. Doboha!“


  „Čo je s ním teraz?“


  „Žije, do piče, žije! Si spokojný?“


  „Zavedieš ma za ním,“ kázal mu Wolf.


  Gelnický krútil hlavou, zatiaľ čo mu do úst stekala krv. „Ani piči. Ak to urobím, stane sa mi horšie.“


  „Ja som s tebou ešte neskončil,“ vyhrážal sa mu policajt.


  „Len si udri, keď sa ti uľaví. Ale ja ti nepomôžem.“


  Wolf pochopil, že musí pritvrdiť. Vytiahol služobnú zbraň, odistil ju a priložil ju vypočúvanému k pravému spánku. „Čo mal Dávid s Dorotou?“


  Gelnický sa zľakol. „Kurva, len sa upokoj! Bola to jeho frajerka, dobre?“


  „Zabil ju?“


  „Nie!“


  „Zomrela v tvojom byte. Čo s tým máš ty?“


  Gelnický na neho vytreštil oči. Ako môže ten policajt vedieť o Dorotinej smrti? To on prehľadal jeho byt, došlo mu. Zobral si vtedy aj chýbajúci tovar.


  „Niečo som sa ťa pýtal,“ pripomenul mu Wolf a dôrazne mu pred očami zašibrinkoval zbraňou.


  „Ja som ju nezabil. Neviem, čo sa stalo. Nebol som tu. Dávid sa tu ukrýval, keď bol v maléri. Nechaj ma, ja s tým nemám nič, prisahám. Prosím, nechaj ma!“


  „Kde je Dávid?“ zopakoval Marek otázku, ktorú mu položil ako prvú.


  „Ty to nechápeš? Nemôžem ti to povedať. Keď ti to poviem, zgegnem!“ kričal Gelnický.


  „A čo si myslíš, že sa stane teraz?“ Wolf mu výhražne zatlačil hlaveň do spánku.


  Gelnický privrel oči, naprázdno prehltol, viac však neprehovoril. Buď sa bál niekoho viac než jeho, alebo vedel, že len zavádza a tak ďaleko nikdy nezájde. Samozrejme, Wolf nemohol vystreliť. Nie služobnou zbraňou. Žiadnou zbraňou. Nebol vrah. Iba vyšetroval prípad a uchýlil sa k veľmi neortodoxným metódam. No už nemal na výber. Nemohol sa len tak zdvihnúť a odkráčať. Nie bez toho, po čo prišiel.


  „Kde je Dávid?“ opakoval viackrát a zakaždým dôraznejšie. Ani raz nedostal odpoveď.


  Od zúfalstva Gelnického znova udrel. Tak silno, že drogový díler stratil vedomie. Wolf hľadel na jeho odkväcnutú hlavu. Čo to spravil? Skontroloval, či Gelnický dýcha. Našťastie, mal pulz. Bude v poriadku. Akurát z neho už nič nedostane.


  Marek si uvedomoval, že sa tam nemôže dlhšie zdržovať. Rýchlo prehľadal byt v nádeji, že natrafí na akúkoľvek indíciu, ktorá ho nasmeruje k Dávidovmu úkrytu.


  Na svoje sklamanie nenašiel nič relevantné a ani drogy. Takže Gelnický mu neklamal. Hovoril pravdu, aj keď odpovedal na jeho otázky?


  Aspoňže neodchádza s úplne prázdnymi rukami, v bunde mal schovaný Gelnického mobil. Skontroloval, akú formu zabezpečenia používa. Našťastie to bol Android, takže stačil odtlačok prsta. Oči by mu na detekciu tváre otváral teraz len veľmi ťažko. Zdvihol mu ruku a priložil palec na obrazovku, ktorá sa zázračne rozsvietila. Momentálne však nemá čas prehľadávať telefón. Ako sa doň dostane neskôr? Vzápätí si uvedomil, že stačí, keď v systémových nastaveniach pridá aj svoj prst.


  Dlhšie sa v byte nezdržoval. Až vo výťahu si všimol, že má na hánkach Gelnického krv. Mal sa umyť, ale vracať sa nemieni. Čo to spravil? Fakt prišiel o rozum? Roztrasene si sadol za volant svojho auta. Skontroloval zhabaný telefón. Rozhodol sa, že ho zatiaľ vypne. Dnes už narobil dosť škody, Dávida nájde zajtra.


  Z vrecka vytiahol balenie žuvačiek a užil posledné dve tabletky.


  22. januára 2019


  Karol Kocák sa na druhý deň dostavil na policajné riaditeľstvo v sprievode právnika. Očakával, že sa stretne s Wolfom, no ten niekam zaliezol. Vystriedalo sa však pri ňom zopár iných policajtov. Prvý ho vyzdvihol na vrátnici a zaviedol na poschodie, kde si ho prevzal poručík, ktorý Wolfa sprevádzal počas prvej návštevy na Kolibe, a zaviedol ho do vypočúvacej miestnosti.


  Vnútri už sedel vyšetrovateľ. Kocák sa s ním stretol prvýkrát. Mal okolo štyridsiatky, napovedali to vrásky okolo očí a pri koreni nosa, ale hlavne vlasy, viac šedivé ako uhľovočierne. „Kapitán Filip Bernát,“ predstavil sa.


  „Kde je Wolf?“ spýtal sa Kocák, keď si namiesto neho podal s policajtom ruku jeho právnik. Platí ho predsa, aby si nemusel špiniť vlastné.


  „Myslím, že vo svojej kancelárii,“ domnieval sa Bernát.


  „On sa nezúčastní?“


  „Nie, je operatívec. Pracuje hlavne v teréne. Chcete, aby som ho zavolal?“


  Kocák nápadne cmukol perami. „V teréne? Tak sa nazýva to, čo u mňa včera predviedol?“


  Bernát na neho prekvapene pozrel. „Prosím?“


  Kocák tušil, že Wolf konal na vlastnú päsť, keď ho poobede prepadol nepripraveného. Usmial sa, dúfajúc, že mu spôsobí problémy. „Bol u mňa, zasa sa neohlásil. Prišiel… ako tomu hovoríte? Položiť mi zopár otázok.“


  Vyšetrovateľ sa snažil zakryť rozpaky. „Ubezpečujem vás, že toto je jediná oficiálna výpoveď. Čokoľvek, čo ste mu včera povedali bez prítomnosti právnika, nebude použité vo vyšetrovaní.“


  „Použite si, čo chcete. Som nevinný človek. Nemám čo skrývať. Len by som bol rád, keby sa u mňa Wolf viac neukazoval. Nie je najlepším príkladom… ochrany zákona.“


  „V poriadku, môžeme začať s oficiálnou výpoveďou?“ ubezpečil sa Bernát.


  „Aj toto si dajte do záznamu. Ak to mám povedať na plnú hubu, Wolf je obyčajný chrapúň a nie policajt. Dávno ste mu mali zobrať hodnosť, ak nie rovno preukaz a zbraň,“ rozčuľoval sa Kocák.


  Bernát omieľal v ústach hutnú slinu. Mal sto chutí napľuť Kocákovi do tváre. Samozrejme, ocenil by, keby ho Wolf pred výpoveďou informoval o návšteve svedka napriek tomu, že sa dohodli inak, no o Bernátovi vedel dosť na to, aby nemusel váhať, ktorá strana je v tomto prípade správna. „Keďže za vami už bol môj kolega, viete, že ste predvolaný ako svedok v prípade vraždy Alexandry Pekníkovej,“ pokračoval, keď konečne prehltol slinu, čo mu dráždila dutiny.


  „Svedok čoho? Vraždy? Nebol som tam, a hlavne som to dievča nevidel už roky. Neviem, o čom vám tu dnes môžem svedčiť,“ rozhadzoval Kocák rukami.


  Právnik mu naznačil, aby sa miernil. „Nechajte vyšetrovateľa, aby vám položil priame otázky. Potom sa rozhodneme, na čo bude vhodné zareagovať a na čo nie.“


  „Vidím, že ste si vybrali dobrého advokáta,“ pochválil ho Bernát. „Kedy naposledy telefonovala vaša dcéra s Alexandrou Pekníkovou?“


  „Neviem, ako to súvisí s vyšetrovaním,“ odvetil Kocák vyhýbavo.


  „Pokúšali sme sa ju opakovane kontaktovať. Nereagovala na správy a už dlhšie má vypnutý telefón.“


  „Možno len voláte v zlom čase. Viete, že Londýn je v inom časovom pásme?“


  Tentoraz Bernáta svrbela na jazyku štipľavá nadávka. „O jednu hodinu. Ak vaša dcéra celé dni nespí a celé noci nežúruje, volali sme v čase, keď sú normálni ľudia hore.“


  „Je vysokoškoláčka a momentálne neprebieha semester. Čo je také nenormálne na predstave, že prežúruje celú noc?“ obhajoval svoju dcéru Kocák.


  „Takže mi nepoviete, kedy ste s ňou hovorili vy?“ vyzval ho vyšetrovateľ.


  „Nevidím dôvod, prečo by som vám to hovoril.“


  „Opýtam sa vás teda na obeť, tú ste poznali…“


  Kocák sa zamrvil na stoličke. „Ako sa to vezme. Poznal je asi silné slovo. Párkrát bola u nás na návšteve. Najmä keď sme v lete napustili bazén. Mám dojem, že si niečo kompenzovala. Nestačilo jej kúpalisko, ak viete, čo tým myslím.“


  „Nie, skúste mi to vysvetliť,“ požiadal ho Bernát.


  „Proste rada žila vo fantázii, že si môže dovoliť, na čo si zmyslí. Pri Dorke mala aspoň na chvíľu ten pocit. Ale chodili spolu na strednú. Odvtedy prerušili kontakty.“


  „Viete, že na jeseň tie kontakty obnovili?“


  Kocák sa pousmial. „Vy policajti ste ako bulvár. Radi preháňate. Napísala jej, lebo od nej niečo chcela. Ale pokiaľ viem, Dorka ju poslala do čerta. Už je veľké dievča, vie, že ju Saša iba využívala.“


  „To vám povedala vaša dcéra?“ opýtal sa vyšetrovateľ.


  „To hovorím ja. Ja som to dievča prekukol už prvýkrát, keď sa u nás ukázalo.“


  „Mám na mysli, či vám takto opísala tú jesennú interakciu.“


  „Nie od slova do slova. Ale to podstatné som vystihol,“ tvrdil Kocák.


  „Neviete potom, prečo sa vaša dcéra Alexandre neskôr v decembri ospravedlňovala?“ zisťoval Bernát.


  „Dorka sa určite nemala za čo ospravedlňovať. To máte odkiaľ?“


  Vyšetrovateľ vytiahol zo zložky vytlačené správy z Facebooku. „Vyplýva to z ich konverzácie.“


  Kocák nadvihol obočie, keď konverzáciu študoval. Vyzeral, akoby hľadel na neriešiteľnú matematickú rovnicu. „Vy fakt radi preháňate. Z tohto vyplýva akurát tak hovno. Mne sa zdá, že moja dcéra omylom naposielala nejaké bludy a potom ich vymazala.“


  „Prečítali ste si aj poslednú správu?“


  „Nechaj ma na pokoji? Kamzík ti nikdy neodpustím?“ prečítal Kocák zmätene. „Čo to má znamenať?“


  „Na to sme sa chceli spýtať my vás,“ odvetil Bernát.


  Vypočúvaný sa tváril nechápavo. „Ako to mám podľa vás vedieť?“


  „Takže neviete nič o párty, na ktorej sa zúčastnila vaša dcéra s Alexandrou Pekníkovou dvadsiateho štvrtého novembra?“ nedal sa vyšetrovateľ.


  Kocák strácal trpezlivosť, no ešte sa ovládal. „Som presvedčený, že moja dcéra na žiadnej párty nebola. Teda určite nie s tou… odpustím si, nech je jej zem ľahká. Odkiaľ máte, že na Kamzíku sa organizujú nejaké párty? To ste si preverovali? Podľa mojich informácií je to reštaurácia a nie Reduta.“


  „Máte nejaké dôkazy o tejto párty? Alebo o tom, že sa na nej dievčatá zúčastnili spolu?“ zasiahol do výpovede právnik.


  „Nie sme pred súdom, toto je len svedecká výpoveď,“ pripomenul mu Bernát.


  „Zdá sa mi, že sa môjho klienta pokúšate konfrontovať s informáciami, ktoré sa nezakladajú na faktoch. Ale pokojne pokračujte s otázkami, zatiaľ ste neprišli s ničím, do čoho by som musel zasiahnuť. Tým chcem povedať… máte vôbec niečo relevantné?“ podpichol ho právnik.


  „Chcel som sa ešte opýtať na vaše podnikanie,“ zmenil Bernát tému. „Ale predpokladám, že aj v tomto prípade to označíte za nerelevantné.“


  „Skutočne nevidím nič, čo by spájalo podnikanie môjho klienta s vraždou dievčaťa v klenotníctve,“ potvrdil jeho domnienku právnik.


  Vyšetrovateľ si odkašľal. „Budem úprimný. Vyšetrujeme úmyselnú, plánovanú vraždu, ktorej cieľom bola od začiatku Alexandra Pekníková. Vieme, že sa pred svojou smrťou obávala o život. Ako ste podotkli, pochádzala zo slabších pomerov a nemala veľa známych z vašich kruhov.“


  Kocák sa zamračil. „O akých kruhoch hovoríte?“


  „Hovorím o ľuďoch, ktorí majú dosť peňazí na to, aby si zaplatili vraždu.“


  „Vy ma chcete z niečoho obviniť?“


  Bernát sa zhlboka nadýchol. „Pripomínam, že toto je svedecká výpoveď. Z dôkazov, ktoré máme, sme vydedukovali, že vaša dcéra bola s obeťou v novembri v kontakte. Že sa Alexandra na vašu dcéru pre niečo nahnevala. Zhruba v tom období išla aj na istý večierok a obliekla si šaty, ktoré si sama nemohla dovoliť. Sme presvedčení, že vaša dcéra o tom niečo vie. Preto vás chcem požiadať, aby ste jej dohovorili, nech sa nám ozve. Dám vám svoju vizitku, je tam číslo aj email.“


  Kocák si vizitku nevzal. „To je všetko?“


  Právnik opäť konal zaňho a kartičku schoval vo svojom saku. „Môj klient by chcel vedieť, či máte ešte nejaké otázky.“


  Bernát pokrútil hlavou. „Mohol by som sa rýpať vo vašom biznise. Tvárite sa ako investor, ale všetci traja v tejto miestnosti vieme, že ste obyčajný pasák. Nespravím to, lebo tu nejde o vás, ale o život dievčaťa. Mala dvadsaťjeden rokov. Skúste sa nad tým zamyslieť, keď budete najbližšie tvrdiť, že preháňame.“


  V Kocákovi to vrelo. Bol však dosť starý na to, aby sa napriek svojej povahe ovládol a nevybehol na vyšetrovateľa rovno na policajnom riaditeľstve. Požiadal právnika, aby to za neho ukončil, a vyšiel z miestnosti. Kráčajúc priestormi bratislavskej kriminálky, rozmýšľal nad Wolfom. Mal chuť kričať jeho meno. Nazvať ho krysou a donútiť ho, aby vyliezol z diery, do ktorej zaliezol, keď vedel, že sa má dostaviť na výpoveď.


  Vtedy si uvedomil niečo veľmi dôležité – otázky, ktorých sa najviac obával, mu vyšetrovateľ vôbec nepoložil. To znamenalo, že on a Wolf nevedia to isté.

  Keď Bernát vyprevadil Kocáka z policajného riaditeľstva, znova sa mu v hrdle nahromadila slina, ktorá sa pýtala von. Táto však mala iný cieľ. Z vrátnice zamieril rovno za Wolfom. „Drbe ti?“ vykríkol na neho odo dverí. „Prečo si bol včera za Kocákom?“


  Marek k nemu zdvihol vystrašený pohľad. Nemal odpoveď. Tušil, že si to Kocák neodpustí a nenechá pre seba, že šiel za ním. Aj tak nevedel prísť na žiadne logické vysvetlenie, ktoré by ospravedlnilo jeho správanie. Až v tej chvíli si uvedomil, že sa nemusí opierať len o logiku. „Možno si už počul, že máme nejakú históriu,“ nadhodil opatrne.


  „Nina?“ pochopil Bernát.


  Wolf zaškrípal zubami. Samozrejme, Líška to roztrúbil po celom oddelení. Komu všetkému to rozprával? Žiaľ, asi nebolo veľa kolegov, ktorí by dosiaľ nepočuli o jeho zakliatej dovolenke v Chorvátsku a o rosničke, do ktorej sa bezhlavo zamiloval. Tak bezhlavo, že ho to skoro stálo slobodu. „Sľubujem, že sa do prípadu nebudem viac pliesť. Hlavne nie, pokiaľ pôjde o Kocáka,“ povedal napokon.


  „To mi zatiaľ stačí,“ uspokojil sa s jeho reakciou Bernát.


  „Čo výpoveď? Pokazil som to?“ spýtal sa Wolf.


  „Nebolo čo dodrbať. Je to hajzel, nič nám nedal. Presne, ako som čakal. Ani s dcérou nás nespojí.“


  „Netvrdím, že je objednávateľom tej vraždy…“ začal Marek.


  „Ale niečo skrýva,“ domyslel si Bernát.


  „Presne tak,“ pritakal Wolf.


  „Ako to z neho vytiahneme?“


  „Ja by som mu na úvod napichol mobil.“


  Bernát sa potešil. „Som zvedavý, či sa vôbec ozve dcére. Mám taký pocit, že sa nebavia.“


  „Kocák je naša najlepšia stopa,“ tvrdil Wolf.


  „V poriadku, idem zaúkolovať nášho bažanta.“


  „Lukáša?“ pochopil Marek.


  „Pracuje tu ešte nejaký iný bažant?“


  „Nebuď na neho tvrdý,“ požiadal kolegu Wolf.


  Bernát zdvihol ruky do vzduchu, akoby sa vzdal. „Je to tvoj zverenec. Iba ťa upozorňujem, že sa ešte má čo učiť.“


  Marek si vydýchol, keď odišiel. Vytiahol spod stola mobil, ktorý stihol schovať tesne pred Bernátovou návštevou. Patril Gelnickému a vzal ho v nádeji, že sa s jeho pomocou dostane k Dávidovi. Prešiel správy, kontakty, posledné telefonáty aj galériu fotografií. Mnohí ľudia síce vymazávajú fotografie z telefónu, no málokedy si otvoria kôš a vymažú ich aj odtiaľ.


  „Bingo!“ vykríkol.


  V koši našiel záber ako vystrihnutý z gangsterského filmu. Martin Gelnický sa nakláňal nad veľkou kopou peňazí na nízkom stolíku. V pozadí bol aj druhý muž, snažiaci sa zakryť si tvár.


  „Dávid je nažive,“ hlesol Wolf polohlasne. Okamžite ho spoznal podľa malej jazvy nad hornou perou, ale hlavne vďaka tetovaniu na zápästí. Veď koľko ľudí by si dalo na také miesto vytetovať tri symboly dolára?


  Dávid je nažive, ale čo to znamená? Wolf ho považoval za obeť. Prečo sa skrýval? Dokonca dávno pred Dorotinou smrťou. Súviseli jeho problémy s vraždami? A poznal aj Alexandru Pekníkovú?


  Marek otvoril podrobnosti fotografie a znova zajasal. Nielenže ju Martin Gelnický nevymazal z koša, dokonca mal v aplikácii fotoaparátu zapnutú geografickú lokalizáciu. Wolf dokázal zistiť presné miesto, kde záber vznikol. Na jeho prekvapenie to vôbec nebolo ďaleko. Niekde v Petržalke, kúsok od Gelnického domu, medzi Mostom Apollo a Prístavným mostom.


  Zemepisné súradnice najprv prácne prepísal na papier, potom si otvoril mapy v počítači. Zistil, že fotografia bola vyhotovená bližšie k Prístavnému mostu. Najprv sa mu to nezdalo – nie sú tam len stromy a zbúrané budovy? Potom si spomenul na záhrady s malými domčekmi. Väčšinou neboli vhodné na dlhodobé bývanie, no ako skrýša by postačili aj jemu. Teda ak by mu niekto celý čas pomáhal.


  Nakoniec sa Wolf rozhodol otvoriť históriu polohy mobilného zariadenia. Poznačil si niekoľko adries a uistil sa, že sedia so zvykmi, ktoré u Gelnického odsledoval osobne. Netrvalo dlho a mal vymyslený plán.

  Wolf sa dávno po zotmení opäť vybral do terénu. Tentoraz počkal, až všetci členovia domácnosti zaspia, no keď odomykal dvere bytu, za chrbtom sa mu predsa ozval známy šepot.


  „Kam ideš?“ chcela vedieť Michaela.


  „Prejsť sa,“ odvetil rovnako tichým hlasom.


  „Už si bol vonku s Fenrirom.“


  „Ale ešte potrebujem ísť na vzduch.“


  „Je skoro jedenásť,“ oznámila mu Michaela, akoby nevedel, koľko je hodín.


  „Hneď budem nazad,“ zaklamal Marek.


  Vzdychla si. Nechcela sa hádať. Nemohla si to dovoliť. Zajtra ju ako zvyčajne čakal náročný pracovný deň. Okrem toho nechcela zobudiť dcéru. Premerala si ho. Mal na sebe bundu, čiapku aj rukavice. Skutočne len nemohol spať, lebo vyšetroval náročný prípad, alebo si to iba nahovárala? Nepýtala sa na to, ešte na začiatku vzťahu sa dohodli, že sa doma nebudú baviť o práci. On to navrhol a jej to vyhovovalo. Sama toho mala v právnickej firme dosť a nepatrila k ženám, ktoré sa potrebujú posťažovať partnerovi, hneď ako prídu domov. Michaela však mala už dlhšie pocit, že nie je v poriadku niečo iné. Niečo s ním. Niečo s nimi. Bavili sa hlavne o deťoch. O Patrikovej budúcnosti. O tom, čo nové sa Ema naučila. Boli spolu prikrátko na to, aby spadli do takejto rutiny. Prikrátko na to, aby sa v noci budila v prázdnej posteli.


  „Čo sa s tebou deje?“ spýtala sa napokon, keď zvedavosť vyhrala jej vnútorný boj.


  „Nič,“ zasa zaklamal – lži a polopravdy z neho vychádzali s absolútnou ľahkosťou. Prinajmenšom navonok to tak vyzeralo. Každé nechcené klamstvo ho zabolelo. To nebol on. Nebol nečestný človek. Ale ľudia sa menia. „Fakt iba idem na vzduch,“ dodal, keď Michaela mlčala, no naďalej na neho upierala spýtavý pohľad, akoby jeho odpoveď nebola dostačujúca.


  Michaela sa mračila. Podvádza ju? Je v tom iná žena? Nikdy nežiarlila a rozhodne s tým teraz nezačne. Niečo ju však nútilo ďalej stáť v tme na chodbe ich bytu. Nenechá ho len tak odísť.


  „Mám bolesti,“ priznal Wolf úprimne. Aspoň na okamih.


  „Chrbát?“ pochopila.


  Prikývol s trpkým výrazom. Už to nebol len chrbát. Ale ním sa to začalo.


  „Prinesiem ti ibuprofén,“ ponúkla sa Michaela.


  „Dobre vieš, že mi nezaberie.“


  „A vonku v zime ti bude lepšie?“


  „Skúšam dýchacie cvičenia. Pohyb na vzduchu pomáha. Keď sa prejdem, prídem na iné myšlienky. Nebudem dlho, sľubujem.“


  Michaela pochopila, že nemá na výber. Musí ho nechať odísť. Aspoň jej dal dobrý dôvod na neskoré vytrácanie sa z bytu, ktoré sa pred ňou už chvíľu pokúšal zatajiť. Asi preto, aby si nerobila starosti. „Dobre, ale ponáhľaj sa,“ požiadala ho. „Bez teba v posteli nezaspím.“ Tentoraz zaklamala ona. Bola príliš unavená, aby vyčkávala dlhšie než polhodinu.


  Keď Wolf odišiel, vrátila sa do spálne. Zapla nočnú lampu a otvorila knihu. Do myšlienok zapísaných v riadkoch však vbiehali jej vlastné. Nedokázala sa sústrediť na príbeh.


  Túžila odkryť pravdu o tom, čo sa deje s Marekom. Očividne ho trápilo niečo viac ako boľavý chrbát. No nepatril k ľuďom, čo svoje problémy vešajú na nos iným. Takmer s ničím sa jej nezdôveroval. Vedela málo o jeho detstve, dospievaní aj o živote v Kanade.


  Zatvárali sa jej oči. Spočiatku odolávala, no stačilo, aby si podoprela hlavu vankúšom, a odišla do ríše snov.


  


  [image: 1]


  


  Wolf sa ocitol na mieste – podľa súradníc z fotografie ho navigácia v mobile doviedla k malému pozemku. Záhradu pokrytú snehom obklopoval polovysoký drevený plot. Pravdepodobne v nej veľa nerástlo ani v lete, naznačovali to haraburdy ako rozbitý televízor alebo odpílená polovica doškrabanej vane, strategicky rozmiestnené po priestore. Uprostred neho stála štvorcová betónová búda, iba o čosi menšia než priemerná petržalská garsónka. Oproti tejto ošarpanej stavbe však mala garsónka aspoň tečúcu vodu a elektrinu.


  Presne ako Marek usúdil, Dávid by sa tu dlho nedokázal skrývať bez cudzej pomoci. Našťastie, Martin Gelnický bol naozaj dobrý kamarát. Najprv Dávidovi poskytol na schovávanie vlastný byt a následne ho viackrát navštívil v tejto búde. Naznačovali to záznamy jeho pohybu z telefónu.


  Wolf si všimol, že reťaz omotaná okolo zámky drevenej brány je odomknutá. Martin a Dávid sú tam zrejme aj teraz. Dosvedčovali to čerstvé stopy v snehu smerujúce od brány k budove. Ak sú v presile, Wolf potrebuje moment prekvapenia, a hlavne svoju služobnú zbraň, ktorú ešte včera večer musel očistiť od Gelnického krvi. Do jeho bytu vstupoval s vedomím, že ju za žiadnych okolností nesmie použiť, a aj tak musel zájsť ďalej, ako očakával. Musel alebo chcel? A čo bude musieť spraviť teraz?


  Ešte v aute, ktoré nechal zaparkované na paralelnej ceste vedúcej na Prístavný most, užil dve tabletky. O dve viac, ako bola jeho denná norma. Presnejšie aktuálna norma, lebo jeho denný limit, odkedy užíval tabletky nelegálne, sa zdvojnásobil. Jeho spotreba bola taká veľká, že mu dokonca dochádzali zásoby od Dávida. No ani dve tabletky navyše mu nepriniesli vytúžený pokoj. Odkedy z Gelnického takmer vytĺkol dušu, nedokázal na to prestať myslieť.


  Sľúbil si, že tentoraz si nedovolí zájsť tak ďaleko. Túto noc nebude zmývať krv zo svojej zbrane. Presviedčal sa, že to ani nebude nutné. Predstavil si, ako vyzerá Martin dnes, deň po tom, ako ho dokaličil. Určite má opuchnutý nos aj pery a podliatiny po celej tvári. Wolf mu nahnal dosť veľký strach na to, aby sa vybral upozorniť svojho kamaráta osobne. Dávid bude konečne ochotný spolupracovať.


  Marek sa o tom presviedčal dokola, až kým nenabral odvahu vstúpiť na pozemok. Pod každým jeho krokom zaprašťal sneh. V tichu panujúcom široko-ďaleko to znelo ohlušujúco. Prišiel o moment prekvapenia?


  Snažil sa odľahčiť krok a k dverám sa presunul svižnejším tempom. Opatrne ich otvoril a ako prvú nechal dovnútra nahliadnuť hlaveň svojej zbrane. Až potom vstúpil dnu.


  Vnútri prekvapivo nevládla absolútna tma, otvorený priestor osvetľovali lúče malej lampy. Najviac ožarovala muža kľačiaceho na zemi s rukami zviazanými za chrbtom. Zdvihol k nemu dobitú tvár, z nosa mu tiekla krv a kvapkala na handru, ktorou mal upchaté ústa.


  „Dávid?“ zľakol sa Marek výjavu pred sebou.


  Vtedy niekto, kto sa schovával za otvorenými dverami, do nich z celej sily sotil. Vrazili do Wolfa a vyviedli ho z rovnováhy. Než sa policajný operatívec stihol spamätať, útočník mu vykopol z ruky zbraň a druhým kopancom ho zrazil k zemi.


  Wolf sa pokúsil vstať, keď ho hlas nad ním varoval: „Nehýb sa!“ Útočník tasil vlastnú zbraň. Mal ho priamo na muške. Bol nízky. Z jeho čŕt vyčítal, že je ešte mladý, najviac dvadsaťpäťročný. Mal plavé vlasy začesané dozadu a po bokoch vyholené, prenikavé sivomodré oči, výrazný nos i lícne kosti. V čiernom roláku a bledomodrých rifliach vyzeral ako model z časopisu. Lenže neprišiel sem na fotenie. To on spútal a zbil Dávida. Wolf bol presvedčený, že ak by nebol v nevýhode a útočník by nemal v rukách pištoľ, poľahky by ho premohol.


  Vtom útočníka odzadu prekvapil Dávid, ktorý kolenačky vyštartoval a hlavou mu podlomil kolená.


  Wolf využil príležitosť. Postavil sa na nohy, pripravený opäť čeliť svojmu protivníkovi. Mladík, ktorého Dávidov útok zaskočil, pri zakolísaní dozadu pustil zbraň. Wolf nestrácal čas a zmenšil vzdialenosť medzi nimi, päste zdvihnuté pred tvárou v bojovom postoji, na aký bol zvyknutý z boxu. Mladík, ktorý sa ešte stále spamätával z Dávidovho útoku, sa nestihol brániť, Wolfov prvotný úder prišiel príliš rýchlo. Potkol sa o Dávida, ktorý mal bez voľných rúk problém zdvihnúť sa znova z podlahy.


  Marek sa obzeral v šere miestnosti. Snažil sa rýchlo nájsť svoju zbraň, čím iba útočníkovi poskytol druhú príležitosť prekvapiť ho. Skopol ho na zem a vrhol sa naňho. Viackrát ho udrel päsťou do tváre, až kým sa Wolfovi nepodarilo zhodiť ho zo seba. Mladík sa však tentoraz tak ľahko nevzdal. Než sa Marek pozbieral zo zeme, zasa sa naňho zozadu vrhol.


  Marek sa usiloval vymaniť z útočníkovho zovretia, ale muž bol príliš silný a jeho prsty sa mu zarývali do kože. Vytláčal mu vzduch z pľúc, pevne mu zvierajúc krk. Marekovi sa začalo rozostrovať videnie, ale bojoval, aby zostal pri vedomí. Z posledných síl udrel súpera lakťom do brucha a odkopol ho zo seba, lapajúc po dychu.


  „Ty nebudeš obyčajný feťák, ako som si myslel,“ zasmial sa mladík.


  Marek zaťal zuby a prinútil sa vstať napriek bolestivému duneniu v hlave. Bez ohľadu na to, aký slabý sa zrazu cítil, nesmel sa vzdať. No než sa vôbec stihol pohnúť, útočník na neho znova skočil. Zvalil ho na podlahu a opäť mu ovinul prsty okolo krku. Wolf sa metal na všetky strany, potom sa podvolil. Dal protivníkovi najavo, že akceptuje svoju prehru. Keď zovretie povolilo, pokúsil sa o posledný protiútok. Mladík ho však rýchlo odvrátil vlastnými údermi. Wolf sa ich snažil blokovať, no nestačil mu. Protivník bol nad jeho sily. Podcenil ho. Marek pocítil v ústach pachuť krvi. Napokon mu súper zasadil prudký úder čelom do hlavy a stratil vedomie.


  23. januára 2019


  Michaela sa zobudila v prázdnej posteli. Obávala sa, že sa to stane. Nebolo to prvýkrát, čo sa prebrala uprostred noci a Wolf neležal vedľa nej. No keď si uvedomila, že už je ráno, zachvátila ju panika. Marek sa šiel neskoro večer prejsť a neprišiel domov? Okamžite siahla po mobilnom telefóne odloženom na nočnom stolíku. Ani jeden neprijatý hovor alebo správa, ktorá by vysvetľovala jeho neprítomnosť. Stalo sa mu niečo? Pokúsila sa mu dovolať, no nedvíhal. Skúsila to druhýkrát, rovnako neúspešne.


  Rozhodla sa zatiaľ pokračovať vo svojom ráne. Zavrela sa v kúpeľni, obliekla sa  a zaliala si kávu. Nachystala deťom raňajky a šla ich zobudiť.


  Patrik prežúval rožok so šunkou a maslom, keď položil logickú otázku: „Kde je Marek?“


  Michaela nevedela, ako má odpovedať. Patrik sa vekom blížil k dospelosti, no nechcela ho znepokojovať viac, než bolo nutné. „Myslím, že musel ísť skôr do práce, iba nám to zabudol povedať.“


  „Si si istá, že šiel do práce?“ spýtal sa, lebo z jej tváre vyčítal, že aj ona má o jeho brata obavy.


  Michaela prekvapene nadvihla obočie.


  „Ja len… že v poslednom čase je nejaký čudný,“ pokračoval Patrik váhavo.


  Michaela v duchu zajasala. Takže si to nenahovárala. Vidí to aj niekto iný, nielen ona. Ale teraz nemôže priznať, že mu klamala. Zostala verná pôvodnej lži. „Určite šiel do práce, kam inam by chodil?“


  Patrik sa odmlčal. Jeho starší brat bol svojský, no aj on si všimol, že sa s ním už dlhšie niečo deje. Od tej noci, keď dostal domáce väzenie, pretože sa vytratil von bez dovolenia. Aj opitý ho prekukol, akurát nebolo na mieste, aby kládol otázky, keď bol prichytený pri čine.


  Michaela mu oznámila, že ho zavezie do školy, a tak vstal od nedojedených raňajok a šiel sa vychystať. Keď sa zavrel vo svojej izbe, pokúsil sa zavolať Marekovi. Nezdvihol mu to, napísal mu teda aspoň správu: Daj vedieť, že si v pohode. Bojíme sa o teba.


  Druhú vetu napokon vymazal a poslal iba prvú.


  7. decembra 2018


  Dorota bola presvedčená, že jej snaha vyjde nazmar, keď jej otec zistil, že sa mu hrabala v počítači a rozposlala záber z kompromitujúceho videa jeho klientom. Odkedy medzi nimi došlo ku konfrontácii, mali tichú domácnosť. Chcela sa ho spýtať, či sa má vysťahovať. Má predsa zaplatený podnájom v Londýne. Aj keď sa končil semester a všetci jej spolužiaci sú odcestovaní, Vianoce osamote budú stále lepšie ako v otcovej spoločnosti za takýchto okolností.


  Bola rozhodnutá naplniť svoj plán, a práve sa chystala kúpiť si letenku do Londýna, keď jej prišiel email od neznámeho odosielateľa. Až keď ho otvorila, pochopila, o čo ide. Bola to pozvánka do ZOO – len pre odvážnych, ako sa v správe písalo. Takže otec ju vymkol z počítača, no neskontroloval si zoznam klientov, na ktorý pripísala svoj falošný email. Možno predsa len nie je všetko stratené.


  Ani nevedela ako a opäť sa ocitla na súkromnom večierku v televíznej veži na Kamzíku. Mala na sebe iné šaty, zmenila účes aj masku. Zvolila mačku, ktorú na prvom večierku venovala Alexandre. Myslela si, že je to symbolické gesto na počesť kamarátke, no ako sa ukázalo, táto voľba priniesla nečakané následky.


  „My dvaja sa poznáme, však?“ oslovil ju muž v maske orla, keď postávala pri bare.


  Zľakla sa. Nemala v úmysle zhovárať sa s nikým, ak to nebude nutné. Chcela byť iba tichou pozorovateľkou. Zaskočilo ju, že sa jej niekto prihovára. „Prosím?“


  „Pardon, to bude omyl,“ ospravedlňoval sa muž vzápätí.


  Až vtedy to Dorote došlo. To bol on, muž, ktorý znásilnil jej kamarátku a teraz si ju s ňou pomýlil. Kde nabral tú drzosť, aby sa pri nej pristavil a len tak sa jej prihovoril, akoby sa nič nestalo? Alebo bol taký opitý, že si nepamätá, čo vykonal?


  Mala chuť ho nasledovať a prefackať, ale napokon sa ovládla. Nič by tým nevyriešila. Alexandre by tým nijako nepomohla. Aj keď by ju možno potešilo, keby jej neskôr porozprávala, ako ju z ďalšieho večierka vyhodili, lebo napadla muža, čo ju znásilnil.


  Ubránila sa tejto myšlienke a ďalej pozorovala dianie okolo seba. Pozornosť upriamila na poker, hlavne keď sa k stolu pridal aj Orol. Tentoraz však nebol úspešný ako naposledy. Začal prehrávať, a čím menej sa mu darilo, tým viac ho bolo počuť.


  Dorota si všimla, že žena s maskou sovy, ktorá tu opäť dohliadala na priebeh hry ako minule, ho upozornila na jeho správanie. Nepomohlo to. Čakala, že ho každú chvíľu vyhodia, ale namiesto toho mu čašník len prestal nosiť drinky.


  Orol to napokon vzdal. Na jeden večer už asi prehral priveľa peňazí. Ocitol sa pri bare a Dorota z bezpečnej vzdialenosti sledovala, ako si objednáva džiny s tonikom.


  „Ty dnes zaručene nebudeš šťastný víťaz,“ skonštatovala škodoradostne.


  Vtom si všimla, že Sova niečo šepká ochrankárovi, zrejme pokyn na vyhodenie Orla z večierka. Ten sa medzitým začal rozčuľovať, že celá hra je podvod. Ochrankár však neprišiel k baru, aby ho raz a navždy umlčal. Nastúpil do výťahu.


  Keď si to Dorota uvedomila, rozbehla sa za ním. Takmer ju zovreli dvere, bezpečnostný senzor ich našťastie zastavil. V poslednej chvíli prekĺzla do výťahu k mužovi. „Prízemie,“ oznámila mu.


  Ochrankár už stisol iné tlačidlo, ale poslúchol. Nevystúpil na svojom poschodí, odprevadil ju až nadol. „Už vás to nebaví, čo?“ nadviazal rozhovor. „Ani sa vám nečudujem, tieto akcie sú čistá pozlátka.“


  Dorota sa usmiala. „Ďakujem, že ste sa so mnou zviezli, ste skutočný džentlmen.“


  Chlapík na recepcii vyskočil zo stoličky, aby ju odprevadil k dverám.


  Dorota zaspätkovala. Ešte nechcela odísť. Narýchlo sa začala hrabať v kabelke. „Zabudla som si hore mobil,“ oznámila recepčnému, než si znova privolala výťah.


  Zaváhala, rozhodla sa riskovať. Vyviezla sa na poschodie, kam išiel ochrankár. Takmer mu vbehla do cesty, no keď ho počula prichádzať, vrátila sa k výťahu a schovala sa vo výklenku za rohom. Až keď opustil poschodie, odvážila sa vyjsť z úkrytu, aby zistila, čo tam kontroloval.


  Netrvalo dlho a našla, čo hľadala. Miestnosť, ktorú jej opísala Alexandra. A v nej posteľ, barový pult s vychladeným sektom a dvoma pohármi a panoramatické okno s výhľadom na Bratislavu.


  „Aké romantické,“ skonštatovala ironicky pri pomyslení na znásilnenie, ku ktorému tu došlo len pred niekoľkými týždňami.


  Zopakuje sa to? Kto bude šťastný víťaz a kto úbohá obeť?


  Dorote zišlo na um, že možno nemalo ísť o žiadnu obeť. Vybavila si, v akej brandži jej otec pracuje a to, ako sa všetky ženy na večierku vrhali na chlapíka s maskou orla. Možno žiadna z nich nedostala pozvánku, možno vykonávali prácu, na ktorú ich najali.


  Odrazu do seba všetko zapadlo.


  Dorota potrebovala už len nájsť kameru. Netrvalo jej to dlho, stačilo si spomenúť na uhol, akým bola v zábere z videa snímaná posteľ.


  Bola pripravená rýchlo sa zasa vypariť, no vtom sa otvorili dvere. Skončila na jedinom mieste, kde sa dalo schovať – pod posteľou.


  Situácia sa až hrozivo ponášala na neuveriteľnú historku, ktorú jej opísala Alexandra. Do miestnosti vstúpili traja ľudia. Dva páry nôh pohybujúce sa na podlahe patrili ženám, jeden mužovi.


  Orol! takmer vykríkla Dorota, keď spoznala mužský hlas. Ale ako je to možné? Veď prehrával! Je nemožné, aby znovu získal odmenu.


  Bol celkom opitý. Sova sa mu pokúšala dať nejaké inštrukcie, no ledva ju vnímal. Napokon to vzdala a nechala dvojicu osamote.


  Dorota pod posteľou tŕpla v strachu, čo sa bude diať. Hoci tušila, že situácia sa zopakuje, naivný kúsok v nej dúfal, že sa tak nestane.


  Keď sa ozvali prvé protestné výkriky ženy a zúrivý, až primitívny rev muža, najprv sa presviedčala, že nič nepočuje. Keď sa spamätala, rozhodla sa konať. Nemôže dopustiť, aby sa to stalo.


  Vyštverala sa spod postele a vrhla sa na chlapa, ktorý držal dievča ako priklincované k posteli. Dorota nemala dosť síl, aby ho od nej odtrhla, no nevzdávala sa, ani keď ju od seba odstrčil. Znova ho ťahala, až kým nepreniesol všetok svoj hnev na ňu. Chytil ju pod krk a zdvihol zo zeme. Pokúšala sa kričať o pomoc, jej hlas však veľmi rýchlo stratil na sile. Do pľúc sa jej nedostávalo dosť vzduchu.


  Ich pohľady sa stretli. Jeho bol zúrivý, no prázdny. Akoby ju neškrtil človek, ale nejaké zviera. Čo sa to s ním porobilo?


  Dievča, ktoré Dorota zachránila pred znásilnením, vstalo z postele. Zdalo sa, že jej službu neopätuje. Nebolo jej vďačné, práve naopak, hnevalo sa.


  Až keď bolo pre Dorotu takmer neskoro, ozvala sa: „Pomoc, pomoc!“


  Nebolo to nástojčivé volanie o život, jej hlas znel až ironicky. Keby Dorotu nedelil len krôčik od smrti, prikladala by tomu väčší význam.


  Do miestnosti konečne vbehol ochrankár. Ten, ktorý jej nedávno ukázal, na aké poschodie sa má vyviezť. „Čo robíš, do piče?!“ okríkol Orla.


  Dorota padla na zem, skoro stratila vedomie. K životu ju prebral ochrankár, ktorý ňou zatriasol a uštedril jej riadnu facku.


  Keď ju vyvádzal z miestnosti, dievča, ktoré jej malo ďakovať za záchranu, za ňou zakričalo: „Nemysli si, že sa s tebou podelím o bonus, ludra!“


  Ochrankár ju zaviedol do vedľajšej miestnosti a začal sa vypytovať: „Ako si sa sem dostala? Kto si?“


  Dorota neodpovedala. V ústach mala krv a premýšľala, či jej to spôsobil Orol alebo ochrankár.


  Nemusela však povedať nič. Než vôbec dostala šancu, do miestnosti vstúpila organizátorka večierka. Sklonila sa nad ňu s ľútostivým výrazom. „Viem, kto to je. Otecko sa nepoteší, keď sa dozvie, čo jeho dcérenka vyvádzala. Ale nebudeme sa spoliehať na to, že ju potrestá. Odvez ju odtiaľto, nech ju nemám na očiach. Vyhoď ju tam, kam patrí.“


  Ochrankár na svoju šéfku nechápavo pozrel. „Kam patrí?“


  Sova krútila očami, akoby šlo o absolútnu samozrejmosť. Potom mu niečo pošepla do ucha.


  Ochrankár sa zasmial. Dorota sa chcela spýtať, čo je na tom také vtipné, no schmatol ju za zápästie a takmer štvornožky ťahal k výťahu.


  „Čo so mnou spravíte?“ spýtala sa, keď sa ocitla na zadných sedadlách cudzieho auta.


  Ochrankár, ktorý si sadol za volant, nereagoval na žiaden pokus o nadviazanie rozhovoru.


  23. januára 2019


  Wolf sa zobudil na ukrutnú zimu a bolesť. Ležal na tvrdej betónovej podlahe zanedbanej chajdy. Presne na mieste, kde ho útočník v noci pripravil o vedomie. Nechal ho tam samého, dokonca aj Dávid bol preč. Čo s ním spravil? A prečo ho vôbec spútal a dobil?


  Marek sa obzeral okolo seba. V miestnosti sa nachádzal iba nízky stôl, ktorý poznal z fotografie v Gelnického mobile. Hŕba peňazí na ňom však, samozrejme, už nebola. Za stolom ležal na zemi nízky rozkladací matrac, na ktorom sa sotva dalo vyspať. Pri ňom bola prevrátená lampa na baterky, ktorá prekvapivo stále svietila. Okrem toho stál ešte v kúte miestnosti modrý kýbeľ, z ktorého vychádzal smrad naznačujúci, že ho Dávid využíval ako toaletu. Schovával sa tam dobrovoľne, alebo ho niekto držal proti jeho vôli?


  Marek sa pozbieral na nohy. Uvedomil si, že jeho bolesť má mnoho zdrojov. Boleli ho kolená a holene, na ktoré dopadol, keď ho útočník zrazil k zemi. Boleli ho päste od úderov, ktoré mu zasadil. Boleli ho rebrá a chrbát. No najviac zo všetkého ho bolela hlava. Musel byť podchladený, chlad mu vstúpil do meravých končekov prstov, znecitlivených uší a začervenaného nosa.


  Siahol na vrecko bundy, kde schovával rezervné tabletky. Bolo prázdne. Uvedomil si, že po zdroj úľavy bude musieť odkrivkať až k autu.


  Skontroloval mobil. Čakalo ho až príliš veľa neprijatých hovorov a neprečítaných správ. Sľúbil Michaele, že sa vonku dlho nezdrží. Ako jej vysvetlí, že sa nevrátil domov celú noc? Mal dosť skúseností so ženami, aby vedel, že toto si tak ľahko nevyžehlí. Škrípajúci vzťah však nebol jeho jediný problém. Medzi neprijatými hovormi si našiel niekoľko telefonátov z práce. Volali z dispečingu, dokonca sa mu pokúšal dovolať aj kriminalista Adam Vanek. Rozhodol sa najprv ozvať jemu, aby zistil, čo sa deje.


  „Adam? Volal si? Stalo sa niečo?“ pýtal sa kolegu.


  „Či sa niečo deje? Máš službu a máš byť na mieste činu,“ odvetil mu Vanek podráždeným tónom.


  „Na akom mieste činu?“ nechápal Wolf.


  „Vražda v petržalskom byte. Z dispečingu ti nedali adresu?“


  „Mal som… vypnutý telefón a… zaspal som,“ vymýšľal si Marek narýchlo.


  „Pošlem ti ju do správy, ale ponáhľaj sa, dobre?“ požiadal ho Vanek.


  Wolf zložil. Chystal sa opustiť toto Bohom zabudnuté miesto, no ešte predtým si prehmatal vrecká. Netrvalo dlho, kým si uvedomil, že mu niečo chýba. Služobná zbraň.


  Hľadal ju, no nikde ju nevidel. V strese si čupol a pozrel sa pod stôl, štvornožky prehľadal každý centimeter podlahy. Bol taký zúfalý, že sa takmer vrhol na kýbeľ s výkalmi. Vylial ho na záhrade. Zbraň nikde nebola. Útočník ju musel vziať so sebou.


  Vybehol za búdu a prehľadal celý pozemok. Tajne dúfal, že ju nájde pohodenú niekde vonku. Jeho nádeje sa rýchlo rozplynuli. Vtedy mu prišla správa od Vaneka. Mal ísť na adresu v Petržalke, ktorá mu bola dôverne známa. A to si ešte sekundu predtým myslel, že nemôže čeliť väčšej katastrofe.


  7. decembra 2018


  Ochrankár zastal pri Slovnafte a surovo vyhodil Dorotu z auta. Ihneď pochopila, kam podľa ženy s maskou sovy patrí. Ocitla sa na výpadovke medzi prostitútkami.


  „Skurvený kokot!“ zakričala Dorota za šoférom, ktorý ju doslova vykopol pri ceste a ponáhľal sa ďalej tak rýchlo, že ju sotva mohol začuť.


  Triasla sa od zimy. Zo značkovej kabelky vytiahla najnovší a najdrahší iPhone. Na okamih zaváhala. Komu sa má ozvať? Za iných okolností by požiadala otca, aby ju prišiel vyzdvihnúť. Teraz cítila, že domov sa nemôže vrátiť. Dnes v noci určite nie a možno nikdy.


  Existovala už len jediná voľba.


  „Dávid?“ hlesla plačlivo, keď jej frajer zdvihol telefón.


  „Čo sa deje?“ zľakol sa.


  „Prídeš po mňa?“ požiadala ho Dorota.


  Na druhej strane sa dalo zachytiť nervózne zaváhanie, našťastie trvalo iba niekoľko sekúnd. „Kam?“


  „Som pri Slovnaftke.“


  „Kde?“ zatiahol Dávid nechápavo.


  „Pri Slovnaftke. Tam, kde v noci postávajú kurvy.“ Dorota sa obzerala okolo seba. „Aj teraz tu nejaké vidím.“


  „Ako si sa tam…“


  Dorota mu skočila do reči. „Teraz? Cez telefón? To ako fakt? Je kurevská zima a ja nemám ani bundu!“


  Zložila prvá. Zrazu sa pri nej ocitol nejaký chlap. Bol vysoký a nevyzeral zle, no na tomto mieste by sa určite nenašiel muž, ktorý by s ňou mohol mať dobré úmysly.


  „Nie som žiadna kurva!“ ohradila sa rázne.


  „Ja si vás nechcem platiť, len som sa prišiel spýtať, či vám nie je zima.“ Zdalo sa, že je to slušný človek, dokonca si vyzliekol bundu a ponúkol jej ju.


  Dorota sa striasla. Samozrejme, že mrzla. Bol december a ona stála na ulici v krátkych kokteilových šatách s ramienkami. Jej bunda visela medzi ostatnými kabátmi hostí na Kamzíku. V hlave sa jej premietla bizarná skúsenosť, ktorú pred chvíľou zažila. To, že ju vyhodili na ceste, na ktorej odchytávajú prostitútky potenciálnych klientov, bola iba čerešnička na torte.


  „Vydržím,“ odsekla napokon a rýchlo odkráčala čo najďalej od neznámeho dobrodinca. Keď zhodnotila, že medzi nimi vytvorila dostatočnú vzdialenosť, opäť sa prehrabala v kabelke. Hľadala elektronickú cigaretu, hoci by dala čokoľvek za klasickú. Vystačila si však aj s modernou náhradou.


  Ubehlo zhruba pätnásť minút, kým po ňu Dávid prišiel. Dorota mala pocit, že chlap, ktorý jej ponúkol svoju bundu, ju celý čas pozoruje. Je fakt taký dobrák alebo čaká na príležitosť, keď jej bude môcť ublížiť? Nevedela, či je paranoidná alebo len obozretná, ale našťastie to nemusela zistiť.


  Okamžite dobehla k Dávidovmu autu. Uľavilo sa jej, že bude konečne v teple. Tešila sa na sprchu a posteľ, no dvere boli zamknuté.


  Vtedy zhasol motor, Dávid vystúpil z auta a podišiel k nej.


  „Kurva, čo to robíš?“ nechápala Dorota.


  „Kde si bola?“ chcel vedieť.


  „Povedala som, že teraz nie. Doma ti to vysvetlím.“


  „Ale ja nie som doma. Ty to nechápeš. Mám problém, schovávam sa,“ rozčuľoval sa Dávid.


  „Aj ja sa potrebujem schovať niekde, kde ma nenájdu,“ vysvetľovala mu Dorota.


  „Čo si spravila?“ dobiedzal Dávid, až mu to došlo. „Ty si si nedala pokoj, čo? Rýpala si sa v tom znásilnení. Kto po tebe ide?“


  „Dávid!“ zakričal odrazu neznámy hlas.


  Obaja sa obzreli. Oslovil ho chlapík, ktorý chcel Dorotu ochrániť pred zimou.


  „Nastúp!“ zvolal Dávid, tlačiac odrazu Dorotu do auta. Najprv sa bránila, aby s ňou tak nezaobchádzal. No keď mu pozrela do očí, uvidela v nich čistý strach. Rovnaký, aký cítila ona, keď ju Orol držal vo vzduchu a škrtil. Rýchlo sa zasa podvolila.


  Než sa však Dávid dostal k dverám vodiča, muž ich dobehol. „Prečo mi nedvíhaš?“


  „Kurva, ako si ma našiel?“ opýtal sa Dávid vyľakane. „Nenapísal som ti jasne, že mi máš dať pokoj?“


  „Ale ja ťa potrebujem, nechápeš to?“ žiadal ho muž o pomoc.


  „Chápem to veľmi dobre, ale nenechám sa stiahnuť do sračiek! S fízlom nechcem mať nič spoločné!“


  „Bojíš sa, že ťa zatknem?“


  Dávid si odpľul. „Bojím sa iných vecí. Daj mi pokoj a zožeň si iný zdroj.“ Vzápätí prudko otvoril dvere, sadol si za volant a naštartoval.


  „To bol ten policajt, ktorého si spomínal,“ pochopila Dorota.


  „Teraz sa o tom nebudeme baviť,“ odsekol Dávid rázne, hoci mu frajerka nekládla žiadne otázky. Videla, ako sa jeho ruky, ktorými držal volant, trasú. Bol na tom zle tak ako ona. Ak nie ešte horšie.


  23. januára 2019


  Wolf chcel ísť na miesto činu, no keď sa uvidel v spätnom zrkadle, uvedomil si, že takto sa do práce nemôže dostaviť. Bol dokaličený, pod nosom mal uschnutú krv, košeľu pod bundou tiež zakrvavenú a natrhnutú a prišiel asi o dva gombíky. Rozhodol sa najprv zastaviť doma. V byte už, na jeho šťastie, nikto nebol. Rýchlo sa osprchoval a prezliekol.


  Potom napísal Michaele: Prepáč!! Som v poriadku, všetko ti vysvetlím osobne.


  Dúfal, že do večera sa mu podarí vymyslieť dostatočne uveriteľné klamstvo.


  Až vtedy si všimol, že mu napísal Patrik. Zatriasla sa mu spodná pera, keď si predstavil, ako vyzeralo ráno v ich domácnosti. Jeho neprítomnosť, samozrejme, nahnala všetkým poriadny strach. Konal sebecky a neospravedlniteľne. A ak by ho niekto našiel na mieste, kde sa ráno zobudil, neprešlo by mu to ani v práci.


  S vedomím, že sa ocitol vo veľkých problémoch, sa ponáhľal na miesto činu.


  Zaparkoval pod betónovou terasou, rutinne skontroloval, či má pri sebe legitimáciu. Nebola v peňaženke, kde ju zvykol nosiť. Takže útočník mal jeho služobnú zbraň a vedel, že je policajt.


  „Kurva! Kurva! Kurva!“ trieskal oboma rukami do volantu.


  Prečo mu to spravil? Čo spraví s jeho služobným preukazom? To ho mohol radšej rovno odbachnúť.


  Zhlboka sa nadýchol. Napočítal do päť. Vydýchol. Nepomohlo, ani keď to zopakoval trikrát. Zase sa uchýlil k tabletkám, hoci ich užil už ráno, keď nasadol do auta. Siahol po tube so žuvačkami a vybral posledné dve biele kamarátky. Žuvačky neboli jeho jedinou skrýšou – ani v aute. Pomyslel si na balík schovaný v druhej lekárničke pod rezervnou pneumatikou v kufri. Zatiaľ ho nepotrebuje.


  Pozrel sa na seba v spätnom zrkadle, skontroloval podliatiny na tvári. Čoskoro sa premenia na nepekné modriny. Na krku zanechali stopy útočníkove ruky. Zips zimnej bundy si vytiahol najvyššie, ako sa dalo.


  Vyšiel po schodoch na betónovú terasu a zamieril k vchodu, pri ktorom postával osamotený uniformovaný policajt rozhodujúci o tom, kto vstúpi do dvanásťposchodového panelového domu. Púšťal len obyvateľov a členov kriminálky povolaných na miesto činu. Staral sa hlavne o to, aby sa dnu nedostali novinári. Prípad prilákal malú hŕstku zástupcov médií – na terase postávali dvaja kameramani s redaktormi, jeden fotograf a ďalší dvaja redaktori s nachystanými mobilnými telefónmi, ktorí pravdepodobne pracovali pre niektorý online portál.


  Marek sa upriamil na policajta. Zastal na terase, pred očami mal zrazu scénku z decembra. Zvonil na bytové zvončeky, snažiac sa dostať k Dávidovi, ktorý ho odstavil od najväčšej závislosti. Prakticky sa vlámal do bytu, kde našiel Dorotu Kocákovú. Koho tam nájde tentoraz?


  Podľa protokolu sa mal Wolf pred vstupom na miesto činu legitimovať. Hoci uniformovaného policajta poznal, bol nervózny, keď k nemu prikročil. „Ránko, Pali,“ pozdravil ho.


  „Marek?“ vydýchol policajt prekvapene. „Čo sa ti stalo?“


  „To je nadlho a už som mal byť dávno hore, pustíš ma?“ požiadal ho Wolf a ukázal pritom na okná domu.


  Policajt váhavo vyhovel jeho požiadavke. Marekovi bolo okamžite jasné, že na dvanástom poschodí ho čakajú podobné otázky.


  „Ani si sa nespýtal, na aké poschodie máš ísť,“ upozornil ho policajt, keď prešiel okolo neho.


  Wolf sa k nemu obrátil. „Dvanáste, Adam mi už dal vedieť,“ zaklamal.


  Vanek mu poslal iba adresu, bol si však absolútne istý, kam ide. Aká je šanca, že sa v dome, v ktorom sa v decembri odohrala vražda, niečo stane o mesiac neskôr na inom poschodí?


  Dokonca k tomu došlo aj v tom istom byte. Dvere boli otvorené dokorán a vstup prekrývala policajná zeleno-biela páska.


  Wolf vošiel do petržalskej dvojgarsónky. Vnútri panoval tentoraz oveľa väčší poriadok. Naposledy bolo všetko prevrátené hore nohami, na zemi sa váľali vankúše a matrace rozkladacieho gauča, na dlážke sa ocitol aj obsah pootváraných a vyprázdnených skriniek. Navyše tu chýbali aj známky zápasu.


  Na sivobielej plávajúcej podlahe ležal iba majiteľ bytu Martin Gelnický s prestrelenou hlavou. Wolf ďalšie zranenia nevidel, zvyšok bezvládneho tela zakrývala plastová plachta.


  Keď si Marek uvedomil, že vrah Gelnického zastrelil, okamžite zmeravel. Bolo mu jasné, kto je páchateľ. Musel to vykonať muž, ktorý ho dobil v záhradkárskej oblasti pri Dunaji. Nachádzala sa len kúsok od druhého miesta činu. Najväčšiu hrôzu mu naháňala vražedná zbraň. Čo ak na streľbu použil jeho služobnú deviatku?


  Wolf stál na kraji obývačky tak nehybne, že si ho kolegovia z kriminálky zbierajúci dôkazy takmer ani nevšimli.


  „To je nejaký nový zvyk?“ oslovil ho až Vanek, ktorý práve vyšiel zo spálne.


  „Prosím?“ nechápal Marek.


  „Meškáš. Na miesto činu. Zasa.“


  „Stalo sa to druhýkrát.“


  „Druhýkrát po sebe,“ pripomenul mu Vanek karhavo, potom sa lepšie zadíval na kolegovu tvár. „Čo sa ti stalo?“


  „Mal by si vidieť toho druhého,“ odpovedal položartom.


  Vanek sa však nesmial. „Nevyzeráš dobre. Fakt si sa pobil?“


  „Môžeme sa sústrediť na podstatné záležitosti?“ požiadal ho Marek.


  Vanek pokrútil hlavou. „Môžem to skúsiť, ale pri pohľade na teba sa mi ťažko sústredí na niečo iné.“


  „Mám sa ti otočiť chrbtom? Bude to jednoduchšie?“


  Vtedy si Wolfa začali všímať aj ostatní a päťkrát po sebe dostal tú istú otázku: „Čo sa ti stalo?“


  Odbil ich jednou ráznou, vyhýbavou odpoveďou a poukázal na telo uprostred miestnosti v kaluži krvi. „Nechcete sa spýtať jeho? Vyzerá horšie než ja.“


  Ostatní zmĺkli. Mal to byť pokus o vtip, no Wolfov tón ich skôr zamrazil, ako rozosmial. Pokračovali radšej vo svojej práci.


  „Súdny lekár tu už bol?“ spýtal sa Marek Vaneka.


  Adam prikývol. „Hej, a myslí si, že sa mu vyhýbaš.“


  „Čo ešte povedal?“


  „Čistý priestrel, guľka vošla do tela cez pravé oko, presne ako…“


  „… presne ako v prípade vraždy v klenotníctve,“ dokončil za kolegu Wolf.


  Vanek si hrýzol spodnú peru. „Myslíš si, že to spolu súvisí?“


  Wolf pokrčil plecami. On si to nemyslel, on to vedel. Zatiaľ čo ostatným súvislosť medzi prípadmi naznačoval spôsob vraždy, on mal k dispozícii aj ďalšie časti skladačky, o ktoré sa stále nemohol podeliť. O niektoré sa nebude môcť podeliť nikdy. Napríklad, že sa s vrahom pobil a prehral, než sa dostal ku Gelnickému. Žiaľ, bol to len vrchol ľadovca, ktorý sa pomaly topil pod ťarchou jeho klamstiev.


  „Čo vieme o obeti?“ opýtal sa Wolf napokon.


  „Martin Gelnický, dvadsaťšesť rokov. Majiteľ bytu. Na to, že je oficiálne nezamestnaný, sa mu darilo celkom slušne,“ ukázal Vanek na vybavenie bytu.


  Marek sa tváril zamyslene. „Možno díler? Oplatilo by sa overiť na protidrogovom, či ho nemajú na muške.“


  „To dievča z klenotníctva… Mohlo mať niečo s drogami?“


  „Tak ďaleko ešte nemusíme zachádzať,“ zastavil Wolf kolegu. „Najprv potrebujeme viac dôkazov, aby sme prípady prepojili.“ On však viac dôkazov nepotreboval. Už premýšľal, ako do seba všetko zapadá, ibaže mu bolo príliš zle na to, aby sa jeho mozog dokázal rozbehnúť na plné obrátky. „Nejakí svedkovia?“ spýtal sa.


  Vanek prikývol. „Suseda z jedenásteho, čo býva pod Gelnickým, počula výstrel. Volala na dispečing.“


  „Už si ju vypočul?“


  „Zatiaľ máme len základnú informáciu. Myslel som si, že to nechám na oficiálnu výpoveď.“


  „Ja by som sa za ňou zastavil,“ navrhol Wolf. „Tu už asi veľa nespravím.“


  „Poslúž si.“ Vanek vedel, že pri Wolfovi nemá na výber. „My to tu už nejako dokončíme.“


  Wolf sa presúval k vchodovým dverám. Nedokázal sa dlhšie pozerať na Gelnického. Niežeby mu prekážal pohľad na mŕtvolu alebo osobu s prestrelenou hlavou. Voči tomu bol už v rámci možností, aké má človek zachovávajúci si akú-takú ľudskosť, odolný. Vyčítal si, že ho nechal zomrieť. Bol to síce drogový díler, no za to si nezaslúžil smrť. Jeho krv mal na rukách aj Marek. Keby útočníka v noci premohol… čo by spravil? Nahlásil by to na riaditeľstvo? Čo by im povedal? Niečo by si vymyslel. Napríklad, že sledoval stopu, čo ho zaviedla do záhradkárskej oblasti pri petržalskej strane Dunaja. Ale hlavne by bol Gelnický nažive.


  V predsieni sa ešte raz obzrel. „Mobil,“ spomenul si. „Je dôležité nájsť mobil obete.“


  Vanek prikývol, vedel, na čo kolega naráža. Páchateľ vzal z predchádzajúceho miesta činu telefón obete. Ak to spravil aj tentoraz, naznačovalo by to, že trestné činy spolu naozaj súvisia. „Na riaditeľstve sa skúsim pozrieť aj na to, či mal Gelnický niečo spoločné s Alexandrou Pekníkovou.“


  


  [image: 1]


  


  Wolf zišiel o poschodie nižšie a zazvonil na bytový zvonček. „Kapitán Marek Wolf, kriminálna polícia,“ predstavil sa žene, ktorá mu otvorila dvere.


  „Prišli ste ma odviezť na políciu?“ domnievala sa tridsiatnička s prefarbenými červenými vlasmi. „Vášmu kolegovi som už povedala, že si musím vybaviť stráženie pre dcéru. Moja mama je už na ceste, ale ide až z Podunajských.“


  „To je v poriadku, prišiel som vám len položiť niekoľko otázok,“ ubezpečil ju. „Vypočúvať vás bude vyšetrovateľ, ja som operatívec.“


  „Aký je v tom rozdiel?“ Marek jej začal vysvetľovať rozdiel medzi profesiami, no ona mu skočila do reči: „Nepočká to? Nebudete sa ma pýtať dvakrát to isté?“


  „To nemôžem vylúčiť,“ priznal Wolf. „Ale je dobre, keď isté informácie získame čo najskôr.“


  „Tak sa pýtajte.“


  „Asi ma nepozvete dovnútra…?“


  „Ako ste hovorili, že sa voláte?“ prižmúrila oči a prizrela sa mu bližšie. „Ste mi nejaký povedomý, nevideli sme sa už niekedy?“


  Mareka zasiahlo poznanie ako blesk z jasného neba. Bola to ona. Mamička, popri ktorej sa prešmykol do vchodu, keď v decembri hľadal Dávida. Vtedy stiahla dcéru za ruku, aby ju ochránila pred čudákom, a ponáhľali sa k výťahu. Ako si ho mohla pamätať?


  „Asi mám iba jednu z tých všedných tvárí,“ zaklamal. Našťastie sa jej ho nepodarilo spojiť so správnymi súvislosťami.


  „Môžete sa mi legitimovať?“ požiadala ho.


  Na tom nebolo nič nezvyčajné. Marek by jej rád vyhovel, keby ho vrah neokradol. „Zabudol som si preukaz v aute,“ klamal ďalej. „Ale, samozrejme, cudzích ľudí by ste si nemali len tak púšťať do bytu. Ak je vám to nepríjemné, necháme tie otázky na oficiálnu výpoveď.“


  „Veď… opýtať sa môžete.“


  „Na stodvanástku ste volali päť minút po polnoci. Čo vás k tomu viedlo?“


  „Predsa ten výstrel,“ odvetila suseda rázne.


  „Čo predchádzalo výstrelu?“ chcel vedieť operatívec.


  „Ja neviem. Zobudila som sa na hádku.“


  „Rozoznali ste, komu patrili tie hlasy?“


  „Nie, ale boli to dvaja muži. Neviem, o čom sa hádali. Jeden z nich veľmi kričal. Potom nastalo ticho. Myslela som si, že zase zaspím, keď zrazu padol výstrel. Najprv som si myslela, že sa mi to sníva…“


  „Po výstrele už zostalo ticho?“ domnieval sa Wolf.


  Žena prikývla, potom pokrútila hlavou. „Ešte ma zobudilo auto. Niekto prudko cúval z parkoviska. Neviem, čo to bolo za rachotinu, ale motor vydával taký pa-pa-pa zvuk, keď štartoval. No hrozné, keď to počuť až na jedenáste poschodie, mali by ste ísť s autom do servisu. Nemyslíte?“


  „Súhlasím.“


  Žena hľadela na policajta a nechápala, prečo náhle zmĺkol. „To… je všetko, čo ste sa ma potrebovali opýtať?“


  „Vlastne ešte jedna vec. Dialo sa v byte nad vami niečo podozrivé už aj predtým?“


  Marekova otázka spustila v žene potok hnevu, ktorý v nej zurčal už mesiace. „S tým chlapcom nebolo niečo v poriadku. Ani sa nezdravil. A chodili za ním samí čudní ľudia. Možno preháňam, ale dlho som si myslela, že je drogový díler. Asi ho odbachol niekto, kto mu nechcel zaplatiť. Alebo komu dlhoval peniaze. Čistý nebol, som si tým istá. Istý čas prenajímal byt nejakému kamarátovi. Ten bol ešte čudnejší. Doniesol si tam nejakú štetku. V kuse sa hádali. Rušili nočný pokoj. No strašné. V týchto panelákových bytoch nikdy neviete, vedľa koho sa nasťahujete.“


  Wolf prikyvoval. „Poznám to. Spomínate si na nejaký väčší incident?“


  „V decembri, ešte pred Vianocami. Keď sa majiteľ vrátil do bytu. Vtedy tam bolo najviac kriku. Neviem, čo sa medzi nimi stalo, ale trieskali vecami, niečo zvážali výťahom uprostred noci. Ten tu strašne počuť tiež, hlavne keď dovnútra naložíte skriňu. Ale kto by sťahoval skrine v noci? Len človek, čo má čo skrývať.“


  „Ste si istá, že sťahovali skriňu?“


  „Nevyšla som von ani nevykúkala z balkóna. Ale muselo to byť ťažké, keď výťah tak hrmotal. Inak to nerobí. Ten kamarát sa potom odsťahoval, viac som ho nevidela.“


  „Viete si spomenúť, kedy presne k tomu došlo?“ skúšal Wolf.


  Žena cmukla perami. „Už bolo po Mikulášovi. Ale pred vianočnou besiedkou v škole. Takže… mohlo byť… dvanásteho alebo trinásteho decembra. Už viem. Dvanásteho. Moja Lucka má meniny trinásteho a to bolo na druhý deň.“


  „Ďakujem, veľmi ste mi pomohli.“


  „Naozaj sme sa nikdy nevideli?“ spýtala sa ho znova.


  Wolf sa so susedou čo najskôr rozlúčil. Nechcel jej dať šancu, aby ho spoznala. Ďalšie otázky týkajúce sa nočného incidentu a Gelnického nechá na vyšetrovateľa. Počula hádku, výstrel a telefonovala na číslo tiesňového volania. Viac by mu asi aj tak nepovedala.


  On sa však dozvedel čosi oveľa dôležitejšie. Gelnický mal Dávida rád natoľko, že mu na niekoľko týždňov prepožičal vlastný byt. Alebo azda dlhoval Dávidovi službu? Dávid si k sebe nasťahoval Dorotu Kocákovú. Po jej vražde sa Gelnický vrátil domov a zrejme pomohol Dávidovi zbaviť sa tela. To ešte neznamenalo, že jeden z nich je aj vrahom. Dvaja díleri nechceli mať nič spoločné s políciou. Stál za všetkými troma činmi jeden páchateľ alebo spustila prvá smrť lavínu ďalších udalostí?


  Wolf si, stúpajúc na dvanáste poschodie, spomenul na zrážku s nízkym mladíkom, ktorý si skryl tvár pod kapucňou. Stavbou tela mu pripomenul muža, s ktorým sa v noci pobil.


  „Zo susedy som nedostal nič nové,“ oznámil Marek Vanekovi, keď sa vrátil do bytu. „Padla jedine zmienka, že mohol byť díler. Vadil jej hluk aj časté návštevy, treba to ešte preveriť. Ako to vyzerá tu?“


  „Pomaly končíme,“ odpovedal kriminalista.


  „Čo mobil?“


  „Zatiaľ nenájdený. Na riaditeľstve skúsime lokalizáciu,“ navrhol Vanek.


  „Takže sa uvidíme tam?“ Marek bol opäť pripravený na odchod.


  „Vlastne… hodil by si ma do roboty? Ráno mi skapalo auto.“


  „Čo? Tvoja dvadsaťročná fiatka nezvládla ďalšiu zimu?“ zasmial sa Wolf.


  „Nerob si srandu, Cilka to rozchodí,“ rozčúlil sa Vanek.


  Marek krútil hlavou. „Čo za metalistu jazdí na červenej fiatke menom Cilka?“


  „Tento metalista. A náhodou, aj Cilka je metalistka. Vždy spokojne pradie, keď jej pustím svoju hudbu.“


  „Možno si to mal skúsiť aj ráno,“ poradil mu Wolf pobavene. Potom si spomenul na neporiadok vo vlastnom aute. „Počkám ťa dole, hej?“


  Rýchlo upratal, hoci to nebolo také zlé, ako čakal. Dokonca aj drobné krvavé fľaky na volante sa mu podarilo zotrieť vlhčenou utierkou. „Vďaka za tento vynález,“ skonštatoval, než si spokojne sadol a zapol kúrenie.


  V mysli sa mu vynorili ďalšie spomienky. Na chvíle, keď trávil večery v aute na tomto parkovisku, sledujúc Gelnického pohyb. Viackrát bol svedkom obchodu medzi dílerom a jeho klientmi. Zdalo sa mu zaujímavé, že drogy schovával v aute a nie doma. Auto mohol z parkoviska ktokoľvek ukradnúť. Pravdepodobnosť, že sa mu niekto vláme do bytu, bola oproti tomu minimálna.


  Wolf sa zasmial, keď si uvedomil, že aj napriek pravdepodobnosti došlo k vlámaniu ku Gelnickému hneď viackrát.


  Napadlo mu vystúpiť a rozhliadnuť sa po parkovisku. Hľadal Gelnického auto. Neúspešne. Žeby si ho vzal dílerov vrah? Načo by mu bolo?


  Jeho myšlienky prerušil svojím príchodom Vanek. „Môžeme vyraziť. A mali by sme si švihnúť. Volal mi šéf a pýtal sa na teba. Bol dosť nahnevaný. Asi máš nejaký problém.“


  Wolf skontroloval mobil. Otčenáš volal aj jemu, no stále mal vypnuté zvonenie. Vážne sa nepoučil z minulej noci? Myšlienka na Gelnického auto zrazu ustúpila do úzadia.

  Otčenáš si Wolfa nezavolal na koberček hneď po jeho príchode na policajné riaditeľstvo. Najprv zvolal poradu k najnovšiemu prípadu. Keď ho uvidel sedieť za stolom medzi šepkajúcimi kolegami, zmenil názor a nedal mu slovo. O mieste činu referoval Adam Vanek.


  Marekovi odľahlo. Dunelo mu v hlave, potreboval ďalšiu tabletku. Keďže viezol kolegu do práce, musel počkať. Nebola mu však dopriata ani po porade. Keď sa chcel na konci vytratiť zo zasadačky, Otčenáš ho zastavil vo dverách.


  „Marek? Počkaj ma, musím s tebou hovoriť,“ oznámil mu od chrbta.


  Wolf sa neobzrel, akoby dúfal, že pred šéfom dokáže schovať dokaličenú tvár. „Minúta, len si vybavím jeden telefonát.“


  „To bol príkaz. Teraz u mňa,“ odsekol Otčenáš nekompromisne.


  Riaditeľ oddelenia mlčal, až kým sa za nimi nezavreli dvere jeho kancelárie. Wolf, ktorý kráčal dva kroky za ním, celý čas premýšľal, ako mu vysvetlí, čo sa stalo.


  „Čo si, doriti, robil v noci?“ Otčenášovi nezáležalo na tom, či ich niekto bude počuť, a rozkričal sa na plné hrdlo.


  „Ja…“


  Marek sa skoro nedostal k slovu. Šéf bol síce zvedavý, čo mu povie, no najprv sa potreboval vyventilovať. „Volala mi Ela. Hneď ráno. Že nie si doma a nebol si doma celú noc. Dúfala, že som ťa poslal niekam do terénu. Nemohol som jej klamať, je to moja dcéra. Vydesil si ju na smrť. Ju aj deti. Hrabe ti? Máš krízu stredného veku? Kde si, kurva, bol?“


  Wolf mlčal. Pochopil, že Otčenáš nečaká na odpoveď, potreboval sa iba nadýchnuť, než pokračoval. „Vyzeráš ako veľkonočné vajce. Kto ťa tak doriadil? Povedz mi, že si sa pridal ku klubu bitkárov. Lebo to je jediné rozumné vysvetlenie toho, na čo sa pozerám.“


  „Nie, ja…“ Marek si myslel, že je čas na druhý pokus.


  Mýlil sa, riaditeľ ho znova prerušil: „Ty, ty, ty… myslel si na niekoho iného? Zisťoval som, či už si v práci, ale vraj si bol povolaný na miesto činu. Tak som volal Vanekovi. Ten vlasatý zmrd sa ťa snažil kryť. Ale našťastie nevie klamať. Tak povieš mi už konečne, kde si bol?“


  Wolf už mal v tej chvíli našťastie vymyslené uveriteľné alibi. Uveriteľnejšie než to, že sa pridal ku klubu bitkárov. „Večer som sa šiel prejsť. Prepadli ma. Boli dvaja a mali zbraň. Chcel som sa zahrať na hrdinu. Jeden z nich bol krpatý, myslel som si, že ich zvládnem. Ale spacifikovali ma a dobili. Skončil som na ulici v bezvedomí. Prebral som sa až nadránom celkom premrznutý.“


  Otčenáš na neho vyjavene hľadel. „Robíš si srandu?“


  „Vidíš môj ksicht?“ spýtal sa Marek a ukázal na svoje podliatiny. „Vyzerám, že mi je do smiechu?“


  „Vedel by si ich identifikovať?“


  „Toho nízkeho určite. Nemal viac ako dvadsaťpäť, rozhodne by som mu tipoval menej. Blonďák, výrazné črty tváre, nos a ostré lícne kosti. Dlhšie vlasy, ale začesané a vyholené po bokoch. A sivé oči.“


  „A druhý?“ skúšal Otčenáš ďalej.


  Wolf na okamih zaváhal, ale napokon mu poskytol stručný opis sediaci na Dávida. To riaditeľa presvedčilo, že mu neklame.


  „Zavolám Líšku.“


  „Načo?“ nechápal Marek.


  „Spíše zápisnicu o trestnom čine. Dáte dokopy aj identikity, vyhlásime po tých hajzloch pátranie.“


  Wolf si hrýzol spodnú peru. Chcel povedať, že to nebude potrebné, nemal však na výber. Nakoniec to možno bude na niečo dobré – aspoň takýmto spôsobom môže vyhlásiť pátranie po páchateľovi, ktorý zabil Martina Gelnického. Dovtedy musí ešte prísť na to, ako ho spojí s jeho vraždou.


  „Komu však dám tú novú vraždu?“ rozmýšľal Otčenáš, kým čakali na poručíka Líšku.


  „Akože komu? Ja si to vezmem,“ prihlásil sa Wolf.


  „V takomto stave? Po tej noci, čo si prežil? V žiadnom prípade.“


  „Zvládam to. Prežil som už aj horšie,“ presviedčal šéfa operatívec.


  „To vyriešime, keď podáš výpoveď. Nemal by som ťa poslať na vyšetrenie do nemocnice?“ zľakol sa Otčenáš.


  „Nepreháňaj, som v pohode,“ tvrdil Wolf.


  „Daj vedieť Ele, že si v poriadku. Stále stresuje.“


  „Už som jej písal.“


  Vtom sa do šéfovej kancelárie dostavil Líška. „Preboha, čo sa ti stalo?“ zľakol sa.


  Wolf si vzdychol. „Začnem vyberať peniaze od každého, kto sa ma to spýta.“


  „Poručíkovi to musíš porozprávať do najmenších podrobností! A ešte dnes chcem vidieť aj tie identikity,“ pripomenul mu Otčenáš, než ich nechal odísť.


  Wolf zopakoval vymyslenú historku, ako sa prechádzal popri ramene Dunaja, keď ho prepadli dvaja mladíci. Musel absolvovať obhliadku s fotografovaním, ktorá odhalila aj stopy na jeho krku. Na tie ich zabudol upozorniť.


  „Asi som nevnímal, že ma škrtí,“ tvrdil Líškovi.


  „Nechceš ísť domov?“ spýtal sa ho Lukáš, keď skončili.


  Wolf pokrútil hlavou. Nebol pripravený čeliť tomu, čo ho čaká doma. Michaele bude musieť zopakovať tú obludnú lož, čo si vymyslel, aby si chránil vlastnú kožu. V práci mu síce pomohla, no nebol si istý, či ho zachráni aj pred ňou.


  Zavrel sa v kancelárii a premýšľal nad prípadom. Spomenul si na výpoveď Gelnického susedy, ktorú nezaznamenal. Vyplynulo z nej, že Martin a Dávid najskôr dvanásteho decembra spratávali Dorotino telo. Spomenul si na Gelnického mobil, ktorý stále schovával u seba. Vytiahol ho z uzamykacej zásuvky, podržal tlačidlo zapínania, kým sa nerozsvietil displej, a odomkol ho vlastným odtlačkom. Otvoril históriu polohy. Vrátil sa do decembra minulého roka. Nádejal sa, že sa dopracuje k miestu, kde sa zbavili Dorotinho tela. Drogoví díleri však neboli celkom hlúpi. Martinov telefón bol dvanásteho decembra vypnutý, takže nezaznamenal žiaden pohyb.


  „Doriti,“ zanadával Wolf, vypol mobil a znovu ho zamkol.


  Nesmel viac s Martinovým telefónom riskovať. Mal by sa ho radšej zbaviť. Hlavne teraz, keď ho bude hľadať polícia.


  8. decembra 2018


  Dorota sa snažila nespanikáriť, no keď ju Dávid nechal osamote v petržalskom byte u nejakého kamaráta, presne to sa stalo. Hyperventilovala, nedokázala sa nadýchnuť. Nervózne sa presúvala z miestnosti do miestnosti, mala pocit, že je všade vydýchaný vzduch. Napokon dobehla k oknu v obývačke a otvorila ho dokorán. Takmer nestihla spomaliť, na okamih stratila rovnováhu, nedobrovoľne sa až príliš vyklonila z okna. Keby sa nezachytila oboma rukami rámu, vypadla by. Šance na prežitie pádu z dvanásteho poschodia na betónovú terasu sú nulové.


  Zahľadela sa do hĺbky pod sebou, zatočila sa jej hlava. Rýchlo sa zasa stiahla. Klesla na podlahu pod oknom. O čom to vôbec rozmýšľa? Nechce sa predsa zabiť. Musí existovať cesta von z tejto situácie. Nejaká. Akákoľvek.


  Pozbierala sa zo zeme a pohľadala mobil. Vo chvíli, keď ho chytila do rúk, sa rozsvietil displej. Volal jej otec. Zvalila by to na telepatiu, keby sa jej nesnažil dovolať doslova celú noc. Okrem desiatok neprijatých hovorov si našla aj niekoľko správ.


  Čo si to spravila? Chceš ma pripraviť o všetko?????


  Ak mi okamžite nezdvihneš, neželaj si ma!!!


  Kurva, ty fakt netušíš, s čím sa tu zahrávaš!


  O niekoľko hodín zmenil tón.


  Príď domov, vyriešime to spolu.


  Aspoň zdvihni.


  Napíš. Chcem iba vedieť, že si v poriadku.


  Túžila uveriť, že otec si nič iné neželá – iba aby bola jeho milovaná dcéra v poriadku. No milovaná dcéra ohrozila jeho najväčšiu lásku – biznis. Ale je to až také zlé? Otec bol cholerik, vždy skôr reagoval, než sa pýtal, a vždy keď si ju napokon vypočul, vychladol a odpustil jej čokoľvek, čoho sa dopustila.


  Dorota sa rozhodla, že to predsa len skúsi.


  Na druhej strane spočiatku vládlo ticho. Otca zarazilo, že konečne odpovedala na jeho snahu kontaktovať ju. „Si v poriadku,“ vydýchol si. „Kde si? Prídem po teba.“


  „U Dávida a som v poriadku, nemusíš nikam chodiť,“ tvrdila.


  „Tam som už bol, neklam mi.“


  „Odkiaľ vieš, kde býva?“


  „Myslíš, že si nepreverím tvojho frajera? Viem o ňom všetko, moja milá. Aj to, že sa vezie v drogách. A vedel som to skôr, ako si mi ho vôbec predstavila,“ spustil otec a vzápätí sa zastavil. Uvedomil si, že v takej kritickej chvíli by nemal svojej dcére prezrádzať informácie tohto typu.


  „Keď si vieš všetko zistiť, prečo si nezistíš aj toto?“ provokovala ho Dorota.


  „Dora!“ vyprskol otec. „Si vo veľmi vážnej situácii.“


  „Ja viem. Prečo myslíš, že som neprišla domov?“


  „Ty sa ma bojíš?“ pochopil otec. „A teraz čo? To akože už nikdy neprídeš domov?“


  Dorota mlčala.


  „Dorka,“ pokračoval otec zmierlivejšie. „Nevymýšľaj hlúposti. Poď domov. Všetko vyriešime, potrebujem len tvoju pomoc.“


  „Ja neviem,“ váhala.


  „Ak mi neveríš, pošli mi po Dávidovi tú pamäťovú kartu. Tú jedinú teraz potrebujem. Keď mi ju prinesieš, problém sa vyrieši.“


  „Akú kartu?“


  „Piče, Dora!“ zanadával otec. „Nehraj sa na sprostú. Viem, že si ju vzala z kamery. Keď nepošlem tú nahrávku ďalej, som v koncoch.“


  „Pre koho to robíš?“ spýtala sa dcéra.


  „Vieš predsa, čomu sa venujem.“


  Dorota odmietla akceptovať jeho vyhýbavú odpoveď. „Toto je iné. Prvýkrát mi to nedošlo, ale na druhom večierku mi už bolo všetko jasné. Celé ste to robili len kvôli tomu chalanovi. Prečo je taký dôležitý? Prečo ho chcete zničiť?“


  „Kurva!“ rozčúlil sa otec. „Myslíš si, že už si dospelá? Že keď študuješ na univerzite v Londýne, si múdrejšia ako ja? Že ma preštíš? Tak to sa mýliš! Ja ti ešte ukážem, ako veľmi! Toto ešte oľutuješ, počuješ ma? Pamätaj si moje slová!“


  Dorota zložila. Mala slzy na krajíčku, no nebol vhodný čas na plač ani na paniku. Otec jej nepomôže a zjavne ani Dávid. Ak sa chce zachrániť, musí to spraviť sama. Dostala sa až sem, aký mala plán? Čo chcela urobiť s tou kartou, keď ju vyberala z kamery? Nevedela si iba spomenúť, alebo to spravila len v návale adrenalínu?


  Na tom teraz nezáležalo. Dôležité bolo, čo s kartou spraví ďalej. Upokojila sa, zaliala si kávu a sadla si k oknu, odkiaľ mala dokonalý výhľad na Petržalku. Kým sa vrátil Dávid, v hlave už mala aký-taký plán.


  23. januára 2019


  „Kde si bol v noci?“ spýtala sa Michaela Wolfa, hneď ako sa v ten deň vrátil domov. Čakala ho za kuchynským stolom, no bez večere. V byte panovalo až prekvapivé ticho.


  „Kde sú decká?“ chcel vedieť Marek.


  „Vo svojich izbách. Už jedli, ak ťa to zaujíma.“


  Samozrejme, že ho to zaujímalo. Aj keď to momentálne nebolo podstatné. Vedel, že s Michaelou to nebude jednoduché. Napriek tomu dúfal, že konfrontácii bude predchádzať teplá večera. Jeho chyba, mal sa najesť vonku.


  „Čo sa stalo v noci?“ preformulovala Michaela svoju pôvodnú otázku.


  Marek jej porozprával historku o prepadnutí, ktorú mal už dokonale nacvičenú. Obalamutil ňou Otčenáša aj Líšku. Obom sa v tvári zračila ľútosť striedajúca sa s hnevom. Ľútosť nad tým, ako dopadol, a hnev na ľudí, ktorí mu to spôsobili. Michaela však mala v tvári len hnev.


  Neuverila mu. Povedal jej priveľa lží alebo ho prekukla od samého začiatku a pretiekol pohár jej trpezlivosti?


  „Našťastie som si zapamätal, ako jeden z nich vyzeral. Už je po ňom vyhlásené pátranie. Ja som to nechcel riešiť, ale tvoj otec na tom trval,“ dokončoval svoje rozprávanie Marek.


  „Prečo si to nechcel riešiť?“ spýtala sa Michaela chladne.


  Wolf zaváhal. „Asi som sa hanbil. Podcenil som to. Bol som presvedčený, že ich zvládnem. Aspoň toho nižšieho.“


  Michaela si prekrížila ruky na hrudi. „Kde máš služobnú zbraň?“


  Marek sa v duchu preklínal. Ako na ňu mohol zabudnúť? Zobral mu ju vrah. Ešte nič nebolo isté, pravdu odhalia až testy technického laboratória, no obával sa, že ňou zastrelil Martina Gelnického. Chcel nahlásiť jej stratu. Mohol povedať, že ho o ňu pripravili muži, ktorí ho prepadli. No ako by vysvetlil, že ju mal pri sebe dávno po pracovnom čase, keď sa len tak mimochodom prechádzal po Petržalke, lebo nemohol zaspať?


  „Doriti! Doriti! Doriti!“ nadával.


  „Veru, doriti,“ pritakala Michaela.


  Myslel si, že naráža na to, že sa ňou mohol brániť pri prepade. „Nemal som ju v noci so sebou.“


  „Mňa nezaujíma, kde bola v noci. Ja sa ťa pýtam, kde je teraz,“ upresnila svoju otázku Michaela ostrejším tónom.


  Wolf sa zháčil. Mohla vedieť, že o ňu prišiel? Ale ako? Mal sa priznať, no rozhodol sa pokračovať v divadle. Nahmatal pod bundou prázdne puzdro. „Asi som ju zabudol v aute. Alebo… je možné, že zostala na riaditeľstve. Zbehnem tam na otočku.“


  „Ty nevieš, kde máš služobnú zbraň?“


  Mareka prekvapilo, že sa Michaela rozkričala. „Ja viem, ja viem, mám si na ňu dávať pozor. Ale bol to fakt náročný deň. Stále mám bolesti. Tvoj otec ma posielal do nemocnice, asi som ho mal poslúchnuť, ale nechcel som vás ešte viac znepokojovať.“


  Dúfal, že keď jej pripomenie, čím si prešiel, a na dôvažok to trochu zveličí, Michaela sa nad ním zľutuje a jej hnev sa zmierni. Vyvolal však úplne opačnú reakciu.


  „Ja ti poviem, kde je tvoja zbraň!“ podišla k linke a spoza konzerv s fazuľou na najvyššej polici vytiahla Wolfovu služobnú deviatku.


  „Čože? Ako…? Čo tam robí?“ nechápal Marek.


  „Schovala som ju tam, čo najďalej od detí.“


  „A… kde si ju našla?“


  Vtedy nad sebou Michaela absolútne stratila kontrolu. „Vieš kde? Chceš vedieť kde? V Eminej izbe! Čo v jej izbe! Našla som ju v rukách svojej dcéry! Na chvíľu som ju nechala za zatvorenými dverami, aby som nám všetkým navarila. Lebo to robí dobrá žena, však? Šla som ju skontrolovať. Hrala sa s ňou, akoby to bol jej najnovší darček z hračkárstva!“


  „Prepáč, ja…“ pokúšal sa Wolf ospravedlniť.


  „Marek, ako si mohol? Ako?“


  „Ja neviem, neviem, ako sa tam ocitla.“


  Michaelin hnev neutíchal. „Bola nabitá! Ako si mohol nechať v byte pohodenú nabitú zbraň? Na mieste, kde ju našla Ema, ktorá stále nedočiahne na kuchynskú linku?“


  Wolf klesol k zemi. Zrazu mu to došlo. Vrah mal jeho služobnú zbraň aj legitimáciu. Hrabal sa v jeho peňaženke. Zistil, kde býva. Po tom, ako zabil Gelnického, prišiel uprostred pracovného dňa do prázdneho bytu a uložil v ňom zbraň. Azda nebol taký psychopat, že by ju skryl v izbe, ktorá už na prvý pohľad patrí malému dievčatku?


  Do kuchyne ako na zavolanie vbehla Ema. Mama jej kázala, aby vydržala hrať sa s Patrikom, no ani on ju nedokázal udržať na mieste, keď vedľa neutíchal krik. Uvidela Mareka na zemi a okamžite sa na neho vrhla. „Mami, mami, čo sa deje?“ spýtala sa plačlivo.


  „Zlatíčko, toto je medzi mnou a Marekom. Prosím, choď sa hrať s Patrikom,“ poprosila ju.


  Ema ju však nepočúvala. Ešte silnejšie si ovinula ruky okolo Marekovho krku a rozvzlykala sa.


  Marek ju tuho objal. „To je v poriadku, princeznička. Mamina sa na mňa hnevá, lebo som niečo pokašľal, ale bude to v poriadku.“


  „Mami, mami, nehnevaj sa na Majeka!“ požiadala Ema mamu rázne, odmietajúc pustiť ho.


  „Počúvaj maminu a choď sa hrať,“ šepol jej Marek do ucha.


  Michaela nepočula, čo povedal, a to ju ešte viac rozčúlilo. „Snažíš sa poštvať moju dcéru proti mne? Zneužívaš, ako ťa má rada?“ Všimla si, že Patrik stojí v tieni na prahu kuchyne. „Ty čo tam postávaš? O niečo som ťa požiadala! Ani to si nedokázal dodržať!“


  Marek zdvihol pohľad rovnakým smerom. Pomaly od seba odtiahol Emu, opatrne vstal a podišiel k Patrikovi. „Vezmi ju do izby, prosím.“


  Patrik mlčky prikývol. Wolf si všimol, že je rozrušený, ale momentálne nebol čas riešiť aj jeho.


  „Asi nestačí, keď poviem, že sa to viac nebude opakovať,“ podotkol rezignovane.


  „To si píš, že sa to nebude opakovať! Lebo sa spakuješ a vypadneš z môjho bytu!“ vykríkla Michaela.


  „Prosím? Teraz? Už je skoro noc. Kam s Patrikom pôjdeme?“


  „Asi si ma zle počul. Máš vypadnúť. Ty. Sám. Patrik zostáva tu. Viem, že za to nemôže. Ty… ty… ty… nezaslúžiš si už ani minútu mojej pozornosti. Celé mesiace som len ticho pozorovala, že sa s tebou niečo deje. Vyrástla som s policajtom. Môj otec bol svojský, rázny. Ale nikdy nás nevystavil nebezpečenstvu. Toto si prešvihol.“


  Marek prijal, čo od neho Michaela chcela. Bolo mu jasné, že ňou nelomcuje iba hnev, ktorý jej zatemnil myseľ. Práve naopak, konečne sa jej vyjasnilo, videla ho takého, aký bol, a bola sklamaná.


  Od príchodu si ani nestihol vyzliecť bundu. Stačilo, aby si opäť obul členkové zimné topánky. Vzal si kľúče od auta, služobnú zbraň a odišiel z bytu.


  Michaela klesla na stoličku, ruky si zložila na jedálenskom stole a skryla si v nich tvár. Rozvzlykala sa.


  Takto ju našiel Patrik. „Kde je Marek?“


  „Teraz nie,“ odbila ho.


  „Kam šiel?“ zopakoval Patrik.


  Michaela k nemu zdvihla uplakaný pohľad. „Tvoj brat nechal v byte pohodenú zbraň. Ema ju našla.“


  Patrik to odmietol prijať. „To by Marek nikdy nespravil.“


  „Hej? Keď nie on, tak potom kto? Ty?“


  Patrik pokrútil hlavou.


  „Choď do svojej izby a nechaj ma na pokoji!“ rozčúlila sa Michaela. „Keď sa ti nepáči, môžeš ísť za ním!“


  Patrik zmizol a v kuchyni ho čoskoro vystriedala Ema. Michaela sa na dcéru unavene usmiala, dúfajúc, že ju prišla utešiť. Chcela jej úsmevom ukázať, že je všetko v poriadku.


  Ema však dokvitla s iným úmyslom. „Kde bude Majek spinkať?“


  To zlomilo Michaele srdce. Nekričala, nedokázala viac zvyšovať hlas. Len poslala Emu preč.


  Dievčina ju neposlúchla a zaklopala na dvere Patrikovej izby. Odjakživa túžila po súrodencovi, zatiaľ čo on, naopak, nikdy po žiadnych netúžil. Vyrastal ako jedináčik a zrazu sa ocitol v čudnej dynamike, pričom jeho nevlastný brat sa správal ako otec a dcéra jeho frajerky sa pasovala za jeho mladšiu sestričku. Prispôsobil sa, nemal na výber. Čoskoro však pocítil, že je rád súčasťou novovzniknutej rodiny.


  „Majek je peč,“ povedala Ema, keď ju Patrik prijal vo svojej izbe.


  „On sa vráti,“ tvrdil.


  „Ozaj?“


  Horšie než klamať by bolo do očí jej povedať, že sa ich rodičia rozchádzajú a čoskoro sa neuvidia ani oni dvaja. „Ozaj,“ sľúbil Eme napokon.


  „Môžem spinkať tuto?“


  Patrik si vzdychol. Tváril sa, že ho Ema otravuje, ale ani on nechcel zostať sám. A hlavne nechcel, aby sa Michaela s Marekom rozišli.


  Uložil Emu do svojej postele a dúfal, že rozrušené dievčatko čoskoro zaspí. Sadol si k nej a v myšlienkach sa vrátil do vlastného detstva. Spomienky na mamu mu rozhodne nevyčarovali úsmev na tvári. Rozochvelo sa mu vnútro. Nesmie dopustiť, aby sa Eme stalo to, čo sa udialo jemu. Aj keď neboli pokrvní príbuzní, stala sa jeho sestrou a on sa zaprisahal, že ju ochráni. Ako správny starší brat, ktorého tak veľmi chcela.

  Wolf sa ocitol na ulici. Nevedel, kam má ísť. Tentoraz sa skutočne chcel prejsť, no teplota klesla po západe slnka pod nulu a po predchádzajúcej noci potreboval zostať v teple. Škrabalo ho v hrdle, no popri ostatných bolestiach to bolo takmer nepodstatné. Napriek tomu nechcel riskovať. Sadol do auta, no nikam nevyrazil. Zapol kúrenie, aby sa trochu zohrial.


  Bolo mu trápne sedieť v zaparkovanom aute. Hoci keď sledoval Gelnického, nič zvláštne sa mu na tom nezdalo a presedel tak aj hodiny. Zrazu mu vadilo aj ticho, ktoré zvyčajne vyhľadával. Naštartoval motor a zapol rádio. V priestore znela skladba od britskej skupiny Bastille…


  Čo sa deje za týmito dverami


  Ja si nechám svoje a ty si nechaj svoje


  Všetci máme svoje tajomstvá


  Nemohol dlhšie zostávať na mieste. Šliapol na plyn a sklopil ručnú brzdu. Keď vyšiel na hlavnú cestu, pieseň prešla do refrénu.


  A ty si bola vždy rýchlejšia ako ja


  Nikdy ťa nedobehnem, nikdy


  Cítim, že si po mňa idú


  Keď sa refrén zopakoval, Wolf sa zamyslel nad slovami piesne. Mal dojem, že vystihli miesto, kde sa ocitol. Skladba doznela a vzápätí sa ozval rozhlasový moderátor: „To boli Bastille a ich hit No One’s Here to Sleep.“


  Marek sa rozosmial. „Dnes sa asi fakt nikto nevyspí.“ On určite nie a bol presvedčený, že aj Michaelu čaká ťažká noc. Iba kvôli nemu.


  Do očí sa mu tisli slzy, no ešte ich dokázal potlačiť. Bezcieľne jazdil po Petržalke, až sa dostal na obchvat a zišiel zasa do mesta. Potom ho cesty zaviedli na Kolibu. Túžil po výhľade na Bratislavu, no nevybral si najlepšie miesto. Zastal na kopci medzi ulicami, akoby ďalej nevládal ísť. Otvoril kufor auta, vytiahol z neho náhradnú pneumatiku.


  Pristavil sa pri ňom okoloidúci vodič. „Potrebujete pomôcť?“ ponúkol sa cez okno.


  Wolf sa rozosmial.


  Vodič na neho pozeral ako na blázna. „Všetko v pohode?“


  „Jasné, toto zvládnem,“ vyhlásil operatívec a naznačil ochotnému mužovi, že môže pokračovať v ceste.


  Neubránil sa smiechu, ani keď zostal sám. Pomyslel si, že ľudia paradoxne ponúkajú pomoc, keď ju najmenej treba. Zato keď bol ako bezbranný chlapec v rukách alkoholičky a bipolárnej mamy, celý svet sa len nemo prizeral.


  Konečne vybral svoju tajnú zásobu tabletiek z druhej autolekárničky schovanej pod rezervou. Sadol si za volant a rýchlo zavrel dvere, aby von neuniklo nahromadené teplo. Vypol motor a nechal bežať iba kúrenie.


  Potešil sa, že mu zostala aspoň jedna verná spoločníčka – veľká biela tabletka. Prehltol prvú, druhú, tretiu. Nádejal sa, že zastavia to, čo sa dialo v jeho vnútri. Cítil ukrutnú bolesť, ktorá sa nedala opísať. Nech sa snažil akokoľvek, jeho srdce sa ďalej, veľmi pomaly a postupne trhalo na kúsky. Zúrivo si búšil do hrude, akoby ho chcel zastaviť. Alebo znova naštartovať?


  Zúfalstvo, ktoré ho opantalo, sa nedalo striasť.


  Nedalo sa zapiť vodou a prehltnúť.


  Zrazu si všimol, že sa ocitol neďaleko televíznej veže. Symbol hlavného mesta, viditeľný už z diaľky pred príchodom do Bratislavy, sa nejakým spôsobom spájal s jeho vyšetrovaním. Ako je možné, že túto stopu ešte nepreveril? Súvisel Kamzík so súkromným večierkom, na ktorom sa život Alexandry Pekníkovej obrátil naruby? Išla naň s Dorotou Kocákovou? A čo mal s tým všetkým spoločné jej otec? Jeleň zjavne o Kamzíku niečo vedel. Aspoň toľko bolo Wolfovi jasné.


  Preklínal sa, že ešte aj v tejto chvíli myslí na prácu. Celý život ju využíval na odpútanie pozornosti. Od prázdna, ktoré ho obklopovalo, aj od prázdna v ňom. Keď nestačila práca, pribudli tabletky.


  Pochopil, že túto noc nemôže zostať sám, ale na koho sa má obrátiť? Siahol po mobile pohodenom na sedadle spolujazdca pod otvorenou lekárničkou. Listoval v kontaktoch, až narazil na Karola Luptáka.


  Ruka sa mu rozochvela, keď si spomenul na kolegu a kamaráta. Karol bol komplikovaný človek. Dobrák, ktorý pre alkoholizmus prišiel o rodinu. Neskôr, keď sa snažil poskladať si život znova dokopy, tragicky zahynul. Len aby zachránil jeho. Keby Mareka videl teraz, rozhodne by ho nepochválil.


  Wolf skontroloval, koľko tabletiek zostalo v skrýši, a premýšľal, koľko by ich musel užiť, aby sa už nikdy nezobudil. Dal si štvrtú, piatu a šiestu, než ruka, ktorá ho nimi kŕmila, ochabla a viečka mu oťaželi.


  Keď zaspával, uvedomil si, že potrebuje vyhľadať pomoc.


  24. januára 2019


  Michaela sa celú noc prehadzovala v posteli. Najradšej by Wolfa považovala za uzavretú kapitolu, no nedal jej pokoj, ani keď ho vyhodila z domu. Neozval sa jej ani sa nedoprosoval, aby mohol zostať. To ju ešte viac nahnevalo. Mal sa viac snažiť. Mal jej dokázať, že sa napraví. Slová jej nestačili a uprostred hádky v kuchyni nebol schopný činov.


  Nadránom to napokon vzdala. Keďže čas na spánok už prešiel, zaliala si kávu a chcela skontrolovať dcéru. V jej izbe ju však nenašla. Nahliadla k Patrikovi, ani on nebol u seba.


  „Ema?“ zakričala do priestoru. „Patrik?“ Narýchlo prehľadala ostatné miestnosti. „Kde ste?“ skúšala to ďalej, aj keď zistila, že je v celom byte sama. „Toto nie je vtipné!“


  Začala nadávať na Patrika. Čo spravil Eme? Prečo ju uniesol? Kedy? Pokúsila sa mu zavolať, mal vypnutý telefón.


  Vzápätí vytočila Marekovo číslo, no dovolala sa len do odkazovej schránky. „Kde si? Prečo nikdy neberieš telefón, keď ťa potrebujem? Tvoj vydarený brat niekam ušiel s Emou. Tak…“ Zvukový signál jej naznačil, že čas na nahratie odkazu vypršal. Aj tak to bolo jedno, Marek si ten odkaz určite nevypočuje.


  Horúčkovito premýšľala. Kam mohol Patrik ísť? Nikdy sa oňho mimoriadne nezaujímala. Nepoznala jeho kamarátov, nevedela, kde trávi voľný čas. Vedela, že rád kreslí a že sa tomu chce venovať aj v budúcnosti, ale to jej teraz sotva pomôže.


  Kým sa jej neozve Wolf, bude v pátraní po Patrikovi improvizovať. Obliekla sa, na jeden dúšok vypila chladnúcu kávu a chystala sa vyraziť. Nikde však nevidela kľúče od auta. Zľakla sa pri podozrení, že ich vzal Patrik, ktorý nemal ani vodičský preukaz. Keď auto nenašla na mieste, kde ho včera zaparkovala, zachvátila ju skutočná panika.


  8. decembra 2018


  Jeleň sedel na svojom obľúbenom mieste v pracovni luxusnej vily na Kolibe. Vilu navrhol architekt a stavali robotníci, no každý cent, čo do nej vrazil, zarobil vlastnými rukami. Bol hrdý na to, čo sa mu podarilo dosiahnuť. Možno nebol magnát v tradičnom zmysle slova, ale bol presvedčený, že sa mu podarilo vytvoriť impérium. Jeho impérium netvoril iba majetok. Od začiatku vedel, že svet sa točí okolo konexií. Dôležité bolo využiť ich v správnej chvíli vo svoj prospech. Presne to celý život robil, až kým nevybudoval biznis založený na kontaktoch a informáciách. Už nešlo iba o to, kto sa s kým pozná, ale predovšetkým o to, kto na koho niečo má. Tam niekde sa zrodil geniálny nápad na nový obchod. V teórii znel jednoducho, až kým sa doň nepriplietla jeho dcéra.


  V hneve zaboril nechty do koženého kresla, rozhliadol sa okolo seba. Obklopil sa obrazmi a sochami popredných akademických umelcov, akoby umenie pre neho niečo znamenalo. Nie, len budilo dojem u každého, kto vkročil dovnútra. Na tom mu záležalo najviac – budiť dojem. Ešte pred časom si musel organizovať večerné stretnutia v bratislavských podnikoch. Teraz tí, čo od neho niečo chceli, chodili za ním. A že na nich robil dojem!


  Lusknutím prsta mohol prísť o všetko. Nie, neskončil by opäť v bratislavských pajzloch. Keď o všetko príde, vynesú ho odtiaľto hore nohami.


  Akoby prozreteľnosť nechcela, aby na to zabudol, pristála mu v mobile miznúca správa: Postaraj sa o svoju dcéru, inak sa postaráme my o teba.


  Nenávidel moderné aplikácie, hoci práve túto si zaobstaral, aby slúžila v jeho prospech. Sám už poslal niekoľko odkazov určených na jednorazové prečítanie. Ale ako si niekto dovoľuje zneužívať tento nástroj proti nemu? Hlavne keď je to niekto, koho ho naučil používať.


  V návale zúrivosti znovu tresol mobil o stenu. Vzápätí svoj čin oľutoval. Ak má situáciu vyriešiť čo najrýchlejšie, bude telefón potrebovať. Otvoril spodnú zásuvku kancelárskeho stola, kde schovával náhradný aparát. Vtedy mu došlo, že ho vytiahol už pred niekoľkými týždňami. Náhradný telefón ležal na podlahe.


  Zdvihol ho a skontroloval. Displej sa síce zmenil na sklenú pavučinu, no napočudovanie stále fungoval. Teraz nemôže strácať drahocenný čas cestou do obchodu po nový, vystačí si s týmto.


  „Kurva!“ zahromžil, keď si porezal bruško prsta. Na roztrieštenom skle takmer nevidel mená v zozname kontaktov.


  „Viktor?“ uistil sa, že hovorí so správnym človekom. „Potrebujem od teba službu.“


  24. januára 2019


  Keď sa Wolf zobudil pokrčený na prednom sedadle svojho auta, zaúpel od bolesti. Cítil sa azda ešte horšie, ako keď sa prebral z bezvedomia dobitý na podlahe schátranej, chladnej búdy. Pozrel na mobil, aby zistil, koľko je hodín. Našiel si jeden neprijatý hovor od Michaely. To mohlo znamenať, že buď je pripravená vziať ho späť, alebo mu chce iba oznámiť, aby si čo najskôr prišiel pobaliť veci. Tretia možnosť mu ani na um nezišla. Vypočul si odkaz od Michaely a okamžite jej volal naspäť. Nech sa cítil akokoľvek zle, to, čo mu oznámila, ho v sekunde prebralo.


  „Patrik vzal Emu?“ uisťoval sa. Nechcelo sa mu veriť, že počul správne.


  „Že sa vôbec aj ozveš!“ rozčuľovala sa Michaela.


  „Kam? Kedy odišli?“


  „Keby som vedela, že uteká z domu, tak ho asi zastavím, nie? Snažím sa zistiť, kde sú. Zobral si moje auto. Ty si ho naučil šoférovať?“


  Nie, Wolf Patrika za volant nikdy nepustil. Zato ho naučil strieľať. A aj to už momentálne oľutoval. „Kde si?“


  „U otca. Snažím sa to riešiť tak, aby som Patrikovi nespôsobila zbytočné problémy,“ povedala Michaela zmierlivejším tónom.


  Mareka to potešilo. Možno predsa len ešte existuje nádej, že sa to medzi nimi napraví. „Ďakujem. Prídem za tebou. Spolu ich nájdeme.“


  „Skús sa zamyslieť, kam by šiel. A hlavne prečo. Prečo by to robil?“


  Keď Wolf ukončil hovor, horlivo premýšľal. Nevedel, kam sa jeho brat vybral ani čo ho k tomu viedlo. Potom si vybavil vystrašený výraz, ktorým na neho Patrik hľadel, keď sa s Michaelou hádali. Niekoho mu tým pripomenul, no v tej chvíli ešte nebol pripravený pripustiť si koho.

  V pátraní po Patrikovi neboli Marek a Michaela úspešní, ani keď spojili sily. Wolf čakal, že mu Otčenáš vynadá, lebo nechal služobnú zbraň voľne pohodenú v byte, no Michaela sa s otcom nepodelila o podrobnosti ich hádky. Ak by to Otčenáš vedel, nielenže by Wolfovi vynadal, ale ani by svojej dcére nedovolil, aby s ním nastúpila  do auta.


  Nech si nad tým Marek akokoľvek lámal hlavu, na um mu zišlo jediné miesto v Bratislave, kam sa mohol Patrik vybrať. Navrhol, aby sa zašli pozrieť do bytu, kde obaja vyrastali. Byt bol od maminej smrti prázdny a v stave začínajúcej sa rekonštrukcie, do ktorej sa pustil ich strýko. Wolf sa odhodlával dokončiť ju a potom byt buď predať, alebo prenajať, ale nikdy na to nebol čas. Lebo vždy keď na byt čo i len pomyslel, naskočili mu nepríjemné zimomriavky. Odohralo sa v ňom veľa zlého a, žiaľ, nie všetko patrilo do dávnej minulosti.


  Už keď odomykal dvere a zacítil známy puch, ktorý sa vnútri nahromadil, keď mama upadla do depresie a odmietala vetrať, vedel, že vnútri nikoho nenájdu. Aj tak sa tam porozhliadli, keď už merali cestu do Starého Mesta.


  „Fakt ti neschádza na um nič lepšie?“ spýtala sa sklamaná Michaela, keď sa po obhliadke bytu stretli v priestrannej obývačke s vysokými stropmi.


  Wolf pokrútil hlavou, no vzápätí dostal druhý nápad. Zavolal Petre Sivákovej.


  „Hej, neruším? Prepáč, ale niečo riešim a dúfal som, že by si mi mohla pomôcť,“ začal Wolf a hneď sa aj zasekol. Nevedel, ako má Petre vysvetliť, čo sa deje.


  „Čo sa stalo?“ zľakla sa.


  „Včera sme sa s Michaelou pohádali a vyhodila ma z domu,“ rozhovoril sa konečne.


  „Prosím?“ čudovala sa psychologička.


  Michaela stojaca Wolfovi za chrbtom to nevydržala a vytrhla mu telefón z ruky. „Ukáž… Petra? Patrik ušiel. Uprostred noci. Vzal aj Emu. Je to nejaká psychická reakcia. Asi preto ti Marek volal. Skúša, či by si nám neporadila, kde by sme ho mohli hľadať.“


  „Takže je… bipolárny,“ vyslovila Siváková nahlas to, čoho sa Wolf obával, odkedy sa dopočul, že Patrik ušiel.


  „Zobral aj moje auto a nemá ani vodičák. A hej, večer bol asi rozrušený, lebo sme sa pohádali. Nenapadá ti, kam mohol s mojou dcérou ujsť?“ pýtala sa Michaela.


  „Kde ste už boli?“


  „Práve sme v byte, kde Patrik vyrástol.“


  „S mamou?“


  Michaela pozrela spýtavo na Mareka, potom zapla hlasný odposluch.


  „Hej, s mamou, prečo?“ chcel vedieť Wolf.


  Siváková volila ďalšie slová veľmi opatrne. „Ja len, že tam ste neboli… šťastní, nie?“


  „O svojom detstve ti snáď rozprávať nemusím.“


  „Ak má epizódu vyvolanú traumou, uteká na miesto, kde sa cíti bezpečne,“ vysvetlila mu psychologička.


  „Lenže ani jeden z nás nemal iné útočisko. Toto bol proste domov. Áno, chceli sme odtiaľto zdrhnúť, ale nebolo kam,“ obhajoval svoj nápad Wolf.


  „Nemusí to byť až také významné miesto. Stačí, ak má naň nejakú pozitívnu spomienku,“ dodala Siváková.


  Wolf sa zamyslel. „Ďakujem!“


  „Prosím, keď ich nájdete, daj vedieť, že sú v poriadku,“ požiadala ho Petra, než ukončil telefonát.


  „Už viem, kam išiel!“ vyhŕkol Marek, pripravený okamžite vyraziť, vtedy však zazvonil Michaele telefón.


  Volal jej otec. Než zdvihla, odstúpila od Wolfa o niekoľko krokov. Pochopil, že chce súkromie, no teraz nebol čas na to, aby jej ho doprial. Prikročil bližšie a zachytil to podstatné.


  „Patrika zatkli,“ oznámila mu Michaela, keď odložila mobil.


  „Počul som,“ hlesol Marek. „Ema?“


  „Je s mojím otcom, nič sa jej nestalo.“


  „Našťastie. Zatkli ho, keď šoféroval?“


  „Asi, neviem, naňho som sa nepýtala,“ priznala Michaela. „Idem si po dcéru, odvezieš ma?“


  Prikývol. Ak Patrika zatkli, tiež bude na krajskom riaditeľstve. Momentálne bol jeho najväčšou prioritou mladší brat.


  


  [image: 1]


  


  Wolf na policajnom riaditeľstve vyhľadal Vaneka, ktorý mu medzitým volal tiež. Dozvedel sa o Patrikovom zatknutí a chcel jeho staršieho brata, ktorý v ten deň nemal službu, informovať.


  „Kde je?“ spýtal sa Marek ako prvé, keď uvidel kolegu kráčať oproti nemu na chodbe.


  „V cépézetke,“ odvetil kriminalista.


  „Vieš, čo sa stalo?“


  „Šoféroval bez vodičáku, nemá ani osemnásť… Porušil maximálnu povolenú rýchlosť, bol nepripútaný, na zadnom sedadle mal dieťa,“ menoval Vanek.


  „Dal Emu aspoň do sedačky?“ dúfal Wolf, aj keď najpodstatnejšie bolo, že sa dievčatku nič nestalo.


  „To neviem. Ale na zozname priestupkov to nebolo. Kládol však odpor dopravákom, keď ho zastavili. Myslia si, že nebol čistý. Je možné, že Patrik berie drogy?“


  Wolf pokrútil hlavou. „Nemyslím si. Vyzerá to tak, že dostal manický záchvat. Vďaka, že si mi dal vedieť. Idem to riešiť.“


  „Drž sa, a keby dačo…“ ponúkol sa Vanek, kým sa rozlúčili.


  „Ďakujem.“


  Wolfa čakal náročný deň. Pre istotu si do vrecka bundy schoval zopár tabletiek, no hneď ako zistil, že sa jeho brat ocitol v problémoch, rozhodol sa, že to musí zvládnuť triezvy.


  Najprv zistil plný rozsah priestupkov, ktorých sa Patrik dopustil. Potom sa ozval Michaele a požiadal ju o pomoc. Hoci to medzi nimi momentálne vyzeralo na rozchod, keď jej vysvetlil situáciu, sama sa ponúkla, že bude zastupovať Patrika. Napokon, nebolo to prvýkrát. Následne sa ozval Petre. Poradila mu, ako postupovať, keď chce Patrika dať diagnostikovať, a odporučila mu aj psychiatra špecializujúceho sa na jeho potenciálnu diagnózu.


  Marek si s ním dohodol stretnutie a zavolal Michaele, aby ju oboznámil s tým, čo sa mu podarilo vybaviť.


  „Výborne, ak jeho toxikológia vyjde negatívne a psychiater potvrdí, že má bipolárnu poruchu, sudca bude zhovievavý, čo sa trestu týka,“ skonštatovala potešujúco.


  „Aj keď predtým už skončil v nápraváku?“


  „Tá diagnóza mení všetko.“


  Michaelina posledná veta v Marekovi zarezonovala. Mala viac významov. Neznamenala iba poľahčujúcu okolnosť pred súdom. Bola rozsudkom na celý život. „Čo ak toxikológia nebude negatívna?“ pochyboval ďalej.


  „Určite bude,“ tvrdila Michaela presvedčene. „Reagoval skratovo na stresujúcu situáciu, ktorá mu pripomenula traumu z detstva. Tak ti to Petra povedala, nie?“


  „Mhm.“


  „Tak vidíš, to je dobrá správa.“


  „Vynikajúca,“ zdôraznil Wolf ironicky.


  „Čo sa deje? Neznieš nadšene,“ vybadala jeho sklamanie.


  Marek zaškrípal zubami ako neraz, keď bol v strese. „Ja len… bál som sa, že sa to stane.“


  „Že Patrik jedného dňa ukradne auto a vezme Emu na výlet? Ja som to čakala, ale až keď bude mať Ema aspoň pätnásť,“ reagovala Michaela žartovne.


  „Vieš, o čom hovorím. O tej diagnóze. Bál som sa, že skončí ako ona.“


  „Ale neskončí tak!“ vybuchla okamžite. „Ona odmietala brať lieky, odmietala pomoc. Patrik videl, že sa jeho mama celý život trápila. Určite tak neskončí.“


  „Ako si môžeš byť taká istá?“ nechápal Marek.


  „Som si istá, lebo ho v tom nenecháme,“ vyhlásila Michaela.


  Nastalo ticho, Wolf pocítil malú iskierku nádeje. Možno ich rozchod predsa len nebude definitívny.


  „Prepáč,“ prerušila mlčanie Michaela.


  „Za čo sa ospravedlňuješ?“ čudoval sa Marek.


  „Včera som to prehnala.“


  Krútil hlavou. „V žiadnom prípade. Ja som to posral. Nikdy sa to nemalo stať.“


  „Hej, ale vyhodiť ťa z domu v noci a navyše pred deťmi nebolo najlepšie riešenie,“ priznala si Michaela. „Keby som ťa nevyhodila, nestalo by sa to s Patrikom.“


  „Choroba by sa raz prejavila tak či tak. Určite nie v najlepšej chvíli. Zdá sa, že to dopadlo ešte relatívne dobre.“


  „Kde si spal?“ chcela vedieť Michaela.


  „V aute,“ odvetil Wolf.


  „Príď domov. Ema sa na teba pýta.“


  Marek si utrel slzu, ktorá mu stiekla po líci. Konečne pocítil skutočné následky svojich činov. „Povedz jej, že na ňu myslím. Ale dnes neprídem.“


  „Čože?“ zľakla sa Michaela. „Z auta budeš mať pochrámaný chrbát.“


  „Som dospelý, postarám sa o seba,“ ubezpečil ju.


  „Takže sa nechceš vrátiť?“


  „Nie takto. Najprv sa musím dať dokopy. To, čo sa stalo, si si nezaslúžila. Prepáč,“ ospravedlnil sa Marek.


  „Ľúbim ťa,“ zneli jej posledné slová, kým zložila.


  Počul slzy v jej hlase a sám mal na mále. Sedel opustený vo svojej kancelárii v deň, keď ani nemal prísť do práce. Premýšľal nad predchádzajúcou nocou, keď skončil v aute v uličkách na Kolibe pod Kamzíkom. Hltal tabletky jednu za druhou v nádeji, že sa viac nepreberie.


  Čo ak by sa mu to podarilo? Čo by po sebe zanechal, ak by ho na druhý deň našli mŕtveho?


  Viac sa to nesmie zopakovať.


  Včera si siahol na dno. Vlastne sa po ňom pohyboval dlho, uvedomil si, keď si pripomenul celú sériu udalostí z posledných mesiacov, ktoré odštartovali len vinou jeho závislosti.


  Bol najvyšší čas odraziť sa.


  Zamkol kanceláriu, nahlásil, že zvyšok pracovného týždňa nebude dostupný, a dohodol sa s Vanekom na ďalšom postupe vo vyšetrovaní nového prípadu. „Vieš, čo máš robiť. Keby sa udialo čokoľvek prevratné, som na telefóne.“


  Vyšiel do zimy. Počas chôdze k autu vybavil ešte jeden telefonát.


  „Ahoj, máš teraz čas?“ spýtal sa Petry Sivákovej.


  „Dúfala som, že sa znovu ozveš. Počúvam ťa, ako to vyzerá s Patrikom?“


  „Zdá sa, že sa nám to podarí vyriešiť. Vďaka tebe a Ele.“


  „To je skvelé,“ potešila sa psychologička.


  „Máš teda čas?“ vrátil sa Wolf k pôvodnej otázke.


  „Chceš sa stretnúť? Do polhodiny, prídem kamkoľvek.“


  „Môžem prísť ja k tebe?“


  „Nemám upratané, ale… jasné, príď,“ súhlasila Siváková. „Asi chceš prebrať, čo sa stalo s Patrikom.“


  „Je to komplikovanejšie. Čo robíš cez víkend?“ pýtal sa Marek ďalej.


  „Potrebuješ niekde prespať?“ pochopila Petra, keďže Michaela ho vyhodila z domu. „Vieš, že mám malý byt. Ale ak ti postačí gauč…“


  „Potrebujem tvoju pomoc.“


  „Pomoc?“


  „Pamätáš sa, čo si mi povedala, keď sme sa v decembri stretli pri Karolovom hrobe?“ nadhodil Marek.


  „Sľúbila som, že ti pomôžem, keď sa rozhodneš skoncovať s tabletkami,“ spomenula si Siváková.


  „Nuž… potrebujem tvoju pomoc,“ zopakoval Wolf.


  28. januára 2019


  Nasledujúce tri noci a tri dni boli pre Mareka veľmi náročné. Strávil ich na Petrinom gauči, no väčšinu času bol zavretý v kúpeľni. Organizmus zbavujúci sa závislosti dostával poriadne zabrať. Siváková mu poskytovala oporu, miestami až priveľkú. Hlavne keď sa postavila k dverám kúpeľne a dožadovala sa hlásenia.


  „Ako sa cítiš?“ spýtala sa Siváková už asi stýkrát v ten deň, keď sa pomaly odplazil zo záchoda na gauč.


  „Lepšie,“ zaklamal.


  „Bolesť?“


  Wolf zvraštil čelo. Bolelo ho celé telo, hlava a svaly, akoby podľahol závažnej chrípke. Pomáhal spánok, no ten prichádzal len ťažko. „Lepšie,“ tvrdil znova.


  Petra mu priniesla pohár vody. „Pi. Je dôležité, aby si veľa pil. Čítala som o tom na internete, keď si spal. Najťažšie obdobie je medzi tretím a piatym dňom. A pri type liekov, čo si bral, si od nich telo celkom odvykne až po dvoch týždňoch.“


  Wolf si odpil a podával jej poloplný pohár.


  Siváková si ho odmietla zobrať. „Do dna. Akoby to bola tvoja obľúbená whisky.“


  Marek sa uškrnul. „Vieš, že nie si vtipná.“


  „Na vtipkovanie si bol z nás dvoch vždy viac zaťažený ty.“


  „Veď aj tebe sa občas zadarilo. Aj keď väčšinou neúmyselne.“ Wolf sa rozosmial.


  „Som rada, že sa ti vracia zmysel pre humor, asi si na tom naozaj už lepšie. Ale budem rada, ak tu zostaneš ešte aspoň noc-dve,“ navrhla Siváková.


  „Ja sa nikam neponáhľam.“ Vtedy sa rozvibroval jeho telefón, dosiaľ odložený na kuchynskej linke. Marek sa obrátil, no nemal dosť síl na to, aby vstal z gauča. „Pozrieš sa, kto volá?“ požiadal Petru.


  „Vanek,“ oznámila mu po krátkom pohľade na displej.


  „Podáš mi ho?“


  „Myslela som si, že máš voľný deň.“


  „Robila si na kriminálke, vieš, ako to chodí,“ pripomenul jej Marek.


  „Ahoj, Adam,“ zdvihla mu napokon Siváková. „Je to súrne?“


  „Prosím? S kým hovorím?“ čudoval sa Vanek. „Michaela?“


  „Petra, Petra Siváková. Robili sme spolu. Azda si nezabudol, ako znie môj hlas.“


  „Nezabudol, len ma zaskočilo, že zdvíhaš Wolfov telefón. Ty… čo s ním robíš?“ spýtal sa Vanek.


  Marek, ktorý sa medzitým pozbieral z gauča, vytrhol Petre mobil z ruky. „Dovolíš?“


  „Hej,“ ohradila sa. „Ani som sa nestihla opýtať, ako sa má.“


  „Má sa fasa. Je víkend, musí robiť a poriadne ho neplatia. Ako sa podľa teba asi môže mať?“ reagoval Wolf.


  „Marek? Si tam?“ pýtal sa zaskočený Vanek.


  „Som, počúvam ťa, čo sa deje?“


  „Ty si u Petry? Michaela ťa vyhodila z domu a už si sa nasťahoval k Sivákovej?“ vyzvedal kriminalista.


  „Michaela ma nevyhodila, iba sme sa pohádali. Kto to rozšíril po oddelení? K Otčenášovi sa klebety nehodia,“ rozčúlil sa Wolf.


  „Myslel si si, že sa to na týchto chodbách zatají? Ale šéf to určite nespustil, niečo sa začalo pošuškávať, keď zatkli Patrika.“


  „Asi ti nemusím hovoriť, aby si o tomto nikomu v robote nehovoril, však?“


  „O tebe a Petre?“ pochopil Vanek.


  „Žiadne ja a Petra. Prespávam u nej na gauči,“ ohradil sa Wolf.


  „Takže je pravda, že ťa Michaela vyhodila. Čo si spravil? Musí to byť fakt vážne…“


  „Predpokladám, že mi nevoláš, aby sme rozobrali moju rodinnú drámu.“


  „Nie, nie, samozrejme,“ zaspätkoval Vanek. „Našlo sa Gelnického auto, a keďže si ho dal sledovať, myslel som si, že ťa to bude zaujímať, aj keď nie si v práci.“


  „Jasné, že ma to zaujíma,“ potvrdil Wolf. „Kde sa našlo?“


  „Niekde za Bratislavou. Ale podstatné je, že nebolo prázdne.“


  „Zatkli ste šoféra?“


  „Jasnačka,“ uistil operatívca Vanek. „Sedí v cépézetke.“


  „Ako vyzerá?“ zaujímal sa Wolf.


  „Hmm… to ti neviem povedať. Nevidel som ho. Zatiaľ mám len meno. Dávid Matzler.“


  „Dávid?“


  „Matzler,“ zopakoval Vanek, domnievajúc sa, že kolega nezachytil celé meno.


  „Už ho niekto vypočúval?“ spýtal sa Marek.


  „Bernát je na ceste. Vyzerá to tak, že odmieta hovoriť.“


  „Prídem,“ oznámil mu Wolf.


  Keď ukončil hovor, Petra naňho hodila veľavravný pohľad. „Ty sa chceš vrátiť do práce?“


  „Je to dôležité,“ obhajoval svoje rozhodnutie Marek.


  „Dôležitejšie než tvoje odvykanie?“


  „Cítim sa lepšie.“


  Siváková mu priložila ruku na čelo. „Stále máš horúčku. Ako to vysvetlíš?“


  „Nič nebudem vysvetľovať,“ tvrdil Wolf. „Proste sa ukážem, vyriešim, čo potrebujem, a pôjdem domov.“


  „Domov? Myslíš späť ku mne.“


  „Ak mi povieš, že sa nemusím vracať…“


  „To by som ti nikdy nespravila,“ skočila mu Siváková do reči. „To dobre vieš.“


  „Nemusíš sa báť, nemám so sebou žiadne tabletky. Tie, ktoré boli v aute, som vyhodil. Zostali už iba nejaké zásoby u Michaely doma. Ale tam predsa nejdem. Nebudem v žiadnom pokušení,“ presviedčal ju Wolf.


  „Verím ti. Ale nie si dosť silný, aby si pracoval.“


  „Som dospelý človek, zodpovedám za seba. A nebudem sa vysiľovať, tam a späť. Do hodiny som zase na tvojom gauči, sľubujem.“


  „Čo je také dôležité, že to za teba nevyrieši nikto iný?“ spýtala sa Siváková.


  Marek sa odmlčal. Petra ako jediná vedela o jeho závislosti. No kam ho doviedla, ostávalo tajomstvom, o ktoré sa nedokázal podeliť s nikým. „Je to môj prípad.“


  Petra sa mu zadívala do očí. Dokázala odhadnúť, kedy klame. Nič by však nevyriešila, ak by ho na to upozornila alebo sa ďalej rýpala v tom, prečo sa tak zúfalo ponáhľa na policajné riaditeľstvo kvôli nejakému Dávidovi Matzlerovi.

  Skôr než sa Wolf dostal k Dávidovi do cely predbežného zadržania, traja kolegovia vrátane Vaneka sa ho spýtali, či je v poriadku. Nemali na mysli podliatiny na jeho tvári, ktoré sa začali meniť a hrali modrastými až fialovými odtieňmi. Na čelo mu vystúpili kropaje potu, bol červený a len ťažko skrýval, že sa necíti dobre. Cesta autom ho vyčerpala. Predstava, že v tomto stave bude konfrontovať Dávida, nebola vôbec lákavá, no nemal na výber – musí konať čo najskôr.


  „Nie si chorý?“ spýtal sa ho Vanek.


  „Asi na mňa niečo lezie.“


  „Prečo si nezostal doma?“ čudoval sa kriminalista, ktorý si okamžite zahalil tvár mikinou. „Vieš, že mám nahovno imunitu.“


  Wolf to nevedel. Uvedomil si, že hoci s kolegom trávi v práci veľa času, okrem jeho záľuby v metalovej hudbe vie o ňom pramálo. „Nie je to nákazlivé, nemusíš sa báť.“


  „Aj tak by si mal ležať doma.“


  „Len vypočujem zadržaného a pôjdem.“


  Vanek nadvihol obočie. „A to musíš spraviť ty osobne?“


  „Vravel si, že nechce spolupracovať,“ pripomenul mu Wolf.


  „Prečo si myslíš, že s tebou bude chcieť hovoriť?“


  Marek mykol plecom. „Mám také tušenie.“


  Policajt, ktorý mal na starosti cely predbežného zadržania, nebol nadšený, keď mu kapitán Wolf nariadil, aby ho pustil za najnovším prírastkom. Ešte viac sa mu nepozdávalo, že sa s ním chcel zavrieť osamote, a kázal mu, aby šiel naspäť na svoje miesto. „Je to proti protokolu,“ upozornil ho.


  „A zostane to iba medzi nami,“ žmurkol naňho Wolf a pocítil, že sa mu priviera viečko.


  „Si v poriadku?“


  „Budem, keď mi preukážeš túto malú službu.“


  Policajt si vzdychol, odomkol celu a zavrel za Wolfom dvere.


  Dávid ležal na úzkej posteli a rukou si zakrýval tvár. „Beriete ma do vypočúvačky? Povedal som, že sa nemáme o čom baviť.“


  „Keď si pomyslím, akí sme boli kedysi skvelí kamaráti…“ ozval sa Marek položartovne.


  Díler takmer podskočil, keď spoznal jeho hlas. „Kurva, čo tu robíš?“


  „Ja tu pracujem. Zato teba som nečakal.“ Wolf sa obzeral po miestnosti. Potreboval si sadnúť, lebo sa mu zatočila hlava, no v cele veľa možností nemal. Napokon zvolil záchod.


  „Nejaký si vtipný. Asi by si sa prestal smiať, keby sa tvoji kolegovia dozvedeli, že si obyčajný feťák!“ vykríkol Dávid, aby policajta vyprovokoval.


  Wolf sa však nedal vytočiť. Čakal, že sa mu jeho bývalý díler začne vyhrážať, keď ho bude konfrontovať zoči-voči. Práve preto s ním chcel hovoriť medzi štyrmi očami. „S tým som už skoncoval.“


  „Hej? A čo si spravil s tým, čo si odo mňa ukradol?“ Dávid opäť zvýšil hlas. „S tým matrošom by si nakŕmil malú africkú dedinu. Vieš, čo ma to stálo? Aké problémy si mi spôsobil? Tak čo si s tým spravil? Čo? Spláchol si to celé do záchoda? Lebo teba to nič nestálo?“


  „Upokoj sa,“ schladil ho Wolf prísnym tónom. „Prišiel som ti pomôcť.“


  „Ty?“ vysmial ho Dávid. „Vráť, čo si mi ukradol. Tak mi pomôžeš najviac.“


  Marek uvažoval, koľko tabletiek užil od kúpy posledných zásob od Dávida. Desiatky? Žiaľ, číslo sa vyšplhalo na tri cifry. Je zázrak, že vôbec prežil. Samozrejme, niečo málo mu zostalo. Čakajú naňho dve-tri skrýše v Michaelinom byte. A možno ho budú aj pokúšať, keď sa odhodlá s nimi konfrontovať. Musí to spraviť čo najskôr, ale nie priskoro. Ako dlho podľa Petry trvá, kým drogy celkom opustia systém? Dva týždne sú veľmi dlhý čas. Ktovie, či bude v pokušení aj potom. Možno sa závislosti už nikdy nezbaví.


  Dávid luskol prstami. „Si tu? Tak čo? Vrátiš mi, čo si ukradol?“ Pozornejšie sa pozrel svojmu bývalému zákazníkovi do tváre. „Počkaj. Ty že už nič neužívaš? Vyzeráš ako kus vysratého a spláchnutého hovna. Ty sa z toho akurát snažíš dostať. To som už videl veľakrát. Veľa šťastia, ale ver mi, budeš nazad. Skôr či neskôr.“


  „Do toho teba už vôbec nič nie je,“ precedil Wolf pomedzi zuby.


  „Poslúž si. Aj tak na mňa našijete Maťovu vraždu. Koľko dostanem? Dvadsať? Pätnásť rokov? Menej?“


  „Prečo si šoféroval jeho auto?“ spýtal sa Marek.


  „Ja som ho nezabil! Požičal mi auto, preto ho zabil ten psychopat, čo ide po mne!“ rozkričal sa Dávid. „Ale toho aj tak nikdy nedostanete.“


  „Možno áno, keď nám pomôžeš.“


  „Ty veríš, že som nezabil Martina?“ V dílerovom hlase zaznel náznak radosti. „Bol to môj najlepší kamoš. Vytiahol ma zo sračiek.“


  „Viem, že si sa skrýval pred chlapíkom, čo zabil Martina. Ale nechápem, čo sa stalo po tom, ako ma zmlátil. Môžeš mi to vysvetliť? Ako sa dostal k Martinovi a ako si ušiel na jeho aute?“


  „Už dlhšie ma sleduje. Vedel, že som sa uňho predtým schovával. Keď ťa dobil, bral ma odtiaľ preč. Podarilo sa mi pred ním ujsť. Asi si myslel, že pôjdem za Martinom a…“ Dávid sa odmlčal. „Zomrel kvôli mne. Keď som tam na druhý deň prišiel, už dorazila polícia. Mal som kľúče od Maťovho auta, tak som si ho zobral. Spravil som, čo som musel. Ten hajzel sa ma stále snaží dostať.“


  „Prečo?“ opýtal sa Wolf.


  Dávid pokrútil hlavou.


  „Niečo hľadá. Niečo, čo máš ty?“


  Díler na neho prekvapene pozrel.


  „Prehľadal Martinov byt, keď zabil Dorotu a vzal Alexandrin telefón z miesta činu,“ vysvetlil mu Wolf.


  Dávid sklopil zrak. „Takže vieš, že je za všetkým.“


  „Ale neviem, čo hľadá, prečo ide po tebe a kto ho zaplatil. Bez toho ho nezastavím.“


  „Vymením informácie za slobodu.“


  Wolf sa vzpriamil na záchode, ktorý mu slúžil ako stolička. „Chceš trochu priveľa.“


  „Ako mi pomôže, že ho dostanete, keď skončím v base?“ nedal sa Dávid.


  „Budeš nažive.“


  „Všetko alebo nič.“


  Marek potiahol nosom. Premáhala ho únava. „Čisto teoreticky, ak si nič nespravil a drogy zostanú naším tajomstvom, mohlo by sa nám to podariť.“


  10. decembra 2018


  Dávid bol ako na ihlách, keď sa ozvali kľúče v zámke a Dorota sa konečne vrátila do bytu, v ktorom sa posledné dni schovávali.


  „Kde si bola?“ vyštartoval okamžite.


  Skôr než mu odpovedala, vyzula si kožené čižmy a vyzliekla hrubý zimný kabát. „Prečo?“


  „Ako prečo? Celé dni pizúkaš, že ti ide o život, a potom sa bez slova vyparíš? Čo myslíš, ako som sa cítil, keď som sa zobudil a ty si tu nebola?“ rozčuľoval sa Dávid.


  Dorota sa usmiala. Aspoň niekto sa o ňu strachuje. „Už sa o mňa nemusíš báť.“


  „Ako to myslíš?“


  Dorota ho chytila za ruku a odviedla do spálne. Sotila ho na posteľ a začala mu sťahovať nohavice.


  Zastavil ju. „Čo to robíš?“


  „Ako to vyzerá?“


  „Čo sa stalo, že máš zrazu chuť na sex?“


  „Všetko ti poviem,“ uistila ho. „Potom.“


  Keď ho dráždila rukou v rozkroku, jeho mozog vypol. Nie však nadlho.


  Dorota, povzbudená Dávidovou rýchlou reakciou, si stiahla rifle. Sama to zbytočne nenaťahovala. Preskočila predohru a neunúvala sa ani vyzliecť si nohavičky. Len si ich trochu stiahla, keď na Dávida dosadala. Zastonal. Chytil ju za boky tak silno, až jej zaryl nechty pod kožu. Zabolelo ju to, no bola to príjemná bolesť. Pobádala ju, aby pokračovala v rytmických pohyboch panvou. Dávid vyvrcholil priskoro. Z hrdla sa mu vydral ston, vzápätí jeho slabiny ochabli.


  Sklamaná Dorota si ľahla vedľa frajera, ktorý dýchal plytko a sťažka, akoby práve odbehol maratón.


  „Prepáč, bolo to už dlho,“ šepol jej do ucha. „Daj mi päť minút a zopakujeme si to.“


  Do piatich minút však zaspal a Dorota, spokojná, že jej v ten deň vyšlo aspoň niečo, čoskoro zaspala tiež.


  28. januára 2019


  Wolf sa nakoniec nestihol vrátiť na Petrin gauč v sľúbenom čase. Po rozhovore s Dávidom sa rozhodol vybaviť u Otčenáša jeho prepustenie.


  Nadriadený reagoval presne podľa jeho očakávania. „Hrabe ti? Chceš, aby som prepustil chlapíka, ktorého sme chytili v aute zavraždeného?“ pozeral na svojho najlepšieho operatívca s nedôverou v očiach.


  „Keby si si ma vypočul, nemyslel by si si, že mi šibe,“ obhajoval sa Wolf.


  „Ja som ťa počúval, no mám pocit, že ti preskočilo. Viem, že to máte v rodine. Mám zavolať psychiatra, aby posúdil tvoje kompetencie?“


  „Nie si vtipný.“


  Otčenáš sa tváril celkom vážne. „Ja nežartujem. Fakt neviem, čo si mám myslieť. Michaela mi nechce povedať, čo sa medzi vami stalo, ale musí to byť vážne, keď ťa vyhodila z domu. Podviedol si ju?“


  „Nie, samozrejme, že nie. V tom prípade by som mal na krku teba,“ ubezpečoval šéfa Wolf.


  „Vieš, čo je najhoršie? Že to je jediné vysvetlenie, ktoré dokážem prijať. Tak čo sa stalo?“


  Operatívec si nervózne hrýzol spodnú peru. „Ak ti to nechce povedať, budem to rešpektovať.“


  Otčenáš prudko tresol po stole, až Wolfa nadhodilo na stoličke. „Kurva, Marek! Dobre viem, že to robí, aby ťa ochránila!“


  Marek pochopil, že nemá na výber. Čo najšetrnejšie šéfovi vysvetlil, akej chyby sa dopustil, a vzápätí rýchlo dodal: „Som nezodpovedný chuj, ale prisahám, že sa už nikdy nič podobné nezopakuje.“


  „Ty… si nechal v byte pohodenú búchačku?“ Richard zmĺkol, akoby potreboval čas na spracovanie toho, čo si práve vypočul. „Takže… je medzi vami definitívny koniec?“


  „Neviem. Nemyslím si. Dúfam, že mi ešte dá šancu. Ale ak chceš, aby som sa od nej držal ďalej, stačí slovo…“


  Otčenáš mu skočil do reči: „To je medzi vami, do toho sa ja nepletiem. Ale ak sa niečo podobné zopakuje, môžeš sa spakovať aj odtiaľto. Rozumieš?“


  Wolf prikývol. „Budem sa snažiť.“


  Šéfovi to nestačilo. „Marek, vždy si mi bol ako syn. Dávno predtým, ako si sa nasťahoval k mojej dcére. Ty a ja máme veľa spoločného. Ale od tej nehody ťa nespoznávam.“


  „Nehody?“ zopakoval Wolf pohoršeným tónom. Dalo sa nazvať nehodou, že ho postrelil – s úmyslom ukončiť jeho život – člen rodiny?


  „Nemyslíš si, že je najvyšší čas, aby si sa začal správať ako chlap a staral sa o rodinu?“


  Marek prikývol.


  „A aj ako poriadny policajt. Taký, akého si pamätám z čias, keď som nastúpil,“ pokračoval Otčenáš.


  Nasledovalo ďalšie prikývnutie.


  „Nemáš dnes náhodou voľno?“ spomenul si riaditeľ. „Čo tu vôbec robíš? Bež sa venovať rodine a vráť sa zajtra.“


  Wolf si vzdychol. „Ty si ma fakt nepočúval.“


  Otčenáš sa naklonil na kancelárskej stoličke bližšie k nemu. „Skús mi to teda zopakovať. Druhýkrát to možno vyznie menej švihnuto.“


  Marek sa celý čas neprirodzene usmieval, keď znova odôvodňoval, prečo by mal šéf prepustiť Dávida Matzlera.


  „Takže podľa tvojej šialenej teórie vraždy Pekníkovej a Gelnického spolu súvisia?“ Otčenáš sa zamyslel. „Ale chlap, ktorého sme chytili v Gelnického aute, ich nezabil?“


  Marek pritakal.


  „Pozri, asi ti je jasné, že ti nemôžem vyhovieť. Čo keby si zvolal poradu? Tam to preberieme.“


  „Akú poradu?“ nechápal Wolf.


  „Ak tie prípady spolu súvisia, mali by to prebrať tí, ktorí ich vyšetrujú. Čiže Bernát, Vanek a Líška.“

  Wolf sa podvolil riaditeľovej žiadosti a zvolal poradu v malej zasadačke. Keď sa tam konečne dostavil, ostatní ho už netrpezlivo čakali.


  „Kde toľko trčíš?“ zvolal vyšetrovateľ Bernát, obzvlášť háklivý na to, keď niekto mrhal jeho časom.


  Marek sa snažil prehltnúť boľavú guču v hrdle, no mal vyprahnuté ústa, hoci si ich len pred chvíľou vypláchol vodou. Nechcel kolegom rozprávať, že sa práve snaží dostať zo závislosti od silných liekov proti bolesti. Nemohol im povedať ani toľko, že poslednú polhodinu strávil na záchode v kŕčoch a stúpajúcu horúčku sa pokúšal znížiť studenou vodou z vodovodu.


  „Prepáčte, niečo na mňa lezie,“ vyhlásil celkom dôveryhodne, dosvedčovala to horúčava v jeho tvári aj od bolesti zvraštený výraz.


  „Ale nie je to nákazlivé,“ doplnil ho Vanek, ktorý si hneď prekryl horné dýchacie cesty čiernym tričkom.


  „Marek?“ oslovil svojho mentora nechápavo Líška. „Načo si nás zvolal? Choď sa dať domov dokopy.“


  „Som tu, lebo je to dôležité. To je, dofrasa, hádam každému jasné. Tak nezdržujte, vypočujte si ma a nechajte ma ísť si potom v pokoji ľahnúť!“ rozčúlil sa Wolf.


  Všetci stíchli.


  „Ak chceš, vysvetlím im, čo je vo veci,“ ponúkol sa Otčenáš, pretože Wolf vyzeral horšie, ako keď sa zhovárali v kancelárii.


  Marek na neho veľavravne pozrel. Riaditeľ neveril jeho slovám, ako by ich teda mohol ostatným interpretovať tak, aby ich presvedčil o jeho pravde? „Toto ešte zvládnem.“


  „Počúvame ťa,“ pobádal ho Líška.


  „Dávid Matzler, ktorý momentálne sedí v cépézetke, je podľa mňa kľúčom k vyriešeniu celého prípadu,“ vyhlásil Wolf a okamžite upútal pozornosť kolegov. „Spája obe obete. Bol najlepší kamarát Martina Gelnického a chodil na základnú školu s Alexandrou Pekníkovou.“


  „Ako si to zistil?“ čudoval sa Bernát. „Ten zasran sa so mnou odmietol baviť.“


  „Viedli k nemu isté stopy, ktoré som sledoval ešte predtým, ako sme ho zadržali. Skôr než bol Martin Gelnický zavraždený,“ vysvetlil Marek.


  „To si akože preveroval, s kým chodila Pekníková na základku?“ opýtal sa Líška rozčarovane. Nepozdávalo sa mu, že Wolf vyšetruje jeho prípad. A navyše úspešnejšie.


  „Nelustroval som všetkých spolužiakov. To meno vyskočilo, keď som preveroval jej kamarátku Dorotu Kocákovú.“


  „Stále si presvedčený, že Kocák má niečo spoločné s Alexandrinou vraždou?“ domnieval sa Lukáš.


  „Je to jediná bohatá a vplyvná osoba, s akou sa Pekníková poznala,“ upresnil Wolf.


  „Tak čo má s tým všetkým tá záhadná študentka, čo sa stratila v zahraničí a neviete sa k nej dostať?“ spýtal sa Otčenáš.


  „Bola to Dávidova frajerka,“ odvetil Marek.


  „Bola?“ zopakoval Lukáš. „Takže sa rozišli?“


  Wolf na neho zaskočene hľadel. Občas sa pozabudol a preriekol, no kolegovia stále nevedeli, že Dorota Kocáková je dávno mŕtva. „Či sa rozišli alebo sú stále spolu, to už ja neviem.“


  „Ako teda vieš, že to Matzler nespravil?“ ozval sa Bernát.


  „V oboch prípadoch sa zhodneme na tom, že vraždy do bodky vyzerajú ako práca profesionála. A ja som presvedčený, že ten istý profesionál sa snaží dostať aj Matzlera.“


  „Čistý priestrel, vzal so sebou nábojnice, postup je až nápadne totožný,“ pritakal Vanek.


  Wolf sa potešil. Veril, že aspoň niekoho postupne získava na svoju stranu. Zostávalo mu presvedčiť troch kolegov, pričom jeden bol jeho šéf. „Zabúdame ešte na jednu veľmi dôležitú vec, ktorá spája oba prípady.“


  „Mobily. Obom obetiam vzal páchateľ mobil,“ spomenul si Vanek.


  „Presne tak. Ale prečo to spravil?“ chcel vedieť Wolf, ktorý si zároveň spomenul na vypnutý telefón zamknutý v jeho kancelárii.


  „Lebo v nich bolo niečo dôležité,“ hádal Líška.


  „Dôležité pre toho, kto si vraha najal,“ upresnil Marek.


  „Vieme, o čo ide?“ spýtal sa Otčenáš.


  Wolf pokrútil hlavou. „Ale Matzler to určite vie.“


  „Prečo?“ nechápal Líška.


  „Lebo Gelnický nebol vrahov skutočný cieľ.“


  „Matzler?“ pochopil Vanek.


  „Bingo!“ zajasal Wolf.


  „Takže chceš prepustiť Matzlera…“ došlo Otčenášovi.


  „… aby si ho použil ako návnadu pre vraha?“ doplnil ho Líška.


  Marek cítil, že mu dochádzajú sily. Konečne sa však spokojne usmieval. Celá miestnosť bola na jeho strane, a to im ani nemusel povedať celú pravdu. Čiastočne chcel Dávida použiť ako návnadu, no v prvom rade chcel z neho vytiahnuť všetko, čo vie.


  11. decembra 2018


  Keď sa Dorota ráno zobudila, Dávid bol preč. Nachystal jej raňajky a nechal odkaz, že bude do hodiny späť. Odpila si z kávy a rozhliadla sa. Zdalo sa jej, že v byte je niečo inak než predtým. Až o chvíľu si uvedomila, že je tam väčší neporiadok, ako keď šla spať.


  „Čo sa tu stalo?“ spýtala sa Dávida krátko po jeho návrate.


  „Ako to myslíš?“ tváril sa nechápavo.


  „Pozri sa okolo seba,“ ukázala Dorota na porozhadzované veci.


  „Jaj, aha,“ uvedomil si Dávid. „Len som niečo hľadal. Som ti vravel, že mám prúser.“


  „Ten policajt?“


  „Už to zďaleka nie je len o ňom. Nie som pohodlný istým ľuďom. Ale ty máš svoje starosti.“


  „Vždy si nájdem čas, aby som si ťa vypočula. Môžem ti pomôcť?“ ponúkla sa Dorota.


  Dávid pokrútil hlavou. „V pohode, vyrieš si svoje. Ozaj, včera si spomínala, že máš nejaký plán…“


  Dorota sa usmiala. Jej frajer nepatril k najpozornejším, potešilo ju, že aspoň občas ju poriadne počúva. Konečne mu porozprávala, čo sa jej predchádzajúci deň podarilo vybaviť. Netváril sa nadšene, ako očakávala. „Čo si o tom myslíš?“ spýtala sa na jeho názor.


  Mykol plecom. „Fakt sa ma pýtaš? Aj tak si vždy spravíš po svojom.“


  „Nebuď uštipačný. Keby som nechcela poznať tvoj názor, nepýtam sa.“


  „Myslím si, že sa zahrávaš s ohňom,“ priznal Dávid.


  „To robím už dlhšie,“ uznala Dorota.


  „Je načase s tým prestať.“


  „Nemôžeme sa tu schovávať večne.“


  Prikývol. „To je pravda.“


  „Tak potom? Máš lepší nápad?“ skúšala Dorota.


  Najlepší nápad, aký Dávid v tej chvíli mal, ich zaviedol do postele. Tentoraz aspoň doprial svojej frajerke orgazmus. Ak ho po polhodine jeho snaženia z ľútosti len nepredstierala.


  „Stále ťa zaujíma môj názor?“ spýtal sa Dávid opatrne, keď vedľa seba ležali v posteli.


  Dorota pohladila chlpy na jeho hrudi. „To sa ma vážne pýtaš?“


  Dávid sa posadil. „Myslím si, že by si mala ísť za otcom. Aj mne naháňa strach, ale si jeho dcéra. Čo najhoršie ti spraví? Zoberie ti na mesiac kreditku? Nájdeš si tento rok pod stromčekom uhlie?“


  „Žartuješ?“ spýtala sa Dorota zhrozene.


  Pokrútil hlavou. „Myslím to vážne. Keby si mu vrátila tú pamäťovú kartu, na celý problém si mohla dávno zabudnúť.“


  Dorote odrazu bilo srdce rýchlejšie. „Odkiaľ vieš o tej karte?“


  Dávid na ňu zaskočene pozrel. „Ty si o nej predsa hovorila.“


  Dorota stisla pery. Hryzla si do nich tak silno, že na jazyku pocítila krv. „Určite nie. Určite som ti ju nespomínala.“


  „Bol za mnou tvoj otec,“ priznal Dávid napokon. „Ide mu iba o tvoje dobro.“


  Dorota sa začala obliekať. „Prehľadal si byt, hľadal si tú kartu. Ale sklamem teba aj otca, schovala som ju oveľa lepšie. Nenájdete ju.“


  „Neblázni, kam chceš ísť?“ zastavil ju Dávid.


  „Zradil si ma, nemôžem tu s tebou zostať.“


  Dávid vstal tiež. „Pôjdem ja. Tu si v bezpečí, nič ti nehrozí, sľubujem. Kam by si chodila?“


  Dorota sa zamyslela. Mal pravdu, nemala iné útočisko ani dosť peňazí na účte, aby si zaplatila hotel. Ak by platila otcovou kartou, okamžite by sa dozvedel, kde je. Bola väzňom nešťastných okolností.


  Napokon ju Dávid presvedčil. Odišiel a ona osamela. Keď zaspávala v posteli v byte jeho kamaráta, netušila, že to bude jej posledná noc v živote.


  28. januára 2019


  „Podarilo sa mi to,“ oznámil Wolf Dávidovi, keď ho prišiel pozrieť druhýkrát v ten deň.


  „Takže môžem ísť?“ potešil sa drogový díler.


  „Nie hneď,“ vyviedol ho z omylu Wolf.


  „Tak potom?“


  „Chvíľu trvá, kým sa vybavia papierovačky, ale zajtra si už hádam na slobode.“


  „Na to sa ti môžem vysrať,“ nahneval sa Dávid.


  „Poslúž si.“ Wolf sa obrátil vo dverách, tváriac sa, že je pripravený odísť.


  „Počkaj,“ zastavil ho díler.


  „Áno?“


  „Čo pre to musím spraviť?“


  „Musíš s nami spolupracovať. A povedať mi všetko, čo vieš,“ vysvetlil mu Wolf.


  Dávid chvíľu váhal, no Marekovi bolo jasné, že dosiahol, čo chcel. „Čo chceš počuť?“


  „Čo vieš o tom vrahovi, ktorý po tebe ide?“


  Díler mykol plecom. „Nie veľa. Spoznal by som ho, keby som ho uvidel. Ale to aj ty, nie?“


  „Jeho ksicht mám pred sebou, keď zaspávam,“ priznal Wolf.


  „Riadne ti naložil,“ uškrnul sa Dávid.


  Marek ignoroval jeho poznámku. „Takže asi nevieš, kto si ho najal?“


  „Myslel som si, že Dorotin otec, ale…“


  „Je ťažké uveriť, že by dal zavraždiť vlastnú dcéru?“


  Dávid sa zamračil. „To ani nie. Vždy to bol zmrd. Nič nie je preňho dôležitejšie ako biznis.“


  „Vedela Dorota, čo jej otec robí?“


  Díler prikývol. „Dlho. Tuším od pätnástich. Preto skončila na drogách.“


  „Brala ich aj pred smrťou?“ domnieval sa operatívec.


  „Nie, určite nie. Chápem, že si to myslíš preto, čo robím ja. Ale bola to náhoda. Dala nás dokopy Alex. Aj keď jej tým chcela skôr uškodiť.“


  „Čo za kamarátstvo bolo medzi nimi?“


  Dávid sa zatváril neisto. „To sa mňa nepýtaj. Boli chvíle, keď sa vôbec nebavili. Aj ku koncu.“


  „Vieme, že Alexandra bola začiatkom decembra na nejakej párty. Tipujeme, že na Kamzíku a že Dorota s tým má niečo spoločné. O tom niečo vieš?“


  „Dorota jej to vybavila. Alex netúžila po ničom inom, len po kariére zlatokopky. Chcela si nájsť bohatého chlapa a zaumienila si, že Dorka jej pomôže. Vyhovela jej, ale vtedy sa všetko posralo…“ Dávid sa odmlčal, Wolf mu dal chvíľu čas. „Už tam sa pochytili, Dorka šla domov skôr. Na druhý deň za ňou prišla Alex a tvrdila, že ju znásilnili.“


  Marek sa zahniezdil. Ak to bola pravda, získal ďalší kúsok skladačky objasňujúci, čo sa stalo medzi kamarátkami. Zďaleka však nevysvetľoval, prečo si niekto čoskoro želal, aby obe zomreli. Grázel, ktorý znásilnil Alexandru Pekníkovú? Alebo organizátor večierka?


  „Vieš, kto Alex znásilnil?“ spýtal sa napokon.


  Dávid pokrútil hlavou. „Na večierku mali všetci masky. Dorka o tom nechcela hovoriť.“


  „Tak aspoň, kto ten večierok organizoval?“


  „Jej otec. Ale nevedel, že tam pôjde s kamarátkou. Riadne sa nasral. Ona sa o tom dozvedela len preto, lebo mu pomáhala s pozvánkami.“


  Wolf premýšľal. Odrazu mali jasný motív hneď dvaja podozriví. Jeleň iste nechcel, aby sa rozšírilo, čo sa udialo na jeho večierku. Možno ponúkal prostitútky vplyvným mužom a dievčatá, ktoré sa tam votreli, o tom nevedeli. Jedna z nich padla za obeť opitému alebo aj zdrogovanému mužovi, ktorý neberie nie ako odpoveď. Druhým potenciálnym podozrivým bol neznámy páchateľ, ktorý znásilnil Alexandru. Zostával ešte jeden háčik. „Čo ten nájomný vrah hľadá?“


  „Pamäťovú kartu. Ale netuším, čo je na nej. Mala ju Dorota, u mňa ju zjavne nenechala. Vrah ju nenašiel, preto po mne ide. Fakt, pre nič iné. Ocitol som sa v tom celkom nevinne.“


  Marek nechápal, prečo má jeho bývalý díler opäť mimoriadnu potrebu obhajovať sa, ale rozhodol sa to ignorovať. „Tušíš, kde ju mohla schovať?“


  „Vôbec. Keby som vedel, už by som si zachránil kožu. Netuším ani, čo také hrozné je na tom videu. Asi to znásilnenie,“ tipoval Dávid. „Stačí ti to?“


  „Ešte jedna otázka. Potrebujem vedieť, kde je Dorotino telo.“


  „Nemám šajnu. Odkiaľ by som to mal vedieť?“


  Wolf na neho nechápavo hľadel. „Pochovali ste ju predsa spolu s Martinom.“


  „V žiadnom prípade. Pohádal som sa s ňou… Bola paranoidná, neverila mi, bála sa vlastného otca. Vyhodila ma z bytu. Keby som trval na tom, že tam zostanem, možno by bola ešte nažive,“ povedal Dávid s ľútosťou v hlase.


  Wolf z Dávidovej emotívnej reakcie vyčítal, že hovorí pravdu. Aspoň v niečom. Dokedy však bude popierať, že spratal Dorotino telo?


  „Ja ťa z ničoho neobviňujem. Viem, že si ju nezabil. Ale suseda z jedenásteho vás na druhý deň videla vynášať telo.“


  „Koho nás?“


  „Teba a Martina,“ upresnil Wolf.


  „Neviem, čo videla, ale určite nie mňa a Martina, ako za bieleho dňa vynášame telo z dvanásťposchodového paneláka. Akože v čom? V koberci? Nie som padnutý na hlavu. Neviem, o čo ti ide, ale ja som ju nepochoval,“ tvrdil Dávid.


  Marek nahodil zmierlivý tón. „Chápem, prečo si nevolal na políciu. Nemal si na výber. Ak by ju našli v Martinovom byte, nikto by neuveril, že s tým nemáte nič spoločné. Ale ja potrebujem vedieť, kde je. Veľmi by nám to pomohlo vo vyšetrovaní. Stále ju oficiálne nikto nenahlásil ani ako nezvestnú osobu.“


  „S týmto ti nepomôžem. Fakt by som chcel, ale neviem, kde je a čo s ňou spravil. Možno ju hodil do rieky alebo spálil. Čo ja viem? Môžeš sa ho spýtať, keď ho dostaneš. Stačí ti to? Môžem už konečne ísť?“


  Wolf pokrútil hlavou. „Už iba posledná vec.“


  „Áno?“


  „Potrebujem, aby si mi pomohol chytiť toho vraha.“


  29. januára 2019


  Dávid sa najprv zdráhal, keď mu Wolf predostrel svoj plán. Napokon sa dohodli, že sa na to obaja vyspia. Marek už ledva stál na nohách, k Sivákovej sa takmer doplazil po štyroch. Karhala ho, ale uvarila mu silný čaj a priložila studený obklad na čelo. Jeho organizmus sa síce ešte spamätával z účinku tabletiek, no Wolf mal pocit, že ich už vôbec nepotrebuje. Nahradila ich staronová závislosť, nedokázal už myslieť na nič iné ako na vyšetrovanie prípadu.


  Na druhý deň ráno sa cítil ako vymenený. Petra nechcela veriť vlastným ušiam, keď jej tvrdil, že je pripravený vrátiť sa do práce. Odmietol si zmerať teplotu, nebol predsa školopovinný.


  Priložila mu aspoň ruku na čelo. „Zdá sa, že fakt nemáš teplotu.“


  Po príchode na riaditeľstvo sa vybral rovno za Dávidom. Díler síce nebol rovnako odhodlaný, no aspoň konečne súhlasil, aby rozbehol svoj plán.


  Marek však potreboval ešte jeden, a tak zamieril za Otčenášom.


  „Matzler bude naša návnada,“ oznámil riaditeľovi, keď vošiel do jeho kancelárie.


  „Ako si to predstavuješ? Že ho len tak necháme ísť?“


  „Len tak s dvoma policajtmi za chrbtom, ktorí ho budú strážiť dvadsaťštyri hodín denne,“ opravil ho Wolf.


  „Ak po ňom naozaj ide profesionálny vrah, asi si všimne, že ho lákame do pasce,“ pochyboval Otčenáš.


  „Nie, keď spravíme všetko tak, ako som naplánoval.“


  „Daj teda veci do pohybu. Tá tvoja akcia… ako si ju nazval?“


  „Kamzík,“ odvetil Wolf.


  „Prečo Kamzík?“ nechápal riaditeľ.


  „To sa dozvieme, keď ju úspešne ukončíme,“ tvrdil Marek.


  Otčenáš sa tváril skepticky. „Počúvaj, neliezlo na teba včera niečo?“


  „Vyležal som to.“


  „Za noc?“


  Wolf mykol plecom. „To sú tie moje kanadské korene.“


  „No dobre, tak smelo do toho, akcia Kamzík má zelenú,“ vyhlásil Otčenáš napokon.


  Riaditeľovi behal operatívec po rozume aj po odchode z kancelárie. Nechápal, čo sa s ním deje. Ešte včera mu odpadával pred očami a nútil všetkých zúčastniť sa na porade, ktorú sotva zvládol. Dnes bol ako vymenený. Prvýkrát po dlhom čase pôsobil ako za starých čias. Zase bol sám sebou.


  V tej chvíli Otčenášovi skrslo v mysli čosi neprijateľné. Pomyslel si, že to nebola choroba, ktorá Mareka takmer odrovnala a z ktorej sa zázračne vyliečil. Zdvihol slúchadlo a zavolal na personálne. „Zdravím… Aký je postup pri náhodnom testovaní na drogy?“


  11. decembra 2018


  Alexandra sa po udalostiach na súkromnom večierku na Kamzíku celkom vzdala svojho sna stať sa zlatokopkou. Vrátila sa do zlatníctva, zmierená s bezvýznamnosťou svojej existencie. Najprv sa hnevala na Dorotu a prekážalo jej, že jej nedá pokoj. Potom ju ešte viac rozčúlilo, keď sa Dorota prestala snažiť a hovory a správy od nej celkom ustali.


  Bolo ťažké zmieriť sa s traumou, o ktorej musela mlčať. Cítila sa slabá. Slabá, lebo nemohla spraviť nič, keď sa jej rozhodol zmocniť silnejší chlap. Slabá, lebo zoči-voči bohatým ľuďom tohto sveta bolo jej tvrdenie vánkom, ktorý nepohne ani listom na strome.


  Jej bezmocnosť sa zmenila na hnev a hnev rýchlo prerástol do nenávisti. Boli chvíle, keď spod toho nánosu vykúkal kúsok ľudskosti. Vtedy sa zatúžila porozprávať so svojou najlepšou kamarátkou. Lenže ony už dávno neboli najlepšie kamarátky a ako by sa s ňou po tom všetkom dokázala úprimne porozprávať, keď nedokázala byť úprimná ani k vlastnej mame?


  Radšej sa schovala za masku všednosti a odhodlala sa žiť bez zbytočných emócií. Pod maskou to však vrelo, občas čosi vyprsklo a popálilo nevinnú obeť. Napríklad keď mal zákazník v obchode priveľa otázok alebo zákazníčka pridlho skúšala prstene, vyletela na nich: „Čo ma tu zdržujete? Aj tak nič nekúpite a nájdete si to lacnejšie na internete!“ Alebo keď sa vrátila domov z práce a mama sa jej spýtala, či je hladná. Vtedy pomyslela na to, akú nechuť k jedlu nadobudla. Ale nemohla sa jej priznať, a tak iba vyprskla: „Myslíš, že som mala čas jesť? Celý deň som na nohách a pracujem!“


  Myslela si, že sa nenájde nikto, kto by nahliadol pod masku, za ktorou schovávala svoju zraniteľnú stránku. Kým do obchodu nevošiel Dávid. Poznali sa od škôlky. Už vtedy sa hrali na svadbu. Potom sa ich cesty rozišli, až sa v puberte znovu stretli na ihrisku. Náhoda alebo osud? Alexandra chcela uveriť v to druhé. Život to tak zariadil. Odvtedy boli neodlučiteľní. Ako brat a sestra, tak ju aspoň Dávid vždy bral. Ako sestru.


  Keď sa tam v ten deň zjavil, jej tvár sa okamžite rozžiarila a nebola to iba maska. Prvýkrát po dlhom čase pocítila skutočnú radosť.


  „Dávid!“ vykríkla, vybehla spoza pultu a vrhla sa naňho.


  Jeho objatie akoby povedalo to najdôležitejšie: Som tu, už je všetko v poriadku. „Máš čas?“ spýtal sa.


  „Na teba vždy,“ odvetila bez zaváhania.


  „Chcel som ťa pozvať na kávu, ale… si tu sama?“


  „Som, šéf nechce platiť dve baby, predaje šli posledné roky dole, na internete sa dá všetko zohnať lacnejšie.“


  Dávid prekvapene nadvihol obočie. „Kedy máš prestávku? Môžeš ísť vôbec na záchod?“


  „Musím zamknúť,“ priznala Alexandra, vracajúc sa za pult po kľúče od predajne.


  „Nebudeš mať z toho problém?“


  Mávla rukou a usmiala sa. Na práci jej záležalo menej než kedysi, a to nikdy neašpirovala na zamestnankyňu mesiaca.


  Skončili v kaviarni o ulicu vedľa.


  Alexandra sa usmievala od ucha k uchu, keď jej Dávid objednal horúcu čokoládu. „Ty si nezabudol?“


  „Ako by som mohol zabudnúť, Šiška?“ zasmial sa.


  Dávno ju tak nenazval. Prezývka vznikla v škôlke, keď nedokázal vysloviť Saška. Náhle ju zaplavilo teplo spomienok na krásne detstvo.


  „Ako sa máš?“ spýtal sa zrazu.


  Alexandra zamrzla. Tá otázka bola pre ňu rovnako ťažká, ako keby sa spýtal, prečo sa vykašľala na vysokú školu pred prvým skúškovým obdobím. Alebo keby sa spýtal, kedy prišla o panenstvo. Ako sa má? Mala chuť úprimne mu porozprávať o všetkom, čo prežívala posledné týždne. O nenávisti, ktorá sa v nej nahromadila. O neutíchajúcom hneve, ktorý viedol k bezdôvodným výbuchom. Potom si to zakázala. Pokazila by príjemné stretnutie. „Všetko je super,“ vyhlásila. „Robota klasika. Mama je zdravá, to je hlavné. Ale všetko je super.“


  Dávid sa zháčil. Chcel sa spýtať na znásilnenie, ale keďže o tom nemal vedieť, radšej mlčal. „To… som rád,“ povedal napokon váhavo. „A frajera máš?“


  Alexandra prevrátila očami. „Chlapi. Ešte sa nenašiel taký, čo by si ma uchmatol.“ Zahľadela sa mu priamo do očí, letmo mu pohladila ruku. Uvažovala, čo mohlo byť, keby nebola hlúpa. Keby sa nepostavila do cesty vlastnému šťastiu.


  „Priniesol som ti niečo, čo by ti mohlo pomôcť,“ vytrhol ju Dávid zo spleti ubíjajúcich myšlienok a položil na stôl balenie tabletiek.


  „Čo je to?“


  „Predpisujú sa na depky, ale dajú sa brať kedykoľvek, keď potrebuješ otupiť mozog.“


  „Načo by mi boli?“ spýtala sa nechápavo. Stačil však jediný Dávidov pohľad, aby pochopila, že ju prekukol. Vedel, že sa jej nedarí. Vedel, že nie je šťastná. Prišiel jej pomôcť. Bez zbytočných rečí a vysvetlení. Poznal ju natoľko, že jej priniesol presne to, čo potrebovala. Vzala tabletky zo stola a schovala ich v kabelke.


  „Ale neprežeň to s nimi. Sú dosť silné,“ varoval ju Dávid.


  „Čo som dlžná?“ vytiahla Alexandra peňaženku.


  „V žiadnom prípade,“ odmietol ju razantne.


  Usmiala sa. Bol jej hrdina. Vždy bol jej hrdina. Možno nie rozprávkový, ale jej.


  „Je tu jedna vec, s ktorou by si mi mohla pomôcť. Chcem sa ťa niečo spýtať,“ pokazil odrazu Dávid výnimočnosť spoločnej chvíle. „Ty a Dori, stalo sa medzi vami niečo?“


  Alexandra sa zamračila. „Nechcem sa o nej baviť.“


  „Chápem. Ani nemusíš. Len ťa prosím, aby si sa jej ozvala.“


  Alexandra sa stiahla. „Prosím?“


  Dávid mal dojem, že teplota vo vykúrenej kaviarni náhle klesla. Bolo mu chladno, akoby sa ocitol vonku bez bundy. „Ona… neprizná si to. Ale potrebuje ťa. A myslím, že aj ty ju. Dosť by mi helflo, keby si jej dohovorila, lebo…“


  „Potrebuje ma?“ zopakovala Alexandra výsmešným tónom. „Bohatá princezná potrebuje mňa? Nech si zaplatí lepšiu kamarátku. Dávno mi dala najavo, že pre ňu nie som dosť dobrá.“


  „To nie je pravda. O čom to hovoríš? Ak ma pamäť neklame, ty si odkopla ju a mňa s ňou. Čo som už vôbec nechápal…“


  „Prišiel si mi to teraz vyčítať?“ spýtala sa Alexandra rozhorčene. „Na toto fakt nemám čas. Nepremrhám svoju pauzu na Dorotu.“ Zdvihla sa na odchod.


  Dávid sotva stihol zaplatiť účet a zhrabnúť aj jej kabát. Dobehol ju až na ulici. „Neblázni. Čo vystrájaš? Je zima, obleč sa.“


  Keď cez ňu prehodil kabát, už sa triasla od zimy. Pomohol jej pozapínať gombíky, objal ju okolo pliec, aby sa zohriala rýchlejšie. To ju obmäkčilo.


  „Ty to nechápeš. Ja… spravila som jej veci, na ktoré nie som hrdá,“ priznala zrazu.


  Dávid sa usmial. „Dori už dávno zistila, že si nás dala dokopy naschvál. A odpustila ti to. Tak jej odpusti aj ty.“


  „Čože?“ Alexandra sa náhle vytrhla z Dávidovho objatia. Jeho úsmev si vyložila ako výsmech. „Už za mnou nikdy nechoď! Počuješ? Nikdy! Zalez niekam do diery aj s tou svojou čúzou a neotravujte mi viac život! Nechcem o nej ani len počuť!“


  Dávid nechápal, čo sa stalo. Pokúšal sa ju upokojiť, no čokoľvek, čo povedal, malo opačný efekt. Len viac kričala, prskala a nadávala. Musel sa zmieriť s neúspechom.


  V ten deň sa už Alexandra nevrátila do práce. Jej šéf sa o vlastný obchod zaujímal tak málo, že ju ani neprišiel skontrolovať. Po tom, ako vyvolala hádku s mamou, zavrela sa vo svojej izbe a v bezpečí štyroch stien si konečne zložila masku.


  Sadla si za stolík, pri ktorom sa zvykla ráno maľovať. Hľadela na ňu ohyzdná obluda nehodná lásky. Žena plná nenávisti a skazy. Bola taká odjakživa alebo ju vyformovali okolnosti?


  Po lícach jej tiekli slzy, keď spomínala na začiatok svojho pádu. Vrhla sa do priepasti sama alebo ju niekto postrčil?


  29. januára 2019


  Hocikto na jeho mieste by jasal od radosti, keby ho po jedinej noci bez zjavného dôvodu alebo pričinenia obhajcu prepustili z cely predbežného zadržania. Dávid Matzler však vôbec nebol nadšený, vedel, aký je hlavný dôvod jeho prepustenia. Stal sa návnadou pre nájomného vraha. Keďže bola na jeho hlavu vypísaná slušná odmena, ktorá vraha motivovala, najradšej by sa dal zasa zavrieť. Vonku sa už niekoľko týždňov vôbec necítil slobodný.


  Kapitán Wolf ho napokon presvedčil: „Ak do bodky spravíš, čo ti poviem, nič sa ti nestane.“


  Podľa pokynov nastúpil na námestí do električky a odviezol sa do Petržalky. Zatiaľ čo si v hlave opakoval všetky kroky, obzeral sa na všetky strany v strachu, že sa s ním vezie aj Viktor.


  Áno, Dávid poznal vrahovo meno. Bol to jeden z detailov, ktoré si nechal pre seba a nepodelil sa o ne s Wolfom. Povedal mu iba to najnutnejšie, aby si získal jeho dôveru. Napriek tomu mal pocit, že o ňom policajt pochybuje. No priznať, že sa s pomocou najlepšieho kamaráta zbavoval tela svojej frajerky, predsa nemohol. Zaručene by mu potom neuveril, že ju nezabil.


  Dávid zamieril od zastávky k bytovke, kde sa v decembri schovával. Kľúč od Martinovho bytu nemal, ale ani ho nepotreboval. Náhradný kľúč už viac než desať rokov spočíval na zvyčajnom mieste – zaborený v hline v kvetináči na chodbe. Už vtedy ho tam Martin preňho nechával.


  Nebolo to zďaleka prvýkrát, čo Dávid potreboval jeho pomoc. Keď odomykal dvere, uvedomil si, že na tomto svete už zostal celkom sám. Postupne prišiel o dvoch najdôležitejších ľudí vo svojom živote. A nie, neboli to jeho rodičia.


  V byte ho zaplavili spomienky. Dávid sa u Martina skrýval, keď jeho otec začal vyvádzať. Dvaja chlapci, takmer rovesníci, spolu vyrástli. Spolu sa vykašľali na školu, spolu si našli prvú robotu, spolu dali krátko nato výpoveď a spolu našli spôsob, ako zbohatnúť.


  Dávid zaklopal na stenu v obývačke. Potešil sa dutému zvuku, aký sa ozýva len pri búchaní na sadrokartón. Nemusel ani skontrolovať, či sú za ním peniaze, ktoré s Martinom ukoristili pred niekoľkými týždňami. Našiel by ich iba ten, kto by vedel, kde ich má hľadať.


  Pôvodne nimi plánovali vyplatiť dlžoby. No teraz, keď bol Martin mŕtvy, Dávid zmenil názor. Použije ich na útek a nový začiatok. Kam utečie? To ešte netušil, pre túto možnosť sa rozhodol len nedávno. Jasné bolo iba kedy. Svoj plán môže uskutočniť až po tom, ako Viktor skončí vo väzení. O čo sa dnes postará.


  S útekom pomyslel i na Dorotu. Jedinú osobu, ktorej na ňom záležalo. Ak by mal s niekým utiecť, bola by to ona. Zlomila mu srdce, keď mu prestala dôverovať. Jej by predsa nikdy, pre nič a nikoho neublížil.


  Aj on sa dopustil hriechov a chýb, mnohé boli horšie, oveľa horšie než fakt, že sa živil drogami. Z bytu ho určite nevyhodila bezdôvodne.


  Otvoril kredenc a vytiahol fľašu vodky. Potreboval sa konečne vyspať. Bol na smrť unavený, noc v cele na nepohodlnej a úzkej posteli strávil v bdelom stave. No udalosti posledných týždňov a spomienky na všetko hrozné, čo sa odohralo v tomto byte, ho aj naďalej držali na nohách. Musel otupiť svoju myseľ.


  Po troch pohárikoch sa presunul do spálne. Jediný pohľad na posteľ ho donútil zasa zavrieť dvere. Nie, tam sa nevyspí. Hoci posteľ spratali a otočili matrac, takže na prvý pohľad nebolo badať žiadne stopy po vražde, Dávid vedel, že matrac je z druhej strany nasiaknutý krvou. Jej krvou. Tá sa nedala zmyť ničím. Niežeby sa o to nepokúšal.


  Dávid sa zložil na gauči a rozplakal sa.


  Nikdy si neuvedomil, ako veľmi ju ľúbi, až kým o ňu neprišiel.


  Nakoniec nezaspal. Iba sa vyplakal a vypil pol fľaše, už si ani nenalieval. Že to bol zlý nápad, si uvedomil, až keď sa zotmelo.


  Skontroloval čas. Zostávali mu ešte vyše dve hodiny, podľa Wolfových pokynov mal opustiť byt najskôr o deviatej. Dovtedy musel vytriezvieť. Chcel si spraviť kávu, no na mieste, kde ju Martin držal, stála prázdna dóza. Dávid nazrel do vyrabovanej chladničky. Kto ju vypratal a hlavne kedy? Prečo mu policajti nenabalili žiadne jedlo, keď ho poslali na túto misiu?


  Bytom sa niesol štikútavý smiech. Dávid si pomyslel, ako smiešne by vyzeral, keby z polície odchádzal s nabalenou desiatou. Keď sa prestal smiať, poobzeral sa okolo seba. Ticho, ktoré ho obklopovalo, bolo neznesiteľné. Martin by jeho vtip ocenil, no už sa viac nezasmeje.


  Aká hlúposť dokáže človeku pripomenúť, že jeho blízky už nie je medzi živými…


  Nazrel do peňaženky. Mal iba päť eur. Doľahla naňho túžba vybúrať sadrokartón, napokon ju však potlačil. Päť eur mu postačí.


  V neďalekých potravinách si kúpil tresku, dva rožky a malé balenie instantnej kávy. Cestou späť si všimol policajtov sediacich v aute pred domom. Neboli veľmi nenápadní. Zjavne sledovali každý jeho krok, len čo sa ocitol v ich zornom uhle. Ak ich uvidí Viktor, celá jeho snaha vyjde nazmar.


  Dávid na to nechcel ani pomyslieť. Obzeral sa, či náhodou nezbadá aj jeho. Ak Viktor aj číhal niekde v tme, bol nenápadnejší ako policajti.


  Dávid sa navečeral v spoločnosti videí v mobile. Našťastie suseda, ktorá bývala o poschodie nižšie, nezmenila heslo svojej wifi siete, takže sa na nej mohol priživiť.


  Keď nadišiel čas, nechcelo sa mu odísť. Musel sa presviedčať, že všetko bude v poriadku.


  Nebolo to prvýkrát, čo si tú vetu opakoval pri pohľade do zrkadla: „Všetko bude v poriadku, všetko bude v poriadku, všetko bude v poriadku.“


  Samozrejme, nič nebolo v poriadku. Ale s policajtmi na krku už nemal na výber.


  Vykročil do tmy, aby sa presunul na dohodnuté miesto. Policajné auto zostalo podľa dohody na parkovisku. Ak by ho sledovali, Viktor by si ich určite všimol.


  „Takto ho presvedčíme, že nemáš policajnú ochranu,“ tvrdil Wolf, keď mu ráno vysvetľoval svoj plán.


  Dávid sa na otvorenej ceste bez policajtov za chrbtom cítil zraniteľný. Bola mrazivá, suchá noc. Fúkal ostrý vietor, ktorý mu zaliezal pod bundu. Drkotal zubami, nebol dobre oblečený na také podmienky. V búde medzi záhradkami pri Dunaji síce nemal kúrenie, no aspoň bol v závetrí.


  „Čo ak ma napadne cestou tam?“ obával sa Dávid počas rozhovoru s Wolfom.


  Operatívec pokrútil hlavou. „Bude zvedavý, kam ideš. Najprv si preverí situáciu, než zasiahne. Nemusíš sa báť.“


  „A prečo si myslíš, že ma bude sledovať?“


  „Sám si to povedal. Je presvedčený, že máš to, čo hľadá.“


  Dávid sa hneval sám na seba. Nie, to nebol jediný dôvod, prečo ho Viktor sledoval. Stále hľadal pamäťovú kartu, no zároveň mal o dôvod viac, aby Dávida zniesol zo sveta. Stačilo, aby konečne pochopil, že maličký drogový díler mu je celkom zbytočný.


  Keď Dávid zišiel z cesty medzi stromy, jeho strach sa znásobil. Na ulici ešte ako-tak vedel odhadnúť, či ho niekto sleduje. Tu sa Viktor mohol bez problémov schovať kdekoľvek. Dávid sa otáčal za každým zvukom. Vyľakala ho aj suchá vetva, na ktorú nechtiac stúpil.


  Našťastie, ani sa nenazdal a ocitol sa neďaleko svojho cieľa. Uvidel pozemok, na ktorom stála búda. Jeho posledná skrýša, kde ho prepadol Viktor a kde ho zachránil Wolf. Podarí sa mu to aj tentoraz?


  Otázky, ktoré mu bežali v hlave, zrazu prerušil Viktorov hlas: „Prečo si sa sem vrátil?“


  Automaticky zdvihol ruky nad hlavu. „Prišiel som vziať to, čo hľadáš.“


  „Nezmysel,“ namietol Viktor.


  Dávid sa odvážil opatrne obzrieť. Nevidel vrahovi do tváre, stál v tieni, no spoznal ho podľa nižšej postavy. A presne ako predpokladal, mieril naňho zbraňou.


  „Obrátil som to tam hore nohami. Je to štvorcová prázdna búda. Matrac som roztrhal na kusy… ako besný pes. Nie je to tam!“


  Dávid sa uškŕňal napriek tomu, že čelil hlavni pištole. „A bol si aj v suteréne?“


  „V suteréne?“ zopakoval Dávid zmätene. „To čo je za kokotinu? Chceš mi nahovoriť, že búda, čo má desať štvorcových metrov, kde nie je zavedená voda ani elektrina, má pivnicu?“


  Dávid mlčal.


  „Nie je tam koberec… poklop, nič, čo by naznačovalo vstup.“


  „Prečo som sem podľa teba prišiel?“ spýtal sa Dávid a potláčal chuť obzerať sa na všetky strany, lebo Viktorovi by okamžite došlo, že je to pasca. Aspoň hlasnou rečou sa pokúsil získať Wolfovu pozornosť, nech sa skrýval kdekoľvek.


  „Tak sa poďme pozrieť,“ navrhol Viktor a kývol zbraňou smerom k dverám.


  Dávid ich otvoril a uvedomil si, že za nimi niekto stojí. Už nebol taký nervózny, keď opäť zdvihol ruky nad hlavu a vošiel dnu. Bol pripravený rýchlo uskočiť a schovať sa pred možným výstrelom.


  K tomu nakoniec nedošlo. Wolf, číhajúci na svoju korisť, vykopol Viktorovi zbraň, hneď ako sa ocitla v jeho zornom uhle. Potom vrazil do dverí tak, že nájomný vrah skončil na zemi.


  Dávid sa medzitým skotúľal nabok a zažal malú lampu na baterky, ktorá mu ako jediná počas schovávania v záhradnej búde robila spoločnosť. „Ha!“ vykríkol.


  Keď sa Viktor spamätal, policajt ho mal na muške a jeho zbraň odkopol do opačného rohu miestnosti.


  „O nič sa nepokúšaj,“ upozornil ho.


  „Ak si chlap, odložíš tú búchačku a dáme si druhé kolo. Uvidíme, kto bude na konci stáť na nohách,“ vyzval ho Viktor.


  Wolf sa pobavene usmial. „Toto nie je akčný film. Si zatknutý.“


  30. januára 2019


  Viktor sa ocitol na policajnom riaditeľstve. Presne ako čakali, odmietal s kýmkoľvek hovoriť bez prítomnosti právnika. Preto skončil na noc v cele predbežného zadržania, odkiaľ ho vytiahli až ráno.


  Wolf, ktorý sa po odvykacej kúre odsťahoval od Petry, strávil po dlhom čase prvú noc osamote. Vrátil sa do bytu, kde prežil celé detstvo. Podarilo sa mu vyvetrať a povysávať podlahu, ktorú kde-tu pokrývali malé kúdoly prachu. V skrini v spálni dokonca našiel čistú perinu a obliečky. Napriek tomu vedel, že to nie je dlhodobé riešenie.


  Cestou do práce premýšľal, aké sú jeho možnosti. Napokon zhodnotil, že najrozumnejšie bude do bytu investovať, dokončiť začatú rekonštrukciu a až potom ho predať.


  Hneď ako sa dostavil na riaditeľstvo, Vanek ho informoval o najnovšom dianí. „Náš podozrivý sedí vo vypočúvačke, Bernát sa pripravuje na výpoveď, ale ešte máme čas, čakáme na právnika. Ak môžeš, choď za Bernátom, chce s tebou hovoriť.“


  Wolf poslúchol a vybral sa za vyšetrovateľom, s ktorým spolupracoval na prípade. „Počul som, že sa pripravuješ na výpoveď, čo zatiaľ vieme o podozrivom?“


  Bernátov výraz hovoril za všetko. „Práveže holý k…“


  „Filip,“ skočil mu Marek do reči. „Určite to nebude také zlé.“


  „Volá sa Viktor Varga, pochádza z Bratislavy, má dvadsaťosem rokov a za sebou neúspešnú hokejovú kariéru. Niekde som našiel, že ho skoro draftovali do NHL, ale potom sa zranil. Dočítal som sa, že bol bitkár. Na ľade aj mimo neho. Toľko. Viac nemám. Preto budem rád, ak mi pomôžeš.“


  „Kedy skončil s hokejom?“


  Bernát skontroloval svoje poznámky. „Pred siedmimi rokmi.“


  „Nepodarilo sa ti zistiť, čím sa živí teraz?“ skúšal Wolf.


  Vyšetrovateľ razantne pokrútil hlavou. „Ako vieme, že je nájomný vrah?“


  „Tvrdí to Dávid Matzler.“


  Bernát pochybovačne nadvihol obočie. „No doriti, tvrdí to náš pôvodný zadržaný podozrivý. Najspoľahlivejší zdroj na svete.“


  Wolf sa zhlboka nadýchol. Niežeby si potrpel na prehnané spôsoby alebo zdvorilé správanie, no stále si nezvykol na slovník najnovšieho kolegu. Na druhej strane, mnohé výskumy naznačovali, že vysoko inteligentní ľudia často nadávajú, azda aj v Bernátovi sa toho skrývalo viac, než sa na prvý pohľad zdalo. „Na tvojom mieste by som začal tým, prečo uprostred noci sledoval Dávida Matzlera a prečo naňho mieril zbraňou.“


  Bernát ukázal kolegovi svoje poznámky. „Vidíš? Tuto to mám. Hneď prvé. Ako jedinú relevantnú otázku.“


  Marek strácal trpezlivosť. „Jedinú? Tak si píš. Má alibi na vraždu Alexandry Pekníkovej? Alebo na vraždu Martina Gelnického? Kde bol? Čo robil? Môže mu to niekto potvrdiť? Má na zbraň, ktorú nosí, zbrojný preukaz? Bol by ochotný poskytnúť ju na testovanie?“


  Vyšetrovateľ sa zasmial. „Určite, kurva, ten bude taký ochotný… Veď sa s nikým nechcel baviť, keď ho zatkli. Hneď sa oháňal svojimi právami. Mal by si to vedieť, zatýkal si ho, nie?“


  „Pozri, je to profesionál. Ak za ním niekto stojí, zrejme mu najal dobrého právnika. Hej, zatiaľ toho nemáme veľa, ale možno nám dá niečo, čo budeme môcť preveriť. Budeme ho držať, kým je to legálne možné, dovtedy azda zistíme viac. Musíme ho nejako prepojiť s tými vraždami.“


  Ozvalo sa klopanie a do Bernátovej kancelárie vošiel Vanek. „Je tu.“


  „Právnik?“ pochopil Wolf.


  „Právnička,“ opravil ho kriminalista.


  Bernát sa zdvihol a rýchlo pozbieral zo stola poznámky a fotografie, ktoré chcel podozrivému ukázať. „Idem.“


  Wolf zmeravel. „Právnička?“


  Vanek prikývol. „Bude lepšie, keď zostaneš v úzadí.“


  Samozrejme, Marek ho nepočúvol. Pochopil, kto obhajuje Viktora Vargu. Vybral sa Michaele, ktorá v tom čase už kráčala po schodoch k miestnostiam určeným na vypočúvanie, v ústrety.


  Vyzerala veľmi dobre. Mala upravené vlasy, dokonca sa mu zdalo, že je ostrihaná, ale to nikdy nevedel odhadnúť. Profesionálny zjav dopĺňal decentný mejkap a nohavicový kostým. Ani stopy po starostiach, únave či starostlivosti o dcéru a psa, ktorého jej nechtiac nechal na krku.


  „Ty žiješ,“ skonštatovala namiesto pozdravu.


  „Chcel som ti dať nejaký čas,“ tvrdil Marek.


  „Čas na čo?“


  Wolf sa odmlčal.


  To Michaelu rozčúlilo. „Ak si chcel povedať, že na to, aby som vychladla, radšej zostaň ticho.“


  „Môžeme sa porozprávať?“ poprosil ju.


  „Nie tu. Som v práci. A pokiaľ viem, tak stále aj ty.“


  „Potom, keď skončíš,“ upresnil Wolf.


  Michaela si ho premerala. Prekvapivo vyzeral lepšie, ako keď ho videla naposledy. „Uvidíme, koľko mi zostane času.“


  Bernát venoval kolegovi pohoršený pohľad a predstavil sa právničke: „Kapitán Filip Bernát, teší ma.“


  Opätovala mu stisk ruky. „Michaela Hrobáková.“


  „Zavediem vás za vaším klientom. Bude vám stačiť desať minút pred vypočúvaním?“


  „Dajte nám pätnásť,“ požiadala ho.


  „Samozrejme,“ prikývol vyšetrovateľ. „Môžem vám ponúknúť kávu?“


  „To je v poriadku,“ uistila ho Michaela, než sa zavrela v miestnosti s Viktorom Vargom.


  Wolf na Bernáta udivene hľadel. Takmer ho nespoznával. S nikým nekomunikoval tak uhladene a profesionálne, a to ani vo chvíľach, keď sa to vyslovene patrilo.


  „Kurva, domáce problémy nepatria do práce, to by si mal vedieť,“ karhal ho zrazu.


  Marek sa zatváril, akoby mu odľahlo. „To je vyšetrovateľ, ktorého poznám. Už som sa zľakol, že ťa posadol nejaký démon a budeme musieť zavolať exorcistu.“


  „Čo to trepeš?“ rozčúlil sa Bernát.


  Wolf teatrálne tleskol rukami a spojené ich zdvihol nad hlavu. „Je späť, aleluja! Rovnováha vo vesmíre bola obnovená.“


  Vyšetrovateľ krútil očami. Skontroloval hodinky, právnička si vypýtala pätnásť minút. Mal akurát dosť času na jednu cigaretu.


  18. júla 2012


  Alexandra mala štrnásť, keď brigádovala v obchode s oblečením v nákupnom centre. Zatiaľ čo si jej spolužiačky užívali leto na Zlatých pieskoch, ona skladala tričká a upratovala skúšobné kabínky po neporiadnych zákazníčkach. Neznášala tú prácu, ale dvanásťhodinové služby boli dobre platené a ona musela vypomáhať mame s pribúdajúcimi účtami už od štrnástich.


  „Dohliadni na tamtie hviezdy,“ prikázal jej manažér obchodu, keď výnimočne nemala čo robiť a postávala pri pokladnici. „Už sa tu chvíľu potĺkajú a mám dojem, že čakajú na príležitosť, aby niečo čmajzli.“


  Alexandra pozrela smerom k regálom, okolo ktorých sa obšmietala štvorica dievčat. Prekrútila očami. Boli to jej spolužiačky, dcérenky bohatých rodičov. Samozrejme, akoby Bratislava nebola dosť veľká, museli prísť nakupovať práve sem.


  Nemala chuť vysvetľovať manažérovi, prečo je zbytočné, aby na ne dohliadala. Bral by to ako výhovorku. A tak nenápadne podišla bližšie a začala skladať tričká pri vedľajšom pulte.


  „Alex? Si to ty?“ oslovil ju známy hlas.


  Zmätene sa obzrela. Dorota bola kedysi jej najlepšia kamarátka. Síce jej tvrdila, že stále sú najlepšie kamarátky, ale prečo potom trávila viac času s inými dievčatami z triedy?


  „Ahoj,“ pozdravila ju Alexandra. „Ako vidíš, som to ja.“


  „Saška, čauko!“ prikvitla k nim ďalšia spolužiačka tváriaca sa, že je celá bez seba, že ju vidí. „Ty tu pracuješ? Aká náhodička, to by si nám mohla vybaviť nejakú zľavičku!“


  Alexandra sa zasmiala. „Akoby ste si nemohli čokoľvek dovoliť aj bez zľavy.“


  „Výhodný nákup vždy poteší. Koľko máš? Dvadsať? Pätnásť percent dole? Nehovor, že nič,“ vyzvedala spolužiačka.


  „Dvadsať. Ale keď vám dám zľavu, nezískam províziu z vášho nákupu.“


  „Províziu? Nebuď socka! Takže zo všetkého mám odrátať dvadsať percent. To je štvrtina ceny?“


  „Pätina,“ opravila ju Alexandra.


  Spolužiačka sa zasmiala. „Super, predsa bude zľavička. Si zlatíčko, Saši, uvidíme sa pri pokladni.“


  Dorota hodila na kamarátku ospravedlňujúci pohľad, no než stihla čokoľvek povedať, spolužiačky ju zavolali ku skúšobným kabínkam.


  Alexandra vtedy prvýkrát pocítila nával hnevu. Pozrela sa na manažéra predajne, prepaľoval ju očami, ktoré jasne hovorili, aby dievčatá nasledovala. Musela sa ovládnuť.


  Zastala za rohom a počúvala ich prebiehajúcu konverzáciu.


  „Počula som, že existuje taký trik. Že keď zabalíš ten pípač do alobalu, nezapípa, keď odídeme z obchodu,“ povedala len tak mimochodom jedna.


  „Ale čo s tým spravíme potom?“ nechápala druhá.


  „Mňa z toho vynechajte,“ ohradila sa Dorota.


  „Nebuď trapka!“ vyhŕklo na ňu dievča, ktoré prišlo s nápadom, ako obísť bezpečnostný systém. „Doniesla som dosť pre všetky. A ten top sa ti hodí. Aha.“


  „Oco sa nahnevá, keď nás chytia.“


  Dievčatá sa rozosmiali. „Ockovo poslušné dievčatko.“


  Postupne si z kabínky do kabínky podávali balenie alobalu, len Dorota sa rozhodla, že oblečenie nechá v kabínke. Keď napokon vyšli von, zvyšné kusy hodili zaskočenej Alexandre do náručia.


  „Máte samé minuloročné modely. To sa nám neoplatí kupovať ani so zľavou,“ vyhlásila jedna zo spolužiačok a suverénne kráčala k východu.


  „Prepáč,“ ospravedlnila sa jej Dorota, ktorá odchádzala ako posledná.


  „Dori,“ zastavila ju Alexandra.


  „Áno?“


  „Nespravíme si niekedy výlet na Železnú na langoš?“


  Dorota sa tvárila neisto. „Ja langoše už veľmi nejem, musím si dávať pozor na váhu.“


  „Tak dačo iné. Alebo sa môžeme len prejsť,“ navrhla Alexandra.


  „Prejsť? Akože… kam?“ nechápala Dorota.


  „Nechaj tak,“ mávla Alexandra rukou.


  „Leto je dlhé, ešte sa uvidíme,“ rozlúčila sa s ňou Dorota bez jasných plánov.


  Dorotine kamarátky už vyšli z obchodu. Bezpečnostný alarm ich neprezradil, tešili sa z úlovkov zabalených do alobalu, ktoré schovávali v kabelkách. Úsmev im zamrzol na perách, keď Dorotu pri vychádzaní z predajne zaskočilo nepríjemné pípanie. Chcela sa rozbehnúť, no pohotový pracovník bezpečnostnej služby ju zastavil.


  „Nemáte právo ma držať!“ ohradila sa.


  „Ukáž, čo máš v taške, potom ťa pustím,“ nedal sa ochrankár.


  „Viem, že na to nemáte právo.“


  „Ak odmietneš spolupracovať, musíme zavolať políciu,“ oznámil jej manažér, ktorý prišiel riešiť situáciu.


  Dorotine kamarátky váhali. Chceli ju podržať, no samy schovávali v taškách tajomstvo.


  „Počkáme ťa vo food courte,“ oznámili jej.


  „Dievčatá!“ zavolal na ne manažér, tie sa však už ponáhľali preč.


  „Tak čo, musím volať políciu?“ obrátil sa zase na Dorotu.


  „To bude nejaký omyl,“ tvrdila nevinným tónom.


  „Ak by to bol omyl, nemala by si problém s tým, aby sme ti nahliadli do tašky.“


  Dorota sa neisto pozrela do kabelky. Bol tam – top, ktorý nechala v skúšobnej kabínke. Jedno z dievčat sa poň muselo vrátiť a podstrčiť jej ho, keď nedávala pozor. „Veľmi sa ospravedlňujem,“ vravela, vyťahujúc kradnuté oblečenie z kabelky. „Kamošky si zo mňa asi chceli vystreliť.“


  Manažér sa najprv zatváril zmierlivo, potom znova pritvrdil. „Budeme musieť zavolať tvojich rodičov.“


  Dorota sa v tej chvíli zaťala a odmietla spolupracovať.


  Manažér požiadal ochrankára, aby ju zadržal, keď si ho Alexandra zavolala bokom. „Mám číslo na jej otca,“ oznámila mu.


  „Výborne,“ potešil sa.


  „Ale myslím si, že by ste predsa len mali zavolať políciu.“


  „Prečo?“ nechápal manažér.


  „Jej otec je veľké zviera. Postará sa, aby vás vyhodili za to, že ste ponížili jeho dcéru. Ale ak zavoláte policajtov, nebude môcť spraviť nič,“ vysvetľovala šéfovi Alexandra. „A hlavne im povedzte, nech jej prehľadajú tašku.“


  „Načo? Veď ten top už máme naspäť.“


  „Mám takého tušáka, že toho vzala viac.“


  Manažér napokon súhlasil.


  „Nevyzerá to dobre,“ povedala Alexandra, keď prišla skontrolovať kamarátku. „Šéf sa rozhodol, že predsa len zavolá políciu.“


  „Čože?“ zľakla sa Dorota. „Nemôžeš ho nejako ukecať? Je to jeden top, nič hrozné sa nestalo.“


  Alexandra krčila plecami. „Snažila som sa. Fakt. Ale asi zistil, že ste kradli všetky.“


  „Dám tvojmu šéfovi číslo na otca,“ zmenila Dorota odrazu názor.


  „Už je neskoro.“


  „Čo spraví polícia, keď príde? Veď ten top som už vrátila.“


  Alexandra polemizovala. „Neviem. Ešte som nič také nezažila. Najskôr musia spraviť zápis. Ale určite ti ešte prehľadajú veci, či si neukradla niečo ďalšie.“


  Dorota na ňu vydesene pozrela. „To sa nesmie stať. Alex, prosím, potrebujem tvoju pomoc. V taške mám… musíš to zobrať…“ snažila sa kamarátke niečo nenápadne naznačiť tak, aby to nepochopil ochrankár, ktorý ju strážil.


  Alexandra ju viac nepočúvala. „Prepáč, musím ísť, som v robote. Ale leto je dlhé, ešte sa uvidíme.“ Keď kráčala preč, zoširoka sa usmievala. Dorotina panika signalizovala, že jej tušenie je správne, a polícia ho neskôr potvrdila. Keď prehľadali Dorotinu kabelku, našli v nej drogy.


  30. januára 2019


  Vypočúvanie Viktora Vargu dopadlo presne podľa Bernátovho očakávania. Nech sa ho spýtal čokoľvek, dostal len stručné, úsečné odpovede, ktoré najprv odobrila jeho právnička.


  Varga iba na okamih popustil uzdu striktnej fasáde, keď sa ho vyšetrovateľ už tretíkrát spýtal: „Prečo ste prepadli Dávida Matzlera a ohrozovali ho zbraňou?“


  „Lebo má niečo, čo mi patrí,“ priznal Viktor konečne.


  Bernát sa toho hneď chytil. „Čo také?“


  „To sa spýtajte jeho,“ odsekol vypočúvaný, keď si uvedomil, že sa dopustil chyby. Viac nebol ochotný nič dodať.


  Vyšetrovateľ to napokon vzdal a zavolal uniformovaného policajta, aby zadržaného zaviedol späť do cely. Michaela svojho klienta ubezpečila, že zapracuje na jeho skorom prepustení.


  „Na to by som sa nespoliehal,“ neodpustil si poznámku Bernát.


  Michaela na neho veľavravne pozrela. „Z toho, čo som si tu vypočula, usudzujem, že na môjho klienta nemáte dokopy nič. Ohrozovanie zbraňou? Prosím vás… Bez predchádzajúceho trestného záznamu to s dobrými argumentmi sudca zmetie zo stola.“


  „Lenže muža, ktorého ohrozoval, predtým dobil takmer do bezvedomia a zavraždil jeho kamaráta,“ kontroval jej vyšetrovateľ.


  „Máte na to svedkov?“ spýtala sa ho právnička priamo.


  Bernátovo mlčanie hovorilo za všetko.


  Viktor takisto zostával potichu. Rozmýšľal nad policajtom, ktorý ho zatkol. Prečo nikto nespomína, ako ho zmlátil a skoro uškrtil? Žeby utrpela jeho mužská pýcha? Určite nie. Musel mať lepší dôvod na to, aby to zatajil. Pozrel sa na svoju právničku. Mal by jej o tom povedať.


  Vtedy mu už však uniformovaný policajt nasadil putá a poháňal ho von z miestnosti.


  Michaela ho naposledy ubezpečila, že je v dobrých rukách. Potom sa rozlúčila s vyšetrovateľom a vyšla na chodbu. Neprekvapilo ju, keď o poschodie nižšie stretla čakajúceho Mareka.


  „Teraz sa už môžeme porozprávať?“


  Mierne sa usmiala. Nemohla mu povedať, že jej chýba. Že sa jej ťažšie zaspáva, keď neleží vedľa nej.


  „Váš klient by s vami chcel ešte hovoriť,“ oslovil ju náhle policajt, ktorý odprevádzal Vargu z vypočúvacej miestnosti.


  „Idem,“ odvetila Michaela a ešte raz sa obzrela na Wolfa. „Príď dnes po práci domov. Porozprávame sa. Ideálne by bolo, keby si sa zastavil aj o čosi skôr… a vyvenčil Fenrira.“


  Wolf prikývol. Z jej slov si odniesol to najdôležitejšie – volala ho domov. „Len jedna vec,“ zastavil ju.


  Obrátila sa k nemu v nádeji, že jej povie niečo pekné. Napríklad, že ju ľúbi. Cítila sa trápne, že očakáva niečo podobné. Hlavne na policajnom riaditeľstve. O to viac ju schladili jeho ďalšie vety.


  „Kto si ťa najal? Varga nevyužil ani možnosť zatelefonovať si. Neocitla si sa tu len tak.“


  „Marek?“ zatiahla Michaela pochybovačne. „To myslíš vážne?“


  „Ja viem, nemôžeš mi to povedať. Ale je to dôležité pre vyšetrovanie. S najväčšou pravdepodobnosťou je to ten istý človek, ktorý si ho najal na vraždy. Dávid sa ho musí báť, keď to neriskoval a nevolal mu…“


  „Zostaneme pri tom, že ti to nemôžem povedať. A, prosím, keď sa dnes po práci uvidíme, druhýkrát to na mňa neskúšaj,“ požiadala ho, než sa rozlúčili.


  Wolf, aj keď nerád, sa zmieril s jej odpoveďou. Vrátil sa za Bernátom, aby sa ho spýtal, ako dopadla Vargova výpoveď.


  Kolega spustil spŕšku nadávok, uprostred ktorých vyčnieval jasný odkaz: „Bola to strata času. Tá právnička prekukla, že nemáme nič.“


  „Nevadí,“ vyhlásil Wolf. „Ako som vravel, teraz je na nás, aby sme niečo našli.“


  Následne si zavolal poručíka Líšku, aby prebrali ďalší postup. Zadržali predsa Vargov telefón, malo by sa im podariť niečo z neho vytiahnuť. Nejaká správa alebo aspoň história hovorov musí napovedať, kto si ho objednal.

  Keď si Wolf po niekoľkých nociach strávených mimo domu odomkol dvere bytu, o ktorý sa mesiace delil s Michaelou, mal pocit déjà vu. Pred očami sa mu odohrávala nočná mora, ktorá ho pred časom pripravila o spánok. Takisto sa vracal domov po náročnom dni v práci a netúžil po ničom inom, len po horúcej sprche, teplej večeri a posteli. Namiesto toho ho čakala Michaela s rukami založenými na hrudi. Sedela pri jedálenskom stole, na ktorom bolo vyložených niekoľko túb s tabletkami.


  „Vysvetlím ti to,“ povedal ako prvé a uvedomil si, že na rovnaké slová sa zmohol aj v sne. Mal chuť sa uštipnúť. Musí sa mu to snívať, iné logické vysvetlenie tejto tragikomickej situácie neexistovalo.


  „Ani sa nesnaž,“ prerušila Michaela krátke ticho, ktoré Wolfovi pripadalo ako večnosť. „Myslíš, že uverím čomukoľvek, čo povieš? Klamal si mi celé mesiace. Toto je asi ešte horšie ako tá zbraň. Ale aspoň to veľa vysvetľuje.“


  „Tak to nie je,“ tvrdil Marek.


  „Ako to teda je?“


  Dostal šancu povedať jej pravdu, a hoci odhalila jeho závislosť, nemohol jej prezradiť všetko. Určite nie, že sa do ich bytu dostal vrah, ktorý ho pripravil o služobnú zbraň v pästnom súboji. Vrah, ktorého teraz ona obhajovala. „Prišiel som ich vyhodiť, pozri,“ schytil tuby, prešiel do kúpeľne, vysypal tabletky do záchoda a spláchol. Tým však neskončil, postupne odhalil ďalšie skrýše svojich zásob. Aj tie zmizli po jedinom spláchnutí.


  Michaela stála vo dverách kúpeľne s rukami stále prekríženými na hrudi. „To je síce pekné, ale pozvala som ťa sem ja.“


  „Som čistý. Absolvoval som detox. Dva dni som strávil u Petry na gauči. Ak mi neveríš, môžeš sa jej spýtať,“ obhajoval sa Wolf.


  „U Petry?“ zopakovala Michaela zhnusene. „Takže ona o tom vedela? A kryla ťa? Ako dlho? Kto o tom ešte vie?“


  „Nikto. Ona ma pristihla. Keď sme boli na večeri. Ty… ako?“


  „Vážne to chceš vedieť?“ spýtala sa Michaela s trpkým úškrnom. „Môj klient mi dnes oznámil, že ťa zbil do bezvedomia. Aspoň konečne poznám pravdu o tom, prečo si v tú noc neprišiel domov. Vraj prepadnutie. Do čoho si sa to zaplietol?“


  Wolf sa zachvel. Najradšej by priznal všetko. Od svojej najväčšej chyby, ktorej sa dopustil, keď vtrhol do dílerovho bytu a zahladil po sebe stopy, cez kompromitovanie miesta činu až po nelegálne nočné sledovania a naháňačky, ktoré nijako nesúviseli s jeho prácou. „Dôležité je, že som z toho vonku.“


  „A si z toho vonku?“ pochybovala Michaela. „Lebo mne sa nezdá.“


  „Spadol som do toho, lebo doktor mi predpísal silnejšie lieky. Myslel si, že mi robí službu. Zrazu som bez nich nemohol žiť. Mal som hrozné stavy. Tak som…“ rozhovoril sa Marek.


  „Tak si mi o tom nepovedal? A začal si ich kupovať od dílera?“ skočila mu nahnevaná Michaela do reči.


  Wolf prikývol.


  „A teraz čo? Mám ti odpustiť? Tváriť sa, že sa nič nestalo?“


  Marek k nej prikročil. „Čo chceš, aby som spravil?“


  Michaele zazvonil telefón. „Klient, musím to zobrať.“


  Wolf kývol rukou na znamenie, že je to v poriadku. Presunula sa do spálne, Marek sa priblížil k dverám. Chcel vedieť, či ide o klienta, ktorý súvisí s jeho prípadom.


  „Ešte nie je na slobode. Hovorila som vám, že to nie je také jednoduché. Nie, vaše meno nepadlo z jeho úst ani zo strany polície. Povedala som, že vám dám vedieť, keď… V poriadku, zavolám.“


  Wolf rýchlo vycúval z chodby a vrátil sa do obývačky. „Kde je Ema? A Fenrir?“ zmenil Marek tému, keďže v byte boli sami.


  „Môj otec ich vzal na prechádzku. Ale povedal, že jeho staré kosti v tej zime dlho nevydržia, takže asi budú späť každú chvíľu,“ upozornila ho Michaela.


  „Rozumiem.“


  „Už vieš, čo bude s Patrikom?“ spýtala sa.


  „Nechajú si ho nejaký čas v liečebni. Musia mu nastaviť lieky. Ešte som ho nenavštívil, len sme spolu volali,“ priznal Wolf s výčitkami v hlase.


  „Mal si iné starosti,“ skonštatovala Michaela znechutene, než rýchlo dodala: „Bude lepšie, keď sa zbalíš.“


  Prikývol, pochopil, že to nebol návrh, ale príkaz. Odišiel do spálne, z hornej police vstavanej skrine vybral cestovný batoh a začal doň vkladať oblečenie.


  „Idem na záchod,“ oznámila mu Michaela od chrbta.


  Wolf sa jej nestihol pozrieť do tváre, no zachytil, že plače. Chcel ísť za ňou, požiadať ju o druhú šancu. Spýtať sa jej, ako má napraviť svoje chyby. Vtedy si všimol, že na skrinke v spálni nechala položený svoj mobil.


  Zaváhal. Určite by sa nahnevala. Ak by ho prichytila s telefónom v ruke, iba by to celé zhoršil. Napriek tomu ho vzal a vyťukal štvormiestny kód. Zaujímalo ho jediné – posledné volané číslo. Rýchlo si ho odpísal a ešte rýchlejšie vrátil telefón na miesto.


  Odomkli sa vchodové dvere. Ema, dedko a husky Fenrir sa vrátili domov z prechádzky. Marek si myslel, že sa mu nikto nedokáže potešiť tak ako jeho verný štvornohý spoločník, no radosť v očiach dievčatka, ktoré sa mu vrhlo do náručia, bola neopísateľná. Lámalo mu to srdce.


  O to ťažšie sa mu od Michaely a Emy odchádzalo. Ešteže mu zostal Fenrir.


  Keď sa Marek v ten deň obrazne ocitol na ulici, uvedomil si, že Petre dlhuje službu za to, že ho zachránila pred tabletkami. Veľmi ľahko prišiel na spôsob, ako sa jej najlepšie odvďačí.


  19. júla 2012


  Dorota mala iba štrnásť, keď sa jej život obrátil naruby. Po tom, ako ich opustila mama, otec sa stal stredom jej vesmíru. Vlastne už dávno predtým odsunuli mamu na vedľajšiu koľaj. Otec bol pre Dorotu všetkým – vychovával ju, rozmaznával, bol pri nej uprostred noci, keď sa zobudila zo zlého sna, zahojil jej prvé zlomené srdce zmrzlinou a nákupmi. Boli si najbližší až do chvíle, kým nezistila, čím sa otec živí. Keď ho s tým konfrontovala, pochopila, že je to oveľa horšie, ako predpokladala. Najprv to popieral a ďalej klamal, potom na ňu zaútočil. Zistila, že vôbec nie je hrdinom, za akého ho celé roky považovala.


  Keď sa odcudzili, hľadala si zaňho náhradu. Už nedokázala nikomu veriť, a tak sa jej novými najlepšími kamarátmi stali drogy. Skrášľovali realitu, ktorej musela každodenne čeliť, a zrazu nič viac k šťastiu nepotrebovala.


  Bolo to jej malé tajomstvo, až kým ju neprichytili pri krádeži. Keby aspoň naozaj kradla, v skutočnosti jej len kamarátka niečo prihodila do kabelky, než vyšli z obchodu.


  Skončila na krajskom policajnom riaditeľstve. Otec sa najprv opäť zachoval ako hrdina. Prišiel s právnikom, ktorý sa postaral o to, aby „sa na celú vec zabudlo“. Potom ju odviezol domov. Čakala, že na ňu nakričí. Nestalo sa.


  Ostala zavretá v izbe do ďalšieho dňa, keď jej sucho nariadil: „Pobaľ si veci.“


  „Prečo?“ nechápala.


  „O hodinu ťa odveziem.“


  „Kam?“


  „Na liečenie,“ odvetil stroho, akoby jej oznámil, že ju berie do letného tábora.


  Dorota sediaca na posteli si prekrížila ruky. „Nikam nejdem.“


  „Nevymýšľaj. Inak ťa pobalím sám a potiahnem ťa do auta za vlasy,“ vyhrážal sa ešte miernym tónom.


  „Oco, ja nemám problém. Nepotrebujem si odvykať. Proste ma zavri na týždeň v izbe a budem z toho vonku. Sú prázdniny, bude to v pohode.“


  „Bude to v pohode, keď absolvuješ protidrogové.“


  Dorota frustrovane zvolala: „Oco, ty ma nepočúvaš.“


  „Kurva!“ zanadával. „Ty nepočúvaš mňa! Pôjdeš na odvykačku a hotovo! Koniec diskusie! Nedovolím, aby si dopadla ako tvoja matka!“


  Dorote sa rozšírili zreničky. „Prosím?“


  Otec sa zarazil. Zjavne povedal niečo, čo nechcel. „Nepočula si? Koniec diskusie!“


  Keď za sebou tresol dvermi, vybehla za ním. Skončilo sa to hádkou, ktorá nikam neviedla. Otec jej odmietol povedať, ako to myslel, a nakoniec si presadil svoje – tú noc už strávila na protidrogovom liečení.


  30. januára 2019


  Po Líškovej návšteve už Denisu Krajčírovú nezaskočilo, keď ju navštívil ďalší kolega. Cez teplákovú súpravu si prehodila župan a na tvár si naniesla hydratačnú masku. Keď jej Wolf zaklopal na dvere, otvorila mu pripravená.


  Hneď ako ju uvidel, nahlas sa rozosmial. „Čo to máš na ksichte?“


  „Nesmej sa!“ urazila sa Denisa. „Čo je ti smiešne? Veď bývaš so ženou, vieš, ako to niekedy vyzerá, nie?“


  „Otváraš takto všetkým návštevám?“


  „Líška ti povedal, že som mala masku, keď tu bol?“


  „Nie, ale ja som sa ohlásil vopred,“ pripomenul jej Wolf. „Vedela si, že prídem.“


  „Kvôli tebe nebudem meniť zvyky. O takomto čase si dvakrát do týždňa dávam masku s avokádom a aloe. To je rituál, režim!“ trvala na svojom Denisa.


  „Ako povieš,“ nechal to Marek radšej tak. „Pozveš ma dnu?“


  „Priniesol si aspoň pomaranče?“


  „Pomaranče?“ zopakoval prekvapene. „Ty si chcela, aby som ti priniesol pomaranče?“


  „Nie. Citrusy nemám rada. Ale nepatrí sa chodiť s prázdnymi rukami. Lukáš priniesol aspoň pomaranče. A nesmial sa mi!“ dodala Denisa urazene.


  Wolf vošiel dovnútra, oklepal si topánky od snehu a vyzliekol kabát. „Nechceš si dať dole ten župan? Musí ti byť teplo. Na akom stupni máš radiátory?“


  Denisa mu zamávala prstom pred tvárou. „To by sa ti páčilo, aby som sa pred tebou ešte aj vyzliekala!“


  „Vidím, že máš pod ním tepláky.“


  Denisa si vyzliekla župan a s úľavou si utrela z čela pot. Takmer si pritom stiahla masku.


  „Je to až také zlé?“ spýtal sa Wolf.


  „Neviem, o čom hovoríš.“


  „Jazvy.“


  „Stále nechápem,“ predstierala Denisa.


  „Deni,“ oslovil ju Marek zmierlivo. „Bol som pri tom, to ja som ťa našiel s dorezanou tvárou. Je mi jasné, že to zanechalo následky.“


  „Je to zlé,“ priznala Denisa napokon.


  „Ukáž.“


  „V žiadnom prípade,“ odmietla. „Ja… ani neviem, ako sa vrátim do práce. Takto sa nemôžem ukázať na kamere.“


  „Si hovorkyňa polície, nie… moderátorka Superstar,“ presviedčal ju Wolf.


  „Nevieš, o čom hovoríš, radšej kašli na to.“


  Marek neochotne zmenil tému. „Máš zaujímavý byt. Takto som si ho nepredstavoval.“


  „A ako si si ho predstavoval?“ chcela vedieť Denisa.


  „Trochu viac… ružový a plný diamantov.“


  „No dovoľ,“ ohradila sa. „Mám predsa vkus!“


  „Niekedy som o tom pochyboval. Vzhľadom na niektoré kúsky, v akých si sa ukázala v práci,“ podpichol ju Marek.


  „Odkedy si módny policajt? Pamätám sa, že tie kúsky dokázali upútať tvoju pozornosť,“ pripomenula mu Denisa. „Ale nebudeme sa baviť o starých časoch, už si ženatý.“


  „Nie som ženatý ani zasnúbený,“ opravil ju Wolf. „A momentálne sa zdá, že už ani zadaný.“


  „Ale čo… Problémy v raji?“


  „Priviezla si ma domov na vozíčku. Raj to nikdy nebol. Ale hej. Trochu som to posral.“


  Denisa nadvihla obočie. „Trochu a posral nejde dokopy. Ako ťa poznám, posral si to poriadne.“


  Tentoraz to bol pre zmenu Wolf, kto chcel zmeniť tému. Vyhodenie z domu bolo príliš čerstvé na to, aby sa o ňom bavil otvorene. A už vôbec nebol schopný rozoberať dôvody, ktoré k nemu viedli. „Počúvaj, fakt som u teba prvýkrát? Ani sa mi nechce veriť… To som tu nikdy nebol… za celý čas, čo sme spolu… chodili?“


  „Za celý čas, čo sme spolu spávali?“ opravila ho Denisa. „Kefovali sme vždy u teba, tak ti to vyhovovalo. Potreboval si dievča, čo príde, keď zavoláš, a odíde, keď ju pošleš preč.“


  „To je dosť krutá verzia toho, čo sa medzi nami stalo.“


  Denisa mávla rukou. „Moje zlomené srdce sa už zahojilo. Proste si chcel iba sex. Nikdy si nič viac nesľuboval. A ja som vždy vedela, že nie som pre teba tá… pravá. Fuj, je mi na grc, keď o tom takto hovorím. Tá pravá? Kto som? Julia Roberts v Pretty Woman?“


  Boli časy, keď Marek veril, že je odsúdený stráviť život osamote. Stále nevedel, či má alebo nemá veriť, že existuje preňho tá pravá. No ak aj nie, Michaela sa k nej sakramentsky približovala.


  „Dosť ma zaskočilo, keď si sa dal dokopy so šéfovou dcérou,“ priznala Denisa po chvíli ticha.


  „Prečo?“


  „Nie je tvoj typ.“


  „A aký je podľa teba môj typ?“ chcel vedieť Wolf.


  „Štíhla, vysoká a blond,“ menovala Denisa okamžite. „Nina.“


  Wolf sa zamračil.


  Denisa to ignorovala. „Počula som, že ťa zasa straší jej duch.“


  „Od Lukáša?“ pochopil Marek.


  Denisa prikývla. „Bol sa ma pýtať na Jeleňa.“


  „Čo si mu povedala?“


  „Nič. Čo za prípad vyšetrujete?“


  Wolf sa pousmial. „Páčil by sa ti. Veľmi rada by si o ňom informovala médiá. Ale vieš ako, nie si v službe, nemôžem s tebou o tom hovoriť.“


  „To mi robíš naschvál?“ zastrájala sa Denisa. „Po tom, čo som ti povedala, že sa tam nechcem vrátiť?“


  „Preskočilo ti?“


  „Cez toto sa nedostanem.“


  „Jasné, že dostaneš. Skúšala si sa baviť s Petrou?“ nadhodil Wolf.


  „Nedokážem sa jej ani pozrieť do očí bez toho, aby som videla jeho,“ priznala Denisa.


  „Špecializuje sa na traumy. Pomohla by ti… alebo by ti aspoň niekoho odporučila.“


  „Fakt nie. Pomyslím na ňu a deje sa mi to znova. Mám ho pred očami.“


  „Ona ti to nespôsobila a ani za to nemôže.“ Wolf sa k Denise priblížil a chytil ju za ruku. „Potrebuje ťa.“


  Denisa sa odtiahla. „Nemala kamošky ani predo mnou, nejako to zvládne.“


  Marek váhal. Nemienil jej povedať všetko, ale ak ju chcel presvedčiť, nemal na výber. „Je tehotná.“


  „S ním?“ zľakla sa Denisa.


  „Ty ju poznáš lepšie. Spávala aj s niekým iným?“ spýtal sa Wolf položartovne.


  Denisa pokrútila hlavou.


  „Tak potom s ním. Druhá možnosť je už len nepoškvrnené počatie.“


  „A chce si to nechať?“


  „Zatiaľ sa nerozhodla,“ povedal Marek. „Myslel som si, že by si jej vedela dohovoriť.“


  „Hneď sa mi zdalo čudné, že si ma prišiel pozrieť len tak,“ skonštatovala Denisa dotknuto.


  „Jasné, že nie. Som zvedavý na tie jazvy,“ zavtipkoval Wolf. „Tak mi ich už konečne ukáž!“ Vzápätí začal naháňať Denisu po obývačke.


  „Prestaň! Prestaň!“ kričala, chichúňajúc sa. Napokon zastala, chvíľu ešte premýšľala, ale potom si dobrovoľne strhla masku.


  Wolf nezaváhal ani na okamih: „Vedel som, že iba preháňaš. Vôbec to nie je také zlé. Si stále krásna.“


  Denisa sa konečne usmievala.


  31. januára 2019


  Keď sa Wolf ďalšie ráno prebudil na to, že sa ho husky pokúša dostať z postele a sťahuje z neho perinu, na chvíľu mal pocit, že sa jeho život vrátil do starých koľají. Krátky návrat do staromládeneckého života mu padol vhod – po veľmi dlhom čase stihol pred nástupom do práce ranný beh s Fenrirom.


  Na policajné riaditeľstvo sa dostavil s jasným cieľom. Mal telefónne číslo, ktoré odpísal z Michaelinho telefónu, musel už len zistiť, komu patrí.


  Než sa mohol pustiť do pátrania, zastavil ho na chodbe Líška.


  „Prosím, môžeš mi to trochu ozrejmiť?“ požiadal služobne staršieho operatívca.


  Wolf nechápal. „Čo potrebuješ ozrejmiť?“


  „Na čom momentálne sme.“


  „Momentálne máme chyteného podozrivého a musíme ho prepojiť so všetkými vraždami.“


  „Kde berieme istotu, že je to náš páchateľ?“ pochyboval Líška.


  „Je to bývalý hokejista pohybujúci sa po Bratislave bez roboty. Už na ľade mal sklony k násiliu.“ Marek pomyslel na nakladačku, ktorú od Vargu dostal. „Vieme, že mu nevadí niekoho poriadne zmlátiť a ktoviečo ešte.“


  „To neznamená, že je schopný vraždy.“


  „Sedí na profil páchateľa… A odmietol sa baviť s vyšetrovateľom, nebol schopný poskytnúť alibi ani na jednu z vrážd.“


  „No dobre.“ Líška sa stále tváril neisto. „Povedal si, že ho musíme prepojiť s vraždami. Ako to chceš spraviť?“


  Wolf mu ukázal telefónne číslo napísané na kúsku papiera. „Toto je kontakt na človeka, ktorý Vargovi zaobstaral obhajcu. Tipoval by som, že je to ten istý človek, čo si ho najal na vraždy. Začnem tam.“


  „Odkiaľ máš to číslo?“


  Marek na kolegu veľavravne pozrel.


  Lukáš, ktorý vedel, kto Vargu obhajuje, sa zhrozil. „A je to etické?“


  „Naozaj sa chceš baviť o etickosti? Ideme proti ľuďom, ktorí porušujú zákon. Ak ideme podľa zákona, sme stále my tí dobrí,“ tvrdil Wolf.


  „Nepoznám každý paragraf, ale nie som si istý, či stále postupujeme podľa zákona. Michaela s tým súhlasila?“


  Marek sa rozčúlil. „Ideš mi kecať do postupov, keď si sám za celý čas nevyprodukoval žiaden výsledok? Ak mi nechceš pomôcť, nechaj si svoje rozumy pre seba.“


  „Ja…“ Líška sa chcel obhájiť, no kolegove slová sa ho dotkli. Posledné, čo potreboval, bolo dostať sa s ním do sporu, a tak radšej z konverzácie vycúval.


  Wolf bol stále namrzený, keď sa zavrel vo svojej kancelárii. Ak mal u Michaely ešte nejakú šancu, týmto by si ju určite nezvýšil. Práve naopak. Ale nemusí sa o tom predsa nikdy dozvedieť.


  Pátranie po Vargovom dobrodincovi napokon nebolo vôbec náročné. Marekovi stačilo nahliadnuť do zoznamov registrovaných telefónnych čísel. Zistil, že patrí známemu politikovi Borisovi Chlebanovi. Chleban ohlásil kandidatúru v nadchádzajúcich prezidentských voľbách, ktoré sa mali uskutočniť na jar. Bol bývalý diplomat, v politike sa pohyboval už roky a napriek tomu nemal na konte ani jeden škandál alebo kontroverziu. Prezentoval sa ako zástanca tradičných hodnôt, vzorný manžel a otec troch detí. Všetky tri už boli dospelé – približne vo veku Alexandry Pekníkovej a Doroty Kocákovej.


  Wolf sa preto rozhodol preveriť aj ich. A dobre spravil. Prvorodený – a otcov menovec Boris mladší – začal rýchlo vyčnievať z radu dokonalej rodiny. Jeho profil sa až nápadne ponášal na profil Viktora Vargu. Nádejný športovec, ktorého kariéru ukončilo nevhodné správanie. S tým rozdielom, že Chleban hral futbal.


  Marek sa snažil dopátrať k priamemu prepojeniu medzi tými dvoma, no bežné vyhľadávanie neodhalilo nič. Mohlo ísť o obyčajnú náhodu?


  V každom prípade bol Boris mladší čiernou ovcou rodiny a otcovi aj za svoju krátku kariéru synáčika zo zámožnej rodiny narobil niekoľko problémov. Médiá o ňom písali ako o agresívnom futbalistovi so sklonmi k hazardu. Operatívec dokonca našiel článok, kde sa spomínalo Borisovo vystrájanie v zahraničnom kasíne. Po tom, ako prehral nemalú sumu peňazí, odmietol pokojne odísť a dokonca sa pobil s ochrankou.


  „Výborne,“ potešil sa Wolf.


  Ak by chcel niekto z Chlebanových súperov kompromitovať kandidáta, ktorý bol miláčikom konzervatívneho voliča zastávajúceho tradičné hodnoty, urobil by to práve prostredníctvom jeho vydareného synátora.


  17. septembra 2012


  Dorota strávila zvyšok leta na protidrogovom liečení. Keď sa odtiaľ dostala, už síce nebola závislá, no radosť jej nerobilo ani nič iné. Cítila sa prázdna. Z otca nedostala už ani slovo o mame, odmietal sa s ňou o nej baviť. Keď ju však na odvykacej kúre navštívila babka, vytiahla z nej pravdu.


  Dorotina mama bola závislá od heroínu, keď sa s otcom spoznali. Otehotnela, roky bola čistá, šťastná. Aspoň sa tak zdalo. Jej závislosť sa opäť hlásila o slovo už takmer dva roky, keď ju otec odhalil. Nešlo mu do hlavy, ako to pred ním dokázala tak dlho skrývať. Aj ju poslal na liečenie, dal jej druhú šancu. Aj tretiu. Až potom to s ňou vzdal. Vyhodil ju z domu a dcére tvrdil, že mama ich opustila.


  Dorota o tom celé roky ani netušila. Jej svet sa rozlámal na kúsky, a to ho už raz musela zlepiť po tom, ako sa dozvedela pravdu o otcovej práci.


  „V škole o ničom nevedia,“ vravel otec, šoférujúc domov. Už bol september a ona nenastúpila do školy, liečenie malo jasnú prednosť. „Tvojej triednej som oznámil, že si mala mimoriadnu príležitosť na stáž v zahraničí. Potom si niečo vymysli, aby som nebol za debila.“


  Dorota mlčky pozorovala krajinu za oknom auta.


  „Alebo povedz pravdu, rob si, čo chceš, mne je to jedno,“ rozčúlil sa otec.


  „Niečo si vymyslím,“ sľúbila mu.


  Tak sa aj stalo. Po nástupe do školy každému, kto sa pýtal, porozprávala o jazykovom kurze na Cypre. Sama bola zaskočená tým, ako dobre si vie vymýšľať. Pospájala súvislosti z minuloročnej dovolenky s otcom a mená a povahy dievčat, ktoré stretla na protidrogovom liečení. „Najšialenejšia bola Roxana, tuším z Bieloruska. Stále niečo vymýšľala, vždy nás dostala do problémov,“ smiala sa Dorota, v duchu spomínajúc na Roxi, ktorá do liečebne zázračne pašovala alkohol a cigarety a organizovala tiché nočné párty.


  „Hudbu púšťame len cez slúchadlá, aby nás nenačapali,“ opakovala Roxana, keď nechávala kolovať fľašu vodky.


  Dorota sa nahlas zasmiala.


  „Čo je ti smiešne?“ nechápali jej spolužiačky.


  Iba pokrútila hlavou. Vyčítala im, čo sa stalo v obchode. Všetko popreli a potom mali veľa otázok. Zdalo sa im podozrivé, že sa vyparila na jazykové štúdium na Cyprus. Hlavne deň po tom, ako ju prichytili kradnúť. Vari to dostala od otca za odmenu?


  Dorota si z ich otázok nerobila ťažkú hlavu, no postupne sa zmenili na chodbové reči a preniesli sa aj na internet. Odrazu jej anonymné účty nechávali pod fotografiami komentáre, v ktorých sa najčastejšie objavovalo slovo feťáčka.


  Ani nevedela ako a stala sa vyvrheľkou medzi rovesníkmi. Už nebola pre všetkých len feťáčka, ale aj klamárka. Spolužiaci pochopili, že historku o jazykovom kurze si vymyslela. V čase, keď si myslela, že jej život už nemôže byť horší, dostala poslednú ranu – zomrela jej stará mama.


  Pohreb absolvovala vďaka drogám s otupenými zmyslami. Rovnako ako v prípade jej mamy, aj k Dorote si zasa našli cestu. Presviedčala sa, že ich potrebuje k životu, až kým si neuvedomila, že nepotrebuje žiť.


  Deň po babkinom pohrebe sa pokúsila o samovraždu.


  31. januára 2019


  Wolf sa po rozsiahlom prieskume za počítačom vybral do terénu. Než opustil riaditeľstvo, zvažoval, či má zavolať aj poručíka Líšku. Najprv to zavrhol, za tú rannú scénu si to nezaslúžil. No potom sa rozhodol, že bude väčší chlap, prenesie sa cez to a aspoň mu ukáže, ako má vyšetrovanie vraždy vyzerať.


  Marek sa zastavil po Lukáša v jeho kancelárii. „Chceš ísť so mnou do terénu?“


  Líšku tým zaskočil. „Za kým?“


  „Za Borisom Chlebanom mladším.“


  „To je chlap, čo zaplatil Vargovi právnika?“


  „Jeho syn,“ upresnil Marek.


  „Prečo chceš hovoriť s jeho synom?“ nechápal Lukáš.


  Wolf si vzdychol. Už oľutoval, že nešiel sám. „Vysvetlím ti to cestou. Môže byť?“


  Líška prikývol a nasledoval ho k služobnému autu. „Tak… prečo ideme za synom a nie za otcom?“ spýtal sa po niekoľkých minútach jazdy, keď mu Wolf stále neposkytol vysvetlenie.


  „Lebo otec je politik a diplomat. Nebude sa s nami baviť. Jeho syn je gambler, čo sa nevie kontrolovať. Ak ho zastihneme nepripraveného, možno sa mu ľahšie rozviaže jazyk,“ rozhovoril sa Marek.


  „Takže nevie, že za ním ideme?“ pochopil poručík.


  „Presne tak, moment prekvapenia občas býva vo vyšetrovaní dôležitý. Navyše, mám také tušenie, že otec sa dostal do problémov len kvôli synovi.“


  „Do akých problémov?“


  „Vrah niečo hľadá,“ pripomenul mu Wolf. „Podľa mňa ide o kompromitujúci materiál – vyrobil ho Jeleň, teda… Kocák… a plánoval ho proti niekomu použiť. A Chleban je ideálny kandidát, lebo… kandiduje na prezidenta.“


  „Na to si ako prišiel?“ čudoval sa Líška.


  „Hovorím, je to iba tušenie,“ priznal Wolf.


  Lukáš si nespokojne žmolil prsty. „Kam chodíš na tie svoje tušenia? Stále nechápem, ako si prišiel na to, že Dorota Kocáková má niečo s vraždou kamarátky, ktorú údajne nevidela od strednej. Šialené.“


  Mareka znenazdajky prepadla nervozita. Hoci už bol triezvy, chyby, ktorých sa dopustil, nemohol ani hodiť za hlavu, ani ich priznať. To, čo vedel o Dorote Kocákovej, nebola žiadna náhoda alebo tušenie. Lenže Líška sa to, samozrejme, nesmel dozvedieť. „Naučíš sa to aj ty, chce to len prax,“ vyhlásil napokon. „Vieš, ako ti stále opakujem, že treba zbierať dôkazy a nerobiť predčasné závery?“


  Lukáš prikývol.


  „Závery a teórie nie sú to isté,“ ozrejmil mu Wolf. „Závery ťa presvedčia, aby si sledoval vo vyšetrovaní len jeden smer. Teórie pomáhajú doplniť, čo dôkazy nehovoria jasne. A, samozrejme, nie vždy sa osvedčia.“


  „Takže momentálne vieme, že Jeleň pravdepodobne organizoval v novembri párty na Kamzíku, kam sa Alexandra Pekníková dostala vďaka jeho dcére Dorote. Teória je, že tam bol aj Boris Chleban. Stalo sa niečo… respektíve spravil niečo, čo môže kompromitovať jeho otca. Alexandra o tom vedela, a preto musela zomrieť? A všetko je zaznamenané, takže preto Viktor, o ktorom si myslíme, že je nájomný vrah, naháňal Dávida Matzlera?“ rekapituloval Líška.


  Wolf nezachytil všetko, čo mladý poručík povedal, no mal pocit, že by ho mal pochváliť. „Výborne! Vidíš, ako sa chytáš.“


  „Práveže vôbec. Celkom som sa v tom stratil. Ako s tým súvisí Martin Gelnický? Prečo by si kandidát na prezidenta objednal jeho vraždu?“


  Marek si vzdychol. „Nemusíme mať odpoveď na každú otázku. Máme zadržaného podozrivého, teóriu, kto je objednávateľ vraždy, a osobu, ktorú ideme vypočuť. Od toho sa odpichneme a podľa výsledku rozhodneme o ďalších krokoch. Už si sa našiel?“


  Líška najprv nechápal. „Našiel? Aha, lebo som povedal, že som stratený, vtipné. No dobre. Nebude ti vadiť, ak sa do vypočúvania nebudem aktívne zapájať?“


  Wolf sa usmial. „Možno to tak bude lepšie.“


  „Ale… načo potom idem s tebou?“


  „To sa pýtam aj ja,“ precedil Marek pomedzi zuby, keď parkoval služobné auto.


  „Aj to bol vtip, však?“ nádejal sa Lukáš.


  Wolf mu už radšej neodpovedal. Vystúpil a rozhliadol sa okolo seba. Ocitli sa pri polyfunkčnej budove na začiatku Rače, kde mal mladý Chleban prenajaté kancelárske priestory.


  Marekovi chvíľu trvalo, kým podľa názvu firmy našiel medzi prevádzkami na prízemí správne dvere. Z opisu nalepeného na výkladnom skle operatívec pochopil, že politikov syn sa venuje začínajúcim podnikateľom.


  Vnútri ich privítala usmievavá asistentka sediaca za malým rohovým stolom. „Ako vám môžem pomôcť?“


  „Prišli sme za pánom Chlebanom,“ vysvetlil jej Wolf. „Môžeme s ním hovoriť?“


  „Momentálne tu nie je. Máte dohodnuté stretnutie?“


  „Nie, ale dúfali sme, že ho zastihneme v kancelárii,“ povedal Marek.


  Sekretárka krútila hlavou. „Práve preto si treba dohodnúť stretnutie. Pán Chleban málokedy chodí do kancelárie tak skoro.“


  Wolf neveril vlastným ušiam. „Skoro? Je takmer dvanásť.“


  Vtom sa otvorili dvere a do vstupnej haly vošiel muž v dlhom tvídovom kabáte, spod ktorého vykúkali čierne sako, biela košeľa a kravata. Na prvý pohľad pôsobil veľmi uhladene, určite nie ako futbalista alebo bitkár. Aspoň Wolf si takto futbalistu a bitkára nepredstavoval.


  „To je výhoda vlastného podnikania,“ reagoval na koniec konverzácie, ktorý zachytil. „Hovorím to všetkým svojim klientom. Boris Chleban, ako vám môžem pomôcť?“


  Wolf mu podal ruku. „Kapitán Marek Wolf, kriminálna polícia. Toto je poručík Lukáš Líška.“


  Lukáš vystúpil pred Wolfa, aby si aj on s Chlebanom potriasol ruku. „Teší ma.“ Vzápätí sa zasa stiahol.


  „Polícia?“ spýtal sa Chleban prekvapene. „Asi nechcete konzultovať nápad na podnikanie.“


  Wolf pritakal. „Máme na vás niekoľko otázok.“


  „Samozrejme, aj som sa čudoval. Zdali ste sa mi na to pristarý.“


  „Prosím?“


  Chleban sa pokúsil napraviť zdanlivo urážlivé slová. „Nič v zlom, väčšina mojich klientov má okolo dvadsať rokov.“


  „Mhm,“ vydal Wolf neistý zvuk. Zjavne mu neulahodilo, že ho nazval starým. Aspoň na začatie nového podnikania. „S čím vlastne za vami vaši klienti chodia?“


  „S nápadmi.“


  „A vy s nimi robíte čo?“


  „Posudzujem ich,“ odpovedal Chleban so samozrejmosťou v hlase. „Či majú potenciál uplatniť sa na našom trhu a podobne.“


  Wolfovi sa to stále nepozdávalo. „A know-how máte odkiaľ? Máte za sebou nejaký úspešný biznis?“


  „Predsa tento. Už som pomohol mnohým mladým ľuďom.“


  Marekovi sa nepáčilo, ako Chleban opäť zdôraznil jeho vek. Dosiaľ sa považoval za mladého.


  „Ale na to ste sa ma asi neprišli pýtať, však?“ prerušil tok jeho myšlienok Chleban.


  „Vaše meno vyskočilo v súvislosti s prípadom, ktorý vyšetrujeme,“ ozrejmil mu Wolf.


  „Aký prípad?“


  „Bude lepšie, keď prejdeme do vašej kancelárie.“ Wolf kývol hlavou na sekretárku.


  Mladá žena to vzala ako výzvu, aby opäť prehovorila. „Mali ste sa ohlásiť vopred. Pán Chleban má o polhodinu stretnutie.“


  „To je v poriadku, Monika, stretnutie sa dá posunúť,“ kontroval jej šéf.


  „Máme iba niekoľko otázok, nezdržíme vás dlho,“ ubezpečil ho Wolf.


  Chleban ich zaviedol do svojej kancelárie a ponúkol im miesta na sedenie oproti stolu, spoza ktorého zvyčajne posudzoval nápady začínajúcich podnikateľov. „Pýtajte sa,“ vyzval ich bez toho, aby si sám sadol.


  „Poznáte sa s Mikulášom Kocákom?“


  „S kým?“


  „Takisto je podnikateľom, známy skôr pod prezývkou Jeleň. Hovorí vám to niečo?“


  Chleban si skladal kabát, šál a vyzliekol si aj sako. Až keď ich starostlivo zavesil, presunul sa k svojmu stolu. Zmienka o Jeleňovi s ním zjavne pohla. „Prečo sa ma pýtate na Jeleňa?“


  „Máme informáciu, že ste sa zúčastnili na večierku, ktorý organizoval na Kamzíku.“


  „Iba dvakrát. Ako to súvisí s vaším prípadom?“


  „Dostaneme sa k tomu,“ ubezpečil ho Wolf. „Môžete nám povedať viac o jeho večierkoch?“


  „Sú súkromné, iba na pozvánku. Extravagantné, vie urobiť dojem na ľudí, ktorí sa dajú zaujať len ťažko,“ rozhovoril sa Chleban.


  „Ako ste sa o nich dozvedeli?“


  „Od kamaráta… s bohatými známosťami.“


  „Dáte nám jeho meno?“


  „Je to podstatné? Asi by sa nahneval, keby som to o ňom rozkrikoval,“ váhal Chleban.


  Wolf sa usmial. Pochopil, že Boris mladší zďaleka nedorástol do topánok svojho otca. Nechcel to však zneužívať. „Toto je dobrovoľný rozhovor, zodpoviete len to, čo chcete.“


  Chlebanovi sa zjavne uľavilo.


  „Prejdeme k veci, aby sme vás nezdržiavali.“ Operatívec vybral fotku Alexandry Pekníkovej. „Spoznávate túto ženu?“


  Chleban pokrútil hlavou. „Mal by som?“


  „Zúčastnila sa na rovnakom večierku ako vy. Vyšetrujeme jej vraždu.“


  Mladý podnikateľ na policajta vyjavene pozrel. „Je mŕtva?“


  Prikývol. „Zastrelená. Vo svojej práci.“


  Chleban znervóznel. „Tie večierky… sú v maskách. Všetci musia prísť v maske nejakého zvieraťa. Volá sa to ZOO alebo tak nejako. Ak som ju aj stretol, do tváre som jej nevidel.“


  „Takže ju nespoznávate,“ pochopil Wolf. „Spomenuli ste, že sú extravagantné. Čo také sa tam deje?“


  „Neviem, či by som mal o tom hovoriť. Niečo z toho môže byť nelegálne.“


  „Vyšetrujeme vraždu, to je jediné, čo nás zaujíma,“ tvrdil Marek.


  „Hráva sa poker. Je tam alkohol, dobré jedlo, ženy. Flirtuje sa. Je tam trochu záhadná atmosféra. V podstate…“ Chleban sa zamyslel. „Nie je na tom nič nezvyčajné, Jeleň akurát vie, ako to predať.“


  „Chápem,“ pritakal Wolf. „A stalo sa niečo, čo zaujalo vašu pozornosť?“


  „Ako to myslíte?“


  „Niečo mimo normy. Nejaká bitka, hádka… čokoľvek,“ upresnil operatívec.


  Chleban sa odmlčal. Pozrel na dvere, potom uprel dlhý pohľad na policajta. „Viete… ja… ak sa vám mám priznať…“


  Wolf sa k nemu naklonil. Očakával veľký prelom vo vyšetrovaní. Zistenie vedúce k vyriešeniu. Bol to však naivný predpoklad.


  „Zakaždým som sa tam dosť opil. Občas vyletím, keď sa mi nedarí v hre. Hlavne keď nie som triezvy. No a… možno som aj spravil scénu, ale nič si nepamätám. Z druhého večierka ma asi vyhodili, pozvánka na ďalší mi už neprišla.“


  „Požili ste tam iba alkohol?“


  „Dobrovoľne hej.“ Chleban sa zasmial. „Ale kto by už len mne niečo nalieval do drinku, však?“


  Vtom po zaklopaní vošla do kancelárie Chlebanova asistentka. „Borisko, prišla návšteva.“


  Chleban prešiel k dverám a vyzrel von. „Oco, daj mi sekundu, mám tu policajtov.“


  Wolf a Líška si vymenili veľavravné pohľady. Pracovné stretnutie s vlastným otcom? To znamená, že práve dorazil kandidát na prezidenta a človek, ktorého podozrievali z objednania dvoch vrážd.


  Otec zareagoval na synove slová opačne a vošiel bez pozvania dnu. „Policajti? Čo u teba robia policajti?“ spýtal sa s úsmevom, aký dokáže v rovnakej situácii vyčarovať len dobrý herec alebo diplomat. „Páni?“


  Lukáš aj Marek okamžite vstali.


  „Kapitán Wolf, poručík Líška,“ predstavil ich Marek.


  „Z akého ste oddelenia?“ zaujímal sa Chleban starší, stále udržiavajúc na tvári neprirodzený úsmev.


  „Z kriminálky,“ prehovoril Líška konečne.


  Jeho odpoveď rodeného diplomata aspoň čiastočne vykoľajila. „To sú… vraždy?“


  „Okrem iného,“ pokúšal sa zmierniť jeho reakciu Wolf.


  „Ale sme tu kvôli vražde,“ doplnil ho Líška.


  Marek naňho zazrel s jasným významom: Nemohol si si vybrať lepší čas, aby si začal rozprávať.


  „Je to niečo, o čom by som mal vedieť?“ vyzvedal Chleban starší.


  „Zavraždili nejaké dievča, ktoré bolo na tom večierku minulý rok. Vieš, čo som ti spomínal…“ pripomenul mu syn. „Otec kandiduje na prezidenta. Bál som sa, či som ho nestrápnil. Ale o ničom nepísali, tak som v suchu.“


  Chleban nabral vzduch do pľúc. Musel si zachovať dekórum, aké si vyžadovala jeho kandidatúra na prezidenta. Najradšej by sa na syna rozkričal. Ešte väčšmi potreboval zistiť, čo všetko týmto policajtom narozprával. Ale nie v ich prítomnosti. „Toto je bežný vyšetrovateľský postup?“ obrátil sa na Wolfa. „Že prepadnete človeka bez ohlásenia v práci? Pri zatýkaní podozrivého to ešte chápem, ale tu o nič také nejde, nie?“


  „Samozrejme, je to čisto svedecká výpoveď,“ uistil ho operatívec. „Nedozvedeli sme sa nič, čo by vrhalo zlé svetlo na vášho syna alebo na vás.“


  „Povedal som im, že som mal úplné okno,“ oznámil Boris mladší otcovi hrdo.


  Nasledoval ďalší hlboký nádych. Zdalo sa, že kandidát pred políciou ani nevydýchne. „Do budúcna uprednostním oficiálnu cestu, čo sa týka vypočúvania mňa alebo mojej rodiny.“


  Tentoraz nahodil diplomatický úsmev Wolf. „Ako si želáte. Ak sa chcete baviť cez oficiálne predvolania na policajné riaditeľstvo, mne to neprekáža. No mysleli sme si, že oceníte diskrétnosť, hlavne keď kandidujete vo voľbách. Ešte by náhodou niekto dal tip bulváru a rovno pred vchodom by vás čakali novinári. Z našej strany je to všetko, prajem úspešnú kampaň, určite máte môj hlas.“


  Chleban starší nevedel, či policajt hovorí seriózne alebo si z neho strieľa. Napokon bol rád, že sa ich zbavil. Potreboval zistiť, koľko škody jeho syn narobil. Počkal však až dovtedy, kým neboli dosť ďaleko a nemohli ho počuť. Potom vydal hlasný výdych a z ničoho nič sa rozkričal.


  18. novembra 2012


  Dorota sa zobudila na jednotke intenzívnej starostlivosti. Jej plán odísť z tohto sveta sa nepodaril. Chcela zdvihnúť ruky, aby si pozrela rany na zápästiach, ktoré si spôsobila, bola však pripútaná k posteli.


  „Pustite ma! Pustite ma!“ kričala.


  Vzápätí prišla zdravotná sestra a pokúsila sa ju utíšiť. Keď sa jej to nedarilo, pichla jej niečo na upokojenie.


  Dorote otupeli zmysly. Než zaspala, nadvihla hlavu a uvidela hrubé obväzy na zápästiach. Pomyslela si, že po ranách jej určite zostanú škaredé jazvy. Akoby ešte záležalo na tom, ako vyzerá.


  Z nemocnice putovala späť na protidrogové liečenie. Otec bol sklamaný, keď mu doktor v nemocnici oznámil výsledky krvných testov, no dal svojej dcére druhú šancu. Zachová sa k nej ako k mame a po treťom zlyhaní ju vyhodí z domu?


  Premýšľala nad tým, keď si uvedomila, že zastali na parkovisku. Odopla bezpečnostný pás. „Uvidíme sa o niekoľko týždňov. Nemusíš chodiť na návštevy.“


  „Dorka,“ zastavil ju otec.


  „Prosím?“


  „Chápem, že sa hneváš na celý svet. Počul som, čo sa stalo v škole.“


  „Ja sa hnevám na teba,“ opravila ho dcéra. „Lebo si mi celý život klamal.“


  Otec si vzdychol. „Rád by som ti povedal, že by som niečo spravil inak, keby som dostal druhú šancu, ale nie, nie je to tak. A vieš prečo?“


  Dorota na neho zvedavo pozrela.


  „Všetko som robil pre teba.“


  „Hlúposť,“ pokrútila hlavou. „Vyhodil si mamu z domu.“


  „To je pravda,“ priznal. „Ale trvám na tom, že som to spravil len a len kvôli tebe. Čo myslíš, prečo som odvtedy nemal inú ženu? Tvoju mamu stále ľúbim. A nebyť teba, dodnes by som sa s ňou trápil. Ale nesmel som dovoliť, aby si ju takú videla. A nevyhodil som ju iba tak, stále na ňu dávam pozor.“


  „Kde je teraz?“ chcela vedieť Dorota.


  Otec si hrýzol spodnú peru. „Nedarí sa jej. Keď budeš dospelá, zavediem ťa za ňou. Sama sa rozhodneš, čo spravíš. Ale dovtedy ťa budem pred ňou chrániť.“


  „Kto ma ochráni pred tebou?“ spýtala sa uštipačne.


  Cítil, že sa blíži nával zlosti, a musel sa ovládnuť. Vedel, že tento rozhovor je pre Dorotu dôležitý. Musí vydržať. „Narážaš na moju robotu. Viem, že ťa to sklamalo. Že som ťa sklamal ja. A mrzí ma to. Asi to už medzi nami nebude ako predtým. Ale robím maximum, aby som sa o teba postaral. Ja a mama… nepochádzame z najlepších pomerov. Keď si sa narodila, zaprisahal som sa, že budem makať, aby som ti dal lepší život. Za každú cenu. Aj… veď vieš.“


  Dorota od neho zasa odvrátila zrak. „To je všetko, čo si mi chcel povedať?“


  Otec prikývol. Mal pocit, že sa k dcére nedostane, nech povie čokoľvek. Potom si to rozmyslel a pokúsil sa jej ešte raz prehovoriť do duše. „Už iba jedna vec. Zamysli sa nad tým, čo chceš. Môžeš sa na všetko vykašľať a žiť podpriemerný život. Dočerta, môžeš sa aj zabiť. Ak budeš veľmi chcieť, nikto ti v tom nezabráni. Ale ozaj nemáš prečo žiť? Naozaj nemáš na viac? Ja viem, že to tak nie je. Si šikovná, inteligentná, môžeš mať čokoľvek, čo si zaumieniš. Ty to vieš tiež. Tak sa nad tým zamysli, urči si cieľ a choď za ním. Ver mi, budeš šťastná. Tvoj život sa iba začína.“


  Odprevadil Dorotu na recepciu, kde zamestnancovi liečebne odovzdal na kontrolu jej kufor. Chcel sa s ňou rozlúčiť objatím, no odstrčila ho od seba. Drogy ho pripravili o manželku a teraz sa bál, že mu vezmú aj dcéru.


  Keď sa zavrel v aute, všetok hnev, ktorý v ňom celý čas kypel, vyplával na povrch. Mal chuť kričať, rozbíjať veci, vynadať vyššej moci za to, čo mu naložila na plecia, zmohol sa však len na tichý, usedavý plač.


  31. januára 2019


  „Čo sa nám podarilo zistiť?“ spýtal sa Líška, keď sa vracali k služobnému vozidlu.


  Wolf naňho pohoršene zazrel. „Bol si predsa pri tom.“


  „No dobre, vieme, že mladý Chleban sa zúčastnil na Jeleňovom večierku. To máme s istotou potvrdené. Domnievame sa, že tam šla aj Alexandra, ale to je iba… ako si to nazval?“


  „Teória.“ Wolf naštartoval auto. „Som si istý, že boli na tom istom večierku. Ale hlavne som presvedčený, že to bolo celé zinscenované.“


  „Zinscenované?“ zopakoval Líška.


  „Jeleň večierok zorganizoval, aby tam nalákal Chlebana,“ vysvetlil mu Wolf.


  „Prečo si to myslíš?“


  „To, ako ho opisoval… Aj keď si veľa nepamätá… zjavne sa mu tam páčilo. A najmä, hral sa tam poker. Vieme, že mladý je gambler, neodolal možnosti zahrať si na tajnom večierku. Otec mu to určite zakázal, keď sa jeho incident v zahraničnom kasíne dostal až do slovenského bulváru.“


  „Nezdá sa ti to trochu prehnané?“ pochyboval Lukáš. „Organizovať večierok, len aby sa naň dostavil jeden človek?“


  „Bavíme sa o prezidentskom kresle. A Chleban je horúci kandidát. Ak ho chceli skompromitovať a vedeli, že syn je jeho Achillova päta… Prečo nie?“


  „No dobre, prišiel na večierok, opil sa, prehral nejaké peniaze, spravil scénku… vyhodili ho. To ešte nie je dôvod na to, aby sa Chleban vykašľal na kandidátku.“


  Wolf sa zamyslel. „To nie. Ale podľa mňa sa tam stalo niečo oveľa vážnejšie.“


  „Akože čo?“ opýtal sa Líška.


  „Pamätáš si poslednú správu, ktorú Alexandra poslala Dorote?“


  „Kamzík ti nikdy neodpustím?“


  „Presne,“ pritakal Wolf. „Podľa Dávida Matzlera Alexandra po večierku tvrdila, že ju tam znásilnili.“


  „Myslíš si, že to spravil mladý Chleban?“ pochopil Líška. „Znásilnil ju? A akože si to vôbec nepamätá?“


  „Je to len teória,“ priznal Marek. „Ale dáva zmysel. Stratu pamäti síce mohol predstierať, ale na to je príliš naivný. Zrejme v tom nezohral rolu iba alkohol. Asi mu do drinkov ozaj niečo pridávali.“


  „Bez svedkov bude ťažké dokázať, že znásilnil dievča, ktoré je už mŕtve,“ skonštatoval Lukáš.


  „Nie, ak nájdeme to, čo hľadá Viktor Varga.“


  „A čo hľadá?“


  „Na to sa ho spýtame osobne,“ navrhol Wolf.


  „Odmietol zodpovedať akékoľvek otázky. Aj v prítomnosti právnika. Prečo si myslíš, že bude chcieť hovoriť s tebou?“ spochybňoval ho Líška ďalej.


  Marek to už nevydržal a tresol oboma rukami do volantu. „Kurva, budeš vo všetkom takýto negatívny? Vyšetrovanie si občas vyžaduje aj trochu šťastia a hlavne… treba skúšať, skúšať a skúšať, kým sa neposunieš. Kým to nevyriešiš. Chápeš?“


  „Áno.“


  „Tak už radšej mlč a uč sa.“


  Líška ho poslúchol a odmlčal sa.


  Zvyšok cesty ani jeden z nich neprehovoril. Odovzdali služobné auto a kráčali k vchodu na riaditeľstvo. Vtom zazvonil Wolfovi telefón.


  „Choď napred,“ kázal Líškovi. „Dokončíme to vnútri.“


  Lukáš sa nevedel dočkať, kedy sa konečne odpojí od Wolfa. Schody bral po dvoch a o niekoľko sekúnd zmizol za vchodovými dverami.


  Marek skontroloval displej. Volala mu Michaela, presne ako sa obával. „Prosím?“


  „Ako si zistil, že si ma na obhajobu Viktora Vargu najal Chleban?“ spýtala sa namiesto pozdravu.


  Wolf sa rozhodol predstierať, že o ničom nevie. „Prosím? O čom to hovoríš?“


  „Chceš mi povedať, že si to doteraz nevedel?“


  „Nie, odkiaľ? Veď si mi to odmietla povedať.“


  Michaela sa nakrátko odmlčala, akoby zvažovala, či mu ešte môže veriť. „Prečo si teda dnes vypočúval mladého Chlebana?“


  „Je to súčasť vyšetrovania. Dobre vieš, že to s tebou nemôžem rozoberať,“ vyhovoril sa Wolf. „Ja rešpektujem tvoju prácu, ty rešpektuj moju. Stalo sa niečo?“


  „Či sa niečo stalo? Teraz mi volal, vraj už nebude potrebovať moje služby.“


  „Len preto, že som sa rozprával s jeho synom?“


  „Zjavne áno,“ prikývla Michaela.


  „Ale ako vie, že máš so mnou niečo spoločné?“ čudoval sa Wolf.


  „Neviem… možno nevie a možno si ma najal práve preto,“ polemizovala právnička.


  „V tom prípade by ťa nevyhodil, nie?“


  „Tvrdí, že si ma najal, aby si chránil meno. Vraj nespravil nič zlé, neobjednal si žiadnu vraždu a že ak to aj ten chlapec spáchal, nebolo to na jeho objednávku.“ Michaela sa vzápätí zarazila. „Nič z toho si nepočul. Nemôžeš to použiť vo vyšetrovaní.“


  „Nehovorila si náhodou, že už nie je tvoj klient?“ spýtal sa Wolf.


  „Tak to aspoň nemáš odo mňa, dobre?“


  Marek súhlasil a ukončili hovor. Odľahlo mu, podarilo sa mu Michaelu presvedčiť, že ju nezneužil na posun vo vyšetrovaní. Premýšľal nad slovami, ktorými Chleban ukončil spoluprácu s Michaelou. Mal o dôvod viac, aby sa porozprával s Viktorom.


  28. júna 2013


  Končil sa školský rok a Dorota bola hrdá, že si preberá vysvedčenie so svojimi spolužiakmi. Mala za sebou náročné obdobie, za uplynulých dvanásť mesiacov absolvovala protidrogové liečenie hneď dvakrát, raz sa dokonca pokúsila o samovraždu. Zdalo sa, že sa celkom opustila, no z druhého pobytu v liečebni sa vrátila ako vymenená. Celý čas v nej rezonovali otcove slová. Kým chce byť? Čo chce dosiahnuť? Má naozaj na viac?


  Po návrate do školy jej hrozilo opakovanie ročníka. No zaťala sa a absolvovala komisionálne skúšky. Bola na seba pyšná, a niežeby jej na tom ešte záležalo, ale jej otec takisto.


  Nebolo až také ťažké naplno sa venovať štúdiu. Hlavne keď sa stala vyvrheľkou. Takmer nikto sa s ňou nebavil. Tvárila sa, že jej to neprekáža, sústredila pozornosť na vytýčené ciele. Po odovzdávaní vysvedčenia však zachytila, aké majú jej spolužiaci plány na leto.


  „A čo budeš robiť cez prázdniny ty?“ spýtala sa jej na chodbe triedna učiteľka.


  Dorota pokrčila plecami. „Asi pôjdeme niekam k moru. Neviem. Oco si to necháva ako prekvapenie.“


  „Určte sa poteší, keď mu ukážeš vysvedčenie. Tak… uži si leto,“ rozlúčila sa s ňou učiteľka.


  Dorota kráčala von zo školy, keď ju zastavila Alexandra. „Blahoželám!“


  „Nie je k čomu,“ mávla Dorota rukou.


  „Sranduješ? Veď si sa vyhrabala z totálneho prúseru. Stavím sa, že to dnes s otcom oslávite v nejakej fakt luxusnej reštike. Aspoň štvorhviezdičkovej.“


  „Nemyslím si, že reštaurácie majú hviezdičky. Teda… michelinské, ale také v Bratislave ani nemáme.“


  „Čo ja o tom môžem vedieť, však?“ nadhodila Alexandra položartovne.


  „Povedala si, že som sa vyhrabala z prúseru… Mám sa pýtať, čo sa o mne v škole hovorí?“ vyzvedala Dorota zrazu.


  Alexandra sa zarazila. „Fakt to chceš vedieť?“


  „Vlastne nie. Na čo by to bolo dobré?“


  „Presne.“


  „Počuj… leto je dlhé, neskočíme niekedy na langoš?“ navrhla Dorota.


  To Alexandru zaskočilo ešte viac. „Myslela som si, že si dávaš pozor na váhu.“


  „To bolo vlani, než som sa pokúsila zabiť. Už viem, že sú aj dôležitejšie veci.“


  „Tak… to som rada. Ja môžem aj teraz, mama je do večera v robote.“


  Dorota sa potešila. „Fakt? Ja tiež. Super, poďme.“


  V skutočnosti mala plány s otcom, no pochopil, keď mu napísala, že ide s Alexandrou na langoš. Aj sa potešil. Jeho dcéra sa mesiace trápila bez kamarátov, hoci sa plne sústredila na školu a povinnosti.


  V tom roku Dorota našla zmysel svojej existencie a cez prázdniny zasa objavila radosť zo života. Nebolo to len staronovým priateľstvom s Alexandrou. Všetko sa zmenilo v jeden piatkový letný večer, keď ju kamarátka zoznámila s Dávidom.


  31. januára 2019


  Wolf navštívil Viktora Vargu v cele predbežného zadržania. Podozrivý sedel na úzkej posteli a pohľad upieral do stropu. Na policajta, ktorý vošiel dovnútra, sa ani nepozrel.


  „Mám pre teba zlé správy, skončil si bez obhajoby,“ oznámil mu Marek, aby upútal jeho pozornosť. Keď Viktor nereagoval podľa jeho očakávania, dodal: „Chleban stiahol svoj sponzoring. Asi sa zľakol, čo by to znamenalo pre jeho kampaň, keby ho s tebou spájali.“


  Viktor sa zahmýril. „Hej? A čo ešte ste vysnorili okrem toho, že som preňho pracoval?“


  Wolf sa oprel o stenu. „Úprimne, nevyzerá to s tebou dobre. Na krku máš obvinenie z dvoch vrážd. Bez dobrého právnika to vidím na doživotie. Vieš si predstaviť, že stráviš celý život v base? Ja by som tak nechcel skončiť a to mám… o čosi viac než ty. Ale je tu ešte jedna možnosť.“ Operatívec znova čakal na reakciu. Zadržaný stále odmietal opätovať Marekovi pohľad a pre zmenu hľadel dolu na jeho topánky. „Ak s nami budeš spolupracovať a udáš človeka, ktorý si objednal obe vraždy, môžeš to uhrať na dohodu.“


  „Ja som nikoho nezabil!“ vyštekol Viktor.


  „Prečo potom ideš po Dávidovi?“


  „Vyfúkol mi kšeft.“


  „Aký kšeft?“ chcel vedieť Wolf.


  Viktor naňho na okamih zazrel. „Ja som pre Jeleňa pracoval prvý!“


  Operatívec zvraštil čelo. „Takže… si pracoval pre Kocáka aj pre Chlebana? Hral si to na dve strany?“


  „Ja som hral fér. To oni dvaja ma podrazili.“ Zrazu uprel na Mareka pohľad. „Som ťa doriadil, čo? Škoda, že som povolil zovretie. Mal som to dokončiť a uškrtiť ťa. Aspoň by som tu sedel právom.“


  „Hej? Na čo si ťa teda najali? Čo si mal spraviť, keď nie zabíjať?“


  Viktor mlčal.


  Wolf čakal, odpoveď však neprichádzala ani po minúte. „Ako myslíš. Na tvojom mieste by som konal rýchlo. Ponuka, čo som ti dal, zajtra už nemusí byť na stole.“


  Vykročil k dverám, keď ho Viktor zastavil. „Počkaj!“


  Obzrel sa za ním. „Áno?“


  „Zdá sa mi, že ste s Dávidom veľkí kamoši. Keď spolu budete hovoriť, odkáž mu, že za to, čo spravil, ho pošlem na druhý svet.“


  „Takéto vyhrážky by si nemal posielať po policajtovi,“ varoval ho Wolf.


  Viktor sa zasmial. „Myslím si, že po tebe môžem.“

  Wolf nebol spokojný s výsledkom rozhovoru. Spolu s Vanekom sa pokúšali preveriť, či sa Viktor naozaj živí ako nájomný vrah, prípadne akým spôsobom si ho zákazníci najímajú, no zatiaľ neúspešne. Na miestach činu nezanechal žiadne stopy a v skutočnosti nemali nič, čím by ho priamo prepojili aspoň s jedným prípadom. Žiaden sudca by neuznal záznam z kamery, na ktorom mu nevidno do tváre a nedajú sa rozoznať žiadne iné charakteristické črty páchateľa.


  Blufovanie mu vyšlo už viackrát, aj s Borisom Chlebanom. Tentoraz však odišiel naprázdno.


  Viktorove slová v ňom napriek tomu rezonovali celý deň.


  „O aký kšeft ho Dávid pripravil?“ pýtal sa sám seba, keď sedel opustený vo svojej kancelárii.


  Jediná otázka v ňom naštartovala nový proces. Pozrel sa na nástenku, vernú spoločníčku pri každom vyšetrovaní. Tentoraz zívala prázdnotou. Všetky svoje poznámky si nechával pre seba, schované v zápisníku, pretože obsahovali informácie, o ktoré sa nemohol podeliť s nikým z kolegov.


  Bol najvyšší čas napraviť to. Z počítača si vytlačil niekoľko fotografií a pripol ich na nástenku. Nasledovali prepojenia medzi jednotlivými aktérmi prípadu. Ako posledné pribudli indície.


  Wolf hľadel na nástenku, akoby mal pred sebou významné výtvarné dielo v umeleckej galérii.


  Vtom na jeho dvere zaklopal Líška. „Prepáč mi ten dnešok,“ ospravedlnil sa. „Viem, že sa od teba stále mám čo učiť. Asi práve to ma hnevá. Že som sám neprišiel na veci, ktoré boli tebe od začiatku jasné.“ Až potom si všimol, kam Marek upiera zrak. „Na čom pracuješ?“


  „Na prípade.“


  „Hovoril si s Vargom?“


  Wolf prikývol.


  Líška požadoval viac informácií. „A?“


  „Nepohlo s ním, že skončil bez obhajcu.“


  „Takže nič?“


  „Snažím sa na niečo prísť, daj mi sekundu,“ požiadal Wolf kolegu.


  Líška zaujal rovnakú pozíciu, oprel sa o stôl a civel na nástenku. Fotografie obetí a podozrivých boli prepojené zvláštnymi čiarami. Pod niektorými snímkami boli otázniky, pod inými heslovité odkazy. Spoznával tváre aj mená, no aj tak netušil, na čom Wolf momentálne pracuje.


  „Mám to,“ vyhlásil Marek odrazu.


  „Chceš mi to vysvetliť?“ nádejal sa Líška.


  „Teraz nie,“ sklamal ho. „Musím ísť do terénu.“


  „Teraz?“ čudoval sa Lukáš. „O chvíľu je koniec pracovného času.“


  „To je ďalšia vec, čo by si sa mal naučiť. Vyšetrovaniu niekedy musíš obetovať aj osobné voľno.“


  „Takže nechceš, aby som šiel s tebou?“ uisťoval sa Líška.


  „Stačí, keď to voľno obetuje jeden z nás,“ odbil ho Wolf opakovane. „Na toto rozhodne netreba dvoch. Keď niečo zistím, dozvieš sa to zajtra ako prvý.“


  Lukáš pochopil, že ho Marek so sebou nechce zobrať. Ani sa mu nečudoval, v poslednom čase sa v teréne veľmi neosvedčil. Vlastne sa mu nedarilo v priebehu celého vyšetrovania. O to viac ho sklamalo, že nedostane ďalšiu šancu ukázať svoje schopnosti.


  26. septembra 2015


  Z Doroty, Alexandry a Dávida sa stala nerozlučná trojica. Zotrvávali spolu dávno po skončení letných prázdnin pred dvoma rokmi, na ktoré spomínali ako na legendárne. Alexandra už ľutovala, že Dávida s Dorotou zoznámila, pretože medzi nimi poletovali iskry. S Dávidom boli vždy iba kamaráti, poznali sa od škôlky, no tajne dúfala, že raz predsa len skončia spolu.


  Jej nádeje zhasli, keď sa Dávid a Dorota ďalšie leto dali dokopy. Vtedy sa nechtiac stala tretím kolesom na voze, a než prešiel ďalší rok, vídala ich čoraz menej. Hnevalo ju to natoľko, že sa viackrát pokúšala stretnúť iba s jedným z nich, no na stretnutie sa vždy dostavil aj nepozvaný člen dvojice.


  Alexandra sa začínala zmierovať s tým, že zrodom lásky sa skončilo ich priateľstvo, až kým ju jedného dňa Dorota nepožiadala, aby sa stretli. Dorazila k nej asi polhodinu po tom, ako jej napísala. Bola zadýchaná a oči mala červené od plaču.


  „On je na drogách!“ spustila hneď vo dverách.


  „Kto? Čo sa deje? Kto je na drogách?“ opýtala sa Alexandra nechápavo.


  „Dávid. Ty si o tom nevedela?“ zisťovala Dorota.


  „Jasné, že nie,“ tvrdila Alexandra.


  Dorota sa upokojila. „Jasné, že nie. To by si mi nespravila. Veď vieš, že som bola dvakrát na odvykačke. Môžem sa napiť?“


  Alexandra priniesla kamarátke pohár vody. „Si si tým istá?“


  „Našla som mu medzi vecami pervitín aj nejaké ďalšie tabletky. Vedela som, že si občas zapáli trávu, ale…“ Dorota sa rozplakala.


  „Neplač, bude to v pohode,“ utešovala ju Alexandra. „Prinesiem ti ešte vodu?“


  Dorota pokrútila hlavou. „Ako je možné, že som to nevidela? Vôbec som si nevšimla, že je feťák.“


  Vtedy sa ozvalo búchanie na dvere.


  Alexandra šla otvoriť, Dávid vbehol dovnútra bez pozvania. „Je tu?“


  „Nechce s tebou hovoriť. Tak láskavo odpáľ,“ poslala ho Alexandra kadeľahšie.


  „Dorka, aspoň si ma vypočuj,“ zakričal Dávid.


  Dorota vyšla do chodby. „Čo mi chceš povedať?“


  „Nie je to tak, ako si myslíš.“


  „A ako to je?“


  „Nepočúvaj ho,“ postavila sa Alexandra medzi nich. „Ako môžeš veriť čomukoľvek, čo ti povie?“


  „Hej, na čej si strane?“ ohradil sa Dávid.


  „Na jej,“ vyhlásila Alexandra jednoznačne. „Ak to doteraz nebolo jasné.“


  Dorota vykročila spoza nej. „Saši, to je v pohode. Daj nám päť minút.“


  „Ja som tu doma, ale jasné, päť minút. Kde to chcete? V kuchyni? Alebo sa rovno zavrite v spálni, ak potrebujete posteľ na uzmierovanie.“


  „K žiadnemu uzmierovaniu nedôjde,“ uistila ju Dorota.


  Alexandre však bolo jasné, že jej to kamarátka nemôže sľúbiť. Zašla za roh, oprela sa o stenu a počúvala ďalší priebeh mileneckého rozhovoru. Cítila, ako jej tlčie srdce. Bála sa, čo Dávid Dorote povie, aby si zachránil kožu. Našťastie ju nehodil pod vlak.


  „Ja to len predávam,“ tvrdil.


  „To ti mám veriť?“ krútila hlavou Dorota.


  „Zdal som sa ti niekedy sfetovaný?“ vyzval ju.


  Zamyslela sa. „Nie.“


  „Tak vidíš.“ Porozprával jej srdcervúci príbeh, ako bol odkázaný na predaj drog, len aby neskončil na ulici.


  Nestačilo to.


  V ten deň si Alexandra mohla vydýchnuť, Dávid a Dorota sa neuzmierili.


  31. januára 2019


  Wolf sa usiloval v popoludňajšej premávke čo najrýchlejšie presunúť zo Starého Mesta do Petržalky. Nesmeroval však k Michaele. Potreboval sa dostať do bytu, kde sa všetko začalo.


  Bol taký horlivý, že keď sa do minúty nedočkal výťahu, vybral sa nahor po schodoch, čo oľutoval medzi šiestym a siedmym poschodím. Hoci bol v oveľa lepšej fyzickej kondícii ako pred niekoľkými mesiacmi, vybehnúť dvanásť poschodí sa stále rovnalo výkonu na maratóne, preto spomalil a zvyšok dokončil miernym tempom.


  Zastal pri okne na dvanástom poschodí, kde bola vo vysokom hnedom kvetináči vystavená dracéna s podlhovastými zeleno-bielymi listami. Nechcelo sa mu hrabať v zemine, a tak najprv nahliadol do kvetináča. Zdalo sa mu, že na pravej strane je pôda viac prekyprená. Načrel tam. Našťastie nemusel zájsť hlboko, aby vytiahol zo zeminy kľúč od bytu.


  O skrýši mu povedal Dávid, keď spolu plánovali pascu na Viktora. Marek sa obával, že sa Dávid nebude vedieť dostať dnu, no on ho ubezpečil, že cestu do Martinovho bytu si vždy nájde.


  „Má schovaný kľúč v kvetináči pri okne. Len pre mňa. Už roky ho tam necháva, keby som potreboval niekde prespať,“ vysvetľoval mu Dávid, keď bol ešte zamknutý v cele predbežného zadržania.


  Wolf rýchlo odomkol a rozsvietil svetlo na chodbe. Neunúval sa vyzúvať. Zažal každú lampu, na ktorú natrafil, a keď bol priestor dvojgarsónky dokonale osvetlený, poriadne sa rozhliadol.


  Myšlienkami sa vrátil k prvej vražde. Dorota zomrela, lebo zradila otca. Ohrozila jeho biznis, mala v rukách pamäťovú kartu s kompromitujúcou nahrávkou. Pred smrťou bola paranoidná, nevedela, komu môže veriť. Komu by teda zverila tú kartu?


  Wolf pracoval s predpokladom, že karta nikdy neopustila tento byt. Nikdy sa nedostala k Alexandre, lebo sa na Dorotu hnevala. Nemal ju ani Dávid, už by ju odovzdal Viktorovi, aby si zachránil život. Kam ju Dorota schovala? Existovalo v dvojgarsónke miesto, kam sa nepozrel nikto z ľudí, ktorí byt prekutrali? Netýkalo sa to iba Viktora, Dávida či Martina Gelnického. Keď sa byt stal miestom činu, dôkladne ho prehľadala aj polícia.


  Marek sa pustil do obhliadky. Najprv prešiel vstavanú skriňu v spálni, nočné stolíky a priestor pod posteľou. Odtiaľ sa presunul ku kuchynskej linke, ktorá po prerábke skončila na balkóne. Úspech nezaznamenal ani po tom, ako prezrel skrinky v obývačke.


  Vybavil si nástenku vo svojej kancelárii. Pred očami mal zrazu fotografiu, ktorú našiel v Gelnického mobile. Uvedomil si, že nehľadá iba pamäťovú kartu alebo USB kľúč. Niekam sa vytratilo aj čosi oveľa väčšie, hmatateľnejšie.


  Upriamil zrak na západnú stenu bytu. Od jeho prvej návštevy sa niečo zmenilo. Sadrokartón, za ktorým sa ťahalo potrubie od stúpačiek až do kuchynského drezu na balkóne, bol akýsi hrubší. Alebo sa mu to len zdá?


  Podišiel k nemu a lepšie si ho premeral. Mohol mať zhruba štyridsať až päťdesiat centimetrov. Toľko priestoru vodovodné potrubie určite nepotrebovalo.


  O chvíľu sa vrátil do obývačky s kladivom. Zaváhal. Čo to robí? Veď zas nie je oficiálne v službe. Bude mať problém, ak jeho najnovšia teória nikam nepovedie.


  „Kto neriskuje, nič nezíska,“ povedal nahlas, než z celej sily udrel do sadrokartónu.


  Z diery, ktorú vytvoril, vytŕčali bankovky.


  Pokračoval v práci s kladivom, zväčšujúc dieru, až kým odtiaľ nevybral všetky starostlivo uschované peniaze.


  Počítal ich, deliac ich na kôpky päťdesiat- a stoeurových bankoviek. Viackrát sa pomýlil, až to napokon vzdal.


  Sadol si na gauč a zízal na hŕbu peňazí.


  Do internetového vyhľadávača zadával jednu z najzvláštnejších otázok vo svojej policajnej kariére: Koľko stojí objednávka vraždy?

  Dvojgarsónka na dvanástom poschodí petržalského paneláka nebola v ten deň Wolfovou poslednou zastávkou. Posilnený novým odhalením sa vybral už na tretiu návštevu mamy Alexandry Pekníkovej.


  Matka obete mu otvorila v nočnej košeli, hoci ešte nebolo ani osem hodín večer.


  „Čo tu robíte tak neskoro?“ spýtala sa ho cez odchýlené dvere.


  „Potrebujem sa vás len na niečo spýtať,“ odvetil Wolf.


  „To ste nemohli zavolať? V takomto čase ešte pracujete?“


  „Prepáčte, naozaj nechcem rušiť,“ ospravedlnil sa jej. „Ale sme blízko uzavretia prípadu a mohli by ste nám v tom veľmi pomôcť.“


  Pekníková rozmýšľala, či ho pustí dovnútra alebo pošle kadeľahšie. „Poďte,“ pozvala ho napokon. Nechala ho stáť v predsieni, zatiaľ čo si zašla do spálne po župan. „Čo ste sa to chceli spýtať?“


  Wolf ukázal smerom do obývačky, odkiaľ sa šíril zvuk zapnutej televízie. „Nechcete si sadnúť? Ja aj postojím, pokojne si urobte pohodlie…“


  „Ach, dobre, dočerta,“ vzdychla si žena. „Asi mi chcete naznačiť, že to bude na dlhšie. Pozerám romantický film. Ale už som ho videla stokrát. Niekedy mám pocit, že v tej televízii nič nové nedávajú. Nemyslíte?“


  „Ja televíziu veľmi nepozerám,“ priznal Wolf.


  Prekvapene naňho pozrela. „Čo potom robíte vo voľnom čase? Že sa pýtam, asi chodíte po takýchto domových návštevách, však?“


  „Je to skutočne výnimočný prípad,“ tvrdil Wolf.


  „Tak už sa pýtajte.“


  „Poznáte Dávida Matzlera?“


  Pekníková sa zamyslela. „Matzler, Matzler… niečo mi to hovorí, ale…“


  „Je to rovesník vašej dcéry. Alexandra s ním chodila na základnú školu,“ pripomenul jej Wolf.


  „Dávidko!“ zajasala zrazu. „Samozrejme, zlatý chlapec. Vždy sa o Sašku postaral, boli dobrí kamaráti, už od detstva.“


  „Zastavil sa u vás niekedy po jej smrti?“


  Pokrútila hlavou. „Nie. Ale napísal mi, vyjadril úprimnú sústrasť. Ozaj zlatý chlapec. Prečo sa naňho pýtate?“


  Bolo priskoro, aby Wolf vyjavil svoje skutočné úmysly. „Len si overujeme isté skutočnosti. Takže boli veľmi dobrí priatelia. Od detstva. Ale dlhšie ste ho nevideli. Neboli v kontakte?“


  „Vlastne… raz sa tu zastavil. Keď sa Saška najviac trápila. Na konci minulého roka. Priniesol jej nejaké lieky na upokojenie.“


  „Takže predsa,“ potešil sa Wolf.


  „Predsa čo?“ nechápala Pekníková.


  „Vaša dcéra užívala nelegálne antidepresíva.“


  „Ale Dávidko jej ich dal s dobrým úmyslom. Saška mu toľkokrát pomohla, určite jej nechcel zle. Nechápem, čo sa na neho toľko vypytujete.“


  „Pomohla? Akým spôsobom?“ zaujímal sa Wolf.


  „Dávidko to mal v detstve ťažké. Otca mal ožrana. Viete, ako to chodí. Keď sa chlap opije, v domácnosti pred ním nikto nie je v bezpečí. Teda v niektorých domácnostiach to tak chodí. Keď sa to stalo, zvykol sa u nás schovať. Prespal tu, niekedy noc a niekedy dve.“ Pekníková sa bez zjavnej príčiny zasmiala. „Raz som prišla domov z práce… Saška bola na školskom výlete. V chodbe som začula televíziu. Zľakla som sa. Schytila som, čo mi prišlo pod ruku, tuším železný obuvák. Pomyslela som si, čo je to za zlodeja, že si púšťa televíziu v byte, do ktorého sa vlámal. Bol to Dávidko, sedel na gauči a pozeral rozprávky. Poriadne som ho vyľakala, keď som sa po ňom zahnala tým obuvákom…“


  „A-ako sa dostal dovnútra?“ nechápal operatívec. Historka ho zaskočila natoľko, že sa najprv nezmohol na slovo.


  „Proste si odomkol. Aj mňa to prekvapilo… Saška schovávala náhradný kľúč v kvetináči na chodbe. Ten chlapec to potreboval. Nemohla som ho odmietnuť. Veď to nebolo nič nebezpečné. Kľúč je v tom kvetináči dodnes a nikdy sa k nám nikto nevlámal. Čo by tu už len ukradol, no nie?“ Pekníková čakala na policajtovu reakciu a trochu sa urazila, keď ju neopravil.


  „Ak dovolíte, skontrolujem ten kľúč,“ povedal.


  „Poslúžte si.“


  Wolf vyšiel na chodbu, premýšľajúc, aké zlé detstvo Dávid prežil, keď trávil toľko času schovávaním sa u kamarátov. Pri výťahu sa zažalo automatické svetlo, dosiahlo až ku kvetináču, v ktorom rástla zakrpatená palma. Marek bol tentoraz ochotný prehrabať sa v zemine, ale nebolo to nutné. Buľvový kmeň takmer prerástol kvetináč a nenechal okolo seba veľa priestoru.


  Wolf sa čoskoro vrátil k Pekníkovej s hrdzavejúcim kľúčom. „Mali ste pravdu, stále bol tam. Môžem?“


  Prikývla.


  Marek vyskúšal, či kľúč pasuje do zámku. „Je váš. Ale radšej ho tam už nenechávajte. Nikdy neviete, kto ho môže objaviť a vlámať sa k vám.“


  Pekníková preľaknuto zaodŕhala, než si kľúč vzala. „Vy sa na svet pozeráte cez tie tragédie, čo zažívate v práci. Ale ľudia v skutočnosti nie sú zlí. Prirodzené nám je dobro, radšej si chceme pomôcť než ublížiť. Aspoň ja tomu verím.“


  „Bodaj by ste mali pravdu,“ skonštatoval Wolf. Kľúč nebol strčený hlboko, dokonca nebol ani veľmi špinavý, ak ignoroval hrdzu, ktorá sa na ňom usádzala. Preto usúdil, že ho niekto musel použiť len nedávno. „Môžem sa ešte raz pozrieť do izby vašej dcéry?“ požiadal Pekníkovú.


  „Ešte raz? Bola som ochotná spolupracovať, ale čo je veľa…“


  „Vážne je to naposledy,“ skočil jej operatívec do reči. „Iba sa tam chvíľu rozhliadnem, ani nebudete o mne vedieť. Pokojne si zatiaľ pozrite ten film.“


  „Teraz? Keď mi ušla polovica? No dobre, aj tak si to pamätám skoro od slova do slova. Ale čo má stará žena robiť uprostred týždňa sama doma….?“


  „Nebláznite. Vôbec nie ste stará.“


  Konečne sa usmiala. „Tak choďte pracovať, keď vám to nedá pokoj.“


  Wolf sa zavrel v Alexandrinej detskej izbe. Najprv sa zdráhal, nechcel znova prehľadávať izbu, ktorú obhliadli forenzní experti. Mohol vari nájsť niečo, čo ušlo ich pozornosti? Bol však presvedčený, že Dávid sem zašiel aj po Alexandrinej smrti. Možno prišiel po antidepresíva, ktorými ju zásoboval. Možno niečo hľadal a možno…


  Marekove myšlienky prerušil pohľad na mobil položený na šperkovnici medzi knihami. Zložil ju spolu s telefónom na stôl, mobil položil bokom a nahliadol do škatuľky.


  „Pani Pekníková? Môžete na okamih?“ zakričal.


  Nevyzerala vôbec nadšene, že ju zavolal. „Vraj ma necháte pozerať film. Vyrušili ste ma v tom najlepšom. Skoro sa pobozkali. Čo sa deje?“


  „Spoznávate niečo z týchto šperkov?“ spýtal sa Wolf.


  Pekníková nahliadla dnu. „Nespoznávam ani tú šperkovnicu. Nepatrí mojej dcére. Čo je to?“


  „Obávam sa, že sú to šperky, ktoré boli ukradnuté z klenotníctva, kde Alexandra pracovala.“


  „Preboha!“ Pekníková zalapala po dychu. „Hádam si nemyslíte, že ja…“


  „Nie, nie, samozrejme, to nie,“ ubezpečoval ju Wolf okamžite.


  Šokovaná žena si musela sadnúť na dcérinu posteľ. „Tak potom… ako je to možné?“


  „Vyzerá to tak, že vás navštívil jej vrah.“


  „Kto to spravil?“


  „Odpoveď nám poskytne táto škatuľka. A… tento telefón.“ Wolf zdvihol mobil, ktorý dovtedy zostával položený bokom. „Nepatril náhodou vašej dcére?“


  Pekníková prikývla. „Náhodou áno. Nevedeli ste ho nájsť… lebo ho ten… človek… vzal z miesta činu.“


  „Presne tak. Iste sa nenahneváte, keď si oboje vezmem so sebou.“


  „Len si to berte. Nechcem to ani vidieť. Takáto hrôza. Ach, ja som si myslela, že už to nemôže byť strašnejšie.“


  „Aspoň ste sa poučili,“ neodpustil si Wolf.


  „Prosím?“ nechápala Pekníková.


  „Už nikdy nenecháte kľúč od bytu v kvetináči na chodbe.“

  Petra sedela schúlená na gauči a čítala knihu, keď sa ozval bytový zvonček. Nebola zvyknutá na návštevy, a už vôbec nie o takomto čase, preto najprv nezareagovala.


  „Kto je tam?“ zakričala až z obývačky, keď sa zvonček ozval druhýkrát.


  „Čo keby si zdvihla riť? Stačí otvoriť dvere a zistíš to aj sama!“ ozval sa nahnevaný ženský hlas.


  „Denisa?“ čudovala sa Petra.


  „Otvor, priniesla som víno na uzmierenie,“ kričala Denisa spoza dverí.


  Petra jej konečne otvorila. „Nemám veľkú chuť na víno. Celý deň je mi zle od žalúdka.“


  „Víno je darček… pre mňa od teba. Priniesla som aj účet. Peniaze mi môžeš poslať cez Viamo, ale beriem aj hotovosť. Ako ti vyhovuje,“ oznámila jej Denisa, keď ju obišla cestou z predsiene do obývačky.


  Petra krútila očami. „Samozrejme, že ti to môžem poslať.“


  Denisa si to všimla. „Neksichti sa! Ešte stále sa môžem otočiť a ostaneme pohádané.“


  „Nie, nie, poď, otvor si víno, urob si pohodlie,“ pozvala ju Siváková a vôbec ju neprekvapilo, keď jej kamarátka naozaj podala účet za víno. „Štyridsať eur? To čo si kúpila?“


  „Buď rada, že som nevzala originál francúzsky šampus! Dosť dlho som po ňom poškuľovala.“ Denisa prešla do kuchyne, vybrala otvárač a pohár. „A aby bolo jasné, čo nevypijem, beriem so sebou. Pre tvoje dobro, aby si nebola v pokušení. Keď ti teraz býva zle… od žalúdka.“


  Petra pochopila. „Marek ti to povedal?“


  „Že ťa nabúchal potomok satana?“ spýtala sa Denisa. „Nepoužil presne tieto slová, ale hej, informoval ma aj s dodatkom, že ma potrebuješ. Tak som tu.“


  „Ja ho zabijem!“


  „Postav sa do radu. Mňa donútil, aby som mu ukázala zjazvenú tvár. Mimochodom, je od teba drzé, že si to ešte nekomentovala.“


  Petra zarazene zažmurkala. „Čo chceš počuť? Ako nekonečne ma mrzí, čo sa ti stalo? Že si to budem vyčítať do konca života?“


  Denisa sa zamračila. „Nebuď dramatická. Skôr som dúfala v niečo ako… Deni, vôbec ti to neubralo na kráse, stále si jebačka bez konkurencie.“


  „Deni…“ začala Siváková.


  Denisa jej položila prst na ústa. „Neskoro.“


  Petra pochopila, že ak chce večer prežiť v zdraví, musí sa napiť aj ona. Vybrala z kuchynskej linky druhý pohár na víno a naliala si z drahej fľaše. „Keď už to platím…“


  „Hej!“ vykríkla preľaknutá Denisa. „Tak si tehotná alebo nie? Však si to Wolf len vymyslel, aby ma sem vytiahol?“


  „Som tehotná,“ potvrdila jej Siváková. „A pre tvoju informáciu, pohár vína denne je aj v tehotenstve úplne v pohode.“


  Sadli si na gauč.


  „Počula som, že sa nevieš rozhodnúť, čo máš robiť,“ snažila sa Denisa čo najnenápadnejšie nadviazať na predchádzajúcu konverzáciu.


  „Prišla si mi povedať, aby som šla na interrupciu?“ domnievala sa Petra.


  Denisa pokrútila hlavou. „Nie. Prišla som ti povedať, že nech sa rozhodneš akokoľvek, budem stáť pri tebe a pomôžem ti. Ale ak by som v tom mala nejaké slovo, čo nemám… tak…“


  Petra ju umlčala. „Nekaz to. Prvá verzia sa mi páčila viac.“


  Obe sa rozosmiali, potom sa naraz napili vína.


  „Chýbala si mi,“ priznala Denisa. „Kde si bola celý čas? Ani raz si sa nezastavila v nemocnici!“


  Petra nahlas vydýchla a radšej sa znovu napila. Rozhodla sa kamarátke nepripomínať, ako to naozaj bolo. Denisu išla do nemocnice navštíviť. Aspoň sa o to pokúsila, no ona ju nechcela prijať. Poslala ju preč. Petra už vedela, že kamarátka si občas pamätá veci inak, ako sa stali. Ale mala ju rada takú, aká bola. A Wolf mal pravdu, potrebovala ju.


  Keby vedela, že ju to bude stáť iba fľašu drahého vína, rovno by kúpila aj to francúzske šampanské.


  1. februára 2019


  Wolf dodržal sľub, ktorý dal predchádzajúci deň Líškovi. Hneď ako prišiel ráno do práce, vyhľadal ho, aby mu povedal, čo sa mu podarilo zistiť. Na konci rozprávania vytiahol uzatvárateľné igelitové vrecko, v ktorom uschoval mobilný telefón.


  Líška na telefón prekvapene hľadel. „Si si istý, že patril Alexandre Pekníkovej?“


  Wolf otočil mobil bez toho, aby ho vybral z igelitového vrecka. „Jej mama to potvrdila. Spoznala ho podľa krytu s nálepkou.“


  „Ale… Prečo? Prečo by ho vrah zaniesol mame obete? A ešte takým krutým spôsobom. Predstav si, že by ho našla. A keby jej došlo, že sa jej vlámal do bytu… Hrozné.“


  Wolf prikývol. Podobnú situáciu zažil na vlastnej koži. „Čo myslíš, prečo to spravil?“


  „Aby sme ho našli?“ tipoval Lukáš.


  „Aj mne to zišlo na um. Akurát to nechal na náhodu. Stará Pekníková si vôbec nevšimla, že v izbe jej dcéry pribudla aj šperkovnica.“


  „Trúchliaca matka sa tam asi veľmi nezdržovala. S tým vrah nepočítal.“


  „To je vlastne jedno,“ mávol Wolf rukou. „Hlavne ho teraz potrebujeme čo najskôr dostať k technikom. Nemyslím si, že na ňom nájdu použiteľné cudzie odtlačky, ale musíme to skúsiť. Keď ich odoberú, posunieme to Radovi?“


  „Poteší sa,“ pritakal Líška. „Má rád úlohy tohto typu.“


  „Hádam mu to dlho nepotrvá. Musíme zistiť, čo je vnútri. Možno nás to posunie k nejakým odpovediam.“


  „Kto je vrah?“


  „Napríklad,“ potvrdil Wolf, no tváril sa skepticky. Už mal istú teóriu, ale zatiaľ sa o ňu nechcel deliť. Znamenala by čosi takmer neprijateľné – že sa vo vyšetrovaní až dosiaľ fatálne mýlil.


  „Beriem si na starosti ten mobil, vybavím oboje,“ ponúkol sa Líška.


  Wolf mu podal uzatvárateľné vrecko s telefónom. „Ďakujem.“


  „A čo tie šperky?“


  „Zatiaľ putujú do evidencie. Postaráš sa aj o ne?“


  Lukáš načiahol druhú ruku. „Z nich sa nám nepodarí niečo… zistiť?“


  Wolf pokrútil hlavou. „Asi nie. Vrah nám dal najavo, že mu o ne nikdy nešlo. Presne ako sme predpokladali. Potreboval sa len zbaviť dôkazov… alebo ich nasmerovať na niekoho iného,“ dodal, keď už osamel. Šiel si zaliať kávu a cestou do kuchynky premýšľal, aké odhalenie môže priniesť Alexandrin znovuobjavený telefón a či vôbec bude môcť veriť tomu, čo v ňom nájde. 	


  Vtedy mu napadlo čosi hrozné. Vrátil sa do kancelárie bez kávy, vytiahol svoju služobnú zbraň a dôkladne si ju obzrel. Bola to štandardná deviatka značky Glock. Otáčal ju do všetkých strán, hľadal čosi nezvyčajné. Nebola poškodená, objavil len niekoľko škrabancov na rukoväti. Boli tam aj predtým? Nepamätal sa, ale nemohol ani tvrdiť, že si ich nevšimol. Nešlo o žiadne závažné opotrebovanie.


  Rozhodol sa skontrolovať aj sériové číslo, no namiesto neho našiel iba hladkú plochu. Bolo buď vypálené, alebo zbrúsené. Prečo?


  To ešte viac prehĺbilo Wolfove pochybnosti. Ktorá teória je správna? Predpokladal, že Viktor ako profesionálny nájomný vrah sa k nemu bez problémov vlámal. Dávid by sa však kedykoľvek dostal k Martinovi Gelnickému aj k Alexandre Pekníkovej, obaja mu nechali kľúč mimo bytu.


  Zavolal Michaele, aby si niečo overil. „Nenechávaš náhodou kľúč vonku? Schovaný niekde na chodbe?“ spýtal sa, len čo mu zdvihla.


  „Náhodou áno,“ odpovedala po krátkom mlčaní, vyvolanom nečakanou otázkou.


  „Doriti! Prečo si mi o tom nikdy nepovedala?“ rozčúlil sa Wolf.


  Michaelu to nevyviedlo z miery. „Vedela som, že budeš reagovať presne takto. Navyše už spolu nebývame, alebo sa mýlim?“


  „Je to nebezpečné.“


  „Poznáš ma, často zabúdam kľúče. V aute, v kancelárii. Takto sa po ne nemusím vracať. Okrem toho, mám veľmi bezpečnú skrýšu,“ tvrdila Michaela sebavedome.


  „Akú?“ chcel vedieť Marek.


  „Kľúč od bytu je prilepený páskou naspodku parapetu na chodbe. Ako žuvačka. No uznaj, kto by sa tam pozeral? Ani upratovačka, čo umýva schody, by si nedala tú námahu.“


  Kto by sa tam pozeral? Možno Dávid, ktorý je zvyknutý na to, že ľudia schovávajú náhradné kľúče kade-tade.


  „Musíš ho dať odtiaľ preč,“ vyhlásil Wolf nekompromisným tónom.


  „Je pekné, že sa o mňa bojíš, ale už to nie je tvoja…“ nedala sa Michaela.


  Marek jej skočil do reči: „Vždy to bude moja starosť. Počúvni ma, prosím.“


  Zložil ako prvý, nechcel sa hádať. Dúfal však, že Michaelu presvedčil, hoci už bolo neskoro.


  Pôvodne chcel počkať na výsledky od technikov a Radovana, zmenil však názor. Medzi kontaktmi v mobile vyhľadal Dávidovo číslo. Zavolal mu, no, samozrejme, drogový díler nedvíhal. „Dočerta!“ zanadával, preklínajúc sa za to, že Dávid sa ocitol na slobode len vďaka nemu a jeho úžasnému plánu. Našťastie, Otčenáš na daný plán pristúpil iba pod podmienkou, že dajú sledovať Dávidov telefón. Aspoň niekto rozmýšľal zaňho.


  Wolf vyšiel z kancelárie a zamieril za Vanekom, no cestou sa zrazil s Líškom.


  „Rado sa dostal do Alexandrinho telefónu,“ oznámil mu naradostene.


  „Tak rýchlo?“ čudoval sa Wolf.


  „Povedal som, že je to súrne.“	


  „A? Čo zistil?“ pýtal sa Marek netrpezlivo.


  „Práve mi volal,“ upresnil Líška. „Idem za ním, ale myslel som si, že aj ty by si chcel byť pri tom…“


  „Na čo ešte čakáme?“


  Technik, ktorý mal na starosti všetko spojené s mobilnými telefónmi, sa tváril pobavene, keď ich zbadal prichádzať s napätými výrazmi v tvárach. „Páni, vidím, že máte ďalšie napínavé vyšetrovanie.“


  „Našiel si niečo zaujímavé?“ spýtal sa Wolf.


  Radovan ukázal na monitor. „Práve sťahujem pamäť do svojho počítača. Je toho dosť, chvíľu to potrvá. Ale Lukáš trval na tom, že sa mám ozvať okamžite, ako prelomím heslo. Znel veľmi vážne, tak som volal okamžite.“


  „Zasa až tak okamžite som to nemyslel,“ obhajoval sa Líška.


  „Ak chcete, zavolám znova, keď budem vedieť viac,“ navrhol technik.


  Wolf odmietol. „Počkáme.“


  V otvorenom okne na monitore pomaly naskakovali percentá. Marek mal pocit, že sa ocitol v špionážnom filme, jeho mladší kolega však túto predstavu narúšal.


  „Šesťdesiatsedem, šesťdesiatosem…“ čítal Líška nahlas, pripravujúc sa na to, že z ďalšieho čísla premostí do vtipu, ktorým ostatných pobaví, no vtom sa monitor vypol.


  „Čierna obrazovka?“ zľakol sa Wolf.


  „Prepáčte, páni, starý počítač,“ ospravedlňoval sa Radovan. „Už dlho žiadam, aby mi pridelili nový.“ Technik musel reštartovať počítač a sťahovať obsah z mobilu Alexandry Pekníkovej odznova.


  Wolf celý čas netrpezlivo čakal v pozadí, no nakoniec skonštatoval, že to stálo za to.


  „Tak, kde začneme?“ spýtal sa Radovan pri pohľade na skopírovaný obsah telefónu. „Tu sú klasické veci, správy a zoznam hovorov. Alebo vás zaujíma galéria fotiek?“


  „Pekne postupne,“ navrhol Lukáš.


  „Pozri tie fotky,“ rozhodol Wolf.


  Technik otvoril galériu. Fotografie zachytávali hlavne jedlo a samotnú Alexandru, ktorá sa zjavne rada fotila, aj keď na väčšine snímok vyzerala rovnako.


  „Toto nám asi veľmi nepomôže,“ skonštatoval Wolf, keď prešli celú galériu.


  „Čo internet?“ spýtal sa Líška.


  „No…“ zaváhal technik. „História prehliadača je vymazaná. Heslá do sociálnych sietí sme mali už z jej počítača. Takže nič nové nezistíme.“


  „Čo si ešte môžeme pozrieť? Volala s niekým zaujímavým?“


  Radovan otvoril zoznam hovorov. Medzi poslednými číslami našli jej mamu, šéfa a prekvapivo sa tam raz či dvakrát mihlo Dávidovo meno.


  Marek si pomyslel, že šlo zrejme o tabletky, ktoré užívala. Ale kamarátili sa, Dávid chodil s Dorotou a Alexandra sa na ňu hnevala, možno ich chcel udobriť. Polemiky v tomto smere napokon zavrhol ako márne.


  „Hovoril si, že tam bolo veľa dát, nie?“ pripomenul Wolf. „Čo zabralo toľko pamäte?“


  „Diktafón,“ objasnil im technik. „Nahrávala si veľa hlasových poznámok. Chcete ich počuť?“


  Operatívci stojaci nad ním na seba úkosom pozreli.


  „Jasné, sem s tým,“ potešil sa Lukáš.


  „Koľko toho je?“ opýtal sa Marek skeptickejším tónom.


  „Hodiny. Ale môžeme vyskúšať, čo tam je, a potom poviete, čo ďalej,“ navrhol Radovan.


  „Skúsme to,“ súhlasil Wolf.


  Niekoľko prvých nahrávok sa ukázalo ako zbytočných. Alexandra diktafón používala na pripomienky, na čo nemá zabudnúť. Či už šlo o úlohy v práci, alebo nákupný zoznam.


  Jedna nahrávka však predsa zaujala Wolfovu pozornosť. Začínala sa hlasným, nervóznym dýchaním. Líška ju chcel preskočiť, no on ho zastavil a presvedčil, aby si ju vypočuli.


  „Viete… viete vy vôbec, čo spravil váš syn?“ pýtala sa žena trasľavým hlasom.


  „Prišli ste ma vydierať?“ opýtal sa muž.


  „On ma znásilnil!“ vykríkla.


  „Máte nejaké dôkazy?“ reagoval muž.


  „Pustím vám video.“


  „Netreba,“ odmietol. „Už som ho videl.“


  To ju rozčúlilo ešte viac. „Tvárite sa, že sa vás to netýka?“


  „To video nič nedokazuje.“


  „Ak mi nezaplatíte, pôjdem s tým von,“ vyhrážala sa.


  Muž sa zasmial. „Nech sa páči. Chcem vidieť jedno seriózne médium, ktoré to publikuje.“


  Nahrávka sa skončila a v Radovanovej kancelárii nastalo krátke ticho.


  „Vieš, čo to znamená?“ zajasal Líška.


  Wolf prikývol. „Alexandra Pekníková vydierala Chlebana.“


  „Máme motív!“ tvrdil Lukáš spokojne.


  Wolf však mal úplne opačný názor. „Vrah chce, aby sme si mysleli, že máme motív.“


  „Ale veď je to jasné. Vyhrážala sa, že ho zruinuje, preto si najal Viktora, aby ju zlikvidoval skôr, ako ona zlikviduje jeho prezidentské ambície.“


  „Počul si, nijako sa ho to nedotklo.“


  „Áno, a videl som to aj naživo. Keď sme navštívili jeho syna. Pred nami sa hral, že je všetko v poriadku, no keď sme odišli, vypustil paru. Jeho krik bolo počuť až na ulicu,“ pripomenul kolegovi Líška.


  Wolf pokrútil hlavou. „Dávid chce, aby sme si to mysleli.“


  „Dávid? Ten Dávid, ktorého si osobne zbavil viny a postaral si sa o jeho prepustenie?“


  Marek mlčky prikývol.


  „Takže chceš povedať, že neomylný Wolf sa sekol?“ potešil sa Líška.


  „Na tvojom mieste by som sa veľmi nerozkrikoval.“


  „Prepáč, nemyslel som to tak,“ ospravedlňoval sa Lukáš. „Len sa mi zdá zvláštne, ako meníme názory. Keď som bol presvedčený, že je to Dávid, odhováral si ma, a teraz… je to naopak. Povieš mi, ako si k tomu dospel?“


  „Najprv ho musíme nájsť,“ odmietol Wolf.


  „To nebude problém, má predsa napichnutý telefón.“


  Líška sa ponáhľal z kancelárie technika, no Marek sa ešte obrátil k Radovanovi.


  „Je to všetko?“ spýtal sa.


  „Viac-menej. Je tam ešte pár nahrávok, prebehnem ich aj sám. Ak natrafím na niečo zaujímavé, posuniem vám to.“


  „Myslím v mobile.“


  „No… bola v ňom vložená SD karta, ale bola prázdna, tak som ju opomenul,“ priznal technik.


  „SD karta?“ zopakoval Wolf. „Akože pamäťovka?“


  Radovan prikývol. „Je to dôležité?“


  Ak sa dá za dôležitý považovať fakt, že pamäťová karta je dôvodom viacerých úmrtí v prípade. „Dá sa zistiť, či bola prázdna vždy, alebo ju niekto vyčistil?“


  „Jasné, chceš, aby som obnovil dáta?“


  „To by nám veľmi pomohlo.“


  „Idem na to. Je to trochu prácnejšie než dostať sa do mobilu, ale ak súbory neboli zmazané špeciálnym spôsobom, mal by som sa k nim dostať,“ ubezpečil ho Radoslav. „No nesľubujem, že to bude ešte dnes.“


  „Stále sa mi nechce veriť, že si sa sekol,“ povedal Líška, keď uvidel Wolfa vychádzať z kancelárie technika.


  „Môžeme to už nechať tak?“ požiadal ho Marek.


  „Ja len… rýpal som sa vo Vargovi. Nemám to potvrdené, ale je možné, že stál za nejakými čistkami v podsvetí. S drogami, myslím. Že pomohol zlikvidovať dôležitých hráčov…“


  „Ja viem,“ skočil mu Wolf do reči. „Je to nájomný vrah. Ale v tomto prípade mal zrejme naozaj iba nájsť tú SD kartu.“


  „Mám istý návrh,“ nadhodil Líška.


  „Návrh?“


  „Aby sme uzavreli stávku. Ak máš pravdu ty a spravil to Dávid, vyhral si. Ak si Chleban najal na vraždy Viktora, vyhral som ja.“


  „A čo získa víťaz?“ chcel vedieť Wolf.


  „To neviem. Napríklad…“ Líška sa zamyslel. „Ten, kto prehrá, umyje víťazovi auto.“


  „Veď ty nemáš auto.“


  „A ty si zasa stopercentne presvedčený, že máš určite pravdu.“


  „Takže sme dohodnutí, umývaš mi auto,“ uzavrel konverzáciu Wolf.


  „Nie si vtipný,“ povedal Lukáš nespokojne. „Ešte si to premyslím. Ak vyhrám, budeš mi dávať vyšetrovateľské lekcie.“


  „Nerobím to aj bez toho?“ zarazil sa Marek. „Ešte jedna vec, buď taký dobrý a hoď ten Alexandrin mobil na nabíjačku. Budem ho potrebovať, keď príde Dávid.“


  11. decembra 2018


  Dávid a Dorota si k sebe našli cestu pred maturitou. Kým odišla študovať do Londýna, znova tvorili pár. Alexandra sa to dozvedela od bývalej spolužiačky. Prekvapilo ju to, no v tom čase už s Dorotou nebola v kontakte. Odkedy navštevovala zahraničnú univerzitu, niekdajšiu najlepšiu kamarátku celkom vytesnila.


  Alexandra nechápala, čo kedysi nerozlučné priateľky naozaj oddelilo. Vždy to pripisovala rozdielom medzi nimi. Jedna bola chudobná, druhá bohatá. Jedna robila v klenotníctve, druhá študovala na prestížnej univerzite v Londýne. Až keď za ňou v ten deň prišiel Dávid, konečne pochopila, čo sa stalo.


  Dori zistila, že si nás dala dokopy naschvál. A odpustila ti to. Odpusti jej aj ty, rezonovali v nej Dávidove slová, keď hľadela na karikatúru v odraze zrkadla.


  Ako dlho to Dorota vedela? A čo všetko sa jej podarilo zistiť? Vedela, že Alexandra jej hodila do kabelky top v obchode, kde pracovala? Alebo že zavolala políciu, lebo poznala jej tajomstvo? Nepochybovala, že v Dorotinej kabelke nájdu drogy. A ako Dorota zistila, že ju dala dokopy s Dávidom, len aby ju udržala v blízkosti drog? Neželala kamarátke nič zlé, iba nechcela, aby bola úspešnejšia než ona.


  Ako by jej to všetko mohla Dorota odpustiť?


  „Ja by som jej nikdy neodpustila,“ precedila Alexandra pomedzi zuby. Ovládalo ju čoraz väčšie zúfalstvo. Pocit, že je najzbytočnejším človekom na svete.


  Spomenula si na tabletky od Dávida. Siahla po kabelke zavesenej na dverách izby, narýchlo sa v nej prehrabala a pohľadala fľašu s vodou. Zapila najprv dve, potom tri antidepresíva. Až keď bolo neskoro, rozpamätala sa na Dávidove slová. Varoval ju, aby to s liekmi nepreháňala.


  Zľakla sa. Potrebovala sa ubezpečiť, že bude v poriadku. Schmatla mobil a zavolala mu.


  „Prosím?“ ozval sa v telefóne ženský hlas. „Alex? Si to ty?“


  Dorota. Kde berie tú drzosť, že ešte aj zdvíha Dávidove hovory?


  „Alex? Počuješ ma? Prosím, daj mi šancu. Stretnime sa a všetko ti vysvetlím,“ dobiedzala, než jej kamarátka stihla zložiť.


  Alexandra bola odrazu presvedčená, že to, čo sa jej stalo na Kamzíku, nebola žiadna náhoda. Mohla sa vôbec čudovať? Dorota bola predsa jednou z nich – patrila k bohatým, ktorí jej celý život šliapali po šťastí. Dokazovali jej, že sú lepší. Rozhodla sa, že to tak viac nenechá. Nebude mlčať. Nebude tá slabšia. Nebude utláčaná.


  1. februára 2019


  Vystopovanie Dávida Matzlera prebehlo celkom hladko. Wolf sa rozhodol, že sa na ňom nezúčastní. Do terénu poslal mladších kolegov a na Dávida si počkal na krajskom riaditeľstve.


  Keď dostal správu, že zatknutie bolo úspešné a jeho niekdajší drogový díler sa už vezie v policajnom aute, spokojne sa presunul do vypočúvacej miestnosti. Kolegu Bernáta, ktorý mal Dávida vypočúvať, požiadal, aby mu predtým doprial s podozrivým zopár minút osamote.


  Počas čakania si prechádzal poznámky a fotografie. Postupne získal jasnú predstavu o udalostiach, ktoré viedli k viacnásobným vraždám, no šlo o komplikované vyšetrovanie a pred konfrontáciou si potreboval utriediť súvislosti.


  Hľadel na fotografiu Doroty Kocákovej. Jej smrťou sa všetko začalo a dosiaľ nebola ani nahlásená ako nezvestná. Marek nedokázal pochopiť, prečo jej otec nekonal, hoci o smrti dcéry zjavne vedel. Jeleň mal však svoje spôsoby, ako sa vyrovnať so smútkom, a hlavne bolo uňho na prvom mieste podnikanie. Ak sa tak vôbec dala nazvať jeho pracovná činnosť.


  Wolf premýšľal, kto mal reálny motív zavraždiť ju. Zabil by ju vlastný otec, lebo zasahovala do jeho plánov a úspešne ich marila? Politik, ktorý v tom čase zrejme ešte netušil, že Dorota Kocáková existuje, a už vôbec nie, že môže ohroziť jeho kandidatúru? Frajer, ktorý súrne potreboval peniaze, aby sa dostal z maléru?


  Poručík Líška prerušil jeho myšlienky klopaním na dvere.


  „Už je tu?“ nádejal sa Marek.


  Lukáš mu však iba podal telefón. „Tu máš Alexandrin mobil. Je skoro plne nabitý, ale toľko baterky hádam nebudeš potrebovať.“


  „Super, ďakujem.“


  Ďalšie klopanie už prinieslo Wolfovi vytúženého spoločníka. Zdvihol pohľad k drogovému dílerovi. Hlboké kruhy pod očami napovedali, že je nevyspatý. Ktovie, kde sa schovával teraz, ale zjavne zase nemal prístup k teplej vode, razil z neho mierny bezdomovecký zápach.


  „Hej, myslel som si, že máme dohodu,“ začal Dávid položartom, hoci prichádzal v putách.


  „Dohoda prestala platiť, keď som zistil, že si vrah,“ odvetil Wolf vážne.


  Dávida na mieste zamrazilo, takmer odmietol spolupracovať, ale nechal uniformovaného policajta, aby ho posadil oproti operatívcovi. Stále nechcel veriť tomu, čo počul. „Čo to trepeš? Robíš si srandu, že?“


  „Zabil si Alexandru Pekníkovú aj Martina Gelnického a ja to viem dokázať,“ pokračoval Wolf bez náznaku irónie v hlase.


  „Čo je to za nezmysel? Veď som ti povedal, ako to celé bolo. Išiel nám po krku nájomný vrah. Pomohol som ti chytiť ho. Riskoval som vlastný život. Ty si mal už len zistiť, kto si ho najal. Nebol si schopný spraviť ani to? Radšej si si vymyslel, že to spravil hlúpy chalan z Petržalky, čo ani nedokončil školu?“ rozčuľoval sa Dávid.


  „Vôbec nie si taký sprostý, ako sa tváriš. Na školu si sa podľa mňa vykašľal, keď si zistil, že k peniazom sa dá prísť oveľa ľahšie. Viktora si najprv najal Kocák a ty to veľmi dobre vieš. Naňho si nás však neupozornil, lebo ťa platí. Chcel si, aby sme sa dostali k Chlebanovi.“


  Díler sa tváril, že nad tým menom musí rozmýšľať. „Čosi mi to hovorí, niekde som to už počul. Nekandiduje náhodou na prezidenta? Znie presne ako človek, ktorý by zaplatil za vraždu, len aby si zachránil kariéru.“


  Marek sa pousmial. Vedel, že to na neho Dávid hrá. Čakal niečo podobné. Teraz bol už iba zvedavý, ako dlho zvládne udržať túto frašku a či ho Wolf dokáže dostať do bodu, že sa mladý díler zlomí. Operatívec by najradšej uzavrel s niekým stávku, no partia už bola rozohraná. Nastal čas spraviť prvý ťah. Rovnako ako v šachu, aj v tomto prípade mal viacero možností.


  „Našli sme Alexandrin mobil,“ vyhlásil sčista-jasna.


  „A…? To je super, nie?“ Dávid predstieral, že ho to potešilo. „Vrah ho zobral z miesta činu, inak by vás doviedol k nemu, nie?“


  „Pôvodná teória bola, že potreboval niečo získať. A zrejme je aj pravdivá. Lenže keď už mu bol nanič, nastražil ho v byte pani Pekníkovej.“


  „Čože? Je pani Pekníková v poriadku?“


  Wolf musel uznať, že Dávid je výborný herec. Takmer mu uveril, že sa o mamu niekdajšej kamarátky skutočne obáva. „Je, lebo nebola doma, keď si prišiel na návštevu. Hoci by si jej asi neublížil, ani keby ťa pristihla. Občas ťa už predsa našla v obývačke pozerať televíziu.“


  „Ja? Prečo si myslíš, že som to bol ja? Je v tom mobile nejaký dôkaz? Niečo, čo naznačuje, kto to spravil?“ pokúšal sa Dávid ešte stále presmerovať konverzáciu, presvedčený, že urobil všetko, ako mal. Nechápal, prečo mu to nevychádza, keď sa zdanlivo vydaril aj posledný krok v jeho pláne – polícia našla Alexandrin mobil.


  Wolf ho však už celkom prekukol. Vedel, že Dávid tam mobil nastražil naschvál. Dúfal, že nájdu nahrávku z diktafónu, že si ju prepoja s Chlebanom a objednávkou Alexandrinej vraždy. Týmto spôsobom chcel kandidáta na prezidenta usvedčiť, postarať sa o to, že Viktor Varga zostane vo väzení a nebude ho viac ohrozovať. Možno by si tým dokonca šplhol aj u Jeleňa.


  Operatívec pracoval s týmto predpokladom a pokračoval vo vypočúvaní. „Našli sme nahrávku, na ktorej Alexandra vydiera Chlebana. Asi dúfala, že povie niečo kompromitujúce. Ale na to je priveľký diplomat. Mimochodom, ako vedela, že ju znásilnil Chlebanov syn? Aj v tom máš prsty ty?“


  „Prosím?“ Dávid sa tváril ako neviniatko. „Z čoho ma to obviňuješ?“


  „Máme celkom dlhý zoznam, čím chceš začať?“


  „Spomínal si vraždy…“


  „Presne dve – Alexandry a Martina,“ pripomenul  mu Wolf.


  Dávid začal pochybovať o nepriestrelnosti svojho plánu. „Máš nejaké dôkazy?“


  Marek pochopil, že nadišiel čas prejsť do druhej fázy hry. Vytiahol prvú fotografiu. Bol na nej vyškerený Martin Gelnický skláňajúci sa nad hŕbou peňazí. „Tvoj kamarát mal očividne dobrý deň. Ale zdá sa, že ty nie si nadšený. Lebo nie si taký sprostý, ako sa tváriš. Vedel si, že tá fotka je kompromitujúca. Donútil si ho vymazať ju. Ale hádaj, kde som ju našiel? V koši jeho mobilného telefónu. Na to nepomyslel ani jeden z vás.“


  „To nie som ja,“ vyhlasoval Dávid.


  „Áno, zakrývaš si tvár. Ale zabudol si zakryť tetovanie na zápästí.“ Wolf ukázal na symbol amerického dolára a donútil dílera, aby mu ukázal tetovanie aj na ruke.


  „No a? Dvaja chalani oslavujú úspešný kšeft. Videl si už Instagram? Dnes je to samý flex. Nie je to až toľko peňazí, ako sa ti zdá. Obložil nimi škatuľu od topánok. Trapko.“


  „Ó, áno,“ zajasal operatívec. „Je to oslava úspešného kšeftu. Ak sa dá za kšeft považovať nájomná vražda.“


  „Čo za pičoviny mi tu trepeš?“ nahneval sa Dávid. „Prečo by som zabíjal Sašu? Poznal som ju od základky.“


  „Lebo si si uvedomoval, že aj tak zomrie. A tá odmena bola príliš lákavá. Pochopil som, prečo si sa celý čas schovával. Potreboval si prachy. Vieš, čo je zázračné na týchto moderných telefónoch? Tá fotka ťa nekompromisne odhalila. V jej vlastnostiach je uvedené, kde presne bola vytvorená. Vďaka tomu som zistil, že sa skrývaš v záhradách pri Dunaji… a okrem toho aj to, kedy ste sa takto pekne cvakli. Len deň po Alexandrinej vražde. Chceš mi stále tvrdiť, že je to iba náhoda?“


  „Pekne ti vravím…“ precedil díler pomedzi zuby. „Tie peniaze môžu pochádzať odkiaľkoľvek. Ty veľmi, veľmi dobre vieš, že mám vlastný biznis. A asi nechceš, aby som to tu vyťahoval.“


  Dávid hovoril pomaly a dôrazne, Wolf beztak ihneď pochopil, na čo naráža. Hovoril o drogách, a hoci ich zatiaľ nespomenul priamo, naznačil mu, že ho ochotne stiahne so sebou, ak to bude nutné. Marek si však dal ešte pred vypočúvaním jasný záväzok – už nikdy nebude kompromitovať svoju prácu, nech ho to bude stáť čokoľvek.


  „V poriadku. Dajme tomu, že je to náhoda,“ uznal operatívec.


  Dávid na okamih poľavil. Mal pocit, že jeho vydieračská taktika zabrala.


  Wolf ho veľmi rýchlo vyviedol z omylu. „Prejdime k Martinovmu autu. Tvrdíš, že si ho vyzdvihol až na druhý deň ráno.“


  Díler prikývol.


  „Ja som presvedčený, že si na ňom odfrčal krátko po tom, ako si ho zabil.“


  „Blbosť.“


  „Martinova suseda z jedenásteho to veľmi rada dosvedčí. Poviem ti, že si na ňu neurobil dobrý dojem. Najviac ju, tuším, rozladilo, keď ste sa s kamarátom ešte v decembri zbavovali tela. Vraj ste narobili dosť hluku. Patrilo sa ísť aspoň ospravedlniť.“


  Dávid na to nezareagoval.


  „Martin musel byť fakt dobrý kamarát. Požičal ti byt, auto, pomohol ti zbaviť sa mŕtvoly. Mal si výčitky, keď si ho zabil?“


  „Prečo? Prečo?“ vyprskol díler zrazu. „Prečo by som to robil? Ako si povedal, bol to môj najlepší kamarát, bol mi ako brat.“


  Wolf cítil, že sa mu pomaly darí nabúrať jeho dokonale pripravenú fasádu. Dávid sa takmer nepatrne roztriasol. Od hnevu alebo od nervozity? Rýchlo sa to pokúsil zakryť.


  „Lebo ťa zradil ako prvý,“ vysvetlil Marek motív Gelnického vraždy. „Udal tvoju skrýšu Viktorovi. Bez jeho pomoci by ťa nikdy nenašiel. Určite si ho nenávidel viac a viac s každým úderom, ktorý si od Viktora schytal. Uvedomuješ si, že mu to Martin nepovedal len tak? Viktor ho najprv tiež poriadne dobil. Ako teba, keď ťa konečne našiel.“


  Dávid sa už viditeľne triasol, no snažil sa aspoň predstierať, že je v poriadku. „Takže podľa teba som zabil svojho najlepšieho kamaráta. Koho ešte?“


  Wolf mu to už predsa povedal, ale ak treba, rád mu to pripomenie. „Sašu.“


  „Podľa teba som vedel, že Jeleň chce Sašu vidieť mŕtvu a že za to zaplatí. Predbehol som nájomného vraha a skasíroval jeho odmenu?“ zopakoval Dávid, čo počul od operatívca.


  Wolf prikývol.


  „Ale… Viktor… nájomný vrah… on… musel to spraviť on, nie?“ habkal Dávid, ktorý mal čoraz väčší problém vyvolávať dojem, že sa nemá čoho obávať.


  „Celý čas som bol presvedčený, že ťa naháňa, lebo máš tú pokašľanú pamäťovú kartu. Ale ty si ho iba nasral, lebo si ho pripravil o peniaze. Ak by niekoho zabil, tak jedine teba, a asi by to spravil aj zadarmo.“


  Dávid sa uškrnul. Marek udrel klinec po hlavičke. Napriek tomu existoval dôvod, pre ktorý ho Viktor nechal nažive.


  Wolf akoby mu čítal myšlienky. „Chcel však vedieť, kde ste schovali jeho peniaze. Blahoželám, tú skrýšu by som neobjavil, keby som v tom byte predtým nebol.“


  „Našiel si naše peniaze?“


  „Za sadrokartónovou stenou,“ utvrdil ho operatívec, že si nevymýšľa. Chcel ho presvedčiť aj o tom, že má všetko podložené dôkazmi, aby úplne zlomil jeho sebadôveru. „A predstav si, je to celkom slušný balík, aj keď nimi obložíš škatuľu od topánok.“


  Dávid strácal kontrolu nad vlastným príbehom. „Ale predsa… ten telefón dokazuje, že to bol Viktor. Čo tá nahrávka?“


  „Telefón?“ zopakoval Wolf. „Ešteže si mi ho pripomenul, skoro som zabudol,“ vybral mobil spod stola. „Prilož sem prst,“ ukázal na displej.


  „Čože? To je Sašin mobil. Môj prst ho neodomkne,“ protestoval Dávid.


  „Len to skúsme,“ pobádal ho operatívec.


  Dávid položil prst na displej nakrivo. „Vidíš? Žiadna zhoda.“


  „Skús ešte raz a poriadne,“ trval na svojom Wolf. „Inak ti ten prst odseknem a odomknem telefón sám.“


  Díler s hlbokým nádychom znova priložil palec na displej, ktorý sa tentoraz rozsvietil a odtajnil plochu so stiahnutými aplikáciami.


  Wolf sa víťazoslávne usmial. Dostal ho, lebo sám použil rovnaký trik pri manipulovaní s Martinovým mobilom.


  Hľadeli na seba, ani jeden neprehovoril. Nadišiel koniec. Dávid sa prezradil. Už nebolo čo predstierať.


  „Ale… Dorku som nezabil, prisahám,“ tvrdil díler, prerušiac ticho ako prvý. „Fakt som ju ľúbil.“


  „Ja viem,“ prikývol Marek a na okamih mu bolo jeho niekdajšieho dílera ľúto. „Ale musím ťa sklamať. Tak trochu máš prsty aj v tom.“


  „Čože?“


  „Lieky, ktorými si Sašu zásoboval… Každý odborník ti povie, že to nemôžeš robiť len tak. Nastavuje sa dávkovanie, sleduje sa, či si na ne osoba dobre zvyká a podobne. Nehovorím, že ťa obviníme aj z toho, no… mal by si to vedieť.“


  „Chceš povedať, že… keby nebola na liekoch… nezabil by ju?“ hlesol Dávid trhane.


  Wolf bezradne nadvihol plecia. „Je to jedna z vecí, ktoré si nevieme overiť. Ale nepomohol si tomu. Jej mama nám povedala, že odkedy ich užívala, mávala záchvaty zúrivosti. Asi si nebol pri tom, keď sa to stalo, však?“


  Dávid sa zlomil, neschopný odpovede. Spoliehal sa na poslednú kartu – bude vydierať policajta, aby sa dostal na slobodu. No už to nemalo zmysel. Dostal ho. Ak by sa ho aj pokúsil stiahnuť so sebou, iba by si tým zhoršil vlastnú situáciu.


  Wolf vstal. Chcel Dávidovi dopriať chvíľu pokoja, než sa ho ujme vyšetrovateľ. Pred odchodom z vypočúvacej miestnosti si uvedomil, že predsa len mu ešte potrebuje položiť mimo záznamu jednu otázku. Naklonil sa k nemu a šepol mu do ucha: „Ty… vymenil si moju služobnú zbraň. Prečo?“


  Dávid na neho vyjavene pozrel. „Čože? Neviem, o čom hovoríš.“


  Pred Marekom sedel zlomený muž, ktorý pochopil, že strávi život za mrežami. Nemal čo skrývať, nemal dôvod mu klamať. Wolf vycítil, že hovorí pravdu. Ale ak to nespravil Dávid, kto potom?


  12. decembra 2018


  Ako prvý našiel Dorotino telo Viktor. Čudoval sa, že dvere bytu, ktorý prišiel prehľadať, boli pootvorené, ale ani nález mŕtvoly ho nezastavil v jeho zámere. Hľadal pamäťovú kartu, a hoci išlo o vec maličkých rozmerov, už na prvý pohľad tušil, že zbytočne stráca čas. Byt bol hore nohami, čo naznačovalo, že ju už niekto hľadal. Pravdepodobne vrah, a ak bol úspešný, určite si ju odniesol so sebou. Ale možno nebol až taký šikovný. Viktor to musel aspoň skúsiť.


  Prekutral všetky skrýše, čo mu zišli na um, kartu však nenašiel. Vzdal to, nesmel sa pridlho zdržiavať na mieste činu.


  „Toto nie je môj problém,“ skonštatoval nahlas, než odišiel.


  Na schodisku sa zrazil s vysokým, dobre stavaným mužom. Našťastie sa tak ponáhľal na dvanáste poschodie, že mu vôbec nevenoval pozornosť a sotva si ho všimol.


  Dávid, ktorý večer predtým nechal Dorotu v byte osamote, našiel jej telo ako posledný. Plakal a kričal. Vyčítal si to, až kým si neuvedomil, že to nemá zmysel.


  V návale zúrivosti šiel za Kocákom. „Prečo si ju zabil? Prečo? Ja by som od nej tú kartu nakoniec vytiahol! Mal si mi dať viac času!“


  „Čo to trepeš?“ nechápal Kocák. Díler ho zobudil, stál v pyžame a župane prehodenom cez plecia vo foyer svojej luxusnej vily na Kolibe. Až potom mu to došlo. „Dorka… je mŕtva?“


  Dávid prikývol.


  Nastalo ticho, obaja pochopili, že sa navzájom nemôžu viniť z Dorotinej smrti.


  Kto bol teda vinníkom?


  Dávid dostal od trúchliaceho otca jasnú úlohu – musí to zistiť. Jeho ďalší príkaz však Dávida šokoval. Kocák chcel, aby sa zbavil Dorotinho tela. V tom čase sa domnieval, že za jej smrť je zodpovedný niekto z jeho obchodných partnerov, a nesmel do toho ťahať políciu.


  Dávid do bodky splnil, čo mu Dorotin otec prikázal. S pomocou kamaráta sa zbavil Dorotinho tela a ani mu dlho netrvalo, kým sa mu podarilo odhaliť, čo sa v tú noc odohralo.


  Za Kocákom sa vrátil s vysvetlením. „Bola to Saša.“


  „Tá jej kamarátka? Zo strednej?“


  Dávid prikývol. „Vinila Dorku za to, čo sa jej stalo… na Kamzíku.“


  Do Kocáka vstúpila zlosť. „Tá malá kurvička!“


  Bolesť spôsobená stratou dcéry sa znásobila vedomím, že sa s ňou nemohol rozlúčiť. A obetoval to pre nejakú… zlatokopku?


  Vzal do ruky telefón, vyhľadal meno v kontaktoch a priložil si ho k uchu. „Viktor? Zmena plánu a nový cieľ. Alexandra Pekníková. Chcem jej hlavu.“


  4. februára 2019


  Na porade po zatknutí a vypočúvaní Dávida Matzlera bol Wolf za hrdinu. Všetci zamestnanci kriminálnej polície, ktorí sa na porade zúčastnili, oslavovali jeho veľký úspech. Niektorí bez výhrad, iní s miernymi pochybnosťami o tom, ako sa mu ho podarilo dosiahnuť.


  „Môžeš nám vysvetliť, ako si vedel, že Dorota je mŕtva?“ spýtal sa ako prvý poručík Líška otázku, ktorá zišla na um viacerým.


  Wolf už bol v tom čase pripravený zodpovedať ju. „Keď som začal vypočúvať Dávida, vedel som s istotou len niekoľko vecí a ešte menej ich bolo podložených dôkazmi. Toto bola jedna z nich – iba silné tušenie. Mal som ho od začiatku, od prvého rozhovoru s Jeleňom.“


  „No dobre, ale… ani raz si mi to nespomenul,“ nedalo to Lukášovi.


  Marek sa rozhodol otočiť to proti nemu. „Tebe to ani raz nezišlo na um? Zmizla v decembri, na lietadlo do Londýna údajne nastúpila pred Vianocami, čo nám jej otec doteraz nepotvrdil. Odvtedy prerušila kontakt s ním aj s frajerom. V Dávidovom mobile sme nenašli jediný telefonát alebo správu medzi nimi, a to prešli už dva mesiace.“


  „A ako si prišiel na to, že ju zabila Alexandra?“ opýtal sa Vanek.


  „Zistil som, že všetci traja – ona, Dávid a Martin Gelnický – tvorili kedysi partiu. Dávid mal ťažké detstvo, otec bol násilník, často si na ňom vybíjal zlosť. Našťastie mal dobrých kamarátov, Martin aj Alexandra schovávali kľúče od bytu tak, aby sa u nich mohol kedykoľvek schovať, aj keď nikto nebol doma. To mi potvrdila aj pani Pekníková, Alexandrina mama.“ Wolf si vybavil, ako našiel Dorotino telo – na posteli s nožom zabodnutým v hrudi. Nejavilo žiadne známky súboja, takže ju tam vrah prekvapil. „Alexandra vedela, že Dávid sa skrýva u Martina, aj to, že na chodbe je schovaný náhradný kľúč od bytu. Dostala sa dovnútra nepozorovane. A hlavne zo všetkých mala najsilnejší motív. Vinila Dorotu z toho, čo sa jej stalo na večierku na Kamzíku.“


  „V poriadku, to nám už je jasné,“ prerušil jeho rozprávanie riaditeľ. „Ale prečo museli zomrieť ďalší ľudia?“


  „A prečo si bol presvedčený, že to nespravil Viktor, ale Dávid?“ doplnil otázku Líška.


  Wolf cítil, ako sa pochybnosti kolegov pretavujú na zvedavosť. To ho posmelilo, aby pokračoval v objasňovaní svojho vyšetrovania. „Dávid zistil, že Dorota je mŕtva. Vedel, že to spravila Alexandra. Šiel za Jeleňom. Podľa mňa preňho pracoval už vtedy. Potreboval peniaze a Dorota prestala otca počúvať. Schovávala sa pred ním, mala v rukách pamäťovú kartu, ktorú všetci hľadali… Dávid sa ju snažil získať tiež. Ale keď zomrela, prehľadal byt a nenašiel ju. Povedal Jeleňovi, že jeho dcéra je mŕtva, a prezradil mu aj to, kto ju zabil. Jeleň si najal Viktora na Alexandrinu vraždu. Priamo pred ním. A Dávid vycítil príležitosť. Predbehol nájomného vraha, možno mu aj padlo dobre pomstiť mŕtvu frajerku, naozaj ju ľúbil… Ale najmä inkasoval peniaze, ktoré schoval v Martinovom byte. Tie som už zaradil do evidencie.“


  „Ako sa Viktor dozvedel, čo sa stalo?“ spýtal sa Otčenáš.


  „Keď zistil, že Alexandru zavraždili, chcel od Jeleňa peniaze. Povedal mu, že ho niekto predbehol. Tipujem, že nemal problém Dávida nabonzovať, keďže mu stále nedodal pamäťovú kartu, ktorú tak zúfalo hľadal. Ale Viktorovi nezaplatil. Alebo mu nechcel zaplatiť, kým nezoženie tú kartu. To sa Viktorovi nepáčilo.“ Wolf si dal krátku prestávku, aby sa napil vody. Ostatní viseli na každom jeho slove. „Podľa mňa šiel za Chlebanom z vlastnej iniciatívy. Povedal mu, čo sa deje, a ponúkol mu pomoc. Samozrejme, za väčší honorár. Šlo predsa o prezidentskú kampaň. Chleban však nechcel nič iné, len sa zbaviť kompromitujúceho materiálu, ktorý ho mohol stáť kandidatúru.“


  „Čo v tom čase robil Dávid? On mal predsa ten kompromitujúci materiál, nie?“ dedukoval Bernát.


  Wolf prikývol. „Hej, ak je môj odhad správny, kartu vzala od Doroty Alexandra. Ale je možné, že video vymazala. Dávid zistil, že karta je prázdna, keď zabil Alexandru. No nemohol to nikomu povedať. Schovával sa pred Jeleňom aj pred Viktorom.“


  Po zaklopaní vošiel do zasadačky technik Radovan. „Prepáčte, že vás ruším, ale podarilo sa mi obnoviť obsah tej pamäťovej karty. Myslel som si, že by ste to chceli vedieť.“


  „Super,“ potešil sa Wolf. „Prišiel si práve vhod. Môžeš nám to pustiť na veľkom monitore.“


  „M-môžem,“ prikývol Radovan váhavo. „Ale nie je toho veľa.“ Vsunul kartu do počítača, otvoril súbor a pustil video. V zábere sa zjavila slabo osvetlená miestnosť pripomínajúca hotelovú izbu.


  „Ten výhľad je mi známy… Nie je to…“ podotkol Vanek, žmúriac oči, aby lepšie videl.


  „Kamzík!“ zajasal Líška. „To je na Kamzíku.“


  Wolf sa zaradoval. Znamenalo to, že majú záber z večierka, kde došlo k znásilneniu Alexandry Pekníkovej. Ak si chcel z neho Jeleň vyrobiť kompromitujúci materiál, zrejme ho má celé natočené na kamere. Rýchlo vstal. „Asi by sme to tu nemali púšťať.“


  „Nemusíš sa báť,“ uistil ho Radovan. „Nie je to nič také… Skôr nuda, nebudete to môcť použiť.“


  Jeho slová sa potvrdili. V zábere sa objavila Dorota. Najprv sa rozhliadala po miestnosti, potom prikročila priamo ku kamere. Dívala sa priamo do objektívu, následne manipulovala s kamerou, až sa video skončilo.


  „To je všetko,“ oznámil im Radovan.


  „Takže vybrala kartu z kamery? Nenatočili žiadne kompromitujúce video?“ dovtípil sa riaditeľ oddelenia.


  „Rado?“ oslovil Wolf technika. „Vieme, kedy to bolo nahraté?“


  „Siedmeho decembra.“


  Marek si okamžite spomenul na noc, keď niekto vyhodil Dorotu pri Slovnafte a Dávid ju prišiel vyzdvihnúť. Týždeň pred jej smrťou. No večierok, na ktorom znásilnili Alexandru, sa odohral ešte v novembri. „To potvrdzuje, že sa konali dve rôzne párty, ako vypovedal Chleban mladší. Keď to nevyšlo so Sašou, skúsili to zopakovať s inou. Chleban im pravdepodobne zasa naletel, lebo z prvej párty si nič nepamätá. Zobudil sa s opicou a pocitom, že zažil dobrý žúr. Oba razy. Dorota vzala pamäťovú kartu a prerušila nahrávanie skôr, ako k čomukoľvek došlo. Ktovie, či to zistil aj jej otec. Tú kartu hľadali celkom zbytočne,“ skonštatoval Wolf napokon.


  „Aký bude ďalší postup?“ spýtal sa Vanek.


  „Dávida už máme a Viktora môžeme prepustiť, nie?“ domnieval sa Líška.


  Wolf zaváhal. „Dopustil sa viacerých trestných činov. Výtržnosti, ublíženie na zdraví…“ menoval a zároveň premýšľal, že ak jeho služobnú zbraň nevymenil Dávid, urobil to Viktor. To však na zoznam nemohol pripísať.


  Líška náhle vstal. „A Chleban? Ten z toho vyviazne?“


  „Ktorý? Starší alebo mladší?“ žiadal o upresnenie Vanek.


  „Starší technicky nespravil nič zlé… A mladší… ak aj niekoho znásilnil, nik ho neobvinil. Bez obete neexistuje zločin,“ poznamenal Wolf, uvažujúc, že jeho vyšetrovanie sa začalo zločinom bez obete. „Je tu však ešte niekto, kto by sa mal zviezť s Dávidom Matzlerom.“ Vychutnával si prekvapené výrazy prítomných. „Predsa Jeleň… alebo Kocák, či ako sa ten zmrd volá,“ tváril sa, že si nevie spomenúť na Jeleňovo občianske meno.


  „Objednávka vraždy?“ pochopil Otčenáš.


  Wolf prikývol. „Presne tak. A než sa uňho zastavím, dám dokopy dlhší zoznam. Oplatilo by sa preklepnúť aj jeho vydieračský biznis. Je to slizký had, nech nám nevyviazne.“


  11. decembra 2018


  Alexandra Pekníková stála na betónovej terase pod petržalským panelákom a hľadela dohora. Čakala, kým v okne na dvanástom poschodí zhasne svetlo. Stála tam už hodnú chvíľu. Bola jasná a studená noc. Zima jej štípala líca a zabárala sa aj pod nechty prstov. Ona akoby ju necítila, hoci nemala na sebe kabát a triasla sa ako osika. Chlad si jednoducho nepripúšťala.


  Ani nevedela, ako sa tam ocitla. Pamätala si len, že zavolala Dávidovi. Potrebovala radu, zľakla sa, že vzala naraz priveľa tabletiek, ktoré jej priniesol. Ale jeho telefón zdvihla Dorota. Potešila sa, že Alexandru počuje. Asi aj preto prijala hovor, keď uvidela na displeji jej meno. Presviedčala ju, aby sa stretli a porozprávali. Alexandra sa s ňou však nemala o čom baviť. Zložila a nenávistne preklínala niekdajšiu najlepšiu kamarátku. Pripravila ju o všetko. Ešte aj Dávida si omotala okolo prsta. Mala tú drzosť poslať ho za ňou. Celkom sa jej zhnusil, keď prišiel orodovať za tú suku. Vraj: Dorka ťa potrebuje. Kde bola svätica Dorka, keď znásilňovali hriešnicu Sašu?


  Alexandru ovládol hnev, až sa jej zatmelo pred očami. Keď sa spamätala, stála pred bytovkou v Petržalke. Mala na sebe iba domácu vyťahanú mikinu a obuté papuče. Šla autobusom? Zavolala si taxík? Na tom už nezáležalo. Priviedol ju tam osud, a keď precitla, bolo jej jasné, čo musí spraviť.


  Nehybne stála a čakala, kým zhasne svetlo. Ľudia, ktorí okolo nej prešli, na ňu buď zazerali, alebo sa pýtali, či nepotrebuje pomoc. Všetkých ignorovala. Nepohla sa, ani keď na dvanástom poschodí konečne zavládla tma. Poznala Dorotu a vedela, že chvíľu trvá, kým zaspí.


  Do vchodu sa Alexandra prešmykla spolu s dvoma opitými dievčatami v rozkvete puberty, vracajúcimi sa domov z párty. Vystúpili na piatom, ona sa vyviezla až na najvyššie poschodie. Rozmýšľala, či Martin ešte ukrýva vonku náhradný kľúč, ako keď boli deti. Našla ho v hline, presne na mieste, kde mal byť. Uvedomila si, že ani ona nikdy nevybrala kľúč z kvetináča. Hoci už prešli roky, odkedy sa u nich Dávid potreboval schovať pred otcom.


  Pomaly a opatrne odomkla dvere. Načúvala tichu. Zachytila nepatrný dych prichádzajúci zo spálne.


  Zahliadla súpravu kuchynských nožov. Hoci nemala žiaden plán, aj bez neho jej zatiaľ všetko vychádzalo. Považovala to za ďalšie znamenie – má sa to stať, musí to urobiť.


  Vzala najväčší nôž a presunula sa do spálne. Kŕčovito zvierala rukoväť. Dorota spala na poloprázdnej posteli. Dávid sa na ňu vykašľal, keď ho potrebuje najviac? Aké typické pre chlapa. Alebo jej osud znova zahral do kariet?


  Alexandra sa usmievala, keď zdvihla nôž oboma rukami nad hlavu.


  Vtom sa Dorota z ničoho nič prebrala a zhíkla. „Saši? Čo to robíš? Ty… chceš ma zabiť?“


  Alexandra razom odskočila. Nôž padol s hrmotom na dlážku a ona akoby sa prebudila z tranzu.


  Dorota vyskočila z postele a zachytila kamarátku pred pádom. „Prepáč mi to, nemala som ťa tam nechať,“ ospravedlňovala sa jej zrazu. „Aj keď si nechcela ísť so mnou. To kamarátky nerobia. Ale… netušila som, nemohla som vedieť… Prosím, odpusť mi to.“


  Alexandra sa rozplakala a Dorota si ju privinula na hruď. Konečne pochopila, čím si jej kamarátka prechádzala. Ako vôbec mohla čo i len na okamih pochybovať, že hovorí pravdu? Čo za človeka by si to vymyslel?


  Dorota bola odhodlaná spraviť čokoľvek, aby Alexandre pomohla.


  Pokúsila sa ju aspoň trochu utíšiť. Položila jej bezvládnu hlavu na posteľ a potom vybrala zo skrýše pamäťovú kartu, ktorej sa tak urputne dožadoval jej otec. „Toto som zobrala, keď som bola na ďalšom večierku,“ ukázala ju Alexandre.


  Alexandra zdvihla k Dorote prekvapený pohľad.


  Prikývla. „Áno, zopakovali ho a opäť takmer znásilnili jedno dievča. Ale dokázala som tomu zabrániť. Už viem, o čo ide môjmu otcovi. Zastavím ho. Kvôli tebe, kvôli tebe ho zničím. A viem aj, kto ti to spravil. Nahliadla som mu do peňaženky, keď som ho stretla druhýkrát. Volá sa Boris Chleban a je synom kandidáta na prezidenta.“


  Alexandra na ňu ďalej vyjavene hľadela. Pomaly sa pozviechala a Dorota si k nej prisadla.


  „Hej, to jemu dávali drogy do pitia. Nevedel sa ovládať. Neospravedlňuje ho to, ale preto sa to stalo.“


  Alexandra sa znova rozplakala.


  „Bude to v poriadku,“ presviedčala ju Dorota. „Pomstíme sa im. Veríš mi?“


  Alexandra mlčky prikývla. Potom si zložila hlavu do kamarátkinho lona a Dorota jej hladila vlasy. Zotrvávali v tichu, až kým sa Alexandra nezdvihla a bez slov kamarátke nenaznačila, že si potrebuje ľahnúť.


  „Si unavená, však?“ pochopila Dorota. „Aj ja. Ľahni si sem, ku mne. Lepšie zaspím.“


  Dievčatá zadriemali v objatí. Keď sa Alexandra zobudila, každá už ležala na opačnej strane postele. Rovnako ako po strednej sa ich cesty proste rozišli – bez zjavného dôvodu alebo niečieho pričinenia.


  Aspoň to si Alexandra nahovárala, keď pozorovala spiacu kamarátku. Jej hruď sa pomaly dvíhala a klesala, na krku jej pulzoval tep, plavé vlasy lemovali pôvabné črty tváre.


  „Aká je krásna,“ šepla Alexandra. „Vždy bola krásna.“


  Pomyslela si, aký je svet nespravodlivý. Jednej nadelil krásu, múdrosť, sebavedomie a ešte aj bohatstvo. A čo mala druhá? Bola prinajlepšom priemerná, utiahnutá a – čo bolo zo všetkého najhoršie – ešte aj chudobná. Čo mala? Čo jej zostalo? Zase ju ovládla sebaľútosť a jediné východisko videla v pomste. Iba tak dosiahne spravodlivosť za to, čo sa jej stalo.


  Schytila nôž pohodený na podlahe. Jediným bodnutím ukončila kamarátkin život.


  Dorota sa reflexívne prebrala, oči otvorila dokorán, keď naposledy vydýchla, no nevydala ani hláska. Smrť prišla rýchlo a náhle.


  Alexandra ešte chvíľu sedela na posteli. Akoby sa chcela presvedčiť, že Dorota je naozaj mŕtva.


  „Smrť ti pristane,“ usmiala sa a pohladila ju po vlasoch.


  Stále bola krásna, bude sa na ňu dobre pozerať, keď ju budú pochovávať. Ale čo s toľkými peniazmi? Tie si do hrobu nezoberie.


  5. februára 2019


  Mikuláš Kocák očakával Wolfov príchod od chvíle, keď sa dopočul, že Dávida Matzlera druhýkrát zatkli. Najprv zvažoval útek do zahraničia, no potom si povedal, že dobrí právnici ho z toho určite vytiahnu. Svedčiť proti nemu bude drogový díler, ktorý neskončil strednú školu, a na jeho stranu sa postaví ktokoľvek, koho o to požiada. Mal celý zoznam ľudí, ktorí mu dlhovali službu.


  „Tak predsa si prišiel,“ uvítal policajta vo dverách, keď ho vpustil na svoj pozemok. „Ideš dnu?“


  „Teraz ma pozývaš? Asi to budem musieť odmietnuť. Ale ty pôjdeš so mnou.“ Wolf vytiahol putá, aby mu jasne a bez slov vysvetlil, o čo ide.


  „Naozaj chceš ísť do toho? Lebo ti Dávid povedal, že som si objednal jej vraždu? Stavíš všetko na slovo drogového dílera?“ spochybňoval jeho postup Kocák. „Varujem ťa, nepodarí sa ti to, a keď sa dostanem von, rozpútam proti tebe peklo.“


  Wolf ho vyviedol z omylu: „Aj Viktor potvrdil, že si si ho objednal. Výmenou za spoluprácu bude k nemu sudca určite zhovievavý vo všetkých bodoch jeho obvinenia.“


  Kocák čakal, že ho prepadne zúrivosť. Bol cholerik, často podliehal náladám. Záchvat však neprichádzal. Akoby bol zmierený s osudom. Namiesto toho, aby nastavil ruky a dal sa zatknúť, vošiel do domu.


  Wolf nechápal, čo sa deje. Schoval putá a skontroloval, či má nabitú zbraň. Obával sa, čo ho vnútri čaká, no keď vošiel, uvidel Kocáka s fľašou whisky.


  „Pripiješ si so mnou? Tvoja obľúbená.“


  Wolf nadvihol obočie. Radšej sa nepýtal, odkiaľ Jeleň pozná značku jeho obľúbenej whisky. „Som v službe,“ odmietol.


  „Na Ninu,“ presviedčal ho Kocák.


  „Tebe na nej fakt záležalo,“ skonštatoval Wolf.


  Jeleň prikývol. „V živote som miloval iba tri ženy – manželku, dcéru a ju. Všetky tri sú už mŕtve.“


  „Začínam mať pocit, že tvoja láska je ako prekliatie.“


  Kocák sa zasmial. „Nebudem sa hádať.“


  Nalial do dvoch pohárov, jeden podal Wolfovi, ktorý sa napokon podvolil.


  „Na Ninu,“ pripil si Kocák, než mu Marek nasadil putá a vyviedol ho z domu do služobného auta.


  V aute ich čakal poručík Líška. Nechápal, prečo ho Wolf požiadal, aby mohol ísť za Kocákom sám, no už sa naučil nespochybňovať Marekove čudné príkazy.


  6. februára 2019


  Wolf sa potešil, keď po dlhom čase opäť uvidel Patrika. Dúfal, že aj jeho mladší brat má zo stretnutia radosť, no Patrik kráčal s apatickým výrazom dva kroky za zamestnancom psychiatrickej liečebne.


  Marek nasadil najširší úsmev, akého bol schopný. „Hej, zdá sa mi to, alebo ti podrástli vlasy?“


  „Neviem, či tušíš, ako to tu funguje, ale k nožničkám ťa tak ľahko nepustia,“ odpovedal mu Patrik s vážnou tvárou.


  Wolfovi najprv stŕpol úsmev, potom mu opadli kútiky.


  „Robím si srandu,“ uistil ho Patrik po chvíli naplnenej neistotou. „Myslel som si, že by to nemuselo byť zlé. Nový imidž a tak.“


  Marek prikyvoval. „Jasné, na taký imidž ľahšie zbalíš baby. Je to také… rockové.“


  Mladší brat pokrútil hlavou a vystrúhal gesto so zdvihnutým ukazovákom a malíčkom. „Ja sa už len tých báb nabalím.“


  „Myslím vonku, keď ťa pustia.“ Wolf pozrel na zamestnanca liečebne, ktorý postával vedľa nich. „Bude v pohode, ak sa prejdeme po areáli? Bez dozoru?“


  Patrik hneď namietol: „Je kosa. Môžeme zostať tu?“


  „Čokoľvek ti vyhovuje,“ súhlasil Marek.


  Ošetrovateľ im nechal priestor na súkromný rozhovor. Bratia si sadli na čalúnenú lavicu. Marek sa snažil nadviazať očný kontakt, no Patrik uprel pohľad von oknom.


  „Ako sa máš?“ spýtal sa Marek po chvíli ticha.


  Patrik na neho zazrel. „To je seriózna otázka? Trčím zavretý v blázinci.“


  „Nemyslím si, že sa to tak v dvadsiatom prvom storočí ešte nazýva. Dnes už by sa na to mohol kadekto uraziť,“ upozornil ho Wolf.


  „Som blázon a neuráža ma to,“ vyhlásil jeho mladší brat suverénne.


  Marek prekvapene zažmurkal. S Patrikom sa od nástupu na liečenie nevideli, no párkrát spolu telefonovali a nikdy mu nevyčítal, že ho tam zaviezol. „Hovoril som s tvojím doktorom, vraj robíš pokroky. Povedal, že môžeš byť na seba hrdý.“


  „Ale neberieš ma dnes so sebou,“ uistil sa Patrik.


  „Verím, že čoskoro.“


  „Ja sa neponáhľam. Veď… čo ma vôbec čaká?“


  „Predsa ja a Fenrir,“ menoval Marek. „A, samozrejme, aj Miška a Ema ťa rady uvidia.“


  „Myslím ostatné decká. Vždy som bol syn šibnutej mamy. Teraz som sám šibnutý,“ sťažoval sa Patrik.


  „Keď sa budeš riadiť tým, čo ti tu povedia, môžeš viesť celkom normálny život,“ presviedčal ho Wolf.


  „To nie je pravda a ty to veľmi dobre vieš.“


  Marek pomyslel na ich mamu a všetko zlé, čo im jej diagnóza priniesla. Nikdy nevedel, ako sa zachová. Niekedy z toho vzišli spontánne výlety, kde pomíňali kopu peňazí, ktoré nemali. Inokedy dni plné depresie v zamknutom byte za zatiahnutými závesmi bez vetrania. Občas smiech a radosť, občas plač a krik.


  „Neviem, ako bude vyzerať tvoj život. Ale som tu pre teba. Nech budeš prechádzať čímkoľvek,“ sľúbil bratovi.


  „Pičovina,“ odbil ho Patrik surovo. „Kde si bol doteraz?“


  Wolfa jeho slová zarazili, no potom si priznal, že sú zaslúžené. „Máš pravdu. Pokašľal som to. Nechal som sa pohltiť inými vecami.“


  „Budem hádať. Robota… A ešte tipujem, že si sa snažil vyžehliť si to u Ely.“


  Marek mlčal. Nerád to vyťahoval, no chcel byť k Patrikovi úprimný. „Zdá sa, že nie si jediný, kto po mame zdedil to najhoršie, čo sa dalo.“


  „O čom to rozprávaš?“ nechápal Patrik.


  „Som narkoman,“ vyslovil Wolf prvýkrát nahlas.


  „Prosím?“


  „Som závislý od tabletiek proti bolesti. Teda bol som… mesiace. Len nedávno som prešiel detoxom. Urobím všetko, aby som sa k nim nevrátil.“


  Patrik sa spočiatku nezmohol na slovo. „Preto ťa Ela vyhodila?“


  Marek zaváhal. „Nie celkom. Skôr pre chyby, ktorých som sa dopustil, keď som bol na tabletkách.“


  „Takže o tom nevie?“


  „Už to zistila. A, žiaľ, nepriznal som sa jej.“


  „Je koniec? Hmm… medzi vami?“ zisťoval Patrik.


  Marek bezradne mykol plecami. V ten deň čakal Michaelu pred jej právnickou firmou s kyticou kvetov. Ona mu však povedala, že mu viac nedokáže veriť, a kvety skončili v koši. „Je to možné. Pokašľal som to.“


  „To teda hej. Myslel som si, že z nás dvoch si ty ten zodpovedný.“


  „Poznáš ma vôbec? Ja a zodpovedný?“


  Bratia sa zasmiali.


  „Hmm… čo bude s nami? Aby som vedel, na čo sa mám tešiť, keď sa odtiaľto jedného dňa dostanem,“ vypytoval sa Patrik.


  Wolfovi zavibroval v nohaviciach mobil. Najprv chcel skontrolovať, kto mu píše, no potom to zavrhol. Patrik je na prvom mieste. Či už volá niekto z práce, alebo nebodaj Michaela, musia počkať. „Zisťoval som, či je voľný ten byt, kde som býval, keď si sa ku mne prvýkrát nasťahoval. Pri železničnej stanici v Petržalke, pamätáš?“


  „Ten s jednou spálňou?“ spomenul si Patrik. „Kde som musel spať na gauči, zatiaľ čo ty si mal veľkú posteľ?“


  „Zasa až taká veľká nebola.“


  „Tam sa vrátim, iba keď si to vymeníme. Ty spíš aj so psom na gauči.“


  Wolf strčil do brata. „Len si z teba uťahujem. Momentálne zostávam v byte po babke. Ale tam asi nechce bývať ani jeden z nás, či?“


  Patrik mykol plecom. „Čo ja viem… aspoň je v Starom Meste.“


  „Aj tak treba najprv dokončiť prerábku. Keď bude hotový, rozhodneme sa, či sa tam chceme vrátiť. Zatiaľ sa rozhliadnem po nejakom podnájme. Sľubujem, že pohľadám byt s dvoma spálňami.“


  „To znie lepšie.“


  Wolf si všimol, že k nim kráča ošetrovateľ. „To vážne? Nedáte nám viac času?“


  Zamestnanec liečebne vyzeral neoblomne. „Buďte rád, že ste sa dostali dovnútra. Prišli ste na neohlásenú návštevu. Patrik má o desať minút sedenie.“


  „Jasné, chápem,“ stiahol sa Marek okamžite. „Ďakujem.“


  „Prídeš ešte?“ spýtal sa Patrik.


  „Určite, čo najskôr,“ sľúbil mu.


  „V sobotu?“


  „V sobotu,“ prikývol Wolf.


  Keď vyšiel pred budovu psychiatrickej liečebne, znova sa usmieval. Patrik sa predsa potešil, že ho vidí. Kráčajúc po chodníku k parkovisku, spomenul si na správu, ktorá mu nedávno prišla. Vytiahol mobil z vrecka, aby si ju prečítal.


  Ak nechceš prísť o robotu, zajtra zostaň doma. Čaká ťa testovanie na drogy.


  Azda ešte viac než samotná správa Wolfa zaskočilo to, kto mu ju odoslal.


  „Vanek?“ vyslovil nahlas kolegovo meno. Wolf nechápal, odkiaľ vie o jeho tajomstve. Chcel mu zavolať, ale lepšie bude pozhovárať sa o tom osobne. Z očí do očí sa ho ľahšie spýta aj na to, prečo sa ho rozhodol varovať.


  V tej chvíli však Marek netušil, že s Vanekom sa už nikdy neporozpráva. 


  Epilóg


  Kocák mal nakoniec pravdu. Súdny proces, v ktorom figuroval ako objednávateľ vraždy a Dávid Matzler ako jej vykonávateľ, dopadol presne podľa jeho predstáv. Stačilo len včas poťahať za správne nitky, a zatiaľ čo Dávid putoval za mreže, on sa ocitol na slobode.


  Samozrejme, nie celkom bez ujmy. V kolúznej väzbe strávil mesiace a súdny proces takmer vyšťavil jeho rezervný účet. Právnici však boli ešte lacní v porovnaní s úplatkami, ktoré musel uhrádzať v pravidelných intervaloch.


  Ale stálo to za to. Z väzenia by nemohol viesť svoje podnikanie, a keď sa zasa naplno pustí do roboty, do roka a do dňa zarobí všetko, o čo vďaka tomu zasranému policajtovi prišiel. A hlavne – bude sa mu môcť pomstiť.


  Kocáka viezol šofér späť do Bratislavy. Už z diaľky ho vítal Kamzík, dominanta hlavného mesta. Kedysi televíznu vežu zbožňoval. Rád brával malú Dorotu na nedeľný obed do reštaurácie s veľkolepým výhľadom. Volil ju, aj keď robil dojem na budúcich biznis partnerov. Keď však Kamzík uvidel teraz, nedokázal myslieť na nič iné ako na dvojnásobné fiasko, pre ktoré takmer všetko stratil. Zaprisahal sa, že súkromný večierok na Kamzíku už nikdy nezorganizuje.


  Z auta vystúpil pred svojou luxusnou vilou na Kolibe. Nevedel sa dočkať, až si naleje pohárik whisky a uvelebí sa v župane pred kozubom. Pustí si jednu zo svojich obľúbených platní, možno si dokonca zapáli cigaru. Veď oslavuje slobodu a na to nepotrebuje žiadnu spoločnosť.


  Než si však stihol naliať, všimol si, že dvere na pracovni sú otvorené a vnútri sa svieti. Domnieval sa, že ho prišli vykradnúť zlodeji. Chcel zavolať políciu. Napokon sa rozhodol najprv overiť situáciu. Existovali predsa aj iné možnosti. Predpokladal, že neželaného hosťa bude poznať. Možno ho chce niekto privítať po prepustení z väzenia ako prvý.


  Mýlil sa iba sčasti. Vošiel do pracovne, pod podrážkou topánky mu zavŕzgal igelit.


  „Viktor?“ vydýchol zamračene, keď zbadal nájomného vraha sediaceho na svojej kancelárskej stoličke. Aj tá bola pokrytá igelitom, rovnako ako stôl a všetok nábytok.


  „Vitaj doma,“ pozdravil ho Viktor.


  „Čo tu robíš?“ chcel vedieť Kocák.


  „Ako to vyzerá?“


  „Rozmýšľal som, že by to chcelo vymaľovať.“


  Viktor sa silene zasmial a vstal zo stoličky. „Veľmi vtipné.“


  „Kto ťa poslal?“ spýtal sa Kocák a zároveň nepatrne cúvol smerom k dverám.


  „Zahráme si hru. Ak uhádneš, odpustím ti tie prachy, čo mi dlhuješ.“


  Vykročil k nemu. „Ak ide o peniaze, zaplatím ti. Povedz si cenu. Pokojne aj dvakrát toľko, čo ti sľúbili oni.“


  Viktor vytiahol zbraň a namieril ju na Kocáka. „Toto už nie je len o peniazoch. Toto je osobné.“


  Vzápätí padol výstrel.


  Kocák klesol na zem. Keď z neho unikal život, uvedomil si, že jeho posledná myšlienka nemôže byť bizarnejšia… Prišiel o svoju šancu, Wolfovi sa už za Ninu nikdy nepomstí.

